
DANIEL BOTGROS 


Respiră! 


Părinților mei 


1 


Deschise ochii direct pe lumina puternică a dimi- 
neții din ferestre și asta îi topi și ultimele rămășițe coe- 
rente de vis. Lumea aceea se duse încet, într-o rază de 
bucurie și clinchet subţire de voci de copil. Creierul, 
încă între două universuri, încerca să o prindă cu dis- 
perare, să se agaţe de ultimele imagini. Ochii, aburiţi 
de somnul sporadic, obositor, îi poposiră pe grinzile 
întunecate ale tavanului mansardei. Mobilierul aus- 
ter, sărac, din lemn de stejar, părea acum mai puțin 
sumbru, în lumina crudă a răsăritului de soare. Dâre 
de praf plutind în aer închipuiau un fel de curcubee 
în culori pale, străbătute de razele astrului dimineții. 
Un gust metalic, groaznic, îşi făcu repede loc în gură 
și remanenţele depresiei de noapte își regăsiră o parte 
din putere. Chinuitorul sentiment de zădărnicie, grea- 
ţa, moleşeala combinată cu agitație, toate vesteau o nouă, 
nesfârşită zi de agonie lucidă. 

Patrick Quinlan nu-și mai luase liber de o eternitate. 
Nu se gândise niciodată că ar fi vreun workoholic și 
nici nu se regăsea printre cei obsedați de datorie. Parcă 
japonezii sau cine dracu'? Ei fac cerere pentru a re- 
nunta la concediu? Și sunt trimiși cu forța acasă, să se 
odihnească. Nu, Quinlan nu făcea parte din categoria 
asta. ÎI măcina o oboseală vecină cu surmenajul și dacă 
ar fi putut şi-ar fi luat liber vreun an. Ar fi stat la ocean, 
prăjindu-se etern la soare sau ar fi rătăcit prin pădu- 
rile alpine, respirând aer pur și mâncând doar ce ar fi 
putut vâna. Ha! Cu arcul și săgeata, nu cu arme de foc. 
Sătul până peste cap de arme, bărbatul se întrebă cum 
ar fi să stai la pândă zile întregi prin stufărișuri pentru 
a nimeri ceva. Sigur, n-ar fi fost ușor, dar recompensa 
nu s-ar fi comparat cu nimic. În general, ar face tot lu- 
cruri total opuse celor rutinante, dar se gândi că aşa e 
natura omului. 

Ca și cu femeile. Dacă ai una slabă vrei una plinuță, 
dacă e blondă o vrei brunetă, dacă e prea deșteaptă 
îti doreşti una mai proastă și așa mai departe. Deo- 
camdată, însă, simple iluzii despre concediu, pentru 
că nimeni nu are de gând să-i dea atât de mult liber 

unuia ca el. Se gândi și la pensie. De unde pensie, 
însă, la 43 de ani? Pff... 

Se apropia prânzul, dar parcă nu-i era foame. Își 
frecă ochii obosiţi, comandă o cafea, nici nu mai știa 
a câta. Luă și o bere rece. Fata de la snack-bar i le aduse 
afară, la micuța terasă așezată direct pe trotuar. La ora 
aceea parcă amorțţise totul. Puținele mașini alunecau 
şi ele lent pe bulevard, iar lumea care mai rămăsese 
prin cartier se adăpostea de soarele arzător la vreo te- 
rasă sau prin magazinele cu aer condiționat. Așa cum 
făcea și el, de altfel. 

Se cam săturase să aștepte pe vreunul dintre frații 
Newlin să-și facă apariția. Garajul din spatele bistrou- 
lui unde își bea cafeaua era încă încuiat, dar Patrick 
ştia că acolo făceau afaceri gemenii Newlin. Un trio, 
de fapt, pentru că familia avea doi băieți identici și o 
fată cu câţiva ani mai mică, o puștoaică. 

Se uită la ceas și își propuse să comande ceva de 
mâncare într-un sfert de oră, dacă nu catadicsea ni- 
ciun frate să se arate. Pînă la urmă, fata slabă de la bar 
îi aduse niște aripioare picante de pui cu cartofi prăjiți 
și ketchup. O trimise înapoi cerând, în loc de sos roșu, 
maioneză de usturoi și o salată de varză dulce. 

Muşcă din prima aripioară și atunci cobori dintr-un 
taxi puştoaica Newlin. Brunetă, cu freză paj pe o parte 
și rasă la tâmpla opusă, cu pantaloni scurți minusculi 
de blugi și cu bocancii desfăcuțţi la șireturi bălăngă- 

nindu-i-se în picioare. Maioul, și el strâmt, abia îi as- 
cundea sânii plini, parcă în veșnică opoziţie cu picioa- 
rele subțiri și fundul mic. Se îndreptă târșâind picioa- 
rele spre culoarul dintre două clădiri care ducea la ga- 
rajul fraților. Quinlan își pusese ochelarii de soare, dar 
când trecu pe lângă masa lui, fata încremeni cu ţigara 
pe care voia să o aprindă în mână. Bărbatul își cobori 
ușor ochelarii pe nas. 

— Hei, hei, păsărelele stau în cuib, la răcoare, la ora 
asta. Ţie nu ţi-e cald? Nu ţi-e sete? 

Fata rămase fixată pe rânjetul bărbatului. Îl mă- 
sură, totuși. Tricou negru, slim, blugi, espadrile, brațe 
ferme. Păr blond cenușiu, puțin peste urechi şi cu un 
breton poate prea crescut, care-i ascundea însă con- 
venabil ochii oțelii. Îi făcu semn să se așeze. 

— Nu beau cu curcani! E prea cald și mai trebuie să 
merg și la școală. 

Făcu stânga-mprejur, dând să o ia spre staţia de 
tramvai de pe trotuarul opus. 

— Nu-i nevoie, te-am învoit eu azi, auzi în urmă 
vocea bărbatului. 

Așa că se așeză cuminte în fața lui Quinlan, la mica 
masă rotundă. 

— Din păcate, azi nu se serveşte alcool aici. E sărbă- 
toare. Ai auzit de ea? 

Tânăra Newlin pufăi pe nări. N-avea chef de glume 
proaste pe căldura asta. Cum dracu' ajunsese copoiul 

ăsta aici? Ştia de garaj? De unde? De la cine? Din 
cauza lui petrecuse odată o noapte la secţie, pe un pat 
ca un țambal. Îi găsise în club o punguliță cu niște 
urme de praf şi rahatul nu se lăsase impresionat de 
nurii ei, cu care îi șmecherise pe mulți babalâci libi- 
dinoşi ce o plăteau să le arate vreun sân sau fundul. 
Scăpase așa chiar de câțiva curcani cu care se distrase 
un pic, lăsându-i să-i pozeze tatuajele intime. Ăsta nu 
păruse din aceeași categorie şi abia o eliberase dimi- 
neața un avocat cam sclerozat, plătit de taică-su pe 
datorie. 

Quinlan făcu un semn fetei de la bar și slăbănoaga 
îi aduse puștoaicei un energizant rece. 

— Cred că merge așa ceva la ora asta, nu? Sau poate 
doreai un ceai? 

Rânjetul copoiului o scotea din sărite. 

— Ce dracu’ vrei? Nu mă mai duci tu acolo! N-am 
făcut nimic. 

— Eu? Nu vreau nimic. Aș bea, totuși, un bourbon. 
E prânzul și... sunt ateu, nu-ţi fă griji. Nu prea țin săr- 
bătorile. De fapt, m-ai prins că beau și bere. 

Puștoaica tresări când auzi de bourbon, așa cum se 
și așteptase Patrick. 

— Ei? Mergem să facem o degustare? 

Fata încercă să țâșnească de pe scaun, dar mâna 
grea a polițistului o prinse de încheietură, fixând-o la 
loc pe scaun. 


Respiră! Daniel Botgros 


— Nu facem scene aici! Scoate telefonul şi sună-ți 
frații! Inventează ceva și cheamă-i încoace! 

Puștoaica se uită în jur un pic speriată, dar nimeni 
nu păru să remarce ceva neobișnuit. De altfel, doar o 
măsuță era ocupată mai încolo de doi bătrânei care 
aveau în față câte o limonadă rece. Nu că i-ar fi păsat 
de reacțiile celor de pe stradă, pentru că știa că nimeni 
n-ar fi intervenit, dar încerca să caute un traseu de 
scăpare. 

— N-ai unde să te duci! Hai, sună! 

Scoase încet un telefon mic din buzunarul minus- 
cul al blugilor și formă un număr. 

— Salut! Da, eu sunt, cine dracu' să fie? Cum? Nu, 
nu pot să intru. Naiba ştie ce e cu cheile astea de rahat. 
Nu se deschide lacătul. Da, sunt bine! De ce întrebi? 
Grăbește-te, că mor de cald aici! 

Fata pusese câtă naturalețe putea în voce, încât 
Quinlan ţistui din buze, satisfăcut. O urmărise însă 
atent, să nu strecoare și vreun avertisment, vreun cod 
cunoscut numai de ei. Îl plictisea, de fapt, munca asta 
de rutină, dar de când mai mulți colegi de-ai lui in- 
traseră într-o grevă prostească, trebuia să ia tot felul 
de cazuri de rahat. Chiar, nici măcar în grevă nu pu- 
tuse să intre, să se mai odihnească. La dracu' cu me- 
seria asta! 

Îi luă telefonul şi îl băgă în buzunar. 

— Ăsta nu-ți mai trebuie, deocamdată, răspunse 
privirii intrigate a puștoaicei. 

— Ce dracu', copoiule, ai ajuns să furi telefoane? 
Nu vă mai dau leafă? 

Quinlan își privi ceasul, o îmbie pe fată cu o ari- 
pioară, dar aceasta strâmbă dezgustată din nas, de 
parcă i-ar fi arătat un șoarece mort. 

— Hai să mergem! 

Bărbatul se ridică şi lăsă banii de consumațţie pe 
masă. 

Puştoaica făcu încă o dată pe proasta, riscând să-l 
enerveze. 

— Unde? N-auzi că trebuie să merg la şcoală? Dacă-i 
vrei pe idioții ăia doi, n-ai decât să-i prinzi singur! 

Quinlan dădu ocol mesei și o ridică de braț fără să 
o smucească, dar cu suficientă fermitate pentru ca 
puștoaica Newlin să înțeleagă că trebuie să se supună, 
de data asta. Porniră încet spre garajul din spatele bis- 
troului, aflat într-o clădire dezafectată, cu un etaj mis- 
tuit de un incendiu mai vechi. O zonă destul de rău 
famată, ascunsă însă cumva vederii de pe bulevard 
de un lanţ de clădiri îngrijite. Patrick o lăsă pe fată în 
vecinătatea porții şi se trase în umbra unui gang din 
apropiere. 

— Să nu faci vreo prostie, că îţi jur că ajungi la cen- 
trul de reeducare. Și știi cum e acolo, nu? 

Puştoaica îl înjură în gând pentru că-i scormonise 
această amintire urâtă. Stătuse un trimestru, după câ- 
teva furturi mărunte, dar știa că la următoarea chestie 
gluma putea să se îngroașe. O mașină pătrunse chiar 

atunci pe străduța îngustă, se deplasă încet și opri în 
fața garajului. Un geam cobori lăsând liberi bașii unei 
piese ganga style. Primul ieşi cel din dreapta, unul din 
gemenii Newlin, mic, îndesat, cu părul tuns aproape 
la zero și doar cu o creastă pe creștetul capului. Un 
tricou strâmt și niște blugi skinny plesneau pe corpul 
lui plinuţ. Ieși și celălalt, îmbrăcat cam la fel, dar cu 
creasta de un blond spălăcit. 

— Ce dracu’, e prima oară când intri? Şi, de fapt, ce 
cauţi la ora asta aici? Nu trebuia să fii la şcoală? 

— Chiar așa, completă și geamănul. Ai nevoie de 
ceva? 

Fata dădu din umeri. 

— Îmi era cald. N-aveam ce face. N-aveţi ceva de 
băut pe-aici? 

Frații pufniră nemulțumiți, dar deschiseră ușa ga- 
rajului, moment în care Quinlan, apărut parcă de nici- 
unde, îl pocni pe unul dintre ei cu patul pistolului în 
cap, iar pe celălalt între omoplați. Căzură amândoi la 
pământ, fulgerați, iar puştoaica o luă la fugă, țipând 
ca din gură de șarpe. 

Mecanismul cătușelor clănțăni metalic atunci când 
îi legă unul de altul. După niște dulapuri pline de praf 
și păianjeni, distileria fraților Newlin apăru în toată 
splendoarea. În afară de utilajele specifice, sute de sti- 
cle așteptau cuminţi să fie umplute cu alcoolul fals, 
etichetate și introduse pe piaţă. 

Tot corpul îi părea un fel de cotlet bătut peste tot, 
gata de-a fi pus pe grătar. O bucată de carne uscată și 
dureroasă. De aceea îi era teamă să se și miște, deși îi 
venea să se întoarcă de pe o parte pe alta, ca un miel 
pus la frigare, din cauza nenorocitei senzații de agita- 
ţie, în groaznică alternanță cu stări aproape catato- 
nice. Cu ochii închiși încă, întinse cu chiu cu vai o 
mână spre un scăunel pus acolo pe post de noptieră 
și răsturnă pe podea, cu zgomot, o sticlă goală. „La 

dracu!”. Tăria era un aliat de nădejde în cazuri din 
astea. Nu prefera cafeaua, pentru că-l agita, în timp ce 
alcoolul îl „umecta” suficient pe interior pentru a ieși 
măcar puțin din starea groaznică ce-l măcina în per- 
manenţă. Era o mică scânteie ce pornea, de regulă, un 
motor care abia mai hârâia, în două pistoane, fără ulei 
și cu puţină benzină. În fiecare dimineață bărbatul se 
minuna, de fapt, că motorul acela încă mai pornește. 

Reuși până la urmă să deschidă din nou ochii, după 
crâmpeiele de vis care-i făcuseră realitatea și mai mi- 
zeră. Era din nou dimineaţă, dar probabil că aţipise 
câteva minute, suficient pentru a avea visul. Citise un- 
deva că visăm doar câteva minute, deși de cele mai 

multe ori avem impresia că durează toată noaptea. 
Ura aceste nesfârșite treziri și de aceea, uneori, dorea 
să înceteze. Numai că visul acela revenea obsesiv. Dis- 
pariţia sa în zorii zilei îl epuiza, suferea cumplit de 
fiecare dată. 

Reuși să-și arunce ochii pe calendarul jerpelit de pe 
perete: 5 iulie. Azi parcă trebuia să o vadă pe Myrthe. 
Cu chiu cu vai se ridică în capul oaselor. Transpirația 
nocturnă se lipise pe el ca o supă grasă, sleită. Reuși 
să se ridice și să ajungă la nişa unde era amenajat un 
duș și o toaletă mică. Oglinda îngălbenită îi întoarse 
același chip supt, nebărbierit, cu părul destul de lung, 
neîngrijit, atârnând în laţe dizgrațioase. 

Cu mâna tremurândă, căută într-o cutiuță de pe po- 
liţă medicamentele. Alese trei, de culori diferite, dar 
îi scăpară printre degete și se împrăștiară pe jos. În- 
jură printre dinţi, nu se mai aplecă după ele. Se în- 
dreptă spre chicinetă și cu dureri ascuțite de spate se 
aplecă și deschise un dulăpior, căutând pe pipăite 
printre sticle și borcane. Răsturnă câteva dintre ele și 
se tăie în ceva. Până la urmă simţi o sticlă mai grea, 
semn că avea ceva lichid. O trase ușor afară: vodcă. 

Se sprijini fără vlagă cu o mână de dulăpiorul de 
sub chiuvetă și cu cealaltă duse sticla la gură, sorbind 
din lichidul izbăvitor. Tăria nici măcar nu-l arse sau 
gâtul îi era atât de uscat, încât nici nu mai simțea. Al- 
coolul cobori până în cele mai mici unghere, calmând, 


14 


Respiră! Daniel Botgros 


reglând mecanisme numai de el cunoscute, ungând 
rotițe și angrenaje complicate. După o vreme, scânteia 
bujiei aprinse motorul, care păru că porneşte, cu chiu 
cu vai, hârâind epuizat. 

Se așeză cu spatele lipit de dulapul chicinetei și puse 
sticla jos. După numai câteva secunde sorbi din nou. 
Începu să simtă tăria ca un foc lichid umplându-i tot 
corpul. Băutura îl făcea însă să funcționeze doar se- 
lectiv, adică unele funcţii ale organismului, ca și cum 
ar fi fost pe avarie sau pe un generator care dă energie 
electrică doar câtorva becuri. 

Stătu așa minute în șir, până sună telefonul. Vibra- 
ţia, pe care o ura, făcu până la urmă ca mobilul să cadă 
de pe masă. Chiar și pe podea continua să zumzăie 
enervant. 

Se întinse spre aparatul care se afla parcă la kilo- 
metri distanță. Vocea îi hârâi uscată, ca o șoaptă: 

— Alo! 

— Parcă ai fi într-un butoi, așa te aud! Te-ai trezit? 

Un glas de femeie, al cărui clinchet îl deranja, se afla 
la celălalt capăt al firului. Deși, evident, nu ea niciun 
fir. 

— Myrthe? reuși să articuleze, cu efort. 

— Da, eu. Oricum nu cred ca te mai sună cineva în 
afară de mine. Nu trebuia să ne vedem azi? 

Bărbatul făcu o pauză destul de lungă, încercând 
cu disperare să găsească o scuză, ceva, un pretext. Nu 

reuși. Mintea îi era o gelatină în care puţinele gânduri 
clipoceau din când în când ca o mămăligă pusă la fiert. 
Nu reușeau, oricum, să iasă cu totul la suprafață. Luă 
încă o înghiţitură de vodcă. 

— Tocmai ai băut ceva, nu? 

„Du-te dracului, Myrthe 

— Te aştept la 11. Bea cafea, îndoapă-te cu cofeină, 


7” 
! 


ia droguri, nu-mi pasă, vreau să fii aici la ora stabilită! 


Apartamentul Myrthei, generos, cuprindea și un 
cabinet, cald și primitor. Două canapele adânci, foto- 
lii, draperii grele, lampadare cu lumină caldă, tablo- 
uri, obiecte de decor alese cu gust, toate contribuiau 
la relaxarea căutată vizibil de gazdă. Pe Patrick îl cam 
îngrețoșa dulcegăria acestui spațiu. Dacă ar fi avut de 
ales, n-ar fi călcat pe aici în veci. 

Se trânti într-un fotoliu, apatic, căutând cu privirea 
ceva de băut, deși ştia că nu are nicio şansă. Myrthe 
apăru cu o ceașcă aburindă de ceai, punând-o pe mă- 
suţa de lângă el. O femeie de cel mult 40 de ani, mig- 
nonă, brunetă, cu părul prins într-o coadă de cal. Tră- 
sături drăguţe dar mărunte, ca ale unui mic rozător. 
Atitudinea ei lejeră, îmbrăcămintea de casă, te duceau 
cu gândul la o vizită între doi prieteni. Aparent, nu 
părea nimic profesional, doar o întrevedere la un ceai. 

Quinlan se strâmbă în fața licorii aburinde din 
ceașcă. Myrthe se așeză în fața lui, pe un fotoliu, pi- 

cior peste picior. Rochiţa albă, scurtă, cu dungi albas- 
tre și roșii, dezvăluia o pereche de picioare fine, albe, 
cu unghii date cu ojă de culoarea vișinei putrede. Pa- 
trick privi o vreme, absent, la degetele acestea delicate, 
Myrthe îi prinse privirea, dar ştiu că bărbatul se uită 
în gol. Semnificaţia formelor, curbelor şi liniilor femi- 
nine, cu mare probabilitate, nu-i spuneau acum nimic 
pacientului ei. Rămaseră așa o vreme, până când fe- 
meia se foi, dând semne că-l invită să vorbească. Băr- 
batul continua, însă, să rămână în starea lui aproape 
catatonică, privind fix undeva, în stânga jos, nu se ştie 
la ce. 

— Patrick! Am depășit asta ultima oară, rosti Myrthe 
oarecum apăsat. Nu mă face să cred că regresezi atât 
de repede. 

Quinlan nu reușea să-și alunge un fel de vâjâit din 
urechi și din moalele capului. Părea că mai multe 
minitornade i se învârteau prin interiorul craniului, 
făcându-l să o audă pe Myrthe cu întreruperi, ca prin- 
tr-un telefon cu semnal prost. 

— Quinlan! Te simţi bine? 

Patrick reuşi să ridice ochii spre ea. Privirea lui însă 
nu exprima prea multă rațiune în acel moment. Scu- 
tură din cap de câteva ori, parcă încercând să scape 
de o viespe. 

— Am avut din nou visul, Myrthe, hârâi vocea lui 
ca un şmirghel pe o scândură de lemn. Scăpasem, la 
un moment dat. Pentru puțin timp, dar speram... azi- 

noapte a venit din nou... Nu mai suport, Myrthe! Tre- 
zirea la realitate mă ucide, încet dar sigur. Nu mai știu 
care dintre lumi e reală, aș vrea să cred că cea din vis, 
dar știu că nu e așa. 

Bărbatul vorbea greu, uscat, de parcă n-ar fi avut 
corzile vocale încălzite suficient. 

— Ce-ţi spune, Patrick? Ce-ţi spune în vis? 

— Acum nu-mi mai spune nimic. Îmi zâmbeșşte cum 
numai ea știe s-o facă, se întinde și mă sărută pe obraz. 
Miroase primăvăratic, a copil. Coboară, își pune ruc- 
sacul pe umeri şi se îndreaptă spre școală. O urmăresc 
cum plutește ușor, diafan, fericită. Din faţa porţii se 
mai întoarce o dată, îmi face cu mâna, surâzând și intră 
în curte. Vreau să cobor, să fug după ea, să o mai văd 
o dată, sub pretextul că trebuie să-i dau telefonul uitat 
pe banchetă. Portiera nu se deschide şi împing cât pot, 
lovesc cu pumnii, îmi rănesc degetele, dar nimic! Mă 
trezesc cu zâmbetul ei perfect și uneori clinchetul 
vocii ei mă trage în sus ca printr-un mâl negru și mă 
pomenesc în această realitate. 

— Şi explozia? 

Liniile aspre ale feței lui Quinlan se strâng, parcă 
trase în ele însele de un resort dureros. 

— Explozia... șopti abia auzit ...explozia nu o mai văd 
acum. Am văzut-o noapte de noapte, timp de doi ani... 

Două lacrimi mici încearcă să coboare pe obrajii lui 
nebărbieriți, strecurându-se lent printre firele aspre 
de păr. 

Myrthei i se strânge inima, dar alege calea mai dură. 
Confruntarea repetată a pacientului cu propria trage- 
die dădea, de cele mai multe ori, cele mai bune rezul- 
tate. Nu imediat, desigur... 

Fata nu avea mai mult de 18-19 ani. În oglinda ovală 
i se putea vedea fața împietrită, dar, curios, cu o tușă 
destul de sănătoasă. Culoarea gri-gălbuie, atât de co- 
mună cadavrelor, nu se instalase încă, deși decesul sur- 
venise cu mai mult de jumătate de zi în urmă. Cel puțin 
așa zicea Felcerul. Ochii mari, de un căprui mieriu, 
deschişi, priveau fix, cu un fel de mirare, dincolo de 
apele oglinzii. Coafura complicată de mireasă, florile 
albe din părul castaniu închis, voalul, rochia albă, va- 
poroasă, toate erau la locul lor. Părea pregătită de ul- 
tima „inspecţie“ înaintea plecării la biserică. Stătea 
cuminte pe un scaun rotund, cu spătar înalt, dreaptă, 
frumoasă, cu un fel de demnitate blândă. Mâinile i se 
odihneau împreunate în poală, în timp ce pe comoda 
din faţa ei mai multe cutiuţe cu farduri, încă deschise, 
așteptau parcă să fie utile unui ultim retuș. 

— Vrei să vezi ce a omorât-o? 

Vocea Felcerului i se păru ascuţită și deranjantă, 
stricând parcă un un moment solemn. De altfel, toată 
lumea mergea în vârful picioarelor și nimeni nu vor- 
bea. Felcerul, mărunt, slab, cu niște lațe cărunte cobo- 
rându-i pe ceafă și cu o țigară pe jumătate fumată 

aflată veșnic în colțul gurii, rămăsese în așteptarea 
unui răspuns care întârzia să vină. 

Quinlan examină tăcut poziția în care găsiseră ca- 
davrul. Un nod în gât persista permanent, cu tot cu 
detașarea câștigată în urma unor ani de experienţă. 
Bărbatul ştia însă că nimeni, niciodată, nu se poate 
obișnui cu astfel de lucuri. Nu putea scăpa de imagi- 
nea Vanorei, care într-o bună zi avea să ajungă și ea 
mireasă. Își stăpânea cu greu un fel de tremur, destul 
de neobișnuit pentru el. Nu dorise să ia cazul, dar până 
la urmă câştigase în sinea sa o revoltă abia reprimată 
și o dorinţă arzătoare de a găsi cât mai repede făpta- 
șul. Sentimentele sale amestecate își aveau sorgintea, 
cel puțin în parte, în melanjul special al sufletului său 
de tată de fată. Acest lucru putea să-i afecteze ancheta 
și Strahan, șeful lui, ştia asta, dar probabil mizase, 
cumva curvește, pe revolta explozivă care s-ar fi putut 
naște în Quinlan. Nu greșise prea mult, bătrânul vul- 
poi. Patrick abia își controla furia. 

— Arată-mi! 

Felcerul atât așteptase. Dădu ocol tacticos fetei şi îi 
descoperi ușor o ureche delicată. Ca să vadă bine, 
Quinlan trebui să se aplece mult înspre cadavru. Din 
mijlocul canalului auricular lucea stins ceva metalic, 
precum capul unei pioneze, dar mai mare. Cercetând 
cu atenție obiectul, polițistul realiză că era vorba de 
un ac lung, înfipt prin ureche direct în creier. 

— Moartea survine foarte repede astfel și nu lasă 
urme, comentă Felcerul. Poate o dâră mică de sânge, 
dar văd că cine s-a jucat aici a avut grijă să șteargă 
orice urmă. Dacă nu te uiţi bine, nici nu-ți dai seama 
cum a murit. Cel puţin la prima vedere. 

De altfel, întreaga încăpere, un dormitor destul de 
mare, era într-o ordine perfectă. Nicio urmă de luptă, 
de rezistenţă. 

— Martina Vogel, 19 ani, absolventă de colegiu, re- 
cent. 

Un agent venise cu actele de identitate ale fetei, 
descoperite mai devreme într-un sertar. 

— Locuia cu părinții, care nu știm unde sunt ple- 
caţi în acest moment. N-am dat de ei încă. Fratele ei, 
un băiat de 14 ani, a sunat la poliție. L-am dus la spital 
pentru a-l seda fiindcă a făcut o criză urâtă. 

Quinlan se aşezase într-un genunchi și căuta ceva, 
o urmă, un indiciu. Se întoarse spre agent: 

— Se căsătorea? 

— A, nu. Nici vorbă. Se pare că n-avea un iubit sau 
un prieten. Nu e clar dacă ea s-a îmbrăcat așa sau ci- 
neva a aranjat-o astfel. Probabil făptașul, se împăună 
agentul un pic. 

Patrick reveni la ocupaţia sa meticuloasă, dar era 
destul de greu să găsești ceva. Fata părea doar o mireasă 
perfect aranjată pentru cea mai importantă zi din viața 
ei. Acum, însă, înțepenită ca într-o bulă temporală. 
Era ca o imagine înghețată pe un player, așteptând co- 

manda on pentru a putea prinde viaţă într-o scenă vi- 
vantă, plină de emoție și fericire. 

Mai târziu, la secție, se apucă să caute online, dar 
și în baza de date a poliţiei, informații despre ritualuri 
criminale având la bază mirese. Spre surprinderea lui, 
cazuistica din domeniu nu era deloc săracă. Crime 
oribile, răpiri, torturi, violuri. Psihologic vorbind, firul 
roșu constituindu-l puritatea și inocenţa albului mi- 
resei, ziua specială, momentul unic, toate acestea atră- 
gând ca un magnet pulsiuni întunecate, instincte în- 
tortocheate, porniri criminale. 

Quinlan încerca să rămână calm, analitic, dar ceva 
ca o presiune, un nămol întunecat format din gânduri 
negre, nu-i dădea deloc pace. Băgase după gratii mai 
mulți criminali în cariera lui, diferiți ca personalitate, 
motivaţie și mod de acțiune. Simţea însă undeva, în 
adânc, că era foarte posibil să greșească de data asta. 
Era subiectiv și asta îi aducea un soi de slăbiciune. Nu 
concretă, ci aflată undeva în dosul deciziilor și acţiu- 
nilor viitoare. 

Nu-și putea lua gândul de la Vanora, deși, logic, nu 
exista nicio legătură între muncă și fetiţa lui, pe care 
o crescuse singur de când nu avea încă trei ani. Tre- 
cuse vremea și Vanora avea acum 14. Gândul că într- 
o bună zi n-o va putea apăra de ceva rău, întunecat, îl 
chinuia de multe ori, deși încerca din răsputeri să nu- 
și piardă concentrarea, marșând pe lipsa de logică a 
plăsmuirilor creierului său. 

Îl chemă pe Badri Baramas. Puştiul băgă capul pe 
ușa biroului. 

— M-ai strigat, șefule? 

— Vino încoace! 

Badri lucra în sistem de vreo doi ani, dar era tobă 
de carte și dovedea o inteligență ascuţită. Terminase 
Academia cu note record. Se abținea să nu-i umileas- 
că pe cei mai mari în grad sau în rang decât el, atunci 
când vedea că nu se ridică la nivelul lui. Cu Quinlan, 
şeful lui direct, îşi dădea drumul, pentru că pe polițist 
nu-l stinghereau performanţele băiatului. Dimpo- 
trivă, se folosea din plin de ele. 

Patrick îl măsură, instinctiv: costum bleumarin cam 
șifonat, cu coate, o cămașă albă ce resimțea și ea ab- 
senţa fierului de călcat, pantofi maron. Badri, un tip 
brunet, slăbuțţ și înalt, burlac, nu se prea preocupa de 
astfel de detalii. Mintea lui era mai degrabă muncită 
de idei, analiză, detalii legate de cazurile la care lucra. 
Trăia la maximum munca sa și colegii îl ironizau de 
câte ori puteau. Nu că ei nu și-ar fi rezolvat cazurile, 
dar îi descumpănea uneori determinarea acestui tânăr, 
decis să facă lumea mai bună. 

— Ce zici? 

Quinlan îi arătă imaginea fetei ucise, undeva într-o 
fereastră a laptopului de pe biroul său. Badri nu-l 
însoţise la fața locului, pentru că avusese de predat 
un raport, dar se pusese la curent cu situația. 

— Sunt mai multe variante... 

Patrick aplaudă de câteva ori, ironic. 

— A, da? Bravo... 

— Serios, șefule! Le-am izolat, nu-ţi face griji, pen- 
tru că alfel putem bate câmpii luni de zile. Briciul lui 
Occam... 

— Lasă-mă cu frizerii acum! Etalează ce ai! 

Badri se opri o clipă, ușor descumpănit, apoi ad- 
mise în sinea lui că Quinlan îl ia peste picior. 

— Aș vrea să-mi mai spui o dată despre explozie... 

Trăsăturile lui Quinlan exprimau acum un chin greu 
de imaginat. Lacrimile sărace se pierduseră printre 
perii aspri de pe obrazul bărbatului. Întreaga sa con- 
strucție interioară aproape că se prăbușise, lăsându-l 
fără apărare în fața cumplitei amintiri. 

— Trebuie să mi-o descrii, Patrick! Cu amănunte... 
știu că ai mai făcut-o. Nu ai cum să uiţi, tu încerci să 
acoperi totul cu un voal subţire care se va spulbera la 
prima pală de vânt. Ştii foarte bine că nu asta e soluția. 

— O să mă ucizi, Myrthe, șopti bărbatul. De fapt, 
la drept vorbind, cred că nu mai sunt demult viu. Toate 
astea, tu, decorul, lumea aceasta, trebuie să fie ceva, 
o formă de penitență, un infern. Plătesc pentru ceva 
şi nu ştiu exact pentru ce. 

Patrick Quinlan vorbea greu, vocea îi hârâia și pă- 
rea că face eforturi mari să articuleze cuvintele. 

— Dacă ţi-e mai ușor, nu te opri exact la acel mo- 
ment. Odihnește-te un pic în imagini anterioare. Vino 
încet, am răbdare. 

Strahan își mângâia chelia lucioasă. Gras, transpi- 
rat, aproape că se revărsa din fotoliul aflat în spatele 
biroului. Quinlan se plimba nervos prin încăpere. În 
sfârșit, se opri în fața comisarului. Acesta se scobea în 
nas, privindu-l cruciș. Surprinzător, manifestase răb- 
dare până acum. 

— Da? 

— Șefule, nu e puştiul. Sunt sigur! 

Quinlan și echipa sa operaseră câteva arestări în 
cazul miresei ucise, dar, rând pe rând, aparentele do- 
vezi se spulberaseră în vânt. Niciunul nu părea a fi 
autorul oribilei fapte. Ultimul suspect, arestat preven- 
tiv, o cunoscuse pe Martina Vogel pe internet şi-i vor- 
bise pe chat despre visele sale de a o vedea mireasă. 
Un puști pasionat de net, cu o accentuată fobie soci- 
ală, care nu avea încă un alibi convenabil pentru pe- 
rioada în care se presupunea că fusese ucisă tânăra. 
Fără probe adevărate, însă, nu-l puteau reține mult 
timp. Deja avocatul din oficiu, pentru că băiatul nu-și 
putuse permite unul, solicitase eliberarea lui. 

— Şi atunci cine dracu e, Quinlan? Papa? Președin- 
tele ONU? Poate eu, ce zici? 

Lui Patrick îi apăru un rictus în colțul gurii, la gluma 
proastă a comisarului. 

— Indiciile noastre duc, totuși, spre o crimă de tip 
ritualic. Băiatul asta, din câte știm, nu are nicio legă- 
tură cu așa ceva. E doar genul ăla care dacă vrea să vadă 
cum e vremea afară cere un link de pe internet, nimic 
altceva. 

Părinţii fetei, reveniți dintr-o călătorie lungă, dis- 
truși de durere, îi explicaseră, totuși, că fiica lor fusese 
destul de însingurată și visătoare. Nu știau să fi făcut 
parte dintr-un cult sau ceva asemănător, ori să aibă le- 
gături cu cineva cu asemenea preocupări. De fapt, nici 
nu lipsea prea mult de acasă. 

Ușa biroului de deschise, scârțâind ușor și Badri 
băgă capul înăuntru. 

— Puștiul e aici, șefule. 

Quinlan se întoarse ca tras de un arc. Mormăi o scuză 
către Strahan și ieși însoțit de tânărul agent. În camera 
de interogatoriu în care, odată, Quinlan adusese câ- 
teva piese de mobilier de acasă și un ghiveci de flori, 
pentru a nu mai fi atât de sinistră, stătea pe scaun, cu 
capul plecat spre tăblia mesei, un copil. Quinlan se 
apropie de el şi-i puse o mână pe umăr. 

— Băiete, te simți în stare să vorbeşti cu noi? 

Badri scoase dintr-un mic frigider o doză de Coca- 
Cola rece, așezând-o în fața băiatului. 

— Eu sunt Patrick. 

— E șeful meu, Marc. Povestește-i și lui, rosti Badri, 
cu voce calmă, liniară. Cum era sora ta? 

Fratele Martinei nu-și revenise încă pe deplin din 
șoc. Copilăria lui fusese frântă în mod dramatic de 
imaginea surorii sale moarte. Acolo se opriseră visu- 
rile, jocurile și reveriile lui de copil. În acel moment, 
în acea cameră, odată atât de familiară, Quinlan lăsase 
în sarcina lui Badri repetatele depoziții ale puștiului, 
dar simţise nevoia, poate în urma unei vagi adieri a 
flerului său de polițist, să vorbească și el cu puştiul, 
deși cunoștea în mare povestea acestuia. Se așeză pe 
un scaun în fața copilului, vru să-și aprindă o țigară, 
apoi renunţă. Băiatul ridică ochii trişti spre Quinlan, 
lumina lor stinsă răzbătând, totuși, printre firele de 
păr ale bretonului. Un copil slăbuţ, gracil, aflat încă 
în spatele graniței spre pubertate. Căștile telefonului 
îi atârnau inutile la gât și cu siguranţă că nu mai as- 
cultase muzică în ultima vreme. 

— Cred că știți deja, Martina... era cea mai frumoasă 
și mai bună soră din lume, rosti Marc, aproape în 
șoaptă. Dar ați mai auzit asta. Ce poate spune un puști 
ca mine despre sora lui dragă, nu? 

Copilul privea într-un colț al mesei. Gura lui, maxi- 
larul, schițau spasmodic un fel de monolog interior, 
dar nimic nu răzbătea deocamdată în afară. 

— l-am povestit colegului dumneavoastră cam tot 
ce s-a întâmplat în ultima vreme cu Martina. Marc ri- 
dicase din nou ochii spre Quinlan. Nimic special. Și 

totuși... cred că mi-am amintit ceva. Cunoscuse o fată 
pe net. Nu era din zonă, dar... Oricum, stătea serile des- 
tul de mult cu ea online. Eu îmi mai făceam de lucru 
pe acolo, pentru că routerul ei mergea mai bine. 

— Ai văzut-o? Pe fata aceea, îl întrerupse Quinlan. 

— O singură dată, în treacăt, pentru că Martina în- 
chidea ușa când apăream pe-acolo. Îi scria pe chat. 

— Ai putea să o descrii, să o recunoști? 

Marc îl privi un pic mirat pe polițistul din fața lui. 

— Nu-mi dau seama dacă înseamnă ceva ceea ce vă 
spun. Martina mai avea prietene. 

— Dar totuși, ai simţit nevoia să pomenești această 
persoană... 

— Da, dar nu ştiu de ce, rosti puştiul îngândurat. 
Poate pentru că nu mă lăsa să văd cu cine vorbește. 
Bine, nu era singura dată... Nu vreau să vă jignesc, dar 
cred că sunteți un pic disperaţi, nu? Vă agățați de orice. 

Întrebarea sunase fals candid, dar nu reușise să fie 
chiar ironică. 

— De fapt, semăna un pic cu sora mea, spuse băia- 
tul. Atât am apucat să văd. 

Quinlan aruncă o privire spre Badri. 

— Am verificat laptopul, sări imediat agentul. Nu 
există niciun istoric al convorbirilor. Gol. Era la setă- 
rile din fabrică. 

— Vorbește cu cei de la compania de internet! Caută 
prin cloud-uri, pe unde știi! Neapărat să dăm de fata 
asta. Undeva trebuie să fi rămas vreo urmă. 

Vanora coborâse din maşină, îndreptându-și ruc- 
săcelul și scuturându-și coada de cal în care era prins 
păru-i negru şi bogat. Strânse pulovărașul de mohair, 
bun pentru răcoarea dimineții. Își aranjă fustița bleu- 
marin, făcu rapid o inspecţie ciorapilor albi din lycra 
și a pantofilor. Se întoarse și-i zâmbi ca de obicei tată- 
lui ei, fluturând mâna. Quinlan adora acest moment 
al fiecărei dimineți, atunci când Vanora lui avea aere 
fermecătoare de dominșorică responsabilă. 

Apoi fata porni spre ușa principală a școlii, o clădire 
veche, de patrimoniu, cu o bogată dantelărie arhitec- 
tonică. Cam sinistră pentru elevi, școala aceasta păstra 
însă farmecul discret al timpului ei, dar și o noblețe 
culturală de excepţie. Vanora păși în clădire și se mai 
întoarse o dată, transmițându-i tatălui ei un pupic cu 
degetele pe buze, care încălzi pe loc inima bărbatului. 

Îşi luă ochii de la şcoală, porni motorul mașinii, de- 
mară ușor şi atunci o groaznică undă de șoc sparse 
geamurile automobilului şi-l răsturnă pe-o parte. 
Quinlan nu apucase să-și pună centura și se izbi pu- 
ternic cu capul de plafon și de stâlpul din stânga. 
Umărul i se zdrobi de asfalt prin geamul spart. Atât 

de puternică fusese unda de șoc, încât nici nu mai au- 
zise bubuitura. Urechile, însă, îi țiuiau puternic și era 
aproape surd de la cumplita deflagrație. Un nor de 
praf și fum înecăcios mai că îl sufocă. Cioburi de par- 
briz îi intraseră în piele, mai ales în partea stângă, pro- 
vocându-i dureri ascuţite. Nu mai vedea nimic, decât 
valuri purpurii în dosul pleoapelor şi în cap îi bătea 
un clopot monumental. Abia respira, dar totuși în- 
cercă să se miște, instinctiv, spre rama goală a parbri- 
zului. Avea dureri cumplite de șold și de picior, pe 
partea stângă, mai ales. Se simţea de parcă peste el tre- 
cuse un buldozer. 

„Vanoraaaaaa!!!!!” Imaginea fetiţei sale își făcu loc 
explodând în creierul confuz. „Vanoraaaaa!!!” 

Degetele i se încleștară, sângerânde, pe rama fără 
cheder a parbrizului. Cioburile îi pătrunseră adânc în 
palme dar, cu eforturi supraomenești, reuși să se tragă 
în afară. Se rostogoli pe capotă și alunecă pe asfalt ca 
un sac de cartofi. Nu reușea încă să vadă nimic, dar în- 
cepuse să audă, prin pufnetul din urechi, urlete, stri- 
găte de ajutor. 

Pârâitul teribil al flăcărilor părea foarte aproape. Se 
târî în genunchi, însângerându-i prin blugii rupți și 
încercând să se îndrepte spre școală sau acolo unde cre- 
dea el că se află clădirea ori ce mai rămăsese din ea. 

„Vanoraaaaaa!” urlă din răsputeri, dar vocea lui abia 
răzbătea prin zgomotul interior din urechi, printre si- 
nistrele lovituri de clopot care-i spărgeau timpanele. 

Ajunse cu greu la trotuar, încercând să se ridice. 
Căzu de mai multe ori, zdrelindu-și coatele şi palmele. 
Urletul mai multor sirene începu să se audă de pe 
străzile laterale. Durerea ascuţită din umăr pulsa în 
continuare. Reuși cu greu să deschidă ochii. Imaginea 
era apocaliptică. Acoperișul corpului principal al 
școlii nu mai exista. Flăcări puternice se prelingeau 
afară prin ceea ce fuseseră până mai înainte geamuri. 
Practic, corpul principal al clădirii era aproape în 
ruine, fumegând. Doar rama întărită cu beton a uşii 
principale rămăsese cumva în picioare, o sinistră 
poartă spre infern. 

„Vanoraaaa!” urlă aproape mut bărbatul și șuvoaie 
de lacrimi se amestecară cu praful de pe obraji, 
transformându-l într-o mâzgă. Încercă să sară înainte, 
dar se poticni din nou. Sirenele erau tot mai aproape. 
Reuși, totuşi, să facă câțiva pași si se prăbuși peste că- 

rămizile și molozul fierbinte care inundase trotuarul 
și carosabilul din fața clădirii. Durerea îi explodă cu 
milioane de ace ascuţite în inimă, învingând negarea 
anterioară. Săpă spasmodic printre cărămizi, încer- 
când să ajungă târâș, ca un imens batracian, plin de 
praf și cu hainele rupte. Frâne, scârțâituri de roți, tro- 
pote de bocanci și ordine urlate umplură zona. Quin- 
lan înota în moloz, făcând eforturi supraomeneşti să 
ajungă la ceea ce mai era din ușă. Vanora nu putuse 
ajunge departe. Dacă era acolo, undeva, și avea ne- 

voie de ajutorul lui, acoperită de moloz, fără a putea 
să respire? 

„Vanora, vin iubita mea, rezistă scumpo! Vine tati, fii 
tare, Vanora, puiule!” 

O mână grea i se așeză pe umăr. 

„Hei, unde vrei să ajungi? Înapoi! Înapoi, acum 

Quinlan încercă să se întoarcă, dar ochii îi erau 
împăienjeniți, injectați, abia zărea printr-un amestec 

de roşu cu vinețiu. Acum, două braţe puternice încer- 
cau să-l oprească, dar se luptă cu ele, se zbătu în marea 
de moloz, încercând să înainteze. Auzi alte voci și or- 
dine răstite. Bărbatul de deasupra sa reuși să-l întoar- 
că pe spate și atunci Quinlan reuși să vadă deasupra 
sa costumele negre ale celor din trupele speciale. For- 
maseră un lanț de trăgători, avansând înaintea lui. 
Bărbatul cu care se luptase îndreptă asupra sa ţeava 

unei arme. „Rămâi acolo, nu mişti!” Rosti un ordin în 
cască și alți doi luptători apărură, în poziție defensivă, 
alături de el. „Luați-l, îl interogăm mai târziu!” 

„Ce? Stați, staaaaați!” urlă Qyinlan, deși își pier- 
duse vocea. „Vanora, vreau să ajung la Vanora!” 

„Nu trebuie să ajungi niciunde! îl atenționă luptă- 
torul. Vii cu noi!” 

„E fiica mea acolo, imbecilule!”, strigă Patrick, 
apucându-l pe militar de picioare și trântindu-l la pă- 
mânt. Cel de-al doilea luptător interveni imediat, imo- 
bilizându-l. ÎI transportară cu greu lângă un cerc de 


34 


Respiră! Daniel Botgros 


dube negre din spate. Se luptă din răsputeri cu ei, dar 
se trezi încătușat. 

„Sunt poliţist, dobitocule 
val de durere îl copleşi devastator, făcându-l să cadă 

răcni și atunci un nou 


în genunchi, cu mâinile la spate. Se prăbuși în față, pe 
asfalt, în hohote de plâns. „Sunt polițist, nemernicule, 
sunt polițist...” continuă Quinlan să îngâne, cu vocea 
înecată în lacrimi. 

Quinlan devenise catatonic. Era una cu fotoliul în 
care zăcea, de parcă materialul textil începuse deja să 
interfereze cu corpul lui, într-o stranie metamorfoză. 
Privirea goală i se fixase undeva pe covor, dar cu sigu- 
ranță nu vedea nimic în acest moment, în afară de 
imaginile îngrozitoare care urcaseră din nou la supra- 
față. Un fir subțire de salivă îi izvora din colțul gurii. 
Ochii i se duseseră în fundul capului, dezvăluind gă- 
vanele palide. 

— E un fapt, Patrick, șopti Myrthe, cu grijă, parcă 
nedorind ca vocea ei să spargă ceva fragil ca un bibe- 
lou diafan. Izolează momentul! Îmbracă-l în ceva prin 
care să devină tot mai difuz. Trage un oblon! Oblon 
după oblon, ca într-un submarin. 

Bărbatul cădea tot mai mult în el însuși, se prăbușea 
treptat într-un puț negru, fără fund, cu pereții reci și 
goi. Ceva greu îl trăgea în jos, momentul exploziei se 
destrăma ușor, dar în loc să revină, Quinlan cobora 
continuu, parcă spre gura neagră a iadului. 

Percepu vag o prezenţă în fața lui. Cu toate că se 
scălda într-o smoală groasă, simţi ceva pe ambii obraji. 
Apoi, o palmă puternică îl plesni peste obraz, făcân- 

du-l să tresară. Nu simţise durere, ci doar izbitura. O 
a doua lovitură, mai puternică, îl făcu să se oprească 
din coborârea continuă. A treia îl determină să scu- 
ture capul și ochii săi începură din nou să vadă. 

Myrthe se aşezase peste el, încălecându-l, și-l păl- 
muia de zor. Rochia i se ridicase, dezvăluindu-i pi- 
cioarele albe și fine, dar femeii nu-i păsa în acel mo- 
ment decât de pacientul ei. 

— Așa, așa, rosti ea, gâfâind de efort. Urcăm, urcăm, 
la suprafaţă. Şi ne revenim. Haide, ticălosule, haide! 
N-ai voie să cobori! Aici e realitatea! Asta e lumea în 
care trăieşti, cât o să mai trăieşti, nenorocitule! Trezeș- 
te-teeee! 

Pattrick o privea uluit cum îl scutura și-l pălmuia, 
de parcă n-ar fi avut de gând să se oprească niciodată. 
Acum era perfect conștient, însă atitudinea Myrthei 
continua să-l blocheze. Nu o mai văzuse niciodată în 
halul acela. Broboane de sudoare îi apăruseră pe frunte, 
era roşie și gâfâia ca o apucată. 

Îi prinse uşor mâinile, oprindu-i episodul isteric. 
Femeii îi curgeau lacrimi pe obraz, nestăvilite. Plân- 
gea cu suspine. Își lipi capul de fruntea bărbatului, 
udându-l cu lichidul sărat al lacrimilor ei. 

— Myrthe, acum o să-mi spui că asta face parte din 
terapia ta? 

Femeia râse puțin printre lacrimi, așa încât Quin- 
lan nu mai știu ce să creadă. Era un amestec absolut 
feminin de emoții, fermecător în felul lui. Bărbatul se 

aplecă spre măsuţă și-i oferi un șerveţel dintr-o cutie 
de lemn frumos patinat. Myrthe se șterse la ochi, ru- 
şinată, apoi își suflă nasul. Constată că rămăsese agă- 
tată de Quinlan și sări ca arsă. Merse spre canapeaua 
ei și se prăbuși fără vlagă. Acum privea ea undeva în 
gol, fără puteri. Patrick se ridică cu greu din fotoliu și 
se așeză uşor lângă ea. Canapeaua scârțâi sub greu- 
tatea lui. Îi cuprinse umerii cu braţul şi o trase încet 
spre el. 

— Liniștește-te! Nu știu ce-ai făcut, dar a funcţio- 
nat. Nu cred că face parte din conduita ta profesio- 
nală, dar a mers! Mă prăbușeam vertiginos într-un 
hău fără fund. Poate era chiar iadul, habar n-am. Dar 
ai intervenit la timp. 

Femeia continua să suspine ușor, apoi ridică ochii 
spre el. Nişte ochi înrourați de lacrimi, dar frumoși. 
Quinlan putu să observe asta, spre mirarea lui. 

— Am greșit, Patrick! Nu trebuia să invocăm acel 
moment. De obicei funcționează, dar la tine este mult 
mai complicat. E o eroare profesională de neiertat... 
Așa că, n-am avut de ales. Astfel de căderi sunt peri- 
culoase. Am acționat instinctual. Niciun manual de 
psihologie nu m-ar fi învăţat așa ceva. 

Cu toate că nu traversaseră niciodată granița psi- 
holog-pacient, Patrick Quinlan observa acum că între 
ei se crease un fel de legătură, dincolo de terapia con- 
vențională. Myrthe își putuse elibera instinctele adi- 

neaori, dar încă de la început femeia părea că se legase 
cumva sufletește de el, poate din cauza profundei 
drame care-l transformase într-un fel de zombie paş- 
nic, deși Patrick era convins că Myrthe avusese de-a 
face cu multe asemenea tragedii în cariera ei. Curios 
era că bărbatul privea lucrurile dintr-o perspectivă di- 
ferită, se uita în jurul său cu alți ochi și nu-și putea ex- 
plica cum, în urma acestei terapii băbeşti, se oprise 
din a o lua cu totul razna. Sigur, durerea mocnea pro- 
fund, cu milioane de degete care îl apăsau precum 
gravitația unei imense planete, dar lumea începuse să 
prindă un pic de culoare. 

— Myrthe, rosti el încet, poți să-mi aduci un ceai 
fierbinte? 


39 


9 


Locul era plin de țipete cristaline. Voci de clopoței 
în vânt, frânturi de fraze, îndemnuri, cântece, toate 
nelămurite, pierdute undeva în aerul cald de vară. Îi 
plăcea să vină aici şi să stea ore în şir. Lupta serios în 
sinea sa cu apetența pentru baruri pline de fum de 
țigară, cu lumină difuză și fete semidezbrăcate pe 
lângă tejghele sau la bară. În ultima vreme însă câș- 
tiga parcul. Plin de verdeață, cu un heleșteu în mijlo- 
cul lui și presărat cu locuri de joacă pentru copii, aria 
aceasta verde îl atrăgea deseori, chiar dacă lumina pu- 
ternică îl deranja. La drept vorbind, însă, începuse să 
se obișnuiască. Privea timp îndelungat femeile tinere 
venite cu copiii în parc, singure sau însoțite de soți ori 
parteneri. Taţi solitari, plini de importanţa răspunde- 
rii lor pentru puștii din dotare, uneori tineri care se 
plimbau sau mai degrabă zăceau pe bănci cu ochii în 
telefoane și cu căștile în urechi. De multe ori, mamele 
care își supravegheau copiii în zonă îl priveau suspi- 
cios, considerându-l probabil vreun soi de pervers. 
Bărbatul nici nu prea se potrivea în peisaj, stând sin- 
gur, ore în șir pe bancă, aparent fără să facă nimic. 
Probabil nimeni nu-și închipuia că Patrick Quinlan se 

adăpa, pur și simplu, de la viaţă. Încerca să redesco- 
pere viul, după o eternitate de întuneric și durere. Nu 
îndrăznea să treacă pe lângă școli, le ocolea cu obsti- 
nație. În locul școlii Vanorei se ridicase un monument, 
pentru comemorarea celor 94 de elevi și 15 cadre di- 
dactice, morți cu toții în urma cumplitei explozii. Băr- 
batul văzuse asta la televizor, într-un bar. Sărise ca ars 
și ieșise din stabiliment, pentru ca acel monument să 
nu-i ardă o eternitate retina. 

Atentatorul, un ins de vreo 28 de ani, izolat, singu- 
ratic, cu siguranţă bolnav psihic, probabil cu tendinţe 
pedofile, plătise astfel polița unui refuz din partea unei 
fetițe de numai 14 ani. Tratând actul sângeros ca pe 
ceva bine organizat, polițiștii și serviciile screte se îm- 
potmoliseră totuși, încercând să dea de urma unei re- 
tele. Îl prinseseră la scurt timp pe ucigaș, care nu părea 
legat de vreo grupare terorisă, dar rămânea totuși un 
mister cum putuse procura un explozibil atât de pu- 
ternic. Și, mai ales, cum izbutise să-l instaleze și să-l 
detoneze. Individul fusese ucis încă din arestul pre- 
ventiv, în care se afla pentru teste psihiatrice. Cineva 
îl decapitase cu măiestrie, după ce-i aplicase zeci de 
lovituri de cuțit. 

Quinlan căută cu grijă sub banca pe care era așezat 
de ore bune. Ascunsă în iarbă, într-o pungă, o sticlă 
de vodcă clama dreptul la atenţie. Bărbatul o luă cu 
grijă, turnând fără să-l vadă nimeni într-un pahar mat 

de plastic. Sorbi atent câteva înghițituri. Amintirea 
fulgurantă a școlii Vanorei încă avea forța să-l trimită 
pe buza prăpastiei. Redusese din alcool, dar nu se pu- 
tea opri definitiv, cu toate insistențele Myrthei. 

„De fapt, dacă stau și mă gândesc, își spuse Quin- 
lan, nu mai am pe nimeni în afara acestei femei”. Cu 
care avea o relație pe care nu o înțelegea nici el prea 
bine. Un fel de prietenie strânsă, atât cât poate ea exista 
între o femeie și un bărbat fără inevitabilul sex. Ob- 
serva însă că atitudinea Myrthei față de el conținea 
urme evidente de afectivitate. Niciunul dintre ei, însă, 
nu mergea mai departe, mulțumindu-se deocamdată 
cu această amiciție. 

Spre surprinderea lui, Patrick începuse să vadă, ușor, 
ușor, culorile lumii, care nu-i mai părea chiar un iad, 
ci, desigur, un fel de purgatoriu. De aceea o vedea 
uneori și pe Myrthe şi ca pe o femeie, deşi n-ar fi putut 
spune că-l atrăgea neapărat. De fapt, nămolul negru 
al durerii care îl chinuia, dorul dureros, până la dispe- 
rare, de Vanora, nu prea lăsa loc altor sentimente. Îşi 
făcea treaba lui sinistră, acolo, în interiorul bărbatului, 
menținându-l într-o stare aproape de nevertebrat. 

Alcoolul își făcu treaba și Patrick simți cum chinga 
cumplită a durerii slăbește ușor. Ştia că nu va dura 
mult, dar, oricum, era ceva. Și atunci lângă el se aşeză 
cineva. Quinlan stătea, de fapt zăcea, pe banca din 
parc, cu ochii închiși și cu capul lăsat pe spate. Chiar 

dacă era un pic curios, nu deschise ochii. Cine ar fi dorit 
să se așeze lângă el? Asta nu se prea întâmpla. Nu în 
acel parc. 

— Frumoasă vreme, nu? rosti o voce de bărbat lângă 
el. 

Quinlan tresări. Timbrul îi era foarte cunoscut, dar 
încă nu deschise ochii. 

— Și ce dacă? mormăi indispus. 

Până la urmă, ușor contrariat, se întoarse spre tipul 
de lângă el. Costum ușor şifonat, siluetă longilină: 
Badri! 

— Badri! Ce dracu’ faci aici? 

Tânărul polițist zâmbi ușor și se lăsă pe spate, co- 
piind, involuntar sau nu, postura fostului său șef. 

— Ce mai învârți, şefule? Ai ieşit la soare? 

Quinlan îl privi cu o oarecare curiozitate. Badri 
parcă se mai maturizase un pic, deși afişa același soi 
de inocenţă care deruta de cele mai multe ori pe cei 
care intrau în contact cu el. 

— Agent Baramas, mă urmărești? îl interogă Pa- 
trick, cu o intonaţie pretins aspră. 

— Câtuși de puţin, șefule. Stăteam într-o zi și mă 
gândeam naiba știe la ce și mi-am dat seama, deodată, 
că-mi lipsești. 

— Nu mai sunt șeful tău. Și parcă nici nu prea m-am 
purtat întotdeauna frumos cu tine. Îți lipsesc? Ce dracu’, 
Badri, doar nu-ţi sunt iubită! 

Agentul Baramas izbucni într-un râs sănătos. Chiar 
dacă își nega sieși asta, pe Quinlan îl încerca o ușoară 
undă tonică la vederea fostului său neofit. O urmă de 
sentiment care nu-și făcuse loc parcă de o eternitate 
în sufletul polițistului. 

— Haide să bem ceva! Fac cinste! Nu, nu aici, râse 
Badri, observând privirea lui Quinlan, care se uita pe 
sub bancă. 

Se așezară, puțin mai târziu, pe nişte scaune înalte, 
la tejgheaua unui bar din apropiere, Badri cu o bere în 
față, iar Quinlan cu un screwdriver, pentru că se cam 
săturase să bea vodcă seacă. 

— De fapt, nu ne-am întâlnit întâmplător, șefule, în- 
cercă să facă pe misteriosul agentul Baramas. 

— Serios? Patrick ridicase o sprânceană, ironic. 

— Am un caz, nu știu cum să-l caracterizez, nu gă- 
sesc un termen, dar cred că straniu e cel mai potrivit. 
De fapt, nici nu e un caz, încă, ci mai degrabă o sumă 
de informații care par să conveargă într-un loc. 

— Adică n-ai nimic, nu? 

Badri surâse cu inocenţa lui cuceritoare. 

— Înainte de asta, cu toate că mă surprinde că-mi 
mai amintesc, aș vrea să te întreb ceva, spuse Quinlan. 
Cum aţi finalizat povestea cu fata îmbrăcată în mireasă 
şi ucisă? 

— Nu știi? se miră sincer Badri, apoi realiză că fă- 
cuse o gafă. Cu siguranţă că fostul lui șef nu urmărise 

știrile și nici nu contactase pe nimeni dintre foștii co- 
legi, atunci când se autosuspendase. Starea un pic mai 
bună a lui Patrick îl păcălise pe Badri pentru moment, 
dar își aminti imediat de coşmarul prin care polițistul 
încă părea că trece. Da, îmi pare rău. Păi, criminalul era 
puştiul... Chiar fratele ei. Făcuse o pasiune bolnavă, 
incestuoasă, pentru soră-sa. Ne-a dus multă vreme de 
nas. Talentat băiatul, ce să zic? 

Quinlan privi o vreme în gol. Amintiri confuze din 
timpul numeroaselor anchete pe care le condusese îi 
veneau acum în minte, într-un carusel cețos, fără legă- 
tură. Mai ales cele în care fuseseră implicați copii sau 
tineri, ceea ce îl deranja profund, pentru că-i putea 
răscoli durerea. Apoi, realiză că Badri avea niște infor- 
matii. Nu era sigur că doreşte să-l asculte. Se distan- 
tase atât de tare de toate, încât munca de polițist îi 
părea undeva în alt secol, pe altă planetă. 

— Dă-i drumul! rosti într-un târziu, cam fără chef. 

— Nici nu ştiu cu ce să încep, spuse încurcat, Badri. 
Așa cum am zis, nu-mi dau seama dacă e chiar un caz, 
dar ceva îmi spune că se întâmplă lucruri ciudate. Am 
un băiat, vânzător de ziare. Îl mai plătesc din când în 
când. E foarte eficient. Vorbeşte zilnic cu multă lume 
și de multe ori îmi dă informații prețioase. Acum, de 
pildă, mă bate la cap că există un orășel în districtul 
nostru de unde... cam dispar oameni. Are informații 
certe, spune el, și pentru asta vrea un bonus substan- 

țial. Adică, mă rog, dacă se confirmă cât de cât ceea 
ce spune. 

— Dispar oameni dintotdeauna, agent Baramas, 
rosti Quinlan fără să-l privească în ochi. 

— Ştiu, ştiu asta... numai că... aici se pare că există 
un tipar. 

— Până la urmă, ce vrei de la mine? Crezi că-ți mai 
pot fi de folos? îl interogă Quinlan, arătând spre pa- 
harul din fața lui. 

Badri privi un pic derutat, când la bărbatul de lângă 
el, când la pahar. 

— Ce? Lasă naiba tâmpenia asta! Știi ce e cel mai 
neobişnuit? Că nimeni nu reclamă dispariția persoa- 
nelor, toată lumea pare a fi mulțumită și fericită acolo. 

— Badri, încetează cu gogomăniile! Ce mă-sa de 
reviste citește ciripitorul tău? Asta face toată ziua, nu? 
Citeşte revistele pe care le vinde! 

Tânărul polițist îl privi fix o vreme. Și dacă era așa? 
Dacă omul lui bătea câmpii? Adevărul era că revistele 
pe care le vindea erau pline de năzbâtii. Totuşi, câteva 
rapoarte ale poliției conțineau niște elemente care, 
odată puse cap la cap, indicau orășelul acela de munte 
drept o zonă cam stranie. Numai că ceea ce putea com- 
pune un dosar zăcea prin sertare, din lipsă de probe. 
Problema era că unele mărturii veneau mai mult din 
exterior, orașul fiind, într-un fel, autarhic. Din interior 
nimeni nu depunea plângere în legătură cu acele dis- 
pariţii, iar poliţiştii locali ridicau din umeri: totul părea 

în regulă. La fel de adevărat era și faptul că Badri prin- 
sese acest posibil fir cumva printre picături, în timpul 
liber, pentru că lucra la câteva dosare mai grele, iar 
comisarul cu siguranţă că l-ar fi trimis la plimbare cu 
astfel de îndeletniciri. 

Quinlan simți indecizia fostului său subaltern și 
schiță un fel de zâmbet care îi ieși, fără să-și dea seama, 
rău, pe o figură dezobișnuită de mult de asemenea 
exercițiu. 

— Ce e? Nu se prea leagă nimic, nu? 

— Mă sâcâie ideea asta, rosti Badri, trecându-și mâi- 
nile prin părul negru. Nu mă lasă să dorm. Adevărul 
e că întotdeauna m-au atras chestiile neobișnuite, lu- 
crurile care nu se leagă. 

— Îţi place să-ți dai singur bătaie de cap, nu? ricană 
Quinlan. Cunosc genul. E al dracului de incitant să te 
bagi singur în necazuri, așa-i? 

Badri sorbi din pahar, gânditor. Îi plăceau enigmele, 
le adora. Numai că încă nu era deloc sigur că aici era 
vorba de așa ceva. 

— Agent Baramas! Nu te poți duce cu așa ceva la 
Strahan, nu? Şi ai vrea, până una-alta, să fiu detectivul 
tău privat! 

Chipul lui Badri se lumină dintr-odată. 

— Da. M-am gândit la asta, șefule! Recunosc. De 
fapt... 

Quinlan scurse ultimele picături din pahar și se ri- 
dică, îndreptându-și neglijent cămașa. 

— E târziu, Baramas. Pe tine nu te aşteaptă nimeni 
acasă? 

Patrick Quinlan ieși din bar, gârbovit, fără să mai 
spună vreun cuvânt. În urma lui, Badri rămase cu pa- 
harul într-o cursă întreruptă brusc către gură. 

Trotineta electrică dădea semne de oboseală. Bate- 
ria, fir-ar a naibii! Nu o încărcase de dimineață până 
la 100%, sperând că va prinde o mașină până în oraș. 
Poate prea mult spus, oraș. Tarmon părea mai degrabă 
un cătun mai mare doar la prima privire, fiindcă avea 
multe case răspândite pe sub poala pădurii de la baza 
masivului montan care-l străjuia. Exista și o rețea con- 
venabilă de șosele bine întreținute, magazine, vreo 
trei făbricuțe, parcuri, instituţii publice, toate la o scară 
neobişnuit de mică. Chiar şi clădirile publice păreau 
proprietăţile cuiva și dacă nu ar fi avut pe ele plăcuţe 
cu obiectul lor de activitate, ar fi putut fi lesne con- 
fundate cu case şi dependinţe ale locuitorilor. Din acest 
motiv, poate, Tarmonul părea mai degrabă o așezare 
rurală decât una urbană. 

Ultima mașină luată la ocazie îl lăsase pe băiat la 
aproximativ doi kilometri de oraș, iar bateria... nu pă- 
rea să-l mai ajute până la așezarea urbană. Rucsacul 
termorezistent îi părea tot mai greu și devenise serios 
îngrijorat că mâncarea se va răci. În mod ciudat, cineva 
făcuse o comandă din Tarmon, în condiţiile în care 
această așezare nici nu exista pe lista restaurantului 

la care lucra. Bineînţeles că nimeni nu vrusese să preia 
livrarea şi până la urmă, ca de obicei, totul căzuse pe 
el. Era cel mai nou. 

Vulpea — așa îi spunea toată lumea, din cauza pă- 
rului roșu, creț și încălcit, dar poate şi pentru că era 
foarte slab, cu trăsături ascuţie, ochi mici și jucăuși și 
un nas subțire și lung — trânti rucsacul pe marginea 
drumului și așeză trotineta pe iarba care străjuia șo- 
seaua îngustă. Indicatorul bateriei îi arăta doar vreo 
20%, insuficient, mai ales pentru drumul ușor în rampă. 
Se așeză și el pe iarbă. Se însera. Milioane de cosași țâ- 
râiau în iarba mare. Era o vale domoală, străjuită în 
depărtare de liziera unor păduri dese, un fermecător 
peisaj rustic, dar cine avea timp de așa ceva? 

Își căută telefonul, dar nu avu curaj să sune la do- 
miciliul de la care se făcuse comanda. Ştia că întâr- 
ziase, dar totuși, ar fi vrut să ajungă la destinaţie. La 
dracu' cu Grasul! Știa că la o comandă externă trebuia 
să-i dea o maşină, dar șeful îl repezise. 

— Hai, dă-i drumul! Dacă aveam vreo zece comenzi 
în același loc, îți dădeam patru roți. Așa, te duci pe două! 
Te descurci tu până acolo, îi spusese rânjind. 

Vulpea visa ca într-o bună zi să-l bage cu capul într-o 
oală cu supă din cele care fierbeau zilnic pe plitele lo- 
calului. Își imagina cum ar fi urlat Grasul, care se do- 
vedea viteaz doar cu el. În rest, era un fricos notoriu. 
Alungă, totuși, această imagine și zâmbi gândindu-se 

că s-ar fi mulțumit să-i poată administra chiar și nu- 
mai câțiva pumni. 

Era foarte cald și nu trecea nicio mașină. Deși soa- 
rele coborâse spre asfinţit, aerul încă ardea. Își scoase 
tricoul, dar nu mai putea sta mult. Era tentat să sune 
din nou, însă, fără suficient curaj, frământa zadarnic 
telefonul în mână. Îl strecură, până la urmă, în buzu- 
narul pantalonilor scurți. Probabil că bateria trotinetei 
se mai încărcase și ar fi trebuit să o ia din loc. Se urcă 
pe vehiculul lui cu două roți, altfel foarte versatil în 
aglomeraţia urbană, dar puţin folositor în astfel de 
ocazii. Motorașul electric zumzăia obosit, iar nivelul 
bateriei scădea vertiginos. Parcurse așa cam un kilo- 
metru, după care blestemata își dădu duhul. 

Când să arunce trotineta cât colo, sunetul slab al 
unui motor se auzi din depărtare. Aproape că se în- 
tunecase. Căută agitat să vadă lumina farurilor în jo- 
sul șoselei sinuoase și ele apărură, izbăvitoare, de după 
o curbă. Băiatul sări în mijlocul drumului, iar vehicu- 
lul încetini un pic, cel de la volan observând poate si- 
lueta din șosea. Mașina tură apoi puţin, se apropie și 
se opri, țintuindu-l pe tânăr în raza farurilor, ca pe o 
insectă orbită de lumină. 

Deja se întunecase bine și Vulpea era tot mai scep- 
tic că putea să mai onoreze la timp comanda. Se miră 
chiar că nu-l sunaseră încă de la restaurant. Băiatul îşi 
puse mâinile streașină la ochi, să mai atenueze din lu- 

mina farurilor și se apropie de mașină. Motorul torcea 
gros la relanti, dar nu cobora nimeni. Se apropie de 
geamul șoferului și reuși să vadă înăuntru părul lung 
și întunecat al unei fete. Ciocăni ușor în geamul care, 
după câteva secunde, glisă lin în jos. Câţiva centimetri 
doar. 

— De ce naiba stai la ora asta în mijlocul drumului? 
Ce vrei? 

Fata de la volan părea destul de speriată, dar își ca- 
mufla îngrijorarea sub tonul răstit. Era brunetă și, 
după câte constată rapid tânărul, foarte frumoasă. 
Părea de vârsta lui sau poate un pic mai mare. 

— E ok! Vreau doar să ajung în oraș, o asigură bă- 
iatul, ridicând palmele deschise la piept, într-un gest 
ce se voia liniştitor. 

— Cum ai ajuns aici? îl interogă fata mai departe, 
fără să dea semne că l-ar primi în mașină. 

— Te rog, am o comandă. Şi așa am întârziat foarte 
mult. Nu sunt periculos. Lucrez la „Ricardo”. 

— N-am auzit. Ce e aia? 

— Cum ce? Restaurant. N-ai auzit de „Ricardo”??? 
În fine, du-mă te rog în oraș, pentru că mă va linga clien- 
tul, iar șeful meu abia așteaptă să mă dea afară. 

— Totuşi, cum ai ajuns până aici? insistă fata. 

Vulpea făcu câțiva pași, ridică trotineta electrică cu 
bateria moartă și i-o arătă, după care o aruncă iarăşi 
la pământ, ca pe un animal inert. Tânăra înclină din 

cap şi îi deschise, în sfârșit, portiera din stânga. ÎI lăsă 
să bage trotineta în portbagaj, apoi demară în trombă 
spre Tarmon. Răsuflând ușurat, cu geanta termorezis- 
tentă la piept, Vulpea trăgea acum cu ochiul la fata de 
la volan. Purta o bluză albastră și o fustiță albă, ridi- 
cată acum mult deasupra genunchilor, pentru a putea 
conduce mai bine. Luminile bordului se odihneau pe 
fața ei cu trăsături regulate, dar parcă veșnic nemulțu- 
mite. Privea înainte, la drum, fără să-l învrednicească 
în vreun fel cu atenţia ei. 

— Locuiești în oraș? încercă el o conversaţie ane- 
mică, dar fata nu-i răspunse. 

Şoseaua sinuoasă șerpuia prin pădure, iar farurile 
măturau copacii de pe margine. Îl blestemă din nou 
în gând pe Grasul, imaginând tot felul de răzbunări 
elaborate. 

— Cine naiba din Tarmon ar fi putut comanda de 
mâncare? întrebă la un moment dat fata, cu voce tare, 
aruncându-i priviri pline de suspiciune. Avem aici tot 
ce ne trebuie. Eşti sigur că în geantă ai de mâncare sau 
ascunzi altceva? 

Băiatul o privi mirat. Nu-și putea imagina în acest 
secol pe cineva care n-ar fi comandat niciodată o pizza, 
un burger apetisant, paste, chestii orientale sau vreun 
fel de mancare mai deosebit. 

— Deci stai în oraș? întrebă din nou, obsesiv. 

În loc de răspuns, frumoasa brunetă pufni ironic. 

— Eu sunt Vulpea, încercă băiatul să reînoade si- 
mulacrul de conversaţie. 

— Tarin, îi răspunse fata. Cum adică Vulpea? E o 
poreclă? 

— Un fel de poreclă. 

Tânăra îl mai privi o dată și pufni în râs. 

— Ţi se potrivește! 

Băiatul nu era totuși în dispoziția de a se amuza, 
așa că trecu cu vederea ironia. De fapt, nu-l deranja 
porecla. Aproape că uitase cum se numește. Sau poate 
nu știuse niciodată. Șoseaua îi părea interminabilă. 
Continua să șerpuiască printre copacii deși. Fata acce- 
leră un pic, ceea ce îi puse Vulpei un nod în gât. Nu 
mergea foarte des cu mașina şi mai ales nu pe aseme- 
nea viraje. Un idiot îl luase odată la o cursă ilegală şi 
de atunci își promisese că nu se va mai urca în mașină 
la necunoscuți. Bine, pilotul de ocazie era un amic din 
copilărie, care-şi descoperise neașteptate veleităţi. Un 
fel de a spune, pentru că de nenumărate ori fuseseră 
la un pas să se facă praf. Tarin conducea însă relaxat, 
deși destul de rapid, ceea ce îl făcea pe tânăr să se 
apropie destul de mult de punctul de a vomita. Drept 
e că nu mâncase de ore bune și uneori gândul îi fugea 
la conţinutul genţii sale termorezistente. 

— Ce cari acolo? îl întrebă Tarin, parcă citindu-i 
gândurile. 

Vulpea dădu din umeri. 

— Mâncare. Nu mă întreba, că nu știu nici eu prea 
bine ce conţine. Nu-mi bat capul. Iau rucsacul încărcat 
şi am șters-o. 

— Hmm, chiar sunt curioasă ce comandă oamenii. 
Mi-aş băga un pic nasul acolo, cred ca miroase bine. 

— Ţi-e foame și ție? 

Fata de la volan râse sănătos. 

— N-am prea mâncat azi, recunoscu ea. Dar ajun- 
gem repede. Numai că... frigiderul meu face greva 
foamei. E cam gol. Bănuiesc că nu putem hali ce ai tu 
pe acolo, nu? 

Vuplea privi descumpănit spre geanta cu mâncare. 

— Ştiu eu? M-ar da afară, dar, pe de altă parte, habar 
n-am pe cine mai găsesc la ora asta. Mă și mir că nu 
m-au reclamat încă. 

Tarin redeveni serioasă: 

— Nu știu, dar continui să mă întreb cine ar comanda 
de mâncare la un restaurant din oraș? Adică, în orașul 
tău cel mare, vreau să zic. Avem și noi restaurante, eh, 
mai degrabă niște crâşme sau hanuri, dacă vrei. 

Băiatul o privi curios, gândindu-se că, de fapt, abia 
auzise de mica așezare de sub poala muntelui. Crezuse 
că e o localitate rurală, dar iată că oamenii vorbeau de 
oraș. Și totuși, descrierea fetei conducea spre ceva în- 
cremenit cumva în timp. Oare chiar atât de izolați să 
fie tarmonienii? Lumea asta e ciudată, oricum. „Cred 
că mă maturizez, dacă am timp să mă gândesc la ches- 

tiile astea”, își spuse Vulpea, redevenind preocupat 
de faptul că întârziase inadmisibil de mult. 

Noaptea se lăsase cu totul și părea mai târziu chiar 
decât arăta ceasul. Senzaţia era un pic stranie. Nu se 
mai întâlniseră cu nicio mașină, deşi mergeau de ceva 
timp. Acum realiza că biata sa trotinetă nu ar fi avut 
cum, nici cu două perechi de acumulatori, să-l ducă atât 
de departe. Ştia că sunt doar câțiva kilometri până în 
oraş, fata conducea destul de repede și totuși încă pă- 
rea departe. Brusc, însă, după o curbă la dreapta, faru- 
rile începură să măture ceea ce păreau a fi suburbiile 
orășelului. O stație de benzină, un supermarket, niște 
ateliere, o zonă de barăci întunecate, depozite. 

— Unde trebuie să duci comanda? îl întrebă Tarin, 
reducând viteza. 

— Hmm, stai să mă uit... 

Îşi activă telefonul, pentru a verifica adresa. 

— Strada... Trandafirilor? Colț cu Gladiolelor? Ce 
naiba, am nimerit la grădina botanică? 

Tarin izbucni în râs. 

— Nouă, celor din Tarmon, ne plac florile, poate că 
de-aia... 

— Numărul 13. Serios??? 

Băiatul băgă smartphone-ul în buzunar. 

— Mergi prin apropiere? Mă poţi lăsa undeva? 

— Şi cu ce crezi că ai să te deplasezi prin Tarmon 
la ora asta? Nu avem taxiuri sau transport în comun. 
Iar trotineta ta... a decedat, nu? 

— Păi... nu mi se pare atât de târziu... 

În timp ce spunea asta Vulpea se tot uita afară și lo- 
cul îi părea destul de pustiu, ca și cum ar fi fost într-ade- 
văr o oră înaintată. Căsuţe ascunse în dosul gardurilor 
vii sau porților înalte, multă vegetație pe marginea 
şoselelor și destul de întuneric. Luminile de pe stâlpii 
de iluminat public, rare și ele, păreau anemice. 

— Pentru cei din Tarmon e destul de târziu, spuse 
fata. Suntem mai retrași. 

— Tu te-ai născut aici? 

— Nu, dar părinții mei s-au stabilit în oraș când 
aveam eu vreo cinci ani. 

— Ce i-a adus încoace? 

— Hei, ce faci, mă interoghezi? râse din nou tânăra. 
Nu suntem cunoștințe atât de vechi. Hai, te duc până 
la adresă. 

Vulpea o privi recunoscător. Până la urmă, avusese, 
pare-se, un pic de noroc. Tarin cotea cu îndemânare 
pe străduţele strâmte, pe un traseu știut numai de ea. 
În sfârșit, intră pe o stradă care părea că se înfundă, 
cu doar câteva case la distanţă una de alta. Toate în- 
tunecate, după un tipar de acum destul de comun în 
acest Tarmon. 

Vulpea se chinui să-și amintească dacă fusese vreo- 
dată pe aici, dar era aproape sigur că nu. De fapt, cum 
admisese şi anterior, în sinea lui, nici nu prea auzise 
de această localitate, aflată totuși nu prea departe de 
oraș. Maşina opri în dreptul unui imobil cu două etaje, 

destul de cochet, îmbrăcat aproape cu totul în iederă. 
Un gard din lemn, de doar vreo 50 de centimetri înăl- 
time și o poartă din acelaşi material eliminau impre- 
sia de fortăreață pe care o dădeau alte case zărite în oraș. 

— Adresa ta! 

Tarin zâmbi ușor, arătându-i casa. Destul de sur- 
prinzător pentru el, Vulpea ezită câteva secunde. 

— Tt... te mai văd? 

— Poftim? Asta n-a fost o întâlnire! 

Fata îi dădu un bobârnac în nas. 

— Acum nu te mai grăbeşti? 

Băiatul își reveni repede. 

— Mda, aşa e, n-a fost o întâlnire, dar... 

— Hai, hai, că mor de foame! M-ai lăsat să sufăr în 
tăcere, arătă Tarin spre geanta termorezistentă. 

— Păi poate... după... mâncăm undeva? 

Tânărul se simțea ca un căţel care tocmai a doborât 
pomul de Crăciun. Ciudat, pentru că de obicei le expe- 
dia pe fete, le cam trata ca pe niște băieți cu sâni. Dar 
tânăra asta îl intimida cumva. 

— Poate altădată. Acum du-te și du comanda! 

Vulpea înghiți în sec şi abia acum îi trecu prin cap că 
n-avea cu se să se întoarcă. Mașina fetei pornise deja, 
cu scârțâit de roți, și se îndrepta spre intersecție. Dis- 
păru în câteva secunde și doar motorul turat se mai auzi 
în depărtare. Tânărul porni spre poarta din lemn pe 
care trona o sonerie roșie, în contrast cu culorile şterse 
și întunecate ale imobilului. 

— Chiar ești din Tarmon? 

Bărbatul, cu părul cenuşiu și ciufulit, cu nişte șuvițe 
prea lungi care-i intrau tot timpul în ochi și-și făcuse 
un tic enervant să le dea la o parte, își freca neliniștit 
mâinile. Arunca priviri scurte în jurul lui, de parcă l-ar 
fi urmărit cineva. Îmbrăcat prost și cam murdar, se tot 
foia pe scaunul din fața biroului agentului Baramas. 

— Şefule, să-mi coacă genunchii dacă te mint! De 
acolo sunt! 

Badri se încruntă și figura lui inocentă se transfor- 
mă rapid. Ochii i se micșorară, devenind tăioşi. Îl enerva 
expresia tipului din faţa sa şi chiar avea chef să-i ardă 
una, deși structura sa nu era deloc violentă. 

— Vezi că pot să verific şi dacă mă minţi, nu mai pleci 
de-aici. Nu te arestez, nu te rețin oficial, dar te bag la 
beci și nici dracu’ nu va mai ști de tine! 

Spunând asta, Badri realiză că-l cam copia instinc- 
tiv pe Quinlan și asta îl deranjă pe moment. Metodele 
sale de interogatoriu erau diferite. Și, de altfel, acesta 
nici nu era un interogatoriu. Se relaxă, lăsându-se pe 
spătarul scaunului, cu mâinile încrucișate pe piept. 

— Dar să sperăm că nu se va ajunge acolo, nu? 

Îi zâmbi larg individului din faţa sa. 

— Am înțeles, șefule! Bine, nu m-am născut acolo. 
De fapt, am stat doar câteva luni. N-am stat, că am mun- 
cit... dar... jur pe familia mea că am fugit mâncând pă- 
mântul. 

— Care familie? 

— Păi, e așa, o vorbă, dar tre’ să mă crezi, șefule! 

Omul se numea David (ca nuca în perete, apreciase 
pentru sine, Badri) şi i-l trimisese vânzătorul său de 
ziare. Se postase de la prima oră la poarta secției și ți- 
nuse morțiş că vrea să stea de vorbă cu agentul Bara- 
mas. Poliţiştii încercaseră să-l îndepărteze de mai multe 
ori, dar fără niciun succes. Până la urmă reușise să pă- 
trundă în biroul agentului, după câteva ore de insis- 
tente. 

— Cum ai ajuns în Tarmon? 

David se scărpină în părul nespălat. Privi o vreme 
tâmp pe geam, apoi încercă să însăileze o poveste. 
Nu-i prea ieșea, dar Badri reținu până la urmă că in- 
dividul ajunsese întâmplător în oraș, în căutare de 
lucru. Nimeni nu-i oferise nimic, ba chiar stătuse câ- 
teva nopți la postul de poliție din Tarmon, sub acuzaţia 
vagă de vagabondaj. Măcar avusese de mâncare și un 
pat, văzuse el partea plină a paharului. 

— Nu ştiu de ce n-au încredere oamenii în mine, că 
știu să fac de toate, încercă David să-l convingă pe Ba- 
ramas, de parcă acesta urma să fie angajatorul lui. 

— Continuă! 

Până la urmă, la poliţie se prezentase un bătrân de 
vreo 70 de ani sau chiar mai mult, care reușise să-l 
scoată. Nici nu era prea greu, pentru că, de fapt, el 
considera că nu făcuse nimic. Rătăcise doar pe străzi 
și păzise niște uși de magazine, doar, doar s-o găsi ci- 
neva să-l ajute cu ceva bănuțţi sau de mâncare. 

Nu-l ştia pe bătrân, dar acesta se purta de parcă l-ar 
fi cunoscut demult. Îi propusese să vină cu el acasă şi 
să-l ajute prin gospodărie. Era prima persoană care 
dovedea o oarecare încredere, după multă vreme, îşi 
spusese David. Nici nu se mai întrebă de unde până 
unde ajunsese bătrânul să-l caute acolo, orbit de per- 
spectiva luminoasă a unui pat decent și a unei mese 
calde. Ar fi făcut orice pentru aceste două lucruri. 
Până la urmă, dorinţele astea, simple pentru alții, ca- 
pitale pentru el, i se îndepliniseră. 

Într-adevăr, bătrânul îi oferise o cămăruţă, în spa- 
tele casuței sale albe, cu răzoare de flori la geamuri, ca 
în poveşti. Casa se afla pe o colină legată cu una din 
străzile orășelului printr-un drumeag îngust, pe care 
abia încăpea o mașină. De altfel, pământul purta doar 
urmele roților micului bus sau camionetă cu care îl 
dusese bătrânul. O mașină ciudată, observase David, 
cu două locuri în față și cu scaunul din dreapta încro- 
pit dintr-un fel de scaun de bar cu piciorul tăiat și în- 
fipt, cumva, în podeaua mașinii. De acolo, hârbul părea 

întrerupt și i se adăugase un fel de benă închisă ce ser- 
vea transportului diferitelor lucruri, depărțită de ca- 
bină printr-un panou de plexiglas. Acum, partea din 
spate era goală, cu excepția câtorva funii, o sapă și o 
lopată. 

Ajunseseră destul de repede acasă, pe niște străduțe 
întortocheate pe care David nu le băgase în seamă, 
pentru că foamea îi deschisese un vulcan activ în sto- 
mac. Îi era atât de foame, încât îl chinuiau deja niște 
dureri ascuţite. Înghiţise în sec şi nu-i spusese nimic 
bătrânului. Poate avea să-l întrebe la un moment dat, 
dacă avea să îi dea ceva să mănânce. Dacă nu... găsea 
el o cale să bage ceva în burtă. Spera din tot sufletul 
ca noul lui prieten să nu-l pună la muncă mai întâi. 

Tăcuse mâlc, mai ales că bătrânul îl informase că 
erau aproape. În sfârșit, ciudata mașină opri în fața 
casei. Coborâră, iar David fu însoțit în spatele căsuței 
de mici dimensiuni, dar cochete. Pe drum, bătrânul 
nu vorbise deloc. Purta o cămașă cu mânecă scurtă, ca- 
drilată și niște blugi vechi, albiți de nenumărate spă- 
lări. Părul scurt îi era complet alb. Lipită de casă, o 
baracă din lemn părea a fi noua locuinţă a lui David. 
Pătrunseră și vagabondul constată că, în cea mai mare 
parte, era un atelier de tâmplărie. Într-un banc dintr-o 
parte a încăperii încă stătea prinsă în menghină o piesă 
aflată în prelucrare. David habar n-avea ce era, dar 
nu părea comestibilă, așa că... Fierăstraie, rindele, cio- 

cane, dălți și alte asemenea scule nu mai lăsau nicio 
îndoială asupra destinaţiei barăcii. Într-un colţ, oare- 
cum separat de încăperea principală, un pat din lemn, 
de o persoană, o noptieră, o măsuţă și două scaune. 
Chiar și un dulăpior completa această mică iluzie de 
loc de locuit. Păreau toate lucrate în acest atelier. Peste 
tot plutea un puternic miros de spirt industrial și de 
lac, dar bătrânul deschise un geam și aerul proaspăt 
de afară diminuă din damful persistent. 

„Noaptea poți să mai deschizi geamul, nu vine ni- 
meni pe-aici, îl informase bătrânul. Alfel, până dimi- 
neaţă te va durea capul și fără să bei.” De băut nu-i 
mai ardea, pentru că foamea devenea sfâșietoare. Era 
în stare să caute o pasăre, un animal de casă și să-l în- 
fulece, dar bătrânul nu părea deloc genul de agricul- 
tor sau crescător de animale. 

„O să locuiesc aici?” întrebase fals timid, iar bătrâ- 
nul dăduse scurt din cap. 

„Sper să-ţi convină. Vei avea trei mese pe zi, două 
beri la prânz și un coniac seara, la cină. Fă-te comod... 
adică... cred că ai nevoie de o baie şi de niște haine mai 
curate. În spate e un butoi cu apă caldă, de la soare. Gă- 
sești acolo tot ce trebuie. Du-te și fă o baie până îţi 
aduc niște haine de schimb.” 

— Şi de mâncare? îl întrerupse curios Badri, de 
parcă de acest aspect ar fi atârnat toată aventura lui 
David la căsuţa de pe deal. 

— Ai răbdare, şefule, vine şi aia. Când m-am dus 
să fac duș la butoi, am găsit un măr în spate. L-am scu- 
turat și am înfulecat repede câteva. Erau acre ca dracu, 
îmi dădeau lacrimile, dar am băgat ceva în burtă. Nu- 
mai că fructele... ştii cum sunt. Îi trezesc urgent ape- 
titul. 

David se spălase cum putuse, deşi nu prea era ama- 
tor de apă, dar voia nepărat să dea o impresie bună. 
Măcar la început, pentru că nu părea dispus să o ardă 
mult pe-aici. Bătrânul îl așteapta cu un tricou alb, lä- 
bărțat și o pereche de jeanși vechi, dar curați. 

„Hai, îmbracă-te! Bănuiesc că ţi-e și foame, nu?” 

„Patroane, mor, te-aș devora și pe matale, îmbrăcat”, 
răspunsese repede David, cu ochii lucind. 

Bătrânul privise la un ceas vechi atârnat pe unul 
din pereţii barăcii. „E aproape prânzul. O să mănânci, 
dar berea abia de mâine!” 

David înghiţise în sec. Era bine şi-așa, până la urmă. 
Nu avea voie să fie dezamăgit. Până azi nu găsea în- 
totdeauna nici apă. 

Bătrânul se întoarse să plece. „Patroane! Nu te su- 
păra, pot să știu cam ce am de lucru la matale?... Că 
eu...” 

„Mă cheamă Varney. Poţi să-mi spui pe nume.” Da- 
vid rămăsese cu gura căscată. În îndelungata sa ca- 
rieră de om al străzii, nimeni nu-i permisese asta. În 
afară, desigur, de confrații lui sau de unii fraieri pe 

care-i păcălise un timp, dar care nu aveau vreun sta- 
tut mai aparte decât el. 

N... Varney, bâguise el, lasă atunci, îmi spui când...” 

„Ai să afli mâine! Acum stai aici, mânânci, te odih- 
nești și de mâine dimineaţă intrăm în pâine.” 

David era atât de lihnit, încât nici măcar nu-i tre- 
cuse prin cap să întrebe dacă e vorba, până la urmă, 
și de ceva firfirei. Varney îi adusese, după câteva mi- 
nute, o fiertură aburindă care se dovedise un fel de 
tocăniță foarte gustoasă, cu ceva carne prin ea. David 
mâncase hulpav, dizgrațios, cu zeama curgându-i pe 
la colțurile gurii în pârâiașe grețoase. Varney îl lăsase 
singur. Ştersese castronul pe îndelete, cu bucăți mari 
de pâine. Între timp, bătrânul intrase din nou, cu o 
porție de şuncă grasă, fiartă, niște ceapă şi ceva mu- 
rături pe o farfurie. David înfulecă și restul de mân- 
care și aproape ameți din cauza senzației de preaplin 
pe care n-o mai încercase de foarte multă vreme. Var- 
ney îi arătă o găletușă cu apă rece, cu un polonic în 
ea, așa cum vagabondul nu mai văzuse demult, deși 
parcă își amintea că în copilărie, pe la țară, mai obser- 
vase așa ceva. Dar amintirile sale erau vagi. Trăia bu- 
căți de viață, concentrate aproape exclusiv pe adăpost 
şi mâncare, fără o linie anume, fără o continuitate fi- 
rească pentru un om de vârsta lui. 

Agentul Badri făcea eforturi să închege într-o lo- 
gică și într-o anume fluenţă ceea ce-i povestea bărba- 

tul, care vorbea dezlânat și sărea de la una la alta. Avea 
tot mai puţină răbdare, dar voia să vadă, totuși, unde 
duce finalul experienței omului din fața lui. Drogat 
nu era, pentru că nu și-ar fi permis nici în zece vieți 
să cumpere așa ceva şi nu părea nici băut. Cât despre 
nebunie, Badri avusese de-a face în cariera lui cu tot 
felul de psihopați. Bărbatul acesta nu părea a fi unul 
dintre ei. Și totuşi, nu-i povestise încă nimic despre ce 
îl speriase atât de tare. 

Venise și noaptea. David se băgase în pat, după o 
cină ceva mai puțin consistentă, dar binevenită, nişte 
cartofi fierți cu caşcaval. Nu aţipise bine, că sărise în 
capul oaselor. Un atac brusc de panică îl făcuse să res- 
pire greu, cu inima bubuindu-i în piept. Trăgea aer 
din greu, întretăiat şi o sudoare înghețată îl acoperise 
din cap până în picioare. În viaţa lui nu simțise așa 
ceva, nici măcar atunci când îl gonea poliţia sau se în- 
căiera pentru mâncare ori pentru vreo zdreanță mur- 
dară și știrbă prin suburbii. Problema era că nu avea 
niciun motiv să treacă prin astfel de stări. Atelierul 
era gol, doar un bec chior pe care îl lăsase aprins dea- 
supra patului destrăma un pic obscuritatea. Printr-o 
fereastră mică, noaptea era de smoală. Nu avea curaj 
să se ridice din aşternut, privind în semiobscuritate 
cu ochi mari, exoftalmici, bombaţi de frica paroxistică. 
Un fel de ușoară vibrație, un zumzet slab aproape că 
ridica praful de pe măsuţă. 

Un geamăt neomenesc ce venea de afară îl făcu să 
sară în sus. Sunetul nu era puternic, dar era cumva 
cavernos și... deznădăjduit, completat de niște foșnete 
uleioase... 

„Visez, dracu să mă ia!”, își spuse David și, în mod 
uimitor, chiar atunci se gândi că nu știuse niciodată 
cine-i pusese numele, pentru că pe părinți nu şi-i amin- 
tea deloc. Mors, un idiot de prieten de-al lui de pe 
străzi, îi tot spunea că provine dintr-o eprubetă și i-o 
fi dat numele vreo asistentă matolită. ÎI caftise de câteva 
ori pentru asta, deși dobitocul se tot jurase că glumise. 

Mintea lui căuta tot felul de subterfugii pentru a 
scăpa din încleștarea panicii, dar se pare că nu-i prea 
era de folos. Vibraţia crescu în intensitate și căpătă ac- 
cente de țiuit foarte înalt. David vomită brusc, direct 
din stomac, icnind puternic de mai multe ori și înecân- 
du-se. Zgomote stranii înconjurau baraca, dar parcă 
nici nu erau zgomote, pentru că bărbatul le percepea 
mai mult ca pe niște senzaţii, reflectate de diferitele 
sale organe. Ba în stomac, ba în piept, ba în spate, ba 
în creștetul capului. Nu scăpau nici ficatul, intestinele. 
Apoi ușa începu să se deschidă cu un scârâţâit ușor, 
de balamale neunse. Ceva translucid se profila pe ne- 
gura de afară. 

David se trase în spate, lipindu-se de capul patului 
și când reuși să-și ia privirea o secundă din cadrul 
ușii, căută disperat ceva care să-i servească drept armă. 
Dar gândul acesta îi provocă un nou acces de vomă. 

Pe ușă pătrundea un fel de siluetă gelatinoasă, cu 
forme vag umanoide, care părea mai degrabă potri- 
vită să se prelingă decât să folosească poziția bipedă. 
Şi totuși o făcea, deși deplasarea se producea printr-un 
fel de tremur, de contracţii succesive, ca la viermi. 
David nu vedea bine, ochii îi lăcrimau de la efortul de 
a voma, dar mai ales de la groaza care pusese stăpi- 
nire pe el. I se păru că în interiorul jeleului umblător 
exista o altă siluetă, încețoșată, mai densă. 

Vibraţiile crescuseră la apogeu, răstumnând sculele 
din atelier, creând o hărmălaie precum cea provocată 
de vasele dintr-o bucătărie lovită de cutremur. Peste 
tot zgomotul și zumzetul acela groaznic, vagabondu- 
lui i se păru că aude strigăte care veneau de undeva 
din curte. Începu să deșlușească mai bine și recunoscu 
vocea lui Varney. 

„Lukia! Lukiiiaaa! Înapoi! Lasă-l! N-auzi? Dă-i dru- 
mul! Acum!” 

Strigătele erau tot mai apropiate. Alcătuirea păru 
că ezită, dar lui David nu-i era clar ce anume făcea, 
pentru că n-avea de-a face cu ceva solid, ci numai cu 
transparente rotitoare sau curgătoare, care cu greu în- 
cropeau un fel de siluetă. Un geamăt ca cel de adinea- 
uri, dar mult mai apropiat și mai puternic, îi făcu pă- 
rul măciucă. 

Varney se năpusti pe ușă. 

„Afară!“ strigă, apoi glasul i se înmuie inexplicabil. 

„Lukia, fii bună şi mergi la tine în cameră. Vin și eu 
imediat.” 

Monstruozitatea gelatinoasă se strecură înapoi pe 
ușă, probabil modificându-şi dimensiunile, pentru că 
în poziţie bipedă părea foarte înaltă. 

Acestea fură ultimele imagini pe care David le văzu 
înainte să cadă într-un binecuvântat leşin. 

Vulpea se tot foia, cu geanta pe umăr, în fața ușii 
imobilului cochet, îmbrăcat în iederă, gândindu-se cu 
teamă că mâncarea se răcise până la ora aia. Apăsă 
până la urmă pe butonul roșu al soneriei, dar de din- 
colo de uşă nu se auzi niciun sunet. Niciun țârâit, mu- 
zică sau dangăt electronic de clopot nu răzbătu afară, 
ceea ce însemna că soneria ori nu funcționa ori fusese 
oprită intenționat. Sau poate era instalată undeva în 
spate, departe de ușa principală. 

Nu înţelegea de ce creierul său lucra acum acordat 
pe aceste detalii, pentru că nu băgase niciodată în 
seamă astfel de lucruri. Adică, la naiba, ce contează 
ce face soneria? 

Bătu în ușa din lemn masiv, apoi mai apăsă o dată, 
prelung, butonul roșu. Nerăbdător, se suci pe călcâie, 
privind în jur. Casele celelalte păreau neobișnuit de 
întunecate. Oare toată lumea locuiește undeva în spate, 
se întrebă, scărpinându-se în creștet. 

Un curent slab de aer îi mângâie ceafa. Se întoarse 
brusc și în cadrul ușii deschise văzu o femeie între 
două vârste. Nu putea aprecia bine, nu se pricepuse 
niciodată la asta, dar femeia din fața lui părea să aibă 

între 40 și 50 de ani. Trăsături regulate, chiar frumoase, 
păr negru, lăsat în bucle rare pe umăr, un halat de mă- 
tase bleumarin, papuci de casă cu un moț mic de blană 
în vârf. ÎI privea cu o expresie în care se amesteca un 
anume deranj, dar şi curiozitate. 

— Ăă, încercă băiatul să-şi revină, mă scuzați, co- 
manda dumneavoastră... 

Femeia îl privi surprinsă, apoi se uită la un ceas mi- 
cuț de pe mână. 

— Comandă? La ora asta? Ce fel de comandă? 

Vocea îi suna melodios, contrariată. 

— Păi, aţi comandat de mâncare. De la „Ricardo”, 
din oraș. 

— Eu n-am comandat nimic, spuse femeia, un pic 
iritată, după care îl măsură mai bine pe băiat şi geanta 
lui termică. 

— Aaastriid! strigă apoi femeia, întoarsă spre inte- 
riorul imobilului. Vino încoace! 

După vreo două minute se auzi un răpăit de pași 
pe ceea ce părea o scară interioară și în spatele femeii 
îşi făcu apariţia o fetiță de 6-7 ani, subțirică, cu părul 
negru, tuns băiețește. Ochii îi sclipeau, albaștri și ju- 
căuși. Era îmbrăcată într-o pijama ce amesteca într-un 
mod inedit rozul cu un fel de vernil. 

— Ce-ai făcut, Astrid? Te-ai jucat iar cu telefonul meu? 

— Nu mami, deloc, rosti fetița, deşi era aproape să 
pufnească în râs de propria-i poznă. 


71 


Respiră! Daniel Botgros 


— Domnișoară, te rog frumos să-mi aduci telefo- 
nul! Acum! 

Fetiţa o zbughi înăuntru, chicotind. 

— Sunt convinsă că a folosit aplicaţia de cattering. 
Aveţi aşa ceva? 

— Mmda, se bâlbâi Vulpea, sigur. Precis comanda 
a venit astfel, știți, eu doar livrez, dar... milioane de 
scuze, n-am reușit să ajung la timp. Mi s-a, mi s-a... 
stricat... ăăă... mijlocul de transport cu care am venit. 
Apoi m-a luat cineva cu o mașină. Am vrut neapărat 
să ajung, cât mai repede, dar... 

Astrid apăru cu smartphone-ul doamnei și i-l în- 
tinse. Femeia îl cercetă câteva secunde, realizând re- 
pede ce se întâmplase. Se uită dojenitor la fetiță. 

— Pizza, paste? Bănuiesc că pentru tine pizza și 
pentru mine paste, nu? 

Astrid încercă să facă un fel de tumbă, nereușită. 

— Da, da, mami, exact! Știu că-ți plac pastele, ştiu... 

Femeia se încruntă și băgă telefonul în buzunarul 
halatului. 

— Să nu mai faci niciodată așa ceva! 

Tonul ei rece, aproape cavernos, îl surprinse un pic 
și pe băiat. Fetița îngheţă. 

— Pp... pot să merg la culcare? 

— Încă nu, așteaptă-mă în sufragerie, mai avem de 
discutat. 

Băiatul bătu în retragere. 

— Ăăă, doamnă, își drese el vocea, nu e nicio pro- 
blemă. Dacă nu doriți comanda, mă descurc eu cumva. 

Femeia îl fixă cu ochi întunecați. 

— Nu, nu o doresc, dar am să ţi-o plătesc. Nici eu 
și nici fiica mea nu servim astfel de preparate. Nu 
cumva a cerut și Coca-Cola sau ceva de genul ăsta? 

— Nu doamnă, doar o pizza mare şi o porţie de 
paste. Numai că acum, mi-e teamă că s-au răcit. 

— Aşteaptă puţin! 

Îi trânti ușa în nas. Privi în jur, gândindu-se cu 
groază că nu avea, practic, cu ce să se întoarcă în oraș. 
Totul părea întunecat şi pustiu și cu siguranță nimeni 
nu mai pleca la ora asta spre metropola sa, din acest 
orășel straniu. Apoi ușa se deschise din nou. Nu dis- 
tingea nimic în interior, în afara unui vestibul întune- 
cat. Femeia apăru în cadrul uşii, cu nişte bancnote în 
mână. 

— Poftim, inclusiv pentru deranjul tău! 

Vulpea se dădu un pas înapoi, luându-și geanta de 
pe umăr. 

— Nu, nu, nu așa! Vă las comanda și abia apoi... 

— Nu pricepi că nimeni nu vrea ce ai adus tu? 

— Poate... Astrid... — încercă Vulpea să găsească o 
soluție. 

— Eşti obraznic, aşa-i? Nu ţi-am spus că... 

În spatele femeii, ușa se deschise mai larg şi un băr- 
bat de vreo 30 de ani își făcu brusc apariția. Puțin plinuţ, 

într-o pijama în carouri albastre, cu părul creţ și o fi- 
gură bonomă. Îl măsură pe băiat cu ochi apoși, por- 
cini, dar privirea sa nu părea concentrată, ci aluneca 
undeva pe lângă țintă. 

— Mamă, rosti bărbatul, cu o voce subţire și uşor 
graseiată, nu am mai avut demult musafiri. De ce nu-l 
inviți pe acest domn înăuntru? 

Femeia păru că se gârbovește un pic auzind vocea 
noului venit. Era ca și cum, brusc, s-ar fi simţit cople- 
şită de ceva. Încercă un fel de apărare slabă. 

— Domnul trebuie să plece, are un drum lung de 
făcut, rosti ea fără convingere. 

Transformarea ei bruscă îl surprinse pe Vulpea. În- 
cepu să se gândească la faptul că ar trebui să pună 
geanta jos și să o şteargă până când lucrurile nu de- 
veneau și mai neobișnuite. Încercă să nu facă prea 
multe mișcări, începând să lase ușurel jos geanta ter- 
mică. Grasul i-o va imputa şi pe aceasta, dar necazu- 
rile cu șeful lui păreau acum undeva departe, destră- 
mate de forța acestui prezent ciudat. 

— Nu dorești să fii oaspetele nostru? 

Bărbatul îl fixa, dar nu direct, ci cu o privire care 
parcă îi baleia conturul. Se întrebă dacă nu era cumva 
nevăzător. 

— Gerd, murmură femeia... 

— Ăăă, nu vă deranjaţi, spuse repede Vulpea. Eu am 
să mă retrag acum. Comanda e din partea casei, cu 

scuzele de rigoare pentru întârziere. Nu trebuie să 
plătiți nimic. Vă doresc o seară plăcută! 

Se retrăsese câțiva pași, apoi... i se păru că nu vede 
bine. Pe obrajii tânărului rubicond curgeau două fire 
subțiri de lacrimi ce-și croiau lent drum spre bărbie. 
Încremeni. Femeia făcu un pas spre el. 

— Te rog să poftești înăuntru! În seara asta vei fi 
musafirul nostru. Oricum, nu cred că ai cu ce să pleci. 

— Dar..., protestă destul de anemic Vulpea, nu se 
poate, doamnă, nu vă pot deranja, nici măcar nu mă 
cunoaşteţi. 

— Gerd... se pricepe la oameni, nu ne facem griji, rosti 
conciliantă femeia. Haide, pofteşte! 

Vulpea ridică din nou geanta, ca într-un fel de auto- 
matism gestual, pentru că rațiunea îi dicta altceva. 
Avea ceva, un fel de bun simţ natural înnăscut, pentru 
că nimeni nu-l educase cu adevărat. Orfan de pe la 
vreo cinci ani, băiatul fusese crescut de o mătușă bol- 
navă, care se stinsese și ea pe când Vulpea avea 14 ani. 
Se maturizase prin orfelinate, după care își luase 
soarta în propriile mâini. De aceea îi venea greu să ac- 
cepte neobișnuia invitație. 

Intră în casă, prudent și timid. Trecu printr-un ves- 
tibul îngust care se lărgea apoi într-un living spaţios, 
în culori calde. Două canapele și patru fotolii, măsuţe, 
corpuri de iluminat și o mobilă albă, distinsă, creau o 
atmosferă plină de serenitate, cumva parcă din altă 

epocă. Băiatul privi în jur, dar nimic nu părea să în- 
trerupă liniile fluide ale acestui spațiu, ale mobilieru- 
lui armonios. Îl învălui un fel de căldură necunoscută, 
o undă de ceva aparte, o anume nostalgie după un că- 
min pe care nu-l avusese niciodată. De ani de zile lo- 
cuia prin spații stinghere, prăfuite, oferte cu chirii mo- 
dice, pe care și le putea permite, deși nu întotdeauna. 
De exemplu acum dormea, pentru că era greu de spus 
că locuia, într-o cămăruță din dependințele restauran- 
tului. Era mai eficient așa. Practic, nu prea avea unde 
să plece, iar până una-alta acest job i se potrivea mă- 
nuşă. 

Femeia îi făcu semn să ia loc într-un fotoliu. Ea se 
așeză împreună cu Gerd pe o canapea, iar Astrid jos, 
cu picioarele încrucișate sub ea, pe covorul gros, de o 
nuanță plăcută de bej. Îl studiau ca pe o apariţie neo- 
bișnuită, deşi Vulpea nu ştia să aibă ceva interesant de 
oferit. Așeză geanta lângă el, după ce se convinse că 
nimeni nu părea interesat de conținutul ei. Se simțea 
extrem de stingher și simțurile îi intraseră într-un fel 
de alertă. Încă nu înțelegea ce se petrece, dar realiza, 
treptat, că dinspre tânărul grăsuț radia un fel de forță 
care le făcea pe femeie și pe fetiță să reacționeze cu 
precauție şi mai ales cu calm. Astrid era ciudat de cu- 
minte, iar femeia brunetă trăgea din când în când cu 
ochiul la Gerd, căutând aprobare pentru ce ar fi făcut 
sau ar fi zis. 

— Cred că mama nu s-a prezentat, îi zâmbi uleios 
Gerd. Ea este Sophia. Sunt sigur că o placi! 

Vulpea tresări. Nu, nu va intra în astfel de capcane! 

— O placi, așa-i? E o femeie extrem de frumoasă, 
continuă Gerd cu discursul său aberant. 

— Ăăă... scuze, se bâlbâi Vulpea. Abia v-am cunos- 
cut. Dar... da, e... o femeie frumoasă, însă... 

Tânărul rubicond ridică din sprâncene. 

— Însă... 

Vulpea privi panicat spre Sophia, care stătea cu ochii 
în jos. Doar Astrid chicoti. 

— Știți ce? Chiar ar trebui să plec! 

Vulpea se foi un pic, încercând să se ridice, însă un 
gest autoritar al femeii îl puse la loc, cu un deget ne- 
văzut. 

— Trebuie să rămâi la cină! anunţă ea, ridicându-se 
de pe canapea. E gata în câteva minute. 

Gerd aprobă din cap, repetat, gestul părând un tic 
supărător. După doar câteva minute, într-adevăr, So- 
phia îi chemă în spațiul destinat servirii mesei, despăr- 
tit doar de un mic paravan de restul sufrageriei. Îi 
aştepta o masă generoasă, cu 12 scaune, care părea 
destinată unor musafiri mult mai numeroşi și, gândi 
inevitabil Vulpea, de un alt standard. Băiatul se așeză, 
stingher. Mirosea tare bine. Farfuriile, tacâmurile, pa- 
harele, erau așezate toate la locul lor. Aici, Vulpea se 
mai pricepea. Chiar dacă „Ricardo” nu era un local lu- 


77 


Respiră! Daniel Botgros 


xos, jobul său îl dusese și prin restaurante mai bune. 
Descoperi cu surprindere o porție generoasă de cotle- 
tele de miel, cu garnitură de cartofi copți și salată verde. 
Sophia îi turnă un pahar de vin roșu. 

Nimic din toate astea nu părea real, decise Vulpea. 
Prezenţa sa aici nu avea nicio logică, mai ales după ce 
era gata să fie alungat din fața casei. Apariţia lui Gerd 
părea că schimbase însă totul. Băiatul nu reușea să în- 
țeleagă ce fel de influență avea tânărul plinuț asupra 
mamei și surorii sale, dar păreau că se tem de el. 
Amândouă. 

— Coboară și tata? 

O farfurie din porțelan, pe care Sophia o scăpă brusc 
din mână, se făcu țăndări pe podea. Astrid scoase un 
țipăt scurt. Gerd le privea zâmbind tâmp, cu ochii săi 
mici, apoși. Femeia încremenise în fața mesei, parcă 
fără să realizeze că scăpase farfuria. 

— Aș vrea să coboare și tata! insistă Gerd, instau- 
rând o stranie oroare în spațiul din jur. 

O stare pe care se pare că o împărtășeau numai cele 
două, deși Vulpea începuse să simtă, la rândul lui, un 
fel de neliniște, o angoasă persistentă. Ceva urma să 
se întâmple şi nu părea deloc ceva obișnuit. 

— Gerd... bâgui în sfârşit Sophia, avem musafiri... 
tu ai dorit asta... 

Tânărul o fixă tăios. Nu mai avea privirea alune- 
coasă. 

— Tocmai de aceea! Aș dori să-l cunoască și pe tata. 

Apoi se întoarse, cam brusc pentru dimensiunile 
sale generoase, spre băiat. 

— Nici nu te-am întrebat cum te numești! 

— Ăă, mi se spune Vulpea! 

— Aha, e o poreclă, pesemne. Dar numele tău ade- 
vărat care e? 

Băiatul privi în jos, încurcat. 

— Păi, nici nu-mi mai amintesc. Aşa-mi zice toată 
lumea, de când mă știu. 

— Dar nu ai un nume? 

— Poate că am... am avut cândva... nu-l știu, de fapt. 

Gerd îl privi îndelung și trăsăturile feţei îi căzură 
de parcă până atunci ar fi fost ținute forțat într-un 
zâmbet de sforile unui păpușar. Puteai citi foarte uşor 
acum pe fața lui o tristețe bruscă și neobişnuită. Apoi 
Vulpea îi destrămă starea, jenat de moment. 

— Ei, hai, că nu e atât de rău. Îmi place porecla mea. 
Acolo unde lucrez nu am nevoie de numele întreg. Se 
îngrijesc ei de mine, pentru acte mi-au dat numele pa- 
tronului. Așa că... ce nevoie am de alt nume? 

Gerd schimbă o privire cu mama lui, apoi reveni la 
băiat. Zâmbetul nu reapăru pe fața lui rotundă. 

— Să mâncăm, încercă Sophia să detensioneze at- 
mosfera. Cioburile le adun mai târziu. 

Gerd păru să fie de acord cu ideea, punându-și un 
şervet la gât. Vulpea, căruia îi chiorăiau maţele de 
foame, luă un cotleţel, din care mușcă pofticios, lä- 

sând stinghereala la o parte. Tânărul grăsuț deveni 
brusc atent. Vulpea se opri și el din mestecat, așa cum 
făcură, de altfel, și Sophia cu Astrid. Băiatul simţi un 
fel de vibraţie, ca și cum i-ar fi sunat deodată mai multe 
telefoane mobile puse pe mute în buzunare. Numai că 
telefonul său se descărcase demult. Se uită împrejur, 
însă nimic nu părea să tulbure atmosfera caldă și pri- 
mitoare. Dintr-odată, băiatului îi veni să vomite. Puse 
mâna la gură, apoi un servețel de pe masă. Asta i-ar 
mai fi lipsit! ÎI cuprinse un vertij ciudat şi se clătină 
serios pe scaun. Ceilalți păreau a nu-i împărtăşi stă- 
rile, dar stăteau încremeniţi, ca niște exponate dintr-o 
dioramă. Vulpea respira greu și tremura din toate mă- 
dularele, de parcă l-ai fi aruncat pe un ghețar la Polul 
Nord. În același timp, o transpiraţie înghețată îl aco- 
peri peste tot. Ar fi vrut să fugă chiar în acel moment 
din locul acela sinistru, cu toată aparenta lui căldură, 
dar nu-l ajuta nimic din corp. Se ţinea cu o mână de 
masă, să nu se prăbușească și încerca să reziste ca pe 
puntea unei corăbii în furtună. Acum se auzeau și 
niște zgomote stranii, ceva între pași grei și foşnet, 
care veneau de undeva de la etaj. Părea că o anume 
prezenţă provoacă toate aceste stări, deși Vulpea nega 
din toate elementele ființei lui o asemenea posibili- 
tate. Ce prezenţă ar putea face așa ceva? Nu, probabil 
că mâncarea avea ceva. Cu siguranță, mai ales pentru 
straniile gazde nu păreau să simtă ce simțea el. Îi otră- 

viseră, clar! Îşi aminti de unele filme de serie B pe 
acest subiect și groaza i se accentuă până la paroxism. 
Va muri aici, în această casă frumoasă, dar îngrozi- 
toare, va cădea aici, la picioarele acestor oameni ciu- 
dați, fără să mai guste din viaţa care i se aşternuse 
înainte, deloc ușoară, dar totuși, plină de farmec. 

Își aminti, ca prin minune, de Tarin, fata care îl adu- 
sese în oraș. Zâmbetul ei luminos îi apăru în fața ochi- 
lor şi aproape că acceptă să moară, scufundat în acel 
surâs. Înţelese că acele clipe fuseseră unice, magice, 
așa cum le vedea acum, în această cheie. Pericolul îi 
limpezise percepțiile, îi ştersese lentila murdară prin 
care, realiză el acum, văzuse viața. 

Câţiva pași uşori și un foşnet slab. Cineva se așeză 
lângă el, ușor, fără zgomot. O respiraţie abia auzită. 
Quinlan privise până atunci joaca a doua fetițe care 
împărțeau o păpușă gravidă. Una îi explica doct ce- 
leilalte unde stă fătul. Ridicase rochița păpușii și sco- 
sese de acolo un fel de homuncul mărunt, din plastic, 
ascuns în burtica păpușii, în spatele unei uşițe. Stătea 
pe banca lui favorită și asista de minute bune la lecţia 
de anatomie cu care o cadorisea una din fete pe cea- 
laltă, mai mică. Întoarse capul. Lângă el se așezase 
Myrthe. 

— Ia uite ce dracu au mai scos aștia! se miră sincer 
Quinlan, arătând spre păpuşa fetelor. 

Femeia zâmbi slab, în colțul gurii. 

— Ce mai faci, Patrick? 

Quinlan continua să se uite la jocul fetițelor. 

— Ce zici de asta? Chiar trebuie să știe așa de mici 
cum se fac copiii? 

— Patrick! 

Bărbatul întoarse capul spre ea, un pic surprins. O 
fixă cu ochii săi oțelii, albaștri spre gri, unici în felul 
lor. Era proaspăt bărbierit, iar părul îi era tuns îngrijit. 

— Sunt bine, Myrthe! Cred că asta voiai să mă în- 
trebi, nu? Sunt ok. 

Quinlan ridică brațele ca și cum s-ar fi predat în fața 
unei amenințări. Myrthe îl scruta cu privirea ei pro- 
fesională. Își tot spusese că trebuie să se abţină, pentru 
că Patrick o va simți, dar, cu toate astea... Realiză că nu 
se dezminte și că bărbatul s-ar putea bloca, așa cum o 
făcuse şi cu alte ocazii. 

„Groaznic, nu ești bună decât de ședințe de psiho- 
terapie ieftină”, se blamă în gând, fixându-l în conti- 
nuare pe bărbat. Dar... Patrick o privea cu bunăvoință, 
chiar dacă oarecum amuzat. 

— Ştii ce? N-am mai băut în ultima vreme. Îţi vine 
să crezi? Când îmi apare în fața ochilor un bar, vin 
aici. E adevărat că locul ăsta nu seamănă deloc cu un 
local, dar mă linişteşte. Habar n-am de ce. Nu știu cum 
ar putea compensa un parc obiceiurile mele. Dar pro- 
babil că e efectul polului opus... 

— Patrick, rosti Myrthe. Nu e în regulă cu băutura, 
dar n-am insistat pentru abstinenţă totală. Am zis că 
totul trebuie să vină treptat, altfel pot exista reacții cu 
totul neprevăzute. 

— Au apărut, surâse bărbatul, dar încerc să mă con- 
ving că am trecut peste ele. 

— Să nu fii atât de sigur. Nu vreau să te sperii, dar... 

— Myrthe... — o apucă bărbatul de mână, într-un 
gest care nu-i era caracteristic. Am tot ezitat să-ți spun. 
Cred că în acest moment nu te mai am decât pe tine... 

Se lăsă o îndelungă tăcere. Parcă vrând să sublini- 
eze confesiunea bărbatului, mâna sa deveni incredibil 
de caldă, aproape fierbinte. Pe Myrthe o trecu un fior 
zdravăn. Își impuse să rămână echilibrată, dar inima 
îi bubuia în piept. Se temu că, ținând-o de mână, Pa- 
trick are să-i simtă pulsul accelerat. Bărbatul continua 
să-i țină mâna, privind undeva în zare. Nu absent, 
considera Myrthe, ci robul unui fel de sfială de care 
femeia nu l-ar fi bănuit capabil. 


Se prăbuși pe pat, sub greutatea lui. Patrick îi căuta 
buzele cu un soi de disperare. I le găsi și i le sărută, 
aproape mușcând-o. Dar durerea era plăcută, se trans- 
mitea aidoma unei sfâșieri ameţitoare în măruntaie, 
apoi mai jos. Acolo exploda ceva cald, lăptos. O defla- 
grație moale, în slowmotion, dar arzândă. Bărbatul 
trase de marginile bluzei, descoperindu-i sânii aidoma 
unor mere mici, de vară. Sfârcurile îi deveniseră du- 
reroase la contactul cu limba și buzele bărbatului, care 
coborî apoi pe abdomen. Corpul începu să-i zvâc- 
nească într-un fel de convulsii pe care nu le mai sim- 
țise parcă de-o veșnicie. Limba lui Patrick ajunse şi 
mai jos, explorând pasional fiecare milimetru. Un foc 
devorator o cuprinse în vâlvătăile sale și atunci totul 
se rupse într-un big-bang de început de univers. Sen- 
zaţiile erupseră într-un tsunami colorat și plin de 
esențe uitate sau necunoscute. Dură așa, parcă la in- 
finit, ca o minunată tortură. 

Când se trezi, era noapte. Draperia fâlfâia ușor, ani- 
mată de un vânt cald, în rama geamului deschis. Obiec- 
tele din cameră abia se ghiceau în semiobscuritate. Se 
întoarse sub cearșaf, căutându-l pe Quinlan. Era însă 
doar ea, goală, în pat. Căută, pipăind, veioza și o 
aprinse. Tresări când în lumina slabă îl văzu pe Pa- 
trick. Era așezat în singurul fotoliu din încăpere și o 
privea zâmbind. 

— De când stai acolo? 

— În limbajul tău sunt și, totodată, nu sunt aici. 
Ştiu eu, poate de-o veșnicie... sau poate de-o clipă... 

Myrthe privea surprinsă un Patrick pe care nu-l 
mai cunoștea. Un tip romantic și calm, cald, extrem de 
pasional. Totul părea o glumă ciudată. E adevărat că 
relația ei cu Quinlan fusese în cea mai mare parte pro- 
fesională. Până acum, cel puţin. Cu toate astea, simțea 
deseori că în lunile lungi în care se ocupase de el, ceva 
din fiinţa ei se atașase cumva de acest bărbat. 

Îi reveni brusc în minte ceea ce se întâmplase mai 
devreme și abia acum realiză că era la el acasă. În 
mica lui mansardă, refugiu vremelnic al unui om de- 
construit. Personalitatea făcută fărâme a lui Patrick se 
mai adunase aici din când în când doar datorită bău- 
turii. Nimic altceva nu reușise să redea un precar echi- 
libru bărbatului după dispariția Vanorei. lar băutura 
era doar o iluzie, o reînchegare minoră şi temporară 
a celulelor în furtună, a sufletului fărâmițat în fața 


85 


Respiră! Daniel Botgros 


buldozerului năpraznic al durerii. Își imagină pereții 
insalubri îmbibați de durerea bărbatului. O trecu un 
fior. Strânse ochii, încercând să alunge senzația. 

Patul scârțâi ușor. Patrick se așezase lângă ea și-i 
întindea o ceașcă aburindă de ceai. Myrthe se amuză 
puțin în sinea ei, de parcă rolurile se inversaseră. Băr- 
batul îi ghici gândurile și râse. Ea sorbi din ceaiul aro- 
mat și se miră că nu-i oferise alcool. Oare chiar nu se 
mai găsea așa ceva în casa lui Quinlan? 

ÎI privi din nou, căutând să înțeleagă dacă bărbatul 
se vindeca sau era doar o mască pentru a-și camufla 
durerea profundă. Din proprie experienţă știa că aceste 
episoade pot reveni, iar o asemenea personalitate în- 
genuncheată dramatic nu-şi poate reveni ușor. Dacă 
o face vreodată. 

Patrick părea acum neobişnuit de echilibrat și ca- 
pabil, iată, de... poate nu neapărat sentimente, dar de 
gesturi care denotau măcar o temporară distragere. 
Undeva, în adâncul ei, Myrthe se întrebă dacă e doar 
atât. Îşi spuse, în același timp, că e totuşi, un pic prea 
devreme pentru asta. Ceea ce se întâmplase fusese, 
până la urmă, un declic reciproc. Ştia că aici se sfârșise 
relaţia ei profesională cu Patrick. Va urma altceva? Cine 
știe? Era cu siguranță prea devreme pentru asta. Încă 
încerca să-și explice ce se întâmplase cu câteva ore 
înainte. 

E drept că-și îngropase ani de zile adânc nucleul fier- 
binte al feminităţii ei, al trăirilor sufletești profunde 

legate de o posibilă legătură romantică. De când o pă- 
răsise Albert, cu ani în urmă — prefera să nu le țină so- 
coteala —, se regăsise doar în munca ei, așa cum se în- 
tâmplă de obicei. Trăise pe rând viețile altora, se arun- 
case în tumultul trăirilor unor oameni străini dar ase- 
mănători, ghidaţi de porniri similare, în general. Și 
totuși, atât de diverși. Cu doar ceva timp în urmă acest 
bărbat, cu toată drama pe care o trăia, reușise să îi 
descătușeze niște energii pe care le uitase cu desăvâr- 
șire. De fapt, dacă se gândea bine, nu era vorba doar 
de sex. Mai degrabă de straniul magnetism al unui 
suflet atât de greu încercat, care interferase cu ea încă 
de la început. 

Sorbi din ceaiul cald. Mansarda lui Patrick căpă- 
tase o anumită familiaritate, în lumina slabă a veiozei. 
Părea un pic mai caldă, deși era în general sumbră. Se 
lăsă pe spate, pe perna tare. Cearşaful răcoros îi mân- 
gâia ușor sânii, care se întăreau din când în când, la 
amintirea momentelor anterioare. 

Discret, bărbatul își aprinsese o țigară, în apropie- 
rea geamului deschis și o lăsă cu gândurile ei. Ştia că 
îi va lua ceva timp chiar și Myrthei să priceapă ce fusese 
asta. Și chiar și lui. Mai ales lui. Încerca să înțeleagă 
dacă era vorba de o cale de scăpare măcar temporară 
din calea durerii sau o parte din procesul lung și ane- 
voios de vindecare. Ori, pur și simplu o plăcea pe 
Myrthe și nu-și dăduse seama până atunci. Probabil 
câte puţin din fiecare. 

Venitul des în acel parc părea că-i adusese, în timp, 
un fel de echilibru. Viaţa pulsândă pe care o vedea zi 
de zi, clinchetele glasurilor de copil, tinereţea debor- 
dantă îl făcea, treptat, să înceapă să revadă culorile 
lumii. Universul său se colora ușor, uşor, chiar dacă 
tonurile erau încă șterse. Numai că se temea în fiecare 
minut că într-o bună zi se va reinstaura infernul. Griul, 
negrul. Durerea. Și atunci sună brusc telefonul. 


14 


Sediul Inspectoratului de Poliţie, aflat într-o clădire 
veche, cu patru etaje, era la fel de sinistru ca întotdea- 
una. Cu cărămida dezgolită pe alocuri, cu zone întinse 
înegrite de mucegai și umezeală, cu ferestrele întune- 
cate și zăbrelite, clădirea părea una bântuită, iar noap- 
tea impresia aceasta se accentua. Doar ghereta de la 
poarta principală și emblema de deasupra ei te făceau 
să înţelegi că nu ești, totuși, în secolul XVII. 

La această oră, mașinile erau rare, iar trecătorii și 
mai rari. Două ferestre luminate, la ultimul etaj, adu- 
ceau o undă de viață clădirii ce părea părăsită. Quin- 
lan evitase cu bună știință, o lungă perioadă, să mai 
treacă pe acolo, ocolind cu obstinație zona, deși nu 
găsea nicio legătură logică între dispariția Vanorei și 
meseria sa de poliţist. Poate doar în ceea ce privea 
timpul mai îndelungat pe care ar fi trebuit să i-l aloce 
fetiţei. Deși stătuse cât putuse de mult cu ea, acum 
vinovăția fusese una dintre cele mai copleșitoare apă- 
sări. 

Se apropie cu pas legănat de gheretă și polițistul 
de la poartă se învioră și îl salută cu două degete la 
chipiu. 

— Salut, domnule Quinlan! Te așteaptă. Nu prea 
mai e nimeni la ora asta pe sus, dar dacă vrei îţi aduc 
eu o cafea de la birou, de la băieţii de serviciu. 

— Mulţumesc, ești amabil. Dar sunt în regulă. 

Badri îl întâmpină în ușa biroului, cu surâsul său 
inocent. 

— Știu, ştiu, e o oră imposibilă. Cred că te-ai dezo- 
bișnuit, dar nu suportă amânare! 

— Pentru mine suportă, agent Baramas! De ce să 
nu suporte? lei peste picior tabieturile unui om bătrân? 

Agentul Badri îl privi un pic surprins, dar se con- 
trolă. Quinlan părea bărbierit, cu părul aranjat, așa 
cum nu-l văzuse de multă vreme. Dar preferă să în- 
ghită în sec decât să-l întrebe ceva pe acest subiect. 

— Mulţumesc că ai venit. O să ne uităm la un film, 
spuse Badri. 

În biroul lui Badri plutea un fum acru de ţigară. 
Probabil că nu mai deschisese ferestrele de mult timp, 
fapt surprinzător ținând cont de pedanteria caracte- 
ristică agentului Badri, care de multe ori îl scotea din 
sărite pe Quinlan. Aici nu se schimbaseră prea multe, 
constată Patrick. Un birou destul de modern, o biblio- 
tecă pe un perete, înțesată de bibliorafturi, dar și de 
cărți, ceea ce găseai mai rar în sediul poliției. Badri îi 
făcu semn să ia loc pe unul din fotoliile din fața biro- 
ului său și întoarse laptopul sprel el. Pe display, în- 
cremenită, o faţă nebărbierită, a unui homeless. Micul 

triunghi din centrul imaginii indica faptul că e vorba 
de o filmare pusă pe pauză. Quinlan ridică întrebător 
o sprânceană. 

— Ți-l prezint pe David! spuse Badri și dădu un 
click pe filmuleţ, apoi se așeză cu fundul pe calorife- 
rul de lângă geam, urmărind reacțiile polițistului. Re- 
flexiile monitorului jucau pe fața acestuia. 

„Şi chiar eşti din Tarmon?” se auzi o voce cunos- 
cută pe fundal, vocea agentului Baramas. 

Quinlan privi până la capăt confesiunea omului 
străzii, după care își frecă o vreme globii dureroși ai 
ochilor. Se ridică și se apropie de fereastră. Privi înde- 
lung strada slab luminată. În sfârşit, se întoarse spre 
Badri. 

— Ce dracu’? Ăsta — și arătă cu degetul spre ecra- 
nul laptopului — nu are bani de iarbă... 

— Şi nici băut nu era... 

— Dus cu pluta? 

— Nu cred, dădu din umeri Badri. Am văzut mulţi 
nebuni, dar el nu părea unul dintre ei. Cu toate că po- 
vestea lui e dezlânată, are logică. 

— Şi atunci? Cu ce avem de-a face? De fapt, gesti- 
culă Quinlan, mă şi mir că te întreb asta. Nu poate fi 
decât imaginaţia unui lunatic sau viclenia unuia care 
te-a păcălit ca pe-un copil. Ţi-a cerut bani pe poveste? 

— Mi-a cerut, admise Badri, dar nu pentru poveste, 
era destul de zguduit când mi-a relatat ce tocmai ai 
văzut şi tu. Părea chiar serios tulburat, ceea ce nu prea 

e comun la oamenii aceștia, care văd multe pe străzi. 
Şi mai e ceva. Nu avea de ce să încerce să scape dintr-un 
loc unde primea de mâncare zilnic și avea un acoperiș 
deasupra capului. De altfel, episodul fugii mi l-a rela- 
tat cu foarte mare greutate. O vreme nu și-a adus 
aminte cum a reușit să fugă. Era atât de șocat, încât a 
uitat tot. Amnezia asta l-a ținut zile întregi, poate chiar 
săptămâni. Apoi, revenind în peisajul familiar de pe 
străzi, a început să-și reamintească. Pretinde că rolul 
lui era să aibă grijă de acea... creatură, de care, dintr-un 
motiv anume, bătrânul Varney era extrem de atașat. 
Dar apropierea de prezenţa respectivă aproape îl omora 
de fiecare dată pe omul nostru. 

Quinlan se așezase pe fotoliu, cu braţele încruci- 
șate, ronțăind o alună dintr-un bol de pe birou. 

— Nu e nimeni care să confirme povestea tipului 
ăstuia, aşa-i? 

Badri ridică din umeri. 

— Deocamdată, nu. Crezi că am putea închega o 
echipă să verificăm ce spune omul ăsta? Mi-ar aproba 
comisarul așa ceva? 

Patrick Quinlan îl privi pe mai tânărul lui coleg cu 
un fel de condescendență falsă. 

— Mă faci să râd. Cine dracu' crezi că se deranjează 
pentru aiurelile astea? Mai mult, îţi pui în pericol și 
insigna. 

Badri tresări. 

— Şi tu crezi asta?? 

Quinlan făcu o pauză dramatică. 

— Ei, uite, ai noroc! Părerea mea e mai nuanțată. 
Eu zic că ultimul lucru de care ai avea nevoie acum ar 
fi de cavaleria, zăngănind din insigne și pistoale, pe 
străzile Tarmonului. Dar dacă îi faci o vizită bătrânu- 
lui, are mai multă logică și e mai prudent. Afli mai multe, 
strângi ușor plasa. Însă cred că tu nu poți să renunțţi la 
atitudinea infatuată de polițist, așa că n-o să meargă. 

— Poftim? tresări Badri. Cum adică? Vrei să spui 
că o acțiune sub acoperire e mai eficientă? 

— Nu e nimic sub acoperire, dragul meu Badri. Și 
cu atât mai puţin o acțiune. E doar o vizită. La care, dacă 
vrei, te însoțesc. Şi te sfătuiesc să o ţii discretă, deocam- 
dată, faţă de colegii tăi. 

— Cum? Aşa, fără întăriri? se miră sincer agentul 
Baramas. 

— Ce întăriri? Doar nu mergi la război! Dacă e să 
credem măcar o iotă din ce spune lunaticul tău, e ceva... 
neobișnuit acolo. Ştii că eu nu înghit bazaconii, dar 
merg de data asta pe mâna ta. Repet, însă, fără gălăgie 
și uniforme. Trebuie să o luăm de la firul ierbii. De fapt, 
nici nu știu de ce fac asta, pentru că am tabieturile mele, 
dar, în fine, să sperăm că merită. 

Ca prin vis, de fapt ca printr-un coșmar, Vulpei i se 
păru că aude un dangăt de clopot. Nu era credincios, 
nu se pricepea deloc la religie, dar, cu toată starea pa- 
roxistică de rău, îl trecură fiori puternici. Poate mu- 
rise. Ajunsese pe lumea cealaltă? Continua să se zbată 
la pământ, convins că-și trăiește ultimele clipe. Dea- 
supra lui părea că se agită cineva. Băiatul ciudat? Fe- 
meia? Fetița? Nu putea să-și dea seama, pentru că ochii 
îi erau încețoșaţi de lacrimi şi, cum era căzut la pă- 
mânt, vedea doar podeaua. Valuri de greață și de an- 
Xietate îl traversau ca niște vânturi puternice care iz- 
beau din larg țărmul unei mări. Nu fusese niciodată 
otrăvit, dar aici părea că se întâmpla altceva. 

Auzi, cu urechile vătuite de bătaia pulsului vocea 
lui Gerd. 

„Tată, nu vrei să cobori la masă? Avem un musafir, 
o să te bucuri să-l cunoşti...” 

Era greu de înțeles ce făcea băiatul ciudat, de fapt 
ce făceau toți cei din casa asta nebună. 

La fel de slab păru că aude şi vocea Sophiei: 

„Gerd, sună cineva... vrei să-l trimiți pe tatăl tău sus 
până văd cine e?” 

Vulpea se agăţă de un fir de speranţă. Mai înainte 
crezuse că-i sună ceasul, dar acum parcă ieșise puțin 
dintr-un tunel adânc și dureros. Cu tot răul care nu 
se atenuase, începu să creadă că poate are noroc și 
scapă de acolo. Vibraţia aceea joasă începuse parcă să 
mai scadă, iar zgomotele sinistre de la etaj slăbeau în 
intensitate. Scăldat într-o transpirație rece, reuși să ri- 
dice puțin capul. Pe fața lui Gerd, care rămăsese la 
locul lui, se lățea un zâmbet mecanic, sleit. Micuța As- 
trid nu se mai vedea, la fel și femeia, dar Vulpea putea 
să presupună că mersese să vadă cine e la ușă. 

Începuse să audă mai bine și lumea prinse din nou 
contururi familiare. Chiar dacă îl treceau încă valuri 
de greață, Vulpea încercă să-şi găsească o poziție mai 
bună pentru a putea, eventual, să dispară la momen- 
tul potrivit. | se păru că aude voci de femei care veneau 
dinspre ușa principală a casei, dar la fel de bine rea- 
liză că sunetele puteau să fie doar în mintea lui. 

O voce de femeie... de fată?... se ridica deasupra vocii 
Sophiei, care, chiar dacă nu se înțelegea ce spune, în- 
cerca să calmeze lucrurile. Vulpea se pomeni deodată 
prins de două braţe grăsuțe, dar puternice, care-l ri- 
dicară de jos și efectiv îl aşezară pe scaun. Privi în ju- 
rul lui, confuz, ca o găină scoasă brusc în soare, apoi 
privirea i se opri pe eternul rictus al lui Gerd. 

— Hopa sus! râse tânărul. Hai, că mai avem oaspeţi 
în seara asta! Tragem o petrecere pe cinste! 

Sunetele de la ușă încetară și în încăpere pătrunse 
o persoană. O fată. Vulpea tresări atât de puternic, 
încât era să cadă de pe scaun. Tarin! Ea era! Fata care-l 
adusese cu mașina în Tarmon. Tarin „a lui”, își spuse, 
dar se jenă pe dată de acest gând. 

— Tarin! Ce faci aici? 

Ar fi vrut să strige mai tare, dar vocea îi era răgu- 
șită. Se înecă și tuși de câteva ori, până îi dădură la- 
crimile. 

În spatele fetei apăru ca o umbră Sophia, secondată 
de Astrid. Tarin privea în toate părțile, confuză. 

— Ai... ai păţit ceva? întrebă Tarin. Nu prea arăţi 
bine. Doamna - și întoarse un pic capul spre femeia 
din spatele ei — pretindea că nu ești aici. Am insistat, 
pentru că la această adresă te lăsasem cu mașina. 

Şi atunci ceva neobișnuit se întâmplă. Atât de rapid 
că nu apucară să riposteze niciunul dintre ei. Sophia 
o prinse cu putere de după umeri pe Tarin, iar Gerd 
ţâșni de pe scaun și-l imobiliză pe băiat. Se treziră în 
doar câteva secunde aruncați într-o debara întunecată 
și încuiați pe dinafară. Tarin se ridică de la podea, iz- 
bindu-se de niște obiecte ce păreau a fi rafturi și în- 
cepu să bată cu pumnii și cu palmele în ușă. 

— Ce faceţi, nemernicilor? Deschideţi! Cine dracu 
sunteți? ţipă fata cu voce ascuţită. 


Lă 


Bufniturile ei în ușă păreau însă să nu aibă niciun 
ecou. 

— Calmează-te, Tarin! bâigui Vulpea, care nu-și re- 
venise complet. Hai să vedem mai întâi cu ce avem 
de-a face. 

Fata nu renunţă ușor, dar în cele din urmă se așeză 
lângă el. Ochii li se obișnuiseră cu întunericul și de 
sub ușă venea o geană de lumină. 

— Ai vrut, totuși, să nu pierzi o cină cu mine? avu 
băiatul puterea să glumească. 

Tarin era în continuare nervoasă. Îi venea greu să 
creadă că așa ceva se putea întâmpla în Tarmonul ei 
atât de familiar. 

— Nu te întinde! îi dădu ea scurt un bobârnac 
peste nas. Nici eu nu știu de ce m-am întors. Poate 
pentru că mi-am dat seama că n-ai cu ce să mai pleci. 
Iar vrăjitoarea aia de-afară o ținea una și bună că nu 
te cunoaște și că n-a comandat ea nimic. Apoi s-a scă- 
pat şi a spus că te-a trimis la plimbare cu tot cu co- 
mandă. Suna fals de la o poştă. Am presat-o până a 
recunoscut că te-a invitat la masă. Asta mi s-a părut 
de-a dreptul ciudat, așa că am intrat cu forța. Restul, 
îl știi. 

— Ce dracu” o fi aici, totuși? Mai e cineva în casă, 
în afară de ei. Am crezut că m-au otrăvit, dar se pare 
că acel cineva sau ceva mi-a produs o stare de rău. 
Adică, ce rău? Era să mă omoare... 

— Să nu exagerăm, îl calmă fata. Voi, băieții, vă vic- 
timizaţi groaznic. Cine putea să-ți facă asta? Şi de la 
distanță? Îţi cam plac filmele, nu? 

— Îmi plac, se bâlbâi Vulpea, dar n-are nicio legă- 
tură. Ăsta nu e film. Tot nu-mi vine să cred că suntem 
ostatici. Se întâmplă așa și în realitate? 

— Se pare că da, murmură fata, acum mai liniștită. 

După momentul de panică încerca să caute soluții. 
Mintea îi funcționa alert, dar cu toate acestea, nu în- 
trevedea mare lucru. 

— Hai să căutăm ceva pe-aici, să spargem ușa asta 
cumva, îl îndemnă ea, războinică, pe băiat, încercând 
să străpungă întunericul. 

Apoi se întoarse spre conturul întunecat al Vulpei. 

— Cum adică cineva ţi-a produs o stare de rău? În 
afară de mama fostului meu coleg, nimeni nu este în 
stare de așa ceva. Şi tot ce putea să îmi provoace erau 
nişte migrene, nu mai mult. Uneori şi scârbă, recu- 
nosc! 

— Aici e ceva neobișnuit, Tarin! Simt. Nu mă pri- 
cep prea tare, dar mă trec fiorii numai când mă gândesc. 
Şi-mi vine să vomit. 

— Să nu faci asta pe mine! ricană fata, cu toată si- 
tuaţia încordată. 

— Tarin! Tânărul ăla ciudat vorbea de tatăl lui. Am 
auzit clar, eram acolo. La un moment dat a întrebat 
dacă va cobor și tatăl lui la masă. În clipa aceea, îmi 
amintesc foarte bine, femeia, maică-sa adică, a scăpat 
o farfurie din mână de teamă. Să fie doar o coinci- 
dență? Nu prea cred. 

— Ce tată ar fi ăsta, să scapi farfuria când auzi de 
el? Cu mine, tata a fost bun, Dumnzeu să-l ierte! Nu 
mi-a dat o palmă. 

Vulpea tresări. Așa de tânără, fără părinte? Realiză 
că nu ştia aproape nimic despre Tarin, dar în timp 
putea să afle mai multe. Îi era jenă să întrebe acum și 
cu siguranţă nu era momentul. 

— Nu știu, Tarin, ţi-am zis că aici e ceva straniu. Nu 
ştiu cum să te fac să înţelegi. La etaj se auzeau zgomote 
neobișnuite. Nu-i vorba doar de greața și ameţeala 
mea, se mai întâmpla ceva. Un fel de vibraţie, parcă ar 
fi trecut pe stradă un camion greu. Zăngăneau toate 
în jur. Am simtit-o până în rărunchi. 

— Sigur nu a fost de la mâncare veche? Acum, se- 
rios, pare că baţi un pic câmpii. Nu zic că nu te cred, dar... 

— Mi-e greu și mie să cred că asta chiar se întâm- 
plă... stai... Băiatul se întrerupse brusc. Se căută febril 
prin buzunare... Telefonul! Îl am aici! 

Reuși să scoată din buzunarul blugilor smart- 
phone-ul și căută cu degetul, febril, butonul de por- 
nire de pe lateralul aparatului. Display-ul clipi o dată 
şi se stinse. 

— E mort! Descărcat complet! 

Aruncă furios aparatul, care lovi ușa de lemn, apoi 
căzu pe podea. Venise rândul lui să se revolte. Se ri- 
dică şi începu să bată cu pumnii și cu picioarele în ușă, 
dar aceasta părea surprinzător de robustă. Răsuci bu- 

tucul yalei de mai multe ori şi evident, era încuiată. 
Se întoarse spre Tarin. 

— Ai telefonul la tine? 

— Nu! pufni fata. L-am uitat acasă, din grabă. Dacă 
îl aveam, crezi că mai eram acum aici? 

— Cine știe? Oamenii ăștia par în stare de orice. 

Vulpea încerca să se plimbe, agitat, prin încăperea 
strâmtă, dar nu reușea decât să se lovească de rafturi 
sau dulapuri, bombănind nervos. 

— Ssst! Taci! îi şopti fata. 

Vulpea încremeni. De dincolo de ușă se auzeau 
pași. 

Mașina rula pe șoseaua deluroasă, străjuită de pă- 
dure, aspect întâlnit destul de rar în anii din urmă. Pe 
locul din dreapta, Quinlan fuma, cu cotul afară, pe 
geam. Agentul Badri părea mai încordat și deși nu 
mergea cu viteză sau poate tocmai de aceea, arunca 
priviri în stânga şi-n dreapta. Era o dimineaţă fru- 
moasă, cu soare crud, proaspăt. Aerul neobișnuit de 
curat pătrundea profund în plămâni, dar Quinlan îl 
bloca cu o barieră de fum de tutun. 

„Păcat”, gândi Badri, dar știa că aici n-o putea scoate 
la capăt cu fostul lui șef, așa că se mulțumi să conducă 
mai departe, cu mintea plină de scenarii despre ce vor 
face în Tarmon. 

Patrick nu şi-o putea scoate din minte pe Myrthe. 
Se străduia să analizeze ce se întâmpla cu el din punct 
de vedere emoţional, dar se vede că era un amator la 
capitolul ăsta, pentru că nu prea izbutea să pună o lo- 
gică în toată povestea. „Dar de ce ar fi nevoie de logică 
aici?” se întrebă retoric. „Nu, vorbim despre altceva.” 
Era destul de surprins că în inima lui încerca, timid, 
să-și facă loc și altcineva în afara Vanorei. Fata ocu- 
pase permanent mintea, sufletul, spiritul bărbatului. 

Şi inima, mai ales, plină de dragoste pentru fetiță. Un 
sentiment care rivaliza cu cel de durere pentru cum- 
plita pierdere. Și totuși, când se gândea la Myrthe, o 
anumită căldură își făcea apariția acolo, undeva, în 
capul pieptului. Era recunoștință pentru faptul că fe- 
meia aceasta îl pusese, într-o anumită măsură, înapoi 
pe roate sau nu numai atât? Multă vreme, Patrick nu 
se considerase capabil să se mai gândească și la altci- 
neva și iată că acest miracol se produsese. Sigur că pe 
măsură ce modificările acestea sufletești se insinuau, 
un sentiment perfid de vină cucerea și el teren. Faptul 
că uneori o pierdea din prim-plan pe Vanora, îl panica 
pur și simplu. Părea că imaginea fetei se estompa un 
pic, oscilând între claritate şi ceață. Era ca o imagine 
blurată din când în când. Din păcate, nu putea vorbi 
cu Badri despre asta. Individul era prea tânăr și impe- 
tuos în meseria lui, ca să aibă timp de așa ceva. Şi pro- 
babil nici n-ar fi înțeles. Curios, nu se întrebase nicio- 
dată dacă mai tânărul lui coleg avea pe cineva. Bara- 
mas nu vorbise niciodată despre asta. Discreţie sau... 

— Badri, nu te-am întrebat niciodată. Ai pe cineva? 
Adică soție, iubită, amantă, știi tu... 

Baramas tresări și-l privi surprins pe Quinlan. 

— Şefule, ce-ţi veni? Chiar nu m-ai întrebat nicio- 
dată. 

— Te întreb acum, spuse Patrick, care alesese calea 
cea mai scurtă pentru curiozitatea lui. 

Badri privi din nou la drum, muşcându-și buzele. 
Întârzie un răspuns, ceea ce îl făcu pe Quinlan să ri- 
dice o sprânceană. 

— Să nu-mi spui că... 

— Nu, nu, se apără Badri ca de o muscă insistentă. 
Normal că nu, ce naiba îţi trece prin cap?? 

— Păi, nu te-am văzut niciodată cu nimeni... 

— E... e mai complicat... 

— Cât de complicat poate fi? Hai, acum e momen- 
tul să lămurim şi asta. 

— De ce ar trebui lămurit asta acum? întrebă nedu- 
merit Badri. Ce-are a face cu misiunea noastră? 

— Păi are, că vreau să ştiu cu cine plec la drum, in- 
sistă Quinlan, riscând să-l enerveze pe mai tânărul 
său coleg. 

— Doar mă cunoşti de atâta timp, protestă agentul. 

— Nu şi partea asta, rânji Quinlan. 

— În fine, este cineva... 

— Aşa... 

— O să fim împreună... la un moment dat. Așa mi-a 
promis. Trebuie să am răbdare. 

Quinlan îl privi uimit şi aruncă mucul ţigării pe 
geam. Badri își mușcase din nou buzele şi privea în- 
cordat înainte, de parcă se afla în plină cursă de mașini. 
Patrick atinsese un punct sensibil. Poate nu fusese 
momentul cel mai potrivit, dar voia să-l distragă un 
pic pe colegul său de la tensiunea de mai înainte. 

— Măritată? 

Badri tresări din nou, violent. 

— Aha, măritată! OK. Păi, ce să zic... — rosti fals 
Quinlan. 

— Nu prea e nimic de zis, şefule. Asta-i situaţia... 

Badri fixa în continuare drumul și strângea de vo- 
lan de parcă de el ar fi depins soarta lumii. Discuţia îi 
provocase, se pare, o încordare mai intensă decât cea 
dinainte, îşi dădu seama Patrick. N-o prea nimerise 
cu tânărul agent, dar acum nu mai putea da înapoi. 

— Şi... vă vedeţi? Din câte știu, lucrezi mult... 

Badri îl privi câteva secunde pe fostul său șef, apoi 
îşi mută iar ochii pe șosea, tăcut. 

— Nu la mine e problema, șefule... ţi-am zis, trebuie 
să mai am răbdare. Vine o dată la două săptămâni, la 
o conferință în oraș, și atunci... ne vedem. Stă la hotel. 

— Şi acolo... 

— Nu, nu acolo, ar vedea-o colegii. Uneori vine la 
mine sau ne cazăm la un alt hotel, mai îndepărtat. Nu 
te grăbi să spui că e în regulă și așa, deocamdată, pen- 
tru că nu rămâne niciodată noaptea. Lipsește doar câ- 
teva ore, cât ar merge la cumpărături. Întotdeauna 
rămân eu să explic nătâng recepționerei că a interve- 
nit ceva și că trebuie să plecăm urgent. Îți dai seama că 
e jenant să faci asta tot timpul și de aceea trebuie să 
schimbăm hotelurile. Iar la mine vine foarte rar, pre- 
feră casele de oaspeţi, impersonale. 


104 


Respiră! Daniel Botgros 


Quinlan nu-l putea privi acum pe Badri pentru că 
în ochi i s-ar fi putut citi cu ușurință revolta. Preferă 
și el să privească înainte. Tăcură multă vreme. 

— Badri, nu-ţi fac ordine în viaţă, dar... 

— Ştiu, îmi dau seama că așa nu va mai merge mult 
timp, dar e ca un drog, e ceva cu siguranţă bolnăvi- 
cios. Ceea ce simt pentru ea pare mai degrabă o vrajă. 
Ceva ce emană dinspre ea și mă ține ca pe un păianjen 
în plasă... 

— Ştii ce, Badri? Faptul că te poţi detașa un pic și 
realiza situaţia, e promițător, constată Quinlan, ca un 
psiholog de ocazie. 

— Acum, da, că sunt cu tine... știi, întotdeauna m-a 
fascinat siguranța de sine pe care o afișezi. Chiar dacă 
ai trecut printr-o experienţă care nu lasă pe nimeni 
normal. Ştiu că poate de multe ori e căutată atitudinea 
asta, te costă probabil mult, dar din afară ești aproape 
reconfortant de pragmatic, de... cerebral... 

Quinlan îl privi un pic surprins. 

— Dacă tot am prins gustul confesiunilor, Badri, să 
știi că nu s-a terminat coșmarul meu. Dimpotrivă, ca- 
pătă noi înfățișări. E amuzant cumva, dar de pragma- 
tism te-am bănuit eu pe tine, întotdeauna. De exacti- 
tate! De, cum să spun, genul „profesia şi atât”. În afară 
de asta... mese frugale, capul pe pernă devreme, somn 
bun, fără vise şi mâine de la capăt. Concentrat pe re- 
zultat, pe eficienţă şi atât... 

— Adică, un soi de android... 

Quinlan ridică din umeri. 

— Nu știu exact ce e asta, probabil ceva din viitor, 
dar nu sunt genul. Nu-mi place să-mi bat capul cu ce 
va fi. Habar n-avem ce urmează. Oricum, viitorul 
aleargă înainte fără noi. Noi suntem într-un tren etern, 
observând câteodată peisajul pe geam, dar niciodată 
destinația. 

— Adică, acum descoperim că avem totuși o viață? 
râse un pic forțat Baramas. Adică nu doar jobul și atât. 

— Avem, Oare? ricană cu o oarecare amărăciune 
Patrick Quinlan. 

Badri tăcu, devenind din nou atent la drum. La drept 
vorbind, partenerul său avea dreptate. 


Ceva mai târziu intrară în Tarmon. La acea oră era 
ceva agitație în orăşelul de provincie. Mașinile rulau 
într-un sens sau altul, grăbite, cu treabă. Majoritatea 
mici, dar și multe scutere, trotinete electrice, biciclete. 
SUV-ul lui Badri, masiv, negru, cu geamuri fumurii, 
făcea notă discordantă, ca un elefant într-un magazin 
de porțelanuri. Quinlan se enervase pe el însuși că nu 
insistase să închirieze o mașină care să facă parte in- 
tegrantă din decor. De fapt, nu era târziu, abia intraseră 
în oraș. Ochise o mică reprezentanţă de autoturisme, 
lipită de o benzinărie, așa că puse repede mâna pe 
brațul lui Badri. 

— Oprește acolo, la cei care vând autoturisme ru- 
late, îl îndemnă pe agent. 

Badri îl privi un pic mirat, dar se execută. 

— Lasă dihania aici, închiriem ceva! 

Baramas realiză imediat situaţia și nu protestă. Tre- 
buia să se gândească de acasă la acest lucru. 

Quinlan intră în reprezentanţă și ieşi după câteva 
minute cu o legătură de chei în mână. Se îndreptă spre 
cele câteva zeci de mașini parcate, descuind uşa unui 
mic Ford gri, cu două uși. 

— Hai, asta e perfectă pentru noi, îl strigă pe Badri. 
Am luat-o până diseară. 

Ușile Fordului scârțâiră și se trântiră cu un zgomot 
strident de tablă. Dar motorul torcea destul de bine. 

— Ei, acum parcă aducem și noi a tarmonieni, spuse 
suspect de vesel Quinlan. Hai spre centru, oriunde o 
fi asta! 

Ceea ce cu bunăvoință ar fi putut fi numit centrul 
Tarmonului era o piaţetă rotundă, cu statuia unui mi- 
ner tronând în mijlocul ei. Câteva băncuţe, ceva spaţii 
verzi, cu copaci decorativi și alei radiante care por- 
neau spre miezul orășelului, întregeau peisajul. Trei 
sau patru restaurante cu terase, o bancă, primăria și 
sediul poliţiei străjuiau piața la nord. Quinlan își aminti 
că Tarmonul fusese odată un centru minier destul de 
important, dar recesiunea ultimilor ani și noile evo- 
luții pe piața minereurilor transformase localitatea 

într-o fantoșă a ceea ce fusese odată. Niciodată un oraș 
mare, important, însă, în privința exploatărilor mi- 
niere se putea lăuda cu ceva fier, cărbune, calcar și 
chiar și petrol. Se întrebă din ce trăiau acum cei din 
Tarmon, dar în general orașele monoindustruiale se 
reconfiguraseră. 

Parcă citindu-i gândurile, Badri îl informă că deși 
ar avea potențial turistic, Tarmonul pare mai degrabă 
un oraș închis, neprimitor. În urmă cu câțiva ani se in- 
vestise aici în industria textilă, dar și într-un cluster 
informatic. Cu toate acestea, Tarmonul părea din alt 
secol. Imediat îți dădeai seama că oamenii sunt suspi- 
cioși, aproape deloc comunicativi. Îi priveau destul de 
ciudat pe străini și părea că se cunosc cu toţii între ei. 

Celor doi le trebuiră doar vreo zece minute de stat 
pe o bancă, la o ţigară, pentru a realiza asta. Iar ce era 
neobișnuit, nici Quinlan și nici Baramas nu călcaseră 
vreodată aici. Le fusese pur şi simplu peste mână ori 
cine știe ce alt motiv obscur îi împiedecase să vină în 
această urbe. Și la drept vorbind, pentru locuitorii 
unei metropole, orăşelul părea mai degrabă o anostă 
îngrămădire de construcții de tip rural. 

Cei doi polițiști se ocupau acum de primul pas, un 
scenariu de abordare „la firul ierbii” a noii realități. 
Căutau să se integreze în peisaj, dar acest lucru nu era 
uşor. Puteai lesne observa că sunt străini, mai ales 
dacă aveai ochiul exersat al unui tarmonian. 

Intrară într-un bar cam întunecat, cu miros stătut 
de tutun, la care Badri strâmbă serios din nas. Pe la 
mese, puțină lume. E adevărat, ora era cam matinală 
pentru o tărie. Cei din bar consumau în general cafea, 
sucuri, dar unii aveau și câte o bere în față. Preferau 
semiobscuritatea, deși afară era vreme frumoasă și te- 
rasa de pe trotuar stătea goală. Quinlan și Baramas se 
aşezară la o măsuţă rotundă și după câteva minute se 
opri la ei o fată cu fustă scurtă, neagră, cu bluză albă 
și un mic papion roșu, care-i atârna strâmb la gât. 
Înaltă, slabă, cu părul castaniu, rar, strâns într-un coc 
standard, solicitat poate de amfitrionii barului. Nas 
lung şi subțire, față suptă, ochi mari. 

— Cu ce vă servesc? 

— Cafea, comandă Quinlan și pentru Badri. Două 
mari, amară pentru mine, pentru prietenul meu nu știu, 
probabil dulce. Îți spune el. Ai și de mâncare? 

— Acum, dimineaţa, omletă cu brânză și ciuperci 
sau cârnaţi, iar la prânz ceva friptură la grill, cartofi 
prăjiți. Seara, pizza, paste... 

— Ușurel, nu stăm până diseară aici, o opri Quin- 
lan, deși era convins că acesta fusese și sfârşitul ofertei 
culinare a stabilimentului. Adu-ne și două omlete! Şi 
câte o bere... adică, una, se corectă imediat polițistul. 

Badri îl privi surprins. Se stăpâni cu greu să-l în- 
trebe cum de nu mai bea, dar nici nu voia să-i dea idei. 
Toate la timpul lor. Quinlan privi în jur, dar nimeni 
nu părea prea vorbăreţ. În general, singuri la câte o 

masă, localnicii își consumau băuturile în linişte sau, 
mai degrabă, într-o stare posacă vecină cu acreala. 
Între timp, sosi fata slabă cu comanda. Omletele pă- 
reau cam sleite, dar berea era bună și rece. 

— Ce-ar putea găsi interesant un nou sosit în Tar- 
mon? 

Quinlan o opri pe fată și o privi candid. 

— Poftim... ăăă... aici? 

Fata cu papionul strâmb se uită când la unul, când 
la altul, confuză. 

— Păi, aici... nu prea vin femei. Nu avem dansa- 
toare și nici program de noapte, răspunse ea timid. 
La noi, majoritatea femeilor sunt măritate... 

Quinlan izbucni în râs, ceea ce făcu ca de la mesele 
învecinate să se întoarcă niște capete. 

— Nu te-am întrebat asta, domnişoară. Ziceam de 
ceva interesant de vizitat, de discutat cu oamenii des- 
pre orașul lor, ce ar putea fi atractiv aici? 

Fata îi privi descumpănită. Ce să caute aici doi băr- 
baţi arătoși care veneau, cu siguranță, dintr-un oraș 
mai mare, dacă nu să se distreze cu ceva prospături? 
Cu neveste acasă și poate copii, mai ales cel mai matur, 
dar în căutare de aventuri de o noapte, două. 

— Nu ştiu ce ar fi de vizitat. Majoritatea sunt pro- 
prietăţi private, aveam un muzeu minier, dar acum e 
închis. În rest, galerii vechi, cariere de piatră care spe- 
rie pe toată lumea. Nu sunt de vizitat, în niciun caz. 

Așa că, dacă n-aţi venit cu treabă... nu prea aveţi ce 
vedea... 

— Am venit cu treabă, o asigură Quinlan, dar voiam 
să vedem ceva prin oraș când terminăm. Dacă îţi amin- 
teşti ce ar fi interesant, vino să bei ceva cu noi! 

— Sunt în timpul programului, protestă moale fata, 
cumva speriată. Și, oricum, nu vă cunosc. 

Dar parcă o atrăgea, totuși, perspectiva. 

— Mai trecem pe-aici, spuse şi Badri. Poate ne laşi 
o carte de vizită și ne vedem când termini programul. 
Nu te îngrijora, nu suntem criminali în serie. 

Odată cu nota de plată, fata le strecură și o carte 
uzată de vizită, cu numărul restaurantului. Într-un 
colț, adăugat cu pixul, un număr de telefon, iar în 
dreptul lui, mâzgălit un nume scurt: Eva. 

Fusese o femeie bună. Minunată, chiar. Înţelegă- 
toare, iubitoare, bună gospodină, ceva desprins parcă 
din magazinele de duzină sau din filmele de serie B. 
Un personaj clișeic, dacă n-ar fi fost real. În ziua de azi 
nu poate exista așa ceva. Poate niciodată, în nicio epocă, 
pentru că probabil totul fusese plăsmuit de imagina- 
ţia unor frustrați, fie ei scriitori, jurnaliști sau realiza- 
tori de film. Unii cu mari probleme acasă, care inves- 
tiseră totul în personaje de hârtie, fără consistenţă, 
aproape grețos de bune şi cumsecade, dar, vai, cât de 
artificiale, încercând astfel să compenseze viețile lor 
sterpe. 

Shalen avusese, totuși, o astfel de soție. Ani de zile 
crezuse că Gena se preface, că afișează doar o mască 
zilnică, un zâmbet perpetuu și o inimă caldă, ca să... 
Ca să ce? De ce atâta efort? De ce atâta teatru? Aș- 
teptase un timp îndelungat, pândise cu răceală și ci- 
nism un gest, un pas greșit la soția lui. Inutil. Femeia 
lui cea desprinsă din reviste pentru gospodine, nu-l 
dezamăgise. Sigur, se plictisise de zahărul zilnic al 
Genei, dar constatase, pe de altă parte, că devenise 
dependent de acest drog. Deși îl irita în exterior, îi 

făcea bine în interior, chiar dacă își camufla cu ar- 
doare această satisfacţie intimă. O urmărise ani de-a 
rândul, se întorsese acasă pe neaşteptate, sub diferite 
pretexte. Ba chiar, de câteva ori plătise niște bărbați 
să joace rolul unor „ispite”, dar tot ce reușiseră fusese 
să fie dați afară în șuturi. Shalen ajunsese să dezvolte 
o obsesie față de loialitatea aproape neumană a Genei. 
Cu toate că simțea că femeia îl iubește sincer, nu putea 
admite sub nicio formă că e ceva real. Trebuie să fie 
un truc la mijloc, un motiv ascuns și misterios. 

Își amintea deseori cum se cunoscuseră. Gena fu- 
sese agresată într-o seară, pe când se întorcea de la o 
prietenă, de niște haimanale, pe o străduţă slab circu- 
lată și cam întunecoasă, dar care era scurtătura fetei 
spre casă. Deşi puţin afumat din barul în care își petre- 
cuse orele serii, Shalen se trezise instantaneu când au- 
zise țipetele fetei, înăbușite probabil de mâna unuia 
dintre derbedei. Cu toate că nu era genul de salvator 
al prințeselor la anaghie, tânărul o cotise spre străduța 
întunecată. Acolo avusese o reacție de dement, pe care, 
după aceea, nu şi-o putuse explica niciodată. Smul- 
sese o stinghie dintr-un gard și doi dintre cei trei agre- 
sori se prăbușiră sub ploaia sa de lovituri, iar al treilea 
o rupsese la fugă ţipând ca din gură de șarpe. Shalen 
continuase să-i izbească metodic, rece, cu sete, pe cei 
căzuți la pământ, într-un acces de nebunie necontro- 
lată. Gena își revenise din șoc și țipase la el să înce- 

teze. Se oprise, într-un final, cu sudoarea șiroindu-i 
pe frunte, scăldat cu totul într-o transpirație rece. Bra- 
tele îi tremuraseră de efort și se lăsase în genunchi 
lângă cei doborâţi, respirând greu, şuierat. Unul din- 
tre băieți gemea slab și tresărea spasmodic, iar celălalt 
nu prea dădea semne de viață. Gena plângea în ho- 
hote, cu faţa în pumni. „l-ai omorât, i-ai omorât”, abia 
reușea să articuleze printre sughițuri înecate în la- 
crimi. Shalen stătuse, din seara aceea, câteva luni la 
închisoare, dar gestul său nobil de a o salva pe fată şi 
faptul că nu murise nimeni în altercaţie, cântărise ceva 
în cadrul apelului pe care îl făcuse la instanţă, astfel 
că fusese eliberat mai repede. Gena venise în fiecare 
zi la el, în toată această perioadă, iar când el se elibe- 
rase, urmarea firească fusese căsătoria cu fata aceea 
blondă și drăguță, cu niște ochi de un căprui deschis, 
de culoarea ambrei. 

Iar viaţa lor se apropiase de perfecțiune, cel puțin 
la exterior. Semănase cu o carte poștală, cu spaţii și 
culori perfect echilibrate sau cu o fotografie reușită 
din mediile de socializare. Cel puțin din perspectiva 
Genei, care era fericită. Nu vedea sau prefera, cu tact 
și eleganţă, să nu reacționeze la excesele soțului ei? 
Era întrebarea care-l măcinase în toți aceşti ani. lar ati- 
tudinea soţiei sale iubitoare nu făcea decât să-l întă- 
râte mai mult, și mai mult. Îl determina să întindă 
coarda. Şi chiar o făcuse de mai multe ori, dar Gena 

continua să manifeste acea răbdare îngerească. Fe- 
meia era permanent acolo. O găsea întotdeauna acasă, 
cu zâmbetul pe buze, gătind ceva gustos și așteptând 
ca soțul ei să-şi descarce energia negativă acumulată 
peste zi. Gena absorbea tot, cu empatie și dragoste, dar 
Shalen era departe de a aprecia acest lucru, ba chiar îl 
plictisea teribil. Apăruseră câteva femei în viața lui, 
însă se plictisise repede și de ele. Venea acasă tot mai 
târziu, motivând că era reținut de bussines-ul pe care 
îl avea în oraș, în fapt, un mic magazin de piese auto. 
Gena nu cerea niciodată explicaţii. Zâmbea timid, îi 
punea masa, îi pregătea pijamaua şi pachetul cu mân- 
care pentru a doua zi. 

În seara aceea târzie de noiembrie se certase îngro- 
zitor cu Gena. Ei, nu putea spune, totuși, că se certa- 
seră, pentru că femeia, ca de obicei, abia dacă scosese 
un cuvânt, și acela împăciuitor. Era însă foarte roșie 
în obraji și îşi frângea spasmodic degetele, într-un fel 
care îi era necunoscut bărbatului. De fapt, trebuia să 
recunoască, nu era singurul lucru pe care nu-l știa prea 
bine despre Gena, deși căsnicia lor dura de ceva ani. 
Nu avusese niciodată timp să se aplece cu adevărat 
asupra nevestei sale, chinuit de frustrări față de ceea 
ce ar fi putut el să însemne în societate. Shalen consi- 
dera că eșuase în orășelul acesta, nefiind în stare să fi 
plecat la timp, undeva, într-o urbe dezvoltată, pentru 
a face carieră. Multe dintre aceste neîmpliniri le trans- 

fera fără milă Genei, care, considera el, putea să ab- 
soarbă tot. Ca un burete perfect. 

Plecase trântind furios ușa, deși nu-și dădea seama 
care era cu adevărat motivul certei. Ceva obositor de 
repetitiv din comportamentul soției sale îl făcuse că 
izbucnească și să împroaște în jur toate acumulările 
negative, toată zgura care se adunase în ultimul timp 
şi care îl sufoca. În noaptea aceea își închisese telefo- 
nul și dormise la un motel din împrejurimi. Dimi- 
neața se dovedise mohorâtă, cu ploaie măruntă și frig. 
Se dusese direct la magazin. Albert, unicul său anga- 
jat, deschisese deja și-i făcuse o cafea fierbinte şi nea- 
gră, pe care o savură în micul birou din spate. Nu-și 
deschisese deloc telefonul. Prânzise într-un mic local 
din vecinătate. Apoi, spre după-amiază, hotărise să se 
uite totuși dacă avea apeluri. Niciunul de la Gena, 
ceea ce îl surprinse. Soţia lui nu-l suna des, evitând 
să-l enerveze, dar după cearta din seara trecută și 
după plecarea lui era destul de ciudat că nu-i dăduse 
nici măcar un telefon. Decisese să treacă pe acasă mai 
devreme decât de obicei, dându-i un mesaj Anyei, o 
recepționeră cu care se încurcase de vreun an, să nu-l 
aștepte. O să sune el mai târziu, îi scrisese. Gena nu 
era acasă. Ușile deschise, luminile aprinse, dar soția 
lui lipsea, ceea ce chiar era cu totul neobișnuit. 

Şi atunci sună telefonul. Gena era în comă, la micul 
spital din localitate. În acel moment se năruise totul. 

Ani de zile de siguranţă, ani în care își permisese să 
facă ce dorise, ani de provocări, de răutăţi. Telefonul 
rece de la spital doborâse scurt, sec, o întreagă lume, 
un întreg eșafodaj clădit, iată, pe picioare de lut. Și în- 
treaga hidoșenie a comportamentului său îi apăru 
într-o splendidă panoramă. Nu Gena era problema, 
el era problema! Camuflase asta, extrem de egoist, 
aproape întreaga viață petrecută cu soția lui. O perce- 
pea acum -— abia acum! — în adevărata lumină a exis- 
tenței ei. Acum, când era pe cale să o piardă, parado- 
xul crud al destinului îi limpezise viziunea. 

La spital îl lăsaseră să o vadă doar câteva minute, 
din ușa rezervei. Gena era intubată, groaznic de pa- 
lidă și respira pe aparate, asistat. Groaznicele țiuituri 
ale instrumentelor de monitorizare îi sunau în cap lui 
Shalen ca niște clopote ale apocalipsei. Un medic îi 
explicase grăbit că suferise un anevrism și fusese ope- 
rată de urgență de singurul neurochirurg din oraș, 
pentru că transportul la alt spital ar fi ucis-o pe drum. 
Speranţe? Incerte, dăduse doctorul din umeri. Shalen 
îl apucase de reverele halatului. 

„Când își revine, doctore???” urlase ca un descre- 
ierat. Medicul se trăsese speriat înapoi, căutându-și 
prin buzunare, cu gesturi febrile, telefonul. „Lasă, nu-i 
nevoie!”, se înmuiase Shalen, doborât de un senti- 
ment covârșitor de vinovăţie. Se prăbuşise apoi pe o 
banchetă, cu capul în mâini. Nu putea părăsi roller- 

coaster-ul sentimentelor contradictorii pe care le în- 
cercase în acele momente. 


Durase mult. Foarte mult. Luni de zile sau poate, 
în timpul subiectiv al lui Shalen, ani. Bărbatul stătea 
mai mult la spital, neîngrijit, nebărbierit de săptămîni. 
Slăbise mult, iar trăsăturile i se ascuţiseră, ochii îi erau 
adânciţi în găvane și febrili, ca de strigoi. Sentimentul 
groaznic de vină aproape îl ucisese. Gena continua să 
zacă în comă, asistată de aparate, singurele care o ți- 
neau în viața ei de acum vegetativă. Shalen se ura de 
câte ori, fără să vrea, se gândea la Gena la trecut. Și to- 
tuși, nu se putea desprinde. Ar fi vrut acum cu ardoare 
să-i mai zâmbească măcar o dată. Să-i mai audă vocea 
caldă, să-i vadă ochii de ambră, care altădată îl plicti- 
seau. Medicii îl chestionaseră de câteva ori, pe ocolite, 
cu privire la o decizie pe care putea să o ia. Shalen știa 
despre ce e vorba, dar îi repezise, furios, pentru că el 
credea nestrămutat că într-o bună zi Gena va deschide 
iarăși ochii și-i va surâde. 

Zilele treceau pentru Shalen la fel, anotimpurile se 
succedau la ferestrele spitalului sordid. Câteodată, 
Albert venea și-i mai aducea ceva bănuți din slabele 
încasări pe care le avea micul său magazin. Shalen îi 
lua mecanic, dar nu făcea mai nimic cu ei, în afară de 
a-şi mai comanda câte ceva de mâncare, din când în 
când. Acasă nu prea mergea, Anya îl părăsise rapid, 

nu cu mult după accidentul Genei. Tratase cu portarul 
spitalului să-l lase să doarmă pe un pat mic și tare, 
într-o anexă a postului său de pază. Din când în când, 
asistentele de la Terapie Intensivă îl mai lăsau în salo- 
nul Genei. O ţinea de mână minute în șir și lacrimi 
fierbinți udau cearşeaful cu care era acoperită femeia. 
Nu plânsese în viața lui, nici măcar când era mic, dar 
acum șuvoiul cald al lacrimilor nu se mai oprea. Soția 
lui continua să vegeteze în comă profundă, din care, 
îi dăduseră asigurări medicii, erau infime șanse să se 
trezească. 


Într-o zi, pe bancheta pe care stătea de obicei, în 
apropierea rezervei Genei, se așeză cineva. Un bărbat 
între două vârste, cu calviţie pronunțată, îmbrăcat 
într-un costum negru șifonat și cu o cravată cam so- 
ioasă. Pe genunchi ținea o servietă jerpelită. Shalen 
nu-i dădu nicio atenţie, dar nou-venitul se tot foia, își 
dregea vocea și părea că vrea să intre în vorbă. Până 
la urmă, sătul de bâţâiala omului de lângă el, se în- 
toarse: 

— Pot să vă ajut cu ceva? întrebă formal. 

Bărbatul trase aer adânc în piept. 

— Hmm, de fapt, am putea spune că eu pot să vă 
ajut pe dumneavoastră... 

— Nu cumpăr nimic! îl avertiză Shalen pe cel care 
părea fi un fel de comis voiajor. Vedea deja cum din 

servieta amărâtă va ieşi vreun produs minune, vân- 
dut la preţ de chilipir și cu un cadou pe deasupra. 

— Ştiu prin ce treceţi, îi spuse comis voiajorul. Des- 
părţirile acestea sunt de departe cele mai traumati- 
zante experienţe din viața unui om. 

Shalen tresări. 

— Serios? mârâi el. Ai cumva pe cineva de luni de 
zile în moarte clinică? Pentru că altfel nu avem același 
palier de discuţie Şi, în definitiv, de unde știi tu ce am 
pierdut eu? 

— Ok, ok, e în regulă, ridică bărbatul mâinile, îm- 
păciuitor. Hai să spunem că e un oraș mic. 

Shalen se calmă treptat. Îşi sprijini fruntea în podul 
palmei și părul cărunt îi alunecă pe frunte, neîngrijit, 
netuns demult. Omul era încă acolo și părea că res- 
pectă durerea bărbatului, aparent avea răbdare, ceea 
ce în zilele astea era o performanță. Totuși, la un mo- 
ment dat nou venitul se foi din nou. 

— Ţi-am zis că nu cumpăr nimic, mârâi Shalen. 

— De fapt, spuse bărbatul, am o ofertă pentru dum- 
neavoastră. 

Shalen părea adâncit în gândurile lui și nu reac- 
ționă. Rămase aşa multă vreme, aproape o eternitate, 
după care ridică ochii încet spre cel de lângă el. 

— De câte ori să-ţi spun că... 

— Pot să o aduc înapoi! 

Shalen păru că nu înţelege, apoi tresări violent. 

— Pp... pe cine să aduci înapoi??! reuși cu greu să 
rostească. 

Omul arătă din cap spre rezerva Genei. Shalen sări 
de pe bancă și-l prinse de piepţii hainei, ridicându-l 
și lipindu-l de perete. Ochii îi ieșiseră din cap, cu albul 
brăzdat de firișoare roșii, aproape să-i explodeze. 

— Ce spui, mă? Ce-i asta? Îți baţi joc de mine?? 

Bărbatul cu chelie clipi din ochi, încercând să se 
apere de stropii de salivă ai lui Shalen, care pufăia în- 
furiat ca un taur. Îl zgâlțâia și respira zgomotos, gâjâit. 
Părea că e gata să facă un atac. 

— Ştii ce mi-au zis doctorii, nenorocitule? Să o scot 
de la aparate, înţelegi? Să le trag din priză, pricepi, idio- 
tule? Să o omor cu mâna mea, adică, la dracu, ce rost 
mai are? Nimeni nu-i dă nicio șansă. Și tu, tu, un co- 
mis voiajor de doi bani, cu cine știe ce rahaturi în ser- 
vietă, tu îmi spui mie că o aduci înapoi? Cum îți permiți, 
nenorocitule?! 

— Nu sunt comis voiajor, şopti bărbatul cu calviţie, 
încercând să respire în strânsoarea omului dezlănțuit. 

— Cuum?? Ce spui? Ce nu ești? Vorbeşte!!! 

Shalen respira tot mai greu, se sufoca sub presiunea 
propriei tensiuni. Bărbatul cu costum șifonat ridică 
ușor mâinile și le îndepărtă cu grijă pe ale lui Shalen 
de la gâtul lui. 

— Haideţi să ne calmăm. Încet, încet, așa, încercați 
să repirați mai rar. O să vă liniștiți. 


121 


Respiră! Daniel Botgros 


ÎI așeză cu mii de precauţii pe Shalen pe bancă și-i 
strânse, într-un gest familiar și liniștitor, umerii. 

— Așa, vom putea vorbi imediat. 

Scoase din servietă o sticlă de apă și i-o întinse lui 
Shalen. Bărbatul o apucă cu mâini tremurânde și luă 
câteva înghițituri. Nu mai băuse apă demult, prefe- 
rând altceva, dar, curios, răceala lichidului îl calmă și-i 
îndepărtă roșeața de pe ochi. Într-un târziu, ridică din 
nou privirea spre comis voiajor sau ce naiba era acest 
bărbat care manifesta o răbdare incredibilă. 

— Conduc o fundaţie, îi spuse acesta cu un ton calm, 
egal, menit să nu-l enerveze încă o dată pe bărbatul de 
lângă el. Am... să spunem, posibilitatea să fac să vă re- 
întâlniți. Scuzați-mi impolitețea! Numele meu e Sloane. 

Întinse mâna, dar Shalen nu schiţă niciun gest. 

— Hmm, da, deci, să revenim, continuă Sloane. Nu e 
foarte complicat, vom semna un contract, dar numai și 
numai după ce vă veți convinge că ne-am făcut treaba și... 

— Ești un fel de doctor sau cu ce dracu' te ocupi? 
îl întrerupse destul de brutal Shalen. 

— A, nu, nu, flutură Sloane din mână. Nici vorbă. 
Noi... vedeți dumneavoastră, putem realiza lucruri pe 
care medicii nu le pot face. 

— Da? Ei bine, n-am bani, rosti în zeflemea Shalen. 
Așa că... 

— Dar nu e vorba de bani acum, domnule Shalen! 

— De unde naiba știi cum mă cheamă? 

Bărbatul cărunt tresări din nou și aruncă câteva 
priviri în jur. 

— Cine dracu sunteți voi? Ce scamatorii sunt astea? 

— Cum spuneam, este un oraş mic. Nu e relevant. 
Important e că ne aflăm aici, dumneavoastră sunteți 
pe cale să aveţi o ireparabilă pierdere, iar noi, noi sun- 
tem capabili să remediem asta. 

Shalen își prinse fruntea în palme și intră într-un 
fel de amorțeală. Era prea mult pentru el, totul părea 
finalul unui coșmar și începutul altuia. Gândul că 
Gena nu o să mai deschidă ochii niciodată îl ucidea 
lent și metodic. lar acest... Sloane nu făcea decât să 
pună sare pe o rană deschisă. Îi trecu prin minte că 
atunci când îl strânsese de gât trebuia să-și ducă opera 
până la capăt. Să scape de nebun. 

— Pare greu de crezut, rosti ușor Sloane, dar, cre- 
deți-mă, domnule Shalen, putem face asta. Trebuie 
doar să aveţi un pic de încredere în mine... în noi. Am 
nevoie doar de o semnătură mică pe un accept, să fim 
siguri că ne lăsaţi să ne ocupăm noi de aici înainte. 

Shalen înțelese că pierduse lupta. Decăzuse brusc 
în condiţia de a accepta orice. Nu-i mai păsa, nu-l in- 
teresa ce vor face acești oameni. Durerea era prea mare. 
Luă mecanic stiloul bărbatului şi semnă pe o hârtie 
destul de mototolită, fără să citească ce scria pe ea. 

Tarin şi Vulpea încremeniră, ciulind urechile, pân- 
dind zgomotele de după ușa pe care n-o putuseră do- 
vedi. Stăteau tăcuțţi și speriați în debaraua întunecată, 
aşteptând să se întâmple ceva. Casa, personajele ciu- 
date care îi închiseseră acolo, le creau o angoasă per- 
sistentă și ar fi vrut cu orice preţ să scape. Încă le ve- 
nea destul de greu să accepte că ceea ce trăiau se pe- 
trecea în realitate și nu era un scenariu de film prost. 

Dincolo de ușa solidă se auziră pași, fâșâituri, clin- 
chet de pahare și veselă. O vibraţie joasă și profundă 
mătură debaraua. Tarinei îi clănțăniră dinţii, necon- 
trolat, iar Vulpea își înăbuși cu greu un icnet care era 
cât pe ce să se soldeze cu un acces de vomă. Tuși cu 
mâna la gură și îi dădură lacrimile. Apoi se uită la 
Tarin cu privirea aceea de „vezi, ţi-am spus eu!”. Nu- 
mai că pe întuneric, fata nu observă. Îl strânse însă 
puternic de brațul drept. 

— Ce dracu-i asta? șopti, sfărâmând cuvintele între 
dinți. 

Un nou val al unei inexplicabile furtuni a elemen- 
telor, de parcă însăși atomii s-ar fi rearanjat în alte 
structuri, mătură spațiul strâmt, făcându-i pe cei doi 

tineri să geamă. Vulpea deveni tahicardic și simţi că 
efectiv se sufocă, ca și cum un bolovan colțuros i se 
aşezase pe trahee, permițând trecerea unui volum in- 
fim de aer. Începu să respire sacadat, încercând să 
compenseze lipsa oxigenului. Fără nicio îndoială, nici 
Tarin nu se simţea mai bine. Continua să-l strângă 
spasmodic de braț pe băiat, străbătută de frisoane. 
Apoi ușa se dechise brusc şi tinerii strânseră instinctiv 
și dureros ochii, izbiți de lumina puternică. Când reu- 
șiră să-i deschidă, Sophia stătea în prag, privindu-i fix. 
Încercă să zâmbească strâmb, dar surâsul era atât de 
străin de fața ei, încât părea că dacă va continua figura 
i se va sparge precum o farfurie de porțelan scăpată 
pe podea. 

— Poftiţi la masă! încercă ea să rostească suav, dar 
vocea îi sună spart și straniu, ca din butoi, de parcă era 
gata să se înece cu ceva. 

Părea mai degrabă o invitaţie la ghilotină decât la 
o cină târzie, într-o atmosferă caldă. Vulpea icni din 
nou, dar izbuti să nu vomite. Tarin îi dăduse drumul 
la braţ și se freca la ochi, ameţită. Acomodarea cu lu- 
mina, după câteva ore de întuneric, se făcea anevoios. 
Vulpea reuși să privească peste Tarin. În spate, în fun- 
dal, se putea ghici locul de servit masa. Băiatul încă 
vedea prin ceață, după ce-i dăduseră lacrimile de la 
accesul de vomă. I se păru că-l zărește pe Gerd la masă, 
rânjind şi făcându-le semne să vină, dar parcă mai era 

cineva sau... ceva. Inima îi bătea să-i spargă pieptul, 
iar pufăiturile înfundate ca niște ciocane de forjă pe 
care le auzea în urechi îi întunecau ritmic privirea. Cei 
doi tineri intraseră parcă într-un fel de imobilitate in- 
dusă, fără a fi capabili să se dezmeticească. 

Sophia îi prinse ușor de mâini și-i trase spre sufra- 
gerie. Păşeau înaintea femeii, robotizați, cu gândurile 
înotând printr-un nămol gros, fără finalitate. Pe mă- 
sură ce se apropiau, Vulpea începea să distingă acolo, 
în capul mesei, o alcătuire. Ceva dintr-un fel de ceață 
rotitoare, curgătoare, ce închipuia vag o formă bipedă. 
Stăpânindu-și cu greu greaţa și panica, Vulpea încercă 
instinctiv să facă pași mai mici, pentru ca într-un final 
să se poată opri. Îl observă și pe Gerd, care rânjea în 
continuare cu gura până la urechi. Ochii lui porcini 
păreau mai umezi decât de obicei, iar faţa îi era roșie 
și transpirată. 

— Dragilor, de ce vă lăsaţi așteptați? întrebă fals băr- 
batul plinuț. Avem chestii bune la masă şi nu puteam 
începe fără voi. Hai, hai, luaţi loc! 

Tarin încerca să spună ceva, nu reușea și nici nu putea 
comanda picioarelor să se oprească din mersul lor 
inexorabil spre locul de servit masa. Sophia îi împin- 
gea ușor de la spate, având asupra lor o forță inexpli- 
cabilă. În sfârșit, ajunseră. Se așezară automat, în ca- 
pătul opus. Experimentau un magnetism straniu care 
le apăsa umerii, forțându-i să se așeze și să rămână 

acolo. Acum, Vulpea putea vedea mai bine chestia din 
capul mesei. Vedea e un fel de-a spune, întrucât crea- 
tura părea că poate rămâne cu greu într-o formă fizică, 
silueta ei interferând permanent între planul fizic şi 
un altul, străin, dintr-o altă lume. Tarin se așezase lângă 
el și părea scuturată de crivăț. Tremura, era albă la 
față, dar câteva broboane de sudoare rece îi umezeau 
fruntea. Chiar și așa era foarte frumoasă, constată 
Vulpea, cu toată grozăvia situaţiei. Spațiul sau altceva 
continua să vibreze, un zumzet permanent, de joasă 
frecvenţă, care făcea să le clănțăne dinţii și să li se în- 
funde urechile. Gerd se ridică dintr-odată, ca o paiață 
ceremonioasă. 

— Dragi oaspeți, vi-l prezint pe tata! 

Arătă spre creatura din capul mesei. Vulpea tresări 
și privi terorizat în jur. Lipsea fetița, Astrid, iar Sophia 
părea încremenită, în picioare, în spatele lor. 

— Tată, uite, avem musafiri, rosti Gerd, împroș- 
când stropi de salivă în jur. Nu spui nimic? Haide, sunt 
oameni cumsecade. Au venit la noi la masă în această 
seară. Întotdeauna ţi-au plăcut musafirii. 

Privea rugător spre chestia din scaun care deforma 
spațiul din jur, devenind sub influenţa ei un halou de 
pâclă opalescentă, argintiu-rozalie, în care, cumva, li- 
niile fizice apăreau și dispăreau la câteva zeci de cen- 
timetri de silueta sa. Insistenţele lui Gerd pare-se că 
dădeau roade, pentru că interiorul creaturii prinse să 
devină mai solid. Ceva se învârtejea acolo, o furtună 

întunecată ce se rotea în toate direcțiile, încercând să 
alcătuiască un contur. După un timp care Vulpei i se 
păru o eternitate, în interiorul creaturii ceţoase se 
născu ceea ce părea a fi conturul unei persoane. Nu i 
se distingeau clar trăsăturile, dar silueta începea să 
semene oarecum cu ceva uman. Vibraţiile scăzură în 
intensitate, atmosfera din jur se mai liniști. Tarin nu 
mai tremura atât de violent, dar respira sacadat, iar Vul- 
pei i se mai calmă senzația de vomă. Continua, totuși, 
să se lupte cu anxietatea puternică ce-și făcuse cuib în 
capul pieptului său. 

— Tata! făcu prezentările Gerd, fericit, arătând spre 
creatură. 

Vulpea nu-și putea închipui cum arătarea pe care 
o vedea ar fi putut fi tatăl acestui bărbat și, pe cale de 
consecinţă, al fetiţei şi soțul Sophiei. Începuse din nou 
să creadă că totul era un coșmar elaborat sau un joc 
VR horror, fără cod de ieșire. 

— Ce mai faci, tată? Cum ești? Nu ne povestești ni- 
mic? solicită într-un mod enervant Gerd. 

Silueta din interiorul creaturii se mișcă puţin, pe 
ceea ce ai fi putut numi față apărură dungi întretăiate 
și alte forme, ca și când ar fi încercat în mod sinistru 
să agrege un chip. 

— Da, da, pot să te audă și ei, continuă Gerd. Nu, 
nu e numai între noi, sunt musafirii noștri. 

Vulpea percepu ceva în minte, ca niște gânduri 
care nu păreau să fie ale lui. Scutură din cap pentru a 


128 


Respiră! Daniel Botgros 


le alunga, se smuci, dar tot nu se putu ridica din scaun. 
Se uită la Tarin, care era și ea încremenită, fără să-și 
poată lua ochii de la spectacolul acela grotesc. Băiatul 
se simţea ca o antenă de radio care prinde aleatoriu 
frânturi de posturi, fragmente, cioburi de gânduri. 
Ceva însă își făcea loc la suprafață în conștiința sa, de 
parcă ar fi început să înțeleagă un cuvânt, o frază, un 
mesaj. Tot mai stăruitor, se închega ceva... „Pp... ple- 
cați... acum! Acum!” i se păru Vulpei că înțelege și nu 
putu să nu se întrebe dacă mesajul venea dinspre 
creatură, din altă parte sau pur și simplu erau gându- 
rile lui agitate, haotice. 

Gerd se ridică în picioare. De pe față îi dispăruse 
bonomia permanentă. 

— Tată! se răsti el. Ce faci? Nu-i frumos să alungi 
musafirii! Acum chiar că nu e în regulă. 

Vulpea tresări slab când cineva îl trase ușor de pan- 
taloni. Întoarse cu greu capul, privind în jos. Ghemuită 
lângă piciorul mesei, Astrid îl privea candid. 

— Tăticul nostru a plecat la îngeri acum doi ani, șopti 
fetița. 

Atunci Vulpea văzu, ca într-o imagine rulată cu în- 
cetinitorul, cum Tarin se ridică și o izbeşte puternic 
pe Sophia în piept, cu ambele mâini. Se auzi o bufni- 
tură puternică și un icnet pe măsură când femeia ate- 
riză pe spate, izbindu-se de podea. Astrid ţipă și o luă 
la fugă spre dormitor, iar Vulpea se simți tras de nişte 

braţe ferme și nici el nu știu cum ajunse afară, în ră- 
coarea nopții, împreună cu Tarin. 

O luară la fugă orbește, prin grădini, șfichiuiți de 
crengi de copaci și arbuști, căzând și ridicându-se din 
nou, fără să mai privească vreo clipă în urmă. 

Patrick şi Badri dormiseră destul de prost, într-un 
hotel ieftin, de cel mult două stele, dar nu prea aveau 
de ales în orășelul uitat de timp și voiau să și rămână 
prin zonă. Acum stăteau la o cafea, pe mica terasă din 
faţa stabilimentului, uitându-se absenţi la trecători. 
De fapt, constată Badri, privind pieziș spre colegul 
său, Quinlan doar părea absent, pentru că privirea lui 
săgeta pe sub pleoape în stânga și-n dreapta, în cău- 
tarea a ceva de care să se agaţe. Şi acel ceva apăru. Po- 
liţistul se încordă pe scaun, privind atent. Pe stradă 
trecu ușor o camionetă care claxonase un biciclist ne- 
atent. Quinlan se ridică brusc şi o luă la fugă, traver- 
sând strada îngustă. Badri țâșni și el de pe scaun și 
alergă spre mașina lor închiriată, parcată lângă hotel. 
Porni motorul, ieși în stradă și se opri în dreptul lui 
Quinlan care mergea grăbit, ca la maraton, pe trotuar, 
urmărind camioneta care se îndepărta. Agentul îi des- 
chise portiera și Patrick se aruncă pe bancheta din 
dreapta, cu ochii la vehicul. 

— Hai, încet, lasă o mașină, două între noi, îl în- 
demnă el pe Badri. 

Traficul se dovedea anemic, deși era dimineaţă. 

— E camioneta bătrânului, nu? întrebă Badri, cu o 
oarecare speranţă în glas. A omului din povestea bos- 
chetarului meu... 

— Seamănă, cel puţin. Și la volan, într-adevăr, e 
unul mai în vârstă. 

— Cine știe câte hârburi din astea și-or face veacul 
pe-aici, rosti Badri, mai puţin entuziast. 

— Îţi reamintesc, nu suntem în urmărire, nici măcar 
în misiune, ci doar turiști sau, nu ştiu, vizitatori, cău- 
tăm niște rude îndepărtate. 

— E cam greu să le disociem, șefu, constată Badri. 

— Greu sau nu, trebuie! Ţi-am zis, nu ne permitem 
cavaleria. Ultimul lucru pe care mi l-aş dori acum ar 
fi să-l speriem pe omul ăsta. Nici nu vreau să mă gân- 
desc că prietenul tău de pe străzi bate câmpii. 

Camioneta continua să avanseze pe șoseaua prin- 
cipală a orășelului, încet, de parcă cel de la volan voia 
să admire vitrinele magazinelor. Niciun claxon însă 
nu-l grăbea, părea că aici chiar și timpul e încetinit și 
că toată lumea are vreme din belșug. La un moment 
dat vehiculul prăfuit trase pe dreapta în fața unui ma- 
gazin. Poliţiştii opriră și ei la marginea trotuarului. 
Din camionetă cobori un tip la vreo 50 de ani, cu pă- 
rul alb, care intră în prăvălie. 

— Parcă omul nostru era mai în vârstă, nu? întrebă 
Patrick. Așa zicea amicul tău, pe care încă îl bănuiesc 
că deține o colivie de păsărele la mansardă. Cum spu- 
nea că-l cheamă pe bătrân? 

— Varney, răspunse tânărul agent. Așa își amintea. 
Varney. 

— Stai aici! 

Quinlan cobori din mașină și porni spre magazinul 
în care intrase individul. Împinse ușa care activă un 
clopoțel și păși înăuntru. Era o prăvălie de fierotanii, 
tot ce-ţi trebuie pentru casă și grădină. Bărbatul din 
camionetă, îmbrăcat cu un tricou lăbărțat, odată alb 
și niște blugi negri, prăfuiți, cîntărea în mâini o mică 
drujbă, întorcând-o pe toate părțile. După tejghea, un 
tip pe la 40 de ani, burtos și chel, cu mustață de morsă, 
îmbrăcat într-un fel de salopetă cenușie. Îşi tăia atent 
unghiile, cu un cleștișor. Quinlan prinse să măture cu 
privirea rafturile, așteptând să vadă dacă tipul cu ca- 
mioneta e cumva de-al casei. Pândea un nume, dar 
vânzătorul nu părea să-i dea prea multă atenţie. Poli- 
țistul n-avea prea mult timp, așa că blufă: 

— Am nişte crengi de tăiat prin grădină, se adresă 
el chelului. Credeţi că ceva cum are domnul în mână 
m-ar ajuta? 

Bărbatul cu camioneta ridică privirea, dar nu păru 
foarte surprins. 

— Cam cât sunt de groase? întrebă vânzătorul, cu 
o voce răgușită. 

Quinlan privi în jur, indecis, apoi îi arătă grosimea 
brațului. 

— Cam aşa! 

— Hmm, trebuie să puteţi atașa o pânză un pic mai 
mare și nu cred că pe asta se poate. 

Bărbatul așeză drujba la loc, pe raft, salutându-l pe 
vânzător și pregătindu-se să plece. 

— Salut, domnule Kovacs, mormăi burtosul. 

Quinlan mai rămase câteva minute în magazin, apoi 
se întoarse la mașină. Omul cu camioneta plecase. 

— Nu e el, îi spuse lui Badri, care îl privea întrebă- 
tor. Cred că mi s-au tocit instinctele. 

Se întoarseră la hotel și cerură ceva de mâncare. 
Terminară, apoi Badri luă un coniac, după ce în prea- 
labil băuse vreo două beri, iar Quinlan se mulțumi să 
sorbească tacticos dintr-o limonadă. Agentul Baramas 
admiră pentru sine, încă o dată, voința fostului său 
șef, care chiar insistase ca Badri să bea liniștit, fiindcă 
nu se va lăsa tentat de nimic. 

După o vreme, Quinlan se ridică să meargă la baie. 
Păşi în recepţia întunecoasă. Pe fotoliile şi canapelele 
din interior nu aștepta nimeni. De altfel, hotelul părea 
aproape gol și polițistul se întrebă o clipă din ce și-or 
fi întreținând proprietarii afacerea. Îndreptându-se 
spre ușă, se izbi de o tânără care venea din sens opus 
şi aproape că o dobori. Fata icni și dacă n-ar fi prins-o 
la timp de umeri, ar fi căzut cât colo. Tânăra își suflă 
bretonul, privind furioasă în sus, spre Quinlan. 

— Ce naiba, dom'le, era să mă omori! şuieră ea. 

Era slăbuţă, îmbrăcată în blugi skinny, cu o bluză 
roşie mulată pe sânii plini. 

— Mii de scuze, domnișoară, n-am vrut să... 

Fata se desprinse, dădu din mână a lehamite și se 
îndreptă spre ieșire. Quinlan avu brusc o revelație. Se 
întoarse și se luă după ea. 

— Hei, hei, ia stai un pic! 

Tânăra se grăbi spre ieșire, însă acolo se izbi de Badri, 
care se proțăpise în ușă. Se întoarse confuză, în timp 
ce Quinlan venea spre ea. 

— Newlin! La dracu, chiar tu ești?! 

Fata se strâmbă, căutând din priviri o scăpare. Era 
incredibil unde dădea peste copoiul ăsta, pe care nu-l 
uitase, mai ales după ce-i închisese frații pentru niște 
ani buni. ÎI ura groaznic, sentimentul doar se mai to- 
cise un pic, după atâta timp, dar nu dispăruse cu ade- 
vărat niciodată. 

— Puștoaica Newlin! Ce naiba cauţi aici? 

— Puştoaică s-o faci pe mă-ta! clănțăni furioasă tâ- 
năra. 

— De fapt, ai mai crescut, o măsură Quinlan uşor 
amuzat. Te-ai mai copt un pic, dar nu suficient, aşa-i? 
De fapt, știi ce, n-am știut niciodată care ţi-e prenumele. 
Nu crezi că ar fi un bun moment să-l aflăm? 

Newlin se smuci, dar brațele ferme ale lui Badri o 
țintuiră locului. 

— De ce dracu ar trebui să știi cum mă cheamă, co- 
poiule? Nu sutem prieteni. Şi cred c-o să încep să țip. 
Sunt curată, nu aveţi voie să mă sechestraţi așa! 

— Ușurel, ușurel, nu te sechestrează nimeni. Te in- 
vităm, de fapt, la o cafea. Nu așa fac vechile cunoștințe 
când se întâlnesc într-un oraș străin? 

Quinlan o privea cu un fel de inocenţă care pe fată 
nu o amuza deloc. Ce naiba căutau ăștia doi aici? Că 
și celălalt era curcan, cu siguranţă. Strâmbă din nas şi 
se așeză, totuşi, la masa de la terasă, gândindu-se că 
o să câștige timp astfel și, poate, şi o cale nesperată de 
scăpare. 

Patrick îi comandă o cafea și continuă să o scruteze 
curios. Chiar, ce se alesese de fata asta? Tânăra privea 
îmbufnată în ceașca de cafea și arunca câte o privire 
furişă la ceasul micut de la încheietură. 

— Te grăbești undeva? o întrebă polițistul. 

— Şi dacă m-aș grăbi, nu e treaba ta. Abia aştept să 
scap de voi și să merg glonţ la poliție. Nu-i posibil să 
vă agățați așa de oameni pe stradă. 

Quinlan izbucni într-un râs sincer. 

— Tu, la poliție? Ha ha ha, cred că e ultimul loc unde 
te-ai refugia vreodată. Apropo, mai ai tatuajele alea? 

Newlin îl fulgeră cu privirea, dar se abținu. 

— Ok, ok, ridică palmele Quinlan, împăciuitor, dar 
cu același surâs amuzat pe buze. Pace! Mă gândesc că 
dacă bântui liberă pe-aici, ai stat cuminte în anii ăştia. 
Dar totuși, ce naiba cauţi tocmai în Tarmon? 

— Ce are Tarmon? 

Fata ridică ochii spre Quinlan, cu toate că se stră- 
duia să-i evite privirea. 


136 


Respiră! Daniel Botgros 


— Păi... nu prea e genul tău... Bine, bine, am zis că 
facem pace... 

Newlin îi aruncase din nou o privire ucigătoare. 

— Ce-ţi mai fac frații? 

Tonul mai echilibrat al poliţistului o calmă un pic. 
Oftă şi privi într-o parte. 

— După ce ai avut tu grijă să-i ascunzi, se descurcă 
și ei cum pot. Muncesc, pe ici, pe colo. 

— Nimic personal, Newlin, se apără Quinlan, îmi 
făceam doar meseria... 

Tânăra dădu din mână a lehamite şi sorbi din cafea. 
Primul semn că lăsa un pic garda jos. 

— Şi tu? 

— Eu, ce? 

— Cum te descurci? 

— Nu strălucit. Haide, bucură-te! Caut de lucru, dar 
cred că tocmai mi-ați stricat oferta de muncă, spuse 
Newlin, uitându-se încă o dată la ceas. 

— Ai primit o ofertă aici, în Tarmon? se miră Patrick. 

— Nuss obligată să-ți dau explicaţii, ripostă fata. 

— Ei, haide, eram și eu curios... 

— Un fel de bonă, la o doamnă în vârstă. 

— Imobilizată, cu nevoi speciale? 

— N... nu ea, cred că are pe cineva de care ar trebui 
să am grijă. 

— Newlin, nu te supăra — Patrick abia se stăpânea 
să nu izbucnească din nou în râs — dar tu... tu... crezi 
că vei fi în stare? 

— Uite, ştii ce? Eu mă ridic și plec, rosti iritată. Nu 
am stomac acum pentru mișto-ul tău permanent. Sunt 
sau nu în stare, am să văd, oricum nu mă ajuţi cu nimic, 
doar mă încurci. 

Quinlan schimbă o privire cu Badri. 

— Unde ai văzut oferta asta? Prin vreun ziar, pe in- 
ternet? 

— Nu, m-a sunat un amic. De fapt... pe Tanguy l-a 
sunat... 

Quinlan ridică o sprânceană, întrebător. 

— Fratele meu, explică Newlin. Ei... 

— Ce e cu ei? Sunt şi ei aici? 

Fata îşi dădu seama că vorbea prea mult. Încercă 
să se închidă, dar copoiul ăsta afurisit avea un efect 
ciudat asupra ei, care-i dezlega limba. 

— Haide, Newlin, nu mă mai ocup de cazuri din 
astea! Vorbește, n-ai nimic de pierdut. Ba chiar, cine 
știe, poate de câștigat. 

— Oricum, nu înţeleg de ce te interesează atât soarta 
mea? Să muncești e legal, să știi. 

— Nu te anchetez, Newlin, doar căutăm ceva și s-ar 
putea să ne fi de folos. La dracu, zi-mi odată cum te 
cheamă, că simt că încep să fiu mai familiar cu tine și 
nu știu dacă e bine sau e rău. 

— Roberta. Roberta mă cheamă, dar să mă ia naiba 
dacă știu la ce-ţi folosește asta, ricană fata. 

— În regulă. Acum, zi-mi, frații tăi au primit și ei o 
ofertă asemănătoare? 

— Păi, de fapt, ei au primit, Tanguy și Senan. Dar 
se pare că mi-au găsit și mie ceva... 

— Crezi că am putea să vorbim și cu ei? 

Fata aproape că sări de pe scaun. 

— Nu, nu, în niciun caz! Te-ar omori și n-am chef 
să-i văd în puşcărie pe viață... nu, să nici nu te gândești! 

— Domnișoară, scuze, nici nu m-am prezentat, in- 
terveni și Badri. Badri Baramas e numele meu. Sunt 
asociatul lui Patrick. 

Fata zâmbi strâmb, dar îi întinse anemic o mână. 

— Precum ai auzit... Roberta Newlin. 

— Avem unele informații că viitorul tău job ar putea 
să nu fie ceea ce crezi... 

— Serios?! izbucni fata. la mai lăsați-mă cu presu- 
punerile voastre de copoi frustrați. Am nevoie de bani, 
de un acoperiș, de o masă caldă. N-am dus-o prea 
grozav în ultimii ani. Așa că nu-mi tulburați voi mie 
apele. Nici nu știu de ce dracu v-am spus atâtea... 

Roberta era tot mai agitată şi dădea semne clare că 
ar vrea să plece. Quinlan devenise și el conștient că 
nu o putea reține prea mult. Și totuși, astrele sau ceva 
se aliniase încât să-i aducă pe tavă un fir, exact când 
avea nevoie de el. Nu-l putea scăpa. 

— Uite ce e, Newlin! Am să fac ce n-am făcut nicio- 
dată în cariera mea de polițist. Îți plătesc eu o lună 
leafa, oricât ți se oferă acolo, dacă ne iei cu tine la inter- 
viul pentru noua ta slujbă. 

Fata făcu ochii mari. 

— Cum să vă iau cu mine? Aţi înebunit? Acum merg 
să caut de lucru cu părinții mei gay? De fapt, tu, și privi 
spre Badri, nu prea arăţi a-mi fi tată, dar poate... alt- 
ceva... iubit? 

Newlin se linse batjocoritor pe buze. Badri se încordă 
puţin, dar o privire de-a lui Quinlan îl calmă. 

— Roberta, nu o să mergem cu tine să te angajăm, 
spuse Patrick. Vrem doar să vedem cine face oferta 
asta. O să supraveghem împrejurimile de la distanţă, 
te asigur. Hai, că nu te angajează cu nimic. Şi, gân- 
deşte-te, leafa pe o lună... 

— Nu cred că ai să faci asta, copoiule. Voi sunteţi 
maeștri la minciună și șantaj... nu mă încurc cu voi. 
Cine știe ce-mi mai pui în cârcă după aia. 

Quinlan scoase portofelul și extrase din el un teanc 
de bancnote. 

— Îți dau chiar acum un avans, pe jumătate de lună. 
Vezi că am încredere? Până la urmă, poți fugi cu ei, nu 
am niciun drept legal să te rețin. 

Fetei îi sticliră ochii, pentru că nu mai văzuse atâția 
bani la un loc de foarte mult timp. 

— Bine, dar la primul semn că sunteți văzuți, dispar 
și nu mă mai găsiţi în veci! 

Quinlan rânji și-i întinse mâna, în semn de afacere 
încheiată. 

Nu mai încăpea nicio îndoială că Sloane dispunea 
de resurse. Imediat după ce semnase hârtia, comis vo- 
iajorul (Shalen continua să-i spună așa, dar părea tot 
mai puţin probabil ca aceasta să fie meseria lui) dă- 
duse un telefon. După puţin timp, pe holul spitalului 
apăruseră trei bărbați. Unul dintrei ei părea medic, 
avea o uniformă verzuie și purta un stetoscop atârnat 
la gât, iar ceilalți doi semănau cu niște brancardieri, 
cu uniforme vișinii și halate. Se îndreptară spre Sloane, 
care se ridică și-i întâmpină. Șușotiră ceva, apoi comis 
voiajorul se întoarse spre Shalen. 

— Haideţi să mergem, așteptăm la mașină... 

— Ce... ce să așteptăm? La care mașină? se bâlbâi 
Shalen, încă epuizat de emoția puternică și de criza ner- 
voasă prin care trecuse. 

— Vă rog, să ieşim, îl îndemnă comis voiajorul. Aveţi 
încredere! 

Îl luă de după umeri și se îndreptară spre ieşire. 
Shalen pășea gârbovit, privind în pământ, fără să arunce 
vreo privire personalului cu care se intersectară pe 
culoare. Afară era întuneric, dar bărbatul nu mai era 
atent nici măcar la succesiunea anotimpurilor, dară- 

mite la zile și nopți. Se îndreptară spre o dubiță albă, 
parcată printre alte mașini, dar cu poziţiile aprinse. 
Sloane urcă la volan, iar Shalen în dreapta. Parcarea 
era destul de întunecată şi nu se ghicea nicio mișcare. 
Stătură aşa un timp, apoi ușile din spate ale camione- 
tei se deschiseră cu un pocnet metalic. Shalen tresări 
şi privi în oglinda retrovizoare. I se păru că vede pe 
unul dintre cei trei bărbați, parcă medicul, împingând 
de marginea unui pat de spital pe roți. Dar ceața unui 
fel de semiparalizie și întunericul îl împiedicau să dis- 
tingă prea bine. Ușile se închiseră, mașina se clătină 
de câteva ori, ca şi cum o greutate însemnată fusese 
depusă în spate și Sloane porni motorul. 

leși ușor din parcare, apoi porni pe una dintre ar- 
terele Tarmonului și se îndreptă spre ieşirea din oraș. 
Shalen realiză târziu, căci întunericul și starea de rău 
îi sporeau confuzia. Îi fu greu să se întrebe unde mer- 
geau acești oameni. Închise ochii și chiar ațipi un pic. 

Când se trezi, nu mai erau în oraș. Șoseaua șerpuia 
onctuos prin pădure, ducând parcă la capătul lumii. 
La un moment dat, mașina intră pe un drum neasfal- 
tat, prost întreținut, plin de pietre și gropi. Camioneta 
se clătina serios, lăsând un nor de praf în urmă. Într-un 
final, farurile măturară o clădire întunecată, cu două 
caturi. Părea o construcție solidă, poate chiar din pia- 
tră. Sloane parcă în faţă și îi făcu semn lui Shalen să 
coboare. 

— Uu... unde suntem? bâgui acesta, nereușind să 
se adune. 

— Pe mâini bune, îl asigură comis voiajorul. Haideţi 
să intrăm, e nevoie să așteptați o vreme. 

ÎI trase pe Shalen după el şi spre îndreptară spre o 
anexă a clădirii. Înăuntru, un decor mai degrabă aus- 
ter, funcţional. O masă, câteva scaune și fotolii, o co- 
modă, întregeau un decor descurajant din care simțeai 
în primul rând nevoia să pleci. Lumină slabă, câteva 
reviste prăfuite, un miros greu, toate făceau încăperea 
aproape sinistră. 

Sloane îl invită să ia loc, avertizându-l că va dura 
ceva. Dar Shalen se întreba ce avea să dureze? De fapt, 
ce se întâmpla? Ce voiau să facă? 

Sloane îi aduse o băutură rece, dintr-un mic frigi- 
der ascuns într-un dulap. 

— Poftiți! M-am gândit c-o să vă revigoreze un pic. 

— Ce facem aici? întrebă Shalen. 

— Aici? Aici o să aveţi cea mai importantă întâlnire 
din viața dumneavoastră! Sau... să-i spunem reîntâl- 
nire? 

— Nu știu ce vrei să spui, nu mai ştiu... 

Shalen își prinse capul în mâini, gemând ușor, foarte 
obosit. 

— Domnule Shalen, dincolo e un mic dormitor. Vă 
invit acolo, iar mâine dimineaţă... mâine dimineață 
vom avea o surpriză pentru dumneavoastră. 

Comis voiajorul îl conduse cu grijă, ca pe un copil, 
spre uşa dormitorului, o încăpere la fel de austeră, cu 
un pat metalic, o noptieră, un mic lavoar și un dulap. 
Totuși, aşternuturile păreau curate. Shalen se întinse 
în pat, epuizat. Ca prin vis, percepu că Sloane îi întinde 
o pilulă și un pahar cu apă. 

— Beţi, o să vă liniștiți. O să dormiţi bine, trebuie 
să fiți întremat pentru mâine. 

Vocea comis voiajorului se pierdu împreună cu 
contururile camerei, într-o ceață gri, frământată de 
nuanţe de toate tonurile. 

Se trezi greu, cu pleoapele ca de plumb. Ochii re- 
fuzau să se deschidă, sigilați de oboseala profundă 
care încă îl apăsa. Când reuși să-i crape, nu-și dădu 
seama dacă era ziuă sau încă noapte. O veioză ane- 
mică ardea în continuare pe noptieră, dar încăperea 
nu avea geamuri, aşa că nu știa ce oră e şi, de altfel, 
nici n-avea importanță. 

Îşi reaminti greu de ce se afla acolo. Din ceața con- 
fuziei începea, ușor, ușor, să se înfiripe un gând. O 
părăsise pe Gena! O lăsase la spital, singură, cu apa- 
ratele alea îngrozitoare care mențineau firul acela ine- 
fabil dintre viață și moarte. Dar, până la urmă, chiar 
era vorba de viață? Ce fel de viață? Și totuși, Shalen 
nu putea accepta gândul că nu va mai vedea niciodată 
ochii Genei. Ideea asta îl măcina în fiecare secundă. 
Încercă să se ridice brusc în capul oaselor, dar mișca- 

rea îl costă o durere cumplită de cap și o ameţeală pe 
măsură. Oare ce-i dăduseră să bea? Își aminti, vag, că 
înghițise mecanic o pilulă. 

Se ridică, cu greu, până la urmă. Trebuia să ajungă 
înapoi la Gena! Se întinse, pocnindu-și oasele și des- 
chise ușa micului dormitor. În încăperea unde stătuse 
aseară era puţină lumină, filtrată de griul ferestrelor. 
Putea fi seară sau dimineața devreme, n-avea nicio 
idee. Încercă ușa, dar era încuiată. Începu să izbească, 
disperat și furios, cu pumnii în ea. Până la urmă, ușa 
se deschise și un bărbat solid se înfiinţă în cadrul ei. 
Îi părea cunoscut. Unul dintre brancardierii de aseară? 

— Daţi-mi drumul de aici! răcni Shalen. Trebuie să 
ajung la spital! 

— Calmaţi-vă, domnule Shalen, rosti cu voce gravă, 
de bariton, bărbatul. Nu trebuie să mergeţi la spital. 
Gena e aici... vă așteaptă. 

Shalen simţi din nou că va omori pe cineva. Îl prinse 
pe bărbatul înalt de piepții sacoului, însă două mâini 
puternice ca o menghină îi încercuiră încheieturile, fă- 
cându-l să geamă de durere. Îi trosniră efectiv oasele, 
atunci când bărbatul mai strânse o dată, pentru a-l 
imobiliza. Shalen se înmuie ca o cârpă, având nevoie 
să fie suținut. O ceaţă roşie i se lăsă pe ochi și o greu- 
tate începu să-l apese pe piept, făcându-l să respire 
greu. Nu-și dădu seama cum ajunse într-un spațiu 
mai larg, un living room generos, cu fotolii și cana- 

pele confortabile şi o mobilă masivă de lemn. Bran- 
cardierul sau ce o fi fost, îl așeză, de data asta ușor dar 
ferm, pe unul dintre fotolii. Apoi pe ușă intră Sloane. 
Purta un costum mai bun, închis la culoare, și o cra- 
vată asortată. Abia acum Shalen observă că pe măsuța 
din fața lui trona o cafea, o sticlă de șampanie nedes- 
făcută și trei pahare reci, aburite. Sloane îi zâmbi larg. 

— Gata pentru marele moment, domnule Shalen? 

Bărbatul se abţinea cu greu să nu izbucnească din 
nou, dar ceva ca o premoniţie a unei înțelegeri ulte- 
rioare îl făcu să rămână pe fotoliu. Ba chiar sorbi un 
pic, cu mâna tremurândă, din cafea. Era tare şi foarte 
aromată. 

— Așa, domnule, surâse din nou Sloane. Ne relaxăm 
şi ne pregătim să deschidem șampania. 

Zâmbetul nu-l avantaja deloc pe comis voiajor. Avea 
dinți galbeni, neregulați şi o pereche de buze subțiri, 
dizgrațioase. Ceașca de cafea așezată de Shalen pe 
măsuţă prinse să tremure cu un clinchet de porțelan, 
iar lichidul negru din interior făcu cercuri. 

— Ah, era să uit, se precipită Sloane. Înghiţiți, vă rog, 
asta! 

Îi întinse lui Shalen ceva care semăna cu o bomboană. 
Din cine știe ce motiv, acesta o luă mecanic și o sparse 
între dinți. Era dulceagă, cu gust de castane. Un nou 
val de ceva nedefinit, ca un tremur, străbătu încăpe- 
rea. Pe Shalen îl încercă o senzaţie de greață, dar des- 
tul de moderată, pe care o puse pe seama bomboanei. 

Totuși, ceva din aer îi încreţi pielea și un fior îl stră- 
bătu din cap până-n picioare. Dădu să se ridice și mâi- 
nile groase ale brancardierului îl țintuiră locului. 

Sloane aşteptă puțin și deschise o ușă din capătul 
salonului. Shalen se trase înapoi, îngrozit. În încăpere 
pătrunse o alcătuire de coșmar. O formă vag umano- 
idă, formată din cețuri argintii în continuă mișcare, 
aluneca inexplicabil spre mijlocul încăperii generoase. 
Shalen se simţi cuprins de ceva ca un val de aer înghe- 
tat care-l înțepeni și-l făcu să-i clănțăne dinţii. Forma 
părea că deformează spaţiul din jur, la câteva zeci de 
centimetri silueta sa incertă. Era ca o interferenţă între 
planuri, dar Shalen era prea speriat și confuz ca să 
înțeleagă rostul acestei apariții. 

— Domnule, Shalen, sunt fericit să-i spunem îm- 
preună bun venit Genei! 

Ochii lui Shalen se bulbucară, iar inima prinse să-i 
bubuie în piept ca un ciocan de forjă. În acest timp, 
ceva în interiorul creaturii porni să prindă contur. Al- 
cătuirea deveni tot mai transparentă, lăsând loc unei 
siluete cu aspect umanoid care se agrega, luptând să 
răzbată la suprafață din universul cețos şi zemos al 
creaturii. Începea să se contureze și un chip, care părea 
că aduce cu cel al Genei, dar Shalen era sigur că înne- 
bunise sau că totul era un coșmar idiot, unul din ace- 
lea din care te trezești îngrozit şi transpirat. Imagi- 
naţia sa greu încercată îi juca acum feste, fâcându-l să 

i se pară că vede chipul Genei. Cine erau acești circari 
nenorociți? Trebuia să ajungă neapărat la spital! 

„Dragule...” 

Vocea cunoscută îi biciui dureros percepția. Nu fu 
sigur dacă o aude în realitate sau dacă era plăsmuirea 
imaginației sale. 

„Iubitule... nu credeam că am să te mai văd vreodată... 
de ce nu spui nimic?” 

— Gg... Gena... nu poți fi tu! Nenorociţii ăștia sunt 
niște scamatori ordinari! Ce i-ați făcut, nemernicilor? 
urlă bărbatul, încercând să se ridice de pe fotoliu. Con- 
tinua să audă vocea atât de dragă a soției sale, undeva 
în minte, clară printre gândurile sale confuze. 

„lubitule, nu mi-au făcut nimic, auzi din nou în cap 
vocea Genei. Dimpotrivă, mi-au oferit o nouă șansă. 
Ne-au oferit, de fapt.” 

Vocea femeii se mai pierdea din când în când, ca un 
post de radio prost acordat, ridicându-i efectiv părul 
pe ceafă. 

„Acești oameni și această... sorcha. Nu știu cum să-ți 
explic... eu... am renăscut în ea. A... a făcut acest sacri- 
ficiu pentru mine, pentru noi... iubitule!” 


148 


21 


Vulpea gâfâia din greu. O ceață groasă i se depu- 
sese pe privire, ciocane pneumatice îi băteau în tâm- 
ple şi broboane de transpirație îi intrau în ochi. Era 
de parcă nu mai făcuse atâta efort niciodată în viața 
lui. Simţea o sfârșeală groaznică, ce-l împiedica să 
alerge mai departe. Surprinzător sau nu, Tarin părea 
mai în formă decât el. Respira și ea greu, dar dădea 
impresia că putea să continue. Fata se opri și se întoarse 
spre el. Vulpea se lăsase în genunchi, în mijlocul dru- 
mului, cu respirația întretăiată de efort. 

— Nn... nu mai pot... Tarin... să ne odihnim un pic... 
nu știu ce e cu mine, dar mă lasă puterile... 

Tarin dădu din umeri. 

— Bine că am scăpat. Cred că am ajuns destul de 
departe. Cunosc bine Tarmonul, dar zău că nu mai 
știu unde ne aflăm. Prin cartierul ăsta n-am prea fost. 

— Nici nu-mi vine să mă gândesc ce-a fost porcăria 
aia, abia reuși să articuleze Vulpea. Eu tot cred că sun- 
tem într-un coșmar. Păcat că... eşti și tu în el. Mi-aș fi 
dorit să te visez mai frumos... 

Tarin se lăsă în genunchi lângă el și îi ciufuli uşor 
părul. 

— Oh, sensibilitatea în persoană... nu, nu visăm, 
din păcate. Dar ai dreptate, era mai bun un coșmar 
sănătos decât realitatea asta ciudată. N-am mai văzut 
așa ceva în Tarmon. Dar, ce zic eu în Tarmon, așa ceva 
nu e posibil pur şi simplu. De unde naiba crezi că venea 
creatura aia? 

— Nu știu, Tarin, răspunse băiatul, care se așezase 
cu fundul pe asfalt. Nu știu de unde vine, nu știu ce 
e. Plus că nu înţeleg chestia asta cu tatăl lui Gerd. În 
plus, la naiba, mi-am uitat trotineta! 

— Ştii ce, hai să căutăm ceva deschis la ora asta! îl 
îndemnă fata. Bem o cafea și vedem ce-i de făcut. 

— Păi, parcă spuneai că e un oraș mic, crezi că... 

— Ştiu o benzinărie cu un bar non-stop. 

Se ridicară și porniră în direcția indicată de Tarin, 
care încerca să se orienteze în împrejurimi. Merseră 
așa o vreme, pe străzi ocolite, până ieșiră la o șosea mai 
largă. Tarmonul nu mai părea atât de mic, mai ales noap- 
tea. Într-una din intersecții, mai la margine, dădură 
într-adevăr peste o benzinărie minusculă, cu o sin- 
gură pompă. Clădirea micuță era de fapt un bar unde 
puteai plăti și alimentarea la barman. Din fericire, se 
dovedi deschisă. Pătrunseră în micul local. Nu era ni- 
ciun client la ora aceea. Câteva mese cu scaune, un bar, 
ceva extrem de banal. Scârţâi o ușă și apăru un tinerel 
slab și brunet, cu ochii cârpiți de somn. 

— Alimentare? mormăi el automat. 

— Vezi vreo mașină afară? îl repezi Tarin. 

Băiatul aruncă un ochi pe geam şi dădu din umeri. 

— Atunci, cu ce vă servesc? 

Tarin și Vulpea se așezară la o măsuţă. 

— Adu-ne câte o cafea și niște sandvișuri! ceru fata. 

Băiatul dispăru în oficiu. 

— Așadar, în ce crezi că am nimerit? 

— Tarin, îmi amintesc că ai spus un pic mai devreme 
ceva de genul... vedem ce-i de făcut. Adică, nu vrei să 
mergi acasă și să uiţi totul? 

Fata se gândi un pic. Avea un mod adorabil de a o 
face. Își ținea faţa în palme și se bătea ușor cu degetul 
arătător pe obraz, timp în care își încrucişa ușor ochii. 
Vulpea descoperea tot mai multe la Tarin şi se bucura 
că poate face asta în situația neobișnuită în care se 
aflau. Ba poate chiar aceasta îi dezvăluia unele fațete 
pe care altfel băiatul n-ar fi avut ocazia să le observe. 

— Păi, de fapt, dincolo de nebunia prin care am tre- 
cut, parcă aș vrea să văd ce e cu familia asta și cu crea- 
tura care locuiește acolo. Așa că, nu m-aș duce imediat 
acasă. Doar, eventual, să fac un duș și să mă schimb. 
lar tu — fata îl aținti cu privirea — poate mai vrei să ră- 
mâi prin orașul nostru. 

Vulpea tresări. Gândul că va putea să mai stea lângă 
Tarin o vreme îl entuziasmă pe loc, dar... 

— Eu? Păi... aş rămâne, numai că mă așteaptă la 
restaurant. Şi... vezi tu, nici nu prea stau bine cu... 

Băiatul privise spre buzunare, suficient ca Tarin să 
înțeleagă. 

— Vreau, vreau, se precipită el, gândindu-se că Tarin 
s-ar putea răzgândi. Dar, cum spuneam... 

— Mda, presupun că n-ai bani de hotel. Îmi dau 
seama şi că restaurantul acela este, practic, familia ta. 
Dar când va fi totul gata, promit că am să vin cu tine 
şi-i explic șefului tău totul. 

Vulpei îi tresări dureros inima. Dar era o durere 
dulce. Ușa scârțâi din nou și slăbănogul de la bar își 
făcu apariția cu un platou plin cu sandvișuri şi două 
cafele negre. Le așeză pe masă şi dispăru din nou după 
bar. 

— Crezi că ar trebui să mergem la poliție? întrebă 
băiatul. Până la urmă, ne-au răpit, plus că nu mi se pare 
prea legal ce se întâmplă acolo. 

— Nu, nu. Fără poliție, deocamdată. Doar ar în- 
curca lucrurile, am mai văzut cazuri. 

— Dar, Tarin, noi nu avem resurse. Cum să ne dăm 
seama ce e acolo? Nu ne mai putem apropia. 

— Am o resursă inepuizabilă, îi făcu cu ochiul fata, 
o să vezi. 

Vulpea sorbi din cafea. Abia acum se simţea cu ade- 
vărat epuizat, de parcă întreaga încărcătură a ceea ce 
li se întâmplase se revărsa cu toate grozăvia şi conse- 
cințele ei. Îi trecu prin cap că nu se gândise niciodată 
la această lume ca la un loc straniu și necunoscut. 

Principalele sale repere erau legate de supraviețuire, 
de posibilitatea de a răzbi, fără a o lua pe căi despre 
care știa că n-ar fi dus la nimic bun. Iar filmele... erau 
filme. Acesta însă nu era un film. Se gândi la Gerd, 
care avea sau avusese un tată. Rămăsese probabil ob- 
sedat de el. Se întrebă cum ar fi reacționat dacă ar fi 
avut și el un tată sau, mai degrabă, dacă l-ar fi cunos- 
cut. Cum s-ar fi simțit dacă ar fi asistat la pierderea 
lui? Erau gânduri destul de noi, pentru că nu-l preo- 
cupase asta ani de zile. Sigur că înțelesese dificultățile 
pe care trebuia să le înfrunte din cauză că rămăsese 
orfan de mic, dar toate acestea se pierduseră undeva, 
în anii copilăriei, iar mai târziu, la adolescenţă, se obiş- 
nuise cu situația. Cu toate acestea, suferise la dispari- 
ţia mătușii sale, numai că tumultul vieţii nu-i dăduse 
voie să stea pea mult să jelească. 

— Tarin, tu ai pierdut pe cineva? 

Fata se adâncise în gânduri și mesteca agale. Tre- 
sări la întrebarea Vulpei. Se opri şi-l privi fix. Era o 
anume tensiune în ochii ei. 

— Dacă am pierdut pe cineva... 

— Nu trebuie neapărat să-mi răspunzi... 

— Ba da, de ce nu? Numai că... nu s-a vindecat încă... 
e prea devreme. Și nu cred că se va vindeca vreodată. 

Vulpea o privi curios. Tarin părea foarte tonică, ve- 
selă şi determinată. Nu s-ar fi spus că suferea după 
cineva. 

— Tatăl meu, rosti ea șoptit. Când aveam zece ani. 
Accident de maşină. Un nemernic băut şi fără permis. 
A fost... a fost... 

— Cred că pot să înţeleg... — rosti băiatul. 

Ochii Tarinei luceau în lacrimi. 

— N-am vrut să... iartă-mă! 

— Nu e nimic de iertat. Pur și simplu, e dureros. 
Când ești copil nu înţelegi prea multe, dar simţi din 
plin absenţa, golul acela înfiorător. În plus, percepi cu 
toată ființa durerea mamei tale. Lumea nu mai e la fel. 

— Eu nu i-am cunoscut pe-ai mei. Dar când a murit 
mătușa mea, am fost foarte trist. Mi-a ținut loc de mamă 
și tată. 

Tarin își șterse o lacrimă din colțul ochiului cu dosul 
mânecii bluzei și-l privi, de data asta, ea curioasă, dar 
empatică. 

— Nu ţi-ai cunoscut părinţii? Îmi pare rău. 

— Nu ai de ce. Sunt mulți copii ca mine, care cresc 
cum pot și dacă au noroc, nu ajung pe străzi. Și mama 
ta? 

— Mama? Mama e acasă. De fapt, lucrează la o flo- 
rărie în Tarmon. Acum e mai bine, dar... nu mai e ni- 
meni în viaţa ei. Nu s-a mai putut lega de nimeni. 

— Şi tu, Tarin? N-am apucat să te întreb. Tu cu ce te 
ocupi? 

— Am un birou de arhitectură. Desenez case pen- 
tru oameni. E frumos ce fac. 

— Oho, arhitect? Înseamnă că ţi-a plăcut școala... 

— Nu mă lua peste picior, nu neapărat că mi-a plă- 
cut, dar am fost încântată de povești și de căsuţele din 
ele. 

— Povești... căzu în reverie, Vulpea. Și mie mi-au 
plăcut... dar ştii ce? Când eram mic și mă ducea mătușa 
mea la doctor, desenam într-una roboței. De diferite 
forme și tipuri, așa cum îi vedeam eu atunci. Doar ro- 
boței. Sigur, după aceea îmi plăcea să schițez una-alta, 
mă mai jucam şi cu acuarele. Oricum, reveneam într-una 
la roboțeii mei, nu-mi explic de ce. Poate așa îmi alun- 
gam teama. Habar n-am. Apoi, m-am apucat de citit 
de se crucea mătușă-mea. „Copile, ce-i cu atâta citit pe 
capul tău, vrei să te faci popă?”, mă întreba adesea, 
amuzată, dar și un pic îngrijorată. „Când ai să te faci 
mare ce-ai să mai citești?” Pufneam în râs şi o lăsam 
în pace. Cine știe pe cine am moștenit? Pe vreunul 
dintre părinți? Sau poate pe amândoi. 

— Ştii, m-am întrebat întotdeauna... rosti gândi- 
toare, Tarin, cum ar fi să-i revezi? Știu că nu se poate 
dar... cum ar fi? Nu în vis, nu în imaginaţie, ci să-i mai 
auzi o dată. Să-i vezi în carne şi oase. Măcar puţin. Cât 
să-ți treacă un pic dorul. 

— Tarin, mă sperii! Știi că nu-i posibil. Nu s-a în- 
tors nimeni de acolo! Îmi faci pielea de găină. 

— Mie de tata nu mi-ar fi frică, rosti fata, sorbind o 
gură de cafea. Ba chiar mi-aș dori foarte mult să am o 
asemenea întâlnire. 

— Eu nu știu dacă aș face față la așa ceva. Tarin, 
vreau să te întreb ceva, dar să nu râzi! 

— Promit! rosti serioasă fata, ridicând două degete 
în aer. 

— Crezi că... crezi că acel Gerd, tipul ăla ciudat, a 
avut o... întâlnire? De genul ăleia pe care ai pomenit-o 
adineauri? 

— Nu râd deloc, mi-a trecut și mie prin minte, spuse 
serioasă Tarin. Numai că nu ştiu, mi se pare imposibil 
așa ceva. Şi, în plus, ceea ce se zbătea înlăuntrul acelei 
creaturi nu părea vreo ființă umană. Și, până la urmă, 
nu știu dacă era ceva separat de alcătuirea aia de coș- 
mar. Oricum, nu mi l-aş imagina pe tata așa... 

— Crezi că tatăl lui Gerd s-a întors din morţi? în- 
trebă retoric şi confuz Vulpea. Nu știu dacă ai auzit-o 
pe fetiță când mi-a spus că tatăl lor a murit cu doi ani 
în urmă. Sau era mai degrabă imaginaţia bolnavă a 
lui Gerd? 

— Brrr... nu știu. Mi-e greu să cred așa ceva... nu prea 
cred în învieri, așa, la minut. 

— Mie mi s-a părut că aud o voce în cap, zise Vulpea. 
Ştiu că eram într-o stare groaznică, dar printre gându- 
rile mele agitate și haotice, cineva a rostit clar că trebuie 
să plecăm de-acolo! În acel moment, tu ai reacționat. 

— Da, dar nu conștient. Am simţi un imbold puter- 
nic să fac ceva, să scăpăm din casa aia groaznică. Nici 
eu nu-mi dau seama cum s-a întâmplat totul. M-am 
trezit afară, alergând împreună cu tine. 

Afară părea în continuare pustiu, iar băiatul de la 
bar nu dădea niciun semn. Pesemne că ațipise pe un- 
deva. O lumină chioară se revărsa deasupra singurei 
pompe de benzină, inutilă în acel moment din apro- 
pierea dimineţii. 

— Ziceai că ai o resursă inepuizabilă, rupse tăcerea 
Vulpea. La ce te refereai? 

— Hm? Cum? se rupse Tarin dintr-o avalanșă de 
gânduri. Aa... ai s-o cunoști. Karla! 

— Karla? 

— Da, Karla, e o combinație strălucită între Google, 
Bing, Gibiru sau alte tâmpenii de motoare de căutare 
care ne-au atrofiat creierele. Plus Wikipedia! Plus cărți. 
Plus, ghici? Jurnalism. Cred că ţi-am spus totul. 

— Aha, admise Vulpea, deși nu pricepuse mare lucru. 
O prietenă de-a ta studioasă? 

— Cam așa ceva. Pui pariu cu mine că ne va spune 
în doi timpi şi trei mișcări ce e cu creaturile astea? 

— Dacă zici tu... deși, încă mi se pare că suntem în 
altă lume. În a noastră nu cred că e posibil aşa ceva. 

— Până una-alta, în această lume sau în alta, tre- 
buie să dormim un pic. Și știi ce? Mergem direct la 
Karla. Acolo ne facem statul major. 

— Cum? tresări Vulpea. Nici n-o cunosc. 

— N-o să se dea la tine, stai liniștit, îl asigură fata. 

— Eu...hei, Tarin, nn... nu mă refeream la asta. Nici 
nu m-am gândit... 

— Am glumit, prostuţule! Karla e o tipă ok, o să vezi. 

Pe Roberta Newlin o lăsară aproape de casa unde 
ar fi trebuit să se afle cei care îi făcuseră oferta de muncă. 
Fata îl pusese pe Quinlan să jure că nu se va atinge de 
Tanguy, unul din frații Newlin, cu care urma să se vadă. 
Mai mult, nici vorbă ca polițiștii să apară în raza vi- 
zuală a acestuia, altfel înțelegerea pica. 

„Accepti și ne vedem în părculețul ăsta într-o oră, 
îi explicase Patrick. Ne spui ce se întâmplă. După care 
te întorci la lucru şi ținem legătura.” 

„Cam mult pentru mălaiul pe care mi l-ai dat” îl 
avertizase Roberta pe polițist. 

„Lasă, că mai vedem”, o liniștise Quinlan. 

Newlin cobori din mașină și se îndreptă agale spre 
o băncuţă din fața casei, unde ar fi urmat să lucreze. 
O clădire lipită de alte câteva, cu parter şi un nivel zu- 
grăvite într-un cenușiu șters, vechi. Ceva foarte banal. 

Tânăra se așeză pe bancă, să-l aștepte pe Tanguy. 
Quinlan și Baramas rămăseseră în mașinuța închi- 
riată, în dosul unuia dintre tufișurile decorative plan- 
tate de-a lungul trotuarului. După un timp, dintr-un 
autobuz mic, care oprise cu pufăit de frâne în zonă, 
cobori și Tanguy. Nu era foarte schimbat, doar părul 

îi mai crescuse un pic, eliminând creasta pe care o 
purta cu mândrie în urmă cu câțiva ani şi părea puțin 
mai gras în hainele slim. 

Badri scoase ceva din buzunar. Un mic aparat ce 
părea un fel de reportofon, pe care apăsă o tastă. Câ- 
teva pârâituri, apoi... vocea lui Tanguy, în micul difu- 
zor. Quinlan îl privi surprins, după care înțelese că 
Baramas îi strecurase fetei un microfon. Ţistui din 
buze, aprobator, apoi îl plesni amical pe spate pe fos- 
tul său neofit. 

— Bravo! Nici eu n-am remarcat când ai făcut asta. 

Badri dădu din umeri și-i făcu semn să asculte. 

„Ce faci, fetițo? întrebă Tanguy, care se aşezase lângă 
Roberta. Gata de muncă?” 

„Gata pe dracu”, ricană fata. Am de ales? Ce am de 
făcut?” 

„Nu te grăbi, o să-ți explic. Stai mai mult în casă, faci 
pe bona... sau cum vrei să-i zici. Baba de aici — și arătă 
cu capul spre casă, după cum putură vedea poliţiştii 
- are o fiică. Cu un fel de handicap sau nu ştiu ce dracu’. 
Plătește bine, ai unde să dormi, ai păpică și... ştii tu. 
Cred că se găsește și ceva mălai bine dosit pe-aci. Așa 
am aflat. Eu zic că tragi o vreme și tu, până te prinzi 
pe unde ține baba varza și-apoi mai vedem.” 

„Da, normal, iar mă băgaţi pe mine, protestă fata. 
De ce nu intri tu? Eşti mai priceput la astea.” 

„Crezi că eu sau Senan tăiem frunze la câini? Ne 
împărțim, fato, acoperim tot ce putem. Eu, de exem- 

plu, merg la unul, Varney. Un moş. Cred că toți sunt moși 
sau babe prin orașul ăsta.” 

Quinlan tresări. ÎI văzu pe tânăr încurajându-și sora 
cu un ultim gest şi făcându-i semn spre casa babei. 

— Badri, rămâi aici şi o aștepți pe Newlin, vezi ce-ţi 
spune. Eu mă duc după Tanguy. 

— Şefule, ești sigur? Ăștia pot fi periculoși. 

Patrick îl privi câteva secunde zâmbind din ochi, 
ceea ce nu prea îi era caracteristic. 

— Mă descurc, puştiule, zise el cu voce moale, apoi 
cobori din mașină. 

— Te-ai dezmorțit, își spuse cu voce tare, Badri, pri- 
vind în urma lui. Ai revenit... 

Tanguy așteptă până când sora lui sună la ușă, după 
care se uită în jur, indecis. Scoase din buzunar un te- 
lefon și formă un număr. „Iaxi?” se întrebă Quinlan, 
care rămăsese sprijinit în umbra unui chioșc de ziare. 
Newlin băgă telefonul la loc, apoi se învârti un pic cu 
mâinile la spate, scuipă scârbos de câteva ori și până 
la urmă de după colț apăru un taxi roșu, cu o cupolă 
galbenă deasupra. Opri lângă tânăr și șoferul îi des- 
chise portiera. 

Patrick aruncă priviri în jur, dar nici urmă de alt 
taxi. Mașina închiriată voia să i-o lase lui Badri, ca să 
aibă unde vorbi cu Roberta după ce aceasta avea să 
iasă, dacă, desigur, avea să respecte înțelegerea. Așa 
că porni pe jos, amestecându-se cu cei câțiva trecători. 

Merse până la colţul străzii, uitându-se după o mașină. 
Avu noroc. Un alt autoturism roșu se deplasa agale 
pe stradă, în orășelul unde totul părea că merge cu în- 
cetinitorul. Îi făcu semn cu mâna și șoferul, plictisit, 
un bărbat la vreo 60 şi ceva de ani, chel și cu o mustață 
pe oală, opri pe dreapta. 

— Aș vrea să mergem după taxiul din faţă, îl în- 
demnă Quinlan, trântindu-se pe bancheta din spate. 

Omul îl privi surprins. Probabil că auzise expresia 
asta doar prin filme. Fără îndoială, nimeni în Tarmon 
nu-l pusese vreodată să urmărească o altă mașină. 
Dădu însă din umeri şi demară după taxiul din fața 
lui. O camionetă prăfuită rula între cele două mașini. 
Traversară câteva cartiere mici și, la un moment dat, 
autovehiculele părură să părăsească orășelul, pe o 
străduţă în pantă. Pe deal, însă, printre copaci, se ză- 
reau câteva case, pierdute prin spuma verde a vegeta- 
ției abundente. Dacă s-ar fi putut gândi la asta, Quinlan 
ar fi putut admira peisajul, pentru că orășelul semăna, 
într-adevăr, cu o stațiune montană. Dar Patrick nu 
avea timp pentru așa ceva. Simţea din nou acea febri- 
litate, echilibrată doar de răceala instictului său de 
polițist. Simţurile i se ascuțeau iar, după ceea ce pă- 
ruse un secol de amorțeală și durere, de supraviețuire 
între două lumi, dintre care una extrem de puternică, 
ce îl smulsese aproape de tot din realitatea conven- 
țională și-l propulsase pe un plan care părea mai real 

decât prezentul, dar de milioane de ori mai dureros. 
Flerul său, care-l ajutase în atâtea rânduri să fie un an- 
chetator extrem de priceput, îi spunea și acum că lu- 
curile sunt mai complicate și mai stranii decât putea 
să admită. 

Cu tot echilibrul său, Quinlan simţea cum îl atinge 
din când în când aripa rece a necunoscutului. Chiar 
dacă nu recunoștea față de Badri, bărbatul începea să 
admită că aici se întâmplă ceva și că povestea omului 
străzii nu e doar rodul imaginaţiei unui asemenea tip, 
pe care nici nu-l bănuia, de altfel, de o inteligenţă scli- 
pitoare. Iar felul în care se legaseră lucrurile părea să 
ducă undeva, în inima evenimentelor. Nu există coin- 
cidenţe, își spunea întotdeauna Quinlan, iar faptul că 
Tanguy îl pomenise pe acel Varney îl făcea pe polițist 
să fie convins că e vorba de aceeași persoană. Până 
una-alta, câți dintre tarmonieni puteau să ascundă 
asemenea secrete? Pe câți îi putea chema la fel? 

La capătul unei străzi înguste, taxiul lui Tanguy 
semnaliză că trage pe dreapta. Aflat la câteva zeci de 
metri în spate, riscând un pic, Quinlan puse mâna pe 
umărul șoferului său. 

— Oprește aici! 

Omul se conformă. Polițistul plăti și cobori din taxi, 
rămânând în urma unor copaci. Tanguy coborâse și 
el și o apucase pe jos, pe un drumeag îngust, neasfal- 
tat, care urca o colină și pe care abia ar fi putut să în- 

capă un autovehicul. Quinlan își aprinse o ţigară și 
porni agale, ca într-o plimbare, după Tanguy. Îl stin- 
gherea un pic faptul că nu era nici țipenie de om la 
ora aceea în cartierul acesta retras. Dar tânărul New- 
lin părea că nu se sinchisește că l-ar fi putut urmări 
cineva, nu aruncase nici măcar o singură privire în 
urmă. 

„Lucrurile se leagă, se leagă... din nou” gândi un 
pic uimit, Quinlan, întrebându-se, totodată, care ar 
putea fi cu adevărat finalitatea unor asemenea eveni- 
mente. Și atunci, torcând ușor din motor, îl depăşi 
încet un microbuz mic, închis în spate, cu doar două 
locuri, condus de un puști căruia cu greu îi dădeai 18 
ani. Vorbea la telefon, cu un rânjet larg pe față. Avea 
un nas mare și niște dinți proeminenţi, de cal. Quin- 
lan îi bătu în portieră când trecu pe lângă el și puștiul 
opri smucit, cu telefonul la ureche. Patrick trecu prin 
faţa mașinii și se postă lângă geamul coborât. 

— Ai 100 de parai dacă îmi lași mașina jumătate de 
oră. Nu o duc departe. 

Tânărul lăsă telefonul, își întoarse șapca pe față și 
își reveni rapid din surpriza inițială. 

— Omule, nu mi-o furi, așa-i? întrebă el, prudent. 
De fapt, dacă voiai asta, cred că nu-mi mai ofereai bani. 
Dar... nu faci mişto, aşa-i? 

Quinlan, care se grăbea, scosese deja bancnota. 

— O găseşti aici! 

Pustiul sări din microbuz și înhăţă banii. Dacă mai 
adăuga ceva mălai, nu mult, își putea lua alta, așa că 
n-avea ce pierde. Quinlan se sui la volan și porni după 
Tanguy, urcând pe drumul de ţară, prăfos, care şer- 
puia printre copaci, spre casele de sus. ÎI ajunse pe tâ- 
nărul Newlin, opri în dreptul lui și coborî. Surpriza 
de pe faţa lui Tanguy făcea toți banii. Acesta încreme- 
nise, pur și simplu. 

— Tu... tu... - bâigui el. 

Quinlan îi zâmbi fermecător. 

— Copoi nenoro... 

Tanguy, roșu la față de furie, sări spre el, dar se opri 
brusc, gata să-şi dea în nas. Ţeava rece, aproape răco- 
roasă, a pistolului lui Patrick i se lipise de frunte. 

— Ușurel, Newlin... ce dracu, chiar nu te bucuri de 
revedere? Sau voiai să mă îmbrăţișezi? întrebă fals, 
Quinlan. 

Tânărul respira șuierător, ca un taur, iar venele de 
la gât, umflate să plesnească, pulsau ritmic sub pre- 
siunea sângelui. Dar nu cuteza să miște. 

— Am auzit că îţi cauţi de lucru. Ai devenit băiat de 
casă? 

Tanguy pufăia în continuare și încerca să mormăie 
ceva. 

— Hai, urcă! Ce chestie! Și eu îmi căutam ceva de 
muncă. Cred că avem același angajator, pe onoratul 
domn Varney, nu? 

Quinlan îl smuci de braț pe tânărul furios şi-l în- 
ghesui în maşină, ținând într-una arma aţintită spre 
el. Clănțănitul inconfundabil al cătușelor îl înfioră pe 
Newlin, trezindu-i amintiri urâte. Rămase în scaun, 
aruncându-i priviri ucigătoare polițistului. Patrick de- 
mară și porni uşor spre coama colinei. Parcurse câteva 
sute de metri drumul neasfaltat, după care urmă un 
fel de intersecție. Unul dintre drumeaguri urca spre 
o căsuţă albă, în fața căreia era oprită o camionetă urâtă, 
verde, cu o benă închisă rudimentar, cu plăci de tablă 
și nituri grosolane. Quinlan își aminti de povestea lui 
David, omul străzii. Asta era camioneta și cu sigu- 
ranță aceasta era căsuţa. 

Se întoarse spre Newlin. 

— Te las un pic cu gândurile tale, frumosule! Bine, 
nu știu dacă îţi ajung până mă întorc, dar te descurci tu. 

Tanguy scrâșni din dinţi, dar consideră sub demni- 
tatea lui să spună ceva. Şi era și greu să o facă din cauza 
tensiunii nervoase care ajunsese la paroxism. Patrick 
porni spre căsuţa albă, dădu un ocol camionetei, apoi 
se îndreptă spre micul cerdac de la intrare. Nu exista 
niciun gard, însă în spate se întrezăreau ceva con- 
strucţii, hambare sau depozite. Polițistul încercă să-și 
amintească povestea lui David, omul străzii, căruia 
începea să-i dea tot mai multă crezare, contrar prin- 
cipiilor sale legate mai strâns de realitate, în dauna 
imaginației deşănțate sau a halucinaţiilor de tot felul. 

Când se apropie mai mult, simţi ceva nedefinit. Un 
fel de fior vag îi dădu ocol, ceva ca palele unui vânt mai 
rece. Totuși, vremea era frumoasă și frunzele copaci- 
lor încremenite. Se opri puțin, privind în jur. Totul părea 
pustiu, însă camioneta din fața casei acredita ideea că 
bătrânul Varney era acasă. Probabil că trebăluia prin 
spate, prin atelierul din povestea omului străzii. 

Quinlan simți o presiune intermitentă în capul piep- 
tului. Dacă nu s-ar fi știut sănătos, ar fi intrat în panică 
de teama vreunui infarct. Se opri din nou, puțin șocat, 
respiră adânc de câteva ori, încercând să-și regleze rit- 
mul cardiac. O pronunţată senzaţie de disconfort se 
instala pe măsură ce se apropia de ușă, dar asta nu-l 
opri să bată de câteva ori. Nu deschise nimeni, dar după 
un timp, niște pocnituri și scârțâituri de uși se auziră 
de undeva din spate. Din dreapta casei apăru un băr- 
bat în vârstă, îmbrăcat cu o pereche de blugi și un tri- 
cou. Pe brațele odinioară vânjoase, carnea atârna acum 
destul de dizgrațios. Faţa îi era ridată, iar părul bogat 
și cărunt se scurgea în șuvițe dezordonate pe frunte 
și urechi. 

— Da? Cu ce vă pot ajuta, întrebă bărbatul, cu voce 
răgușită, măsurându-l din cap până în picioare. 

— Ăă... domnul Varney? 

Quinlan își compusese o figură nătângă. 

— Mă bucur să vă întâlnesc, domnule... eu... eu... 
am venit să caut ceva de muncă. 

— Te numești Tanguy? Parcă era vorba de cineva mai 
tânăr. 

Quinlan se scărpină în cap cât de tâmp putea. 

— Păi ştiţi cum e în ziua de azi... nu ne mai prea ară- 
tăm vârsta. Sunt Tanguy. Mi s-a spus că trebuie să am 
grijă de cineva. Presupun că nu de dumneavoastră... 

Patrick râse zgomotos și nepotrivit de propria sa 
glumă proastă. Varney îl privi cu suspiciune. Până la 
urmă, dădu din umeri și-i făcu semn să-l urmeze în 
spatele casei. Dădură ocol clădirii, în timp ce Patrick 
trăgea cu ochiul la ferestre. Nu se vedea nimic neobiș- 
nuit. Bătrânul îl conduse spre o anexă de lemn, lipită 
practic de spatele casei. Înăuntru, un atelier de tâm- 
plărie, dar și un pat, câteva scaune, un dulap. O sen- 
zație pregnantă de deja-vu puse stăpânire pe Quinlan, 
cu toate că nu el se aflase în situația aceea. Spre sur- 
prinderea lui, povestea omului străzii părea să se con- 
firme, cel puţin deocamdată. 

— Tanguy, vei locui aici câtă vreme lucrezi la mine. 
Îţi place? 

Patrick privi în jur, căutând să păstreze aparența 
unuia pe care nu-l duce prea mult capul. 

— Păi ştiu eu, șefule? Depinde de cât am să fiu de 
obosit, nu? rânji el spre Varney. 

Bătrânul îl fixă fără prea multă plăcere. 

— O să vedem. Deocamdată, te instalezi aici, am să-ți 
aduc de mâncare. Stai o vreme până te obișnuiești cu 
atmosfera, apoi îți spun ce ai de lucru. 

În acel moment, Patrick își simţi inima în gât. Un 
ciudat atac de panică îl făcu să respire greu și depuse 
toate eforturile să se comporte normal, pentru ca Var- 
ney să nu observe nimic. Făcu câțiva pași, cercetând 
bancul de lucru, pentru a camufla stările neobișnuite 
prin care trecea, stând mai mult cu spatele la bătrân. 

— S-a întâmplat ceva? auzi vocea lui Varney. 

Se întoarse. 

— Nu, șefule, ce să se întâmple? Mă uitam și eu pe 
aici. Pare că te pricepi, nu glumă. Eu nu le-am avut 
niciodată cu lemnul... 

— Ei, lasă, că nu te pun la tâmplărie, îl asigură bătrâ- 
nul. O să ai... altceva de lucru. 

Quinlan își regla respiraţia, conform unei tehnici 
de echilibrare a emoţiilor dobândită în academie și pe 
care, iată, o redescoperise cu această ocazie. De altfel, 
se simțea mai în formă ca niciodată, din perspectiva 
muncii pe care o întrerupsese. Îi reveneau vechile re- 
flexe, începea să se simtă ca peștele în apă. Şi totuși, 
Vanora era undeva acolo, își clama permanent drep- 
tul la existență, dar Quinlan reuşise o anume nego- 
ciere cu durerea. Ceea ce îl făcea să redevină viu și, 
într-o oarecare măsură, și eficient. 

— Fă-te comod! îi spuse bătrânul. Ţi-e foame? Îți 
aduc ceva de mâncare. 

— De fapt, un pic îmi e, șefule, abia dacă am băut 
azi o cafea. Dar aș vrea să și văd ce am să fac pentru 

matale și... știu că nu se prea face, dar n-ar fi rău să 
vorbim și despre... mălai. 

— Normal, de ce nu mă mir? răspunse iritat Varney. 

— Ok, ok, nu ne grăbim, șefule! Adu haleala și când 
vrei, îmi spui, se repezi Quinlan să nu-l supere. 

Varney ieși pe ușa care scârțâi, neunsă. Patrick se plasă 
la unul din gemuleţe. Bătrânul dădu ocol barăcii și se 
îndreptă spre una din intrările laterale ale căsuţei. 

Polițistul ieși ușor, pentru a evita scârțâitul ușii și 
porni încet, pe lângă pereți, după Varney. O vibraţie 
joasă, amplă, îi făcu pielea de găină. Se opri și-și prinse 
capul cu palmele, strângând, pentru a calma pulsaţia 
tâmplelor. O transpirație rece, neplăcută, îl scăldă din 
cap până în picioare. Se stăpâni și intră pe vârfuri. Un 
hol mic, întunecos, din care dădeau trei încăperi. 

Auzi vocea lui Varney, înceată, ca și cum ar fi vorbit 
cu cineva, dar nu înțelegea ce spune. Se apropie de 
ușa dinspre care se auzea vocea. Aceasta avea un geam 
mic în jumătatea superioară, din sticlă mată. Se dis- 
tingea cu greu o siluetă care părea a fi a lui Varney, dar 
mai era ceva. 

Patrick se dădu un pas înapoi, chinuit de o stare in- 
descriptibilă. Închise ochii şi imaginea Vanorei, fulgu- 
rantă şi stranie, îi apăru în dosul pleoapelor, așa cum 
nu 0 văzuse niciodată. Părea că vrea să-i spună ceva 
și era foarte speriată. Apariția bruscă a fetiţei sale îi 
zgudui din temelii fragila construcție psihică de rezis- 

tență în fața perenei tragedii. Se așeză direct pe podea, 
pocnind din dinți. Pumnii i se albiră de la tensiunea 
strânsorii degetelor. Vanora apărea și dispărea dintr-un 
tunel întunecat, venind la suprafață sau dispărând în 
adânc. Convulsii puternice îl străbătură pe Patrick, 
care începu să tremure de parcă s-ar fi aflat gol în mij- 
locul unui crivăţ aspru. Întinse braţele înainte, încer- 
când să o prindă pe Vanora, pentru a nu mai aluneca 
în tunelul negru, dar îi scăpa mereu printre degete. 
Realitatea abia mai pâlpâia, iar misiunea sa rămăsese 
undeva într-un alt univers. Cel de acum era ocupat în 
întregime de Vanora, care parcă se zbătea să scape din 
ceva întunecat. Patrick gemu neajutorat, apoi, ca prin 
minune, realiză că zgomotul pe care-l făcea ar fi putut 
fi auzit de Varney. Aceasta fu și ancora de care se agăță 
în mod miraculos pentru a reveni la ce trebuia să facă. 

Respiră adânc, apoi presă cu un deget un punct dea- 
supra inimii şi, în același timp, cu alt deget, un punct 
pe tâmpla dreaptă. Respirația începea să i se regleze. 
Deschise ochii, încercând să scape de viziunile de adi- 
neauri și să se concentreze pe planul actual al existen- 
tei și acțiunii sale. Se ridică ușor și luă rapid o decizie, 
cât încă se mai simțea stăpân pe intuiţia și reflexele 
sale. Izbi ușa cu piciorul și pătrunse în încăpere. 

În faţa ascuţimii şi vitezei intenţiei sale, scena din 
interior îi apăru într-un grotesc slowmotion. Varney 
stătea pe un scăunel, iar în pat era întinsă o alcătuire 
mare, ceţoasă, cu un contur vag umanoid și marginile 

siluetei în continuă mișcare. Silueta imposibilă părea 
că transcende planurile existenței cunoscute sau cel 
puțin asta fu percepţia lui Patrick, care oricum nu mai 
putea raționa în niciun fel acum. Era ca un mecanism 
bine uns, pornit să acționeze în urma destinderii unui 
arc puternic. 

În interiorul alcătuirii se închega, din când în când, 
o altă siluetă, cumva mai umană. Părea și nu părea o 
femeie, dar contururile oscilau permanent și era greu 
să-ți dai seama. 

„Lukia, o să te obișnuiești, iubita mea, vorbea Var- 
ney, nu se știe cu cine. Eu mai am de lucru, dar el va avea 
grijă de tine. Pare în regulă, dar îl voi supraveghea în- 
deaproape...”. 

Toată această dioramă Patrick o percepu în fracțiuni 
de secundă. Scoase pistolul, într-o mişcare fluidă și 
arcuită. Bătrânul se întoarse brusc, aproape să cadă de 
pe scaun. Surpriza de pe fața lui era totală. Încremeni, 
cu gura căscată. Firişoare subțiri de salivă i se scurgeau 
pe la colțurile gurii, iar ochii i se bulbucaseră grozav 
de tare. Silueta din interiorul creaturii ceţoase se des- 
trămă și alcătuirea porni să leviteze, cumva, deasupra 
patului, ridicându-se cu câțiva centimetri. 

— Tanguy... băiete... — încercă să articuleze Varney. 

— Nu mă cheamă Tanguy, rosti rece Quinlan, tră- 
gând de culata armei pentru a băga, cu un clănțănit 
de metal, un glonţ rece pe ţeavă. Regret intrarea, dar 
nu mi-ai dat de ales. Ce-i aici? Ce-i asta? 

Afară aerul se decolora și zorii unei noi zile de vară 
se iveau încet. Vulpea își înăbuși cu greu un căscat, 
deși băuse destul de multă cafea. 

— Hai, îl îndemnă Tarin, e timpul s-o trezim pe Karla. 
Poate după aia mai apucăm să ațipim un pic. 

Se ridicară, achitară consumația și ieșiră în aerul 
proaspăt al dimineţii. Un taxi îi duse în cartierul Kar- 
lei, aflat într-o parte mai nouă a orașului, singurul din 
Tarmon cu imobile asemănătoare unor blocuri, dar cu 
doar două și trei niveluri. Maşina opri în fața unuia, 
un duplex cu parter și un singur etaj, cu o grădiniță 
de flori în față. 

— Aici stă asul nostru din mânecă, spuse Tarin. Hai 
sus! 

— N... n-o suni mai întâi? întrebă Vulpea. Urcăm 
aşa? 

— Măi, parcă ai fi crescut numai la curțile regale. 
Ce e aia sunat? Karla mi-e ca o soră și te asigur că nu 
strâmbă din nas. Haide, că m-a luat și frigul, zise zgri- 
bulindu-se. Dimineţile sunt reci în Tarmon. 

Urcară la primul etaj și Tarin bătu hotărâtă în ușa 
din lemn masiv. Nu se auzi niciun sunet, apoi, după 

câteva secunde, niște bufnituri înfundate anunțară pre- 
zenţa cuiva în spatele ușii. În cadrul ei apăru o fată 
mignonă, blondă, cu un păr bogat și creț. Acum era însă 
ciufulită, cu ochii încețoșați de somn, într-o pijama 
plușată, cu cățeluși stilizați. Îi privi aiurită. 

— Cât naiba e ceasul? Nu e prea devreme pentru 
vizite? 

Se frecă energic pe pleoape, încercând să alunge som- 
nul care îi provoca usturimi la ochi. Tarin o împinse 
pur și simplu înăuntru. 

— Ăă... intraţi... — îi invită ea. 

— Karla, hai că nu vrem cafea și nici micul dejun, 
deocamdată. Dormim și noi puțin și apoi te pun la cu- 
rent. 

— La curent? Cu... ce? bâgui fata. 

Tarin intră în dormitor, de unde îi aduse Vulpei o 
pernă și o pilotă subțire. 

— Tu dormi aici, pe canapea. Eu împart patul cu 
Karla. Hai, somn ușor! Măcar două, trei ore. 

Vulpea, frânt de oboseală, nu mai protestă. Se trânti 
pe canapeaua de piele, trase pilota peste el şi adormi 
aproape instantaneu. 

Visa ceva amorf, ilogic, când cineva îl scutură de 
umăr. Se trezi, îşi întinse oasele și deschise ochii. Tarin, 
care părea proaspătă, machiată discret și aranjată, ba 
chiar își schimbase şi hainele, îi zâmbi larg. Vulpea fu 
din nou surprins de frumusețea ei naturală. Se frecă 

la ochi, căutând să-şi alunge somnul persistent. Obo- 
seala și șocurile din ultimele ore își luau acum tribu- 
tul, secătuindu-l de forțe. 

— Hai, la duș! După aia te așteptăm la cafea. Miş- 
care, mișcare! 

Cu toate evenimentele stranii și înspăimântătoare, 
Vulpea încerca un fel de încântare față de cum mer- 
geau lucrurile cu Tarin. Printr-o adevărată minune, 
rămăsese nesperat de mult timp în preajma acestei 
fete minunate și, mai mult, părea că situaţia asta avea 
să se prelungească. Mirosea deja a cafea proaspătă și 
totul se transformase într-o farmecătoare atmosferă 
casnică, de duminică dimineața. 

După ce Vulpea termină dușul, păşi în bucătărie, 
unde fetele îl așteptau la masă. Karla își pusese un tri- 
cou larg și o pereche de pantaloni scurţi, roşii, iar 
Tarin purta acum o bluziță verde și nişte pantaloni 
subțiri, de vară, albi. „Fetele își poartă hainele una de 
la alta”, își aminti ușor amuzat, Vulpea. 

Se așeză și sorbi din cafea, care se dovedi tare și 
aromată, apoi muşcă dintr-o felie de pâine prăjită cu 
unt. Pe masă mai erau ouă fierte, cu ceva brânzeturi, 
castraveți și roșii cherry. 

— Bun, ce aveți pentru mine? întrebă Karla, după 
ce ronțăi ultima bucăţică de pâine. 

Tarin îi povesti cu lux de amănunte toată întâmpla- 
rea prin ce trecuseră. 

— Adică, aici, la noi, în Tarmon? Imposibil! 

Karla părea șocată și cu tot nonconformismul ei, 
era deocamdată destul de reticentă. 

— Sunteţi siguri că nu v-a drogat cineva? Ori aţi 
gustat din fructul oprit? întrebă ea cu precauție. 

Tarin pufni și-și dădu ochii peste cap. 

— Karla... Şi noi am crezut asta, interveni Vulpea. 
Adică, ne venea greu să ne gândim că e real. Și totuși... 

— Ceea ce descrieți voi aici nu e din lumea asta! de- 
cise fata blondă. 

Tarin și Vulpea se priviră surprinşi. Adică, da, totul 
fusese ca un coșmar, dar, cum adică? Cum... nu e din 
lumea asta? Karla trecu de la o stare la alta și începu 
să se aprindă. Se ridică și desenă în aer cu câte două 
degete, un chenar: 

— „Primul contact! Fiinţe din alte lumi interferează 
cu omenirea! Panică mondială?” 

— Nu, nu, nu, sări Tarin! Nu-ţi dăm marfă pentru 
un articol! Deocamdată... 

Karla se pleoști, fals, făcu botic și se aşeză la loc. 

— Trebuie să vedem despre ce e vorba, rosti Tarin 
emoționată. Realizezi că nu vrem, deocamdată, să dis- 
cutăm nici cu poliţia și nici cu altcineva. Așa că, fă 
bine și pune-ţi cunoștințele la treabă. Știu că eşti pa- 
sionată de așa ceva. Amintește-și că ești jurnalist nu- 
mai în ce privește partea de investigație! Scrie și un ma- 
terial dacă vrei, scrie-l în minte sau pe laptop, unde 

vrei tu, numai că, pentru moment, nu putem publica 
nimic. Trebuie să cercetăm discret ce se întâmplă aici. 

— Tarin a spus că tu ești singura noastră resursă, 
interveni cumva naiv şi Vulpea. 

Karla îl privi cu presupusă seriozitate, apoi pufni 
în râs. Râdea cuceritor, cu toată fața. Avea dinți per- 
fecți și o pereche de ochi verzi, misterioși. 

— Păi, dacă sunt... resursă, nu vreau să vă dezamă- 
gesc, nu? 

Se ridică și merse la micul ei birou, de unde luă lap- 
topul. ÎI deschise și tastă ceva. 

— Apariţii de fiinţe stranii au fost raportate de sute 
de ani. Însă, în afară de relatări și, în epoca noastră, de 
filmări îndoielnice, nimeni nu a adus vreodată vreo 
dovadă palpabilă. Cu atât mai mult autorităţile, care 
sunt tentate să escamoteze astfel de eventuale reali- 
tăți. Şi de aici, senzaţia persistentă că ele ascund ceva. 
Așa că, dacă vrem să vedem ce e cu creatura de care 
vorbiţi, trebuie să ne ferim ca dracu de tămâie de au- 
torități. Gândiţi-vă la asta! Primul lucru pe care l-ar 
face ar fi să pună mâna pe ea și apoi, adio! 

— Oare o fi numai una? se pomeni Vulpea vorbind. 

Karla ridică nişte ochi scăpărători din displayul 
laptopului. 

— Exact! Bună întrebare! Avem de-a face cu o inva- 
zie sau... Staţi, nu vreau să cad în tabăra diletanților 
pasionați de năzbâtii. Trebuie să fim lucizi. 

— Şi de ce acel Gerd vorbea cu acea creatură ca și 
cum ar fi comunicat cu tatăl lui? se întrebă și Tarin. 

Karla își prinse bărbia în palmă, gânditoare. 

— Hm... știu eu? Simbioză? 

Tarin sări în picioare, răsturnând cana de cafea de 
pe masă. 

— Da, sigur! Asta e! Karla, te ador! 

Se repezi la ea și o sărută zgomotos pe frunte. 

— Asta e, e vorba de o simbioză. Nu mă întrebaţi 
cum e posibil acest lucru, că habar n-am. Dar e clar 
acum, în această cheie, că în interiorul acelei creaturi 
se ascunde cineva. Cineva? Brrr, e sinistru. Cum poate 
trăi cineva acolo? E ceva viu înlăuntrul acelei creaturi? 

— Senzaţiile de care mi-aţi povestit, pe care le-aţi 
avut, spuse şi Karla. În natură nu se prea întâlnește așa 
ceva. Nu în fizica acceptată. De aia, aș spune că nu v-aţi 
întâlnit cu ceva de pe Pământ. 

— Acum regret să nu am luat în seamă prea mult 
filmele science-fiction, rosti Vulpea. 

— Lasă, că le-am luat eu, râse Karla. Și cărţile... dar 
asta e altceva. Aici avem de-a face cu ceva extrem de 
neobișnuit. Şi cred că n-am văzut tot. 

Badri privea tot mai des spre căsuţa în care dispă- 
ruse Newlin. Ştia că lucrurile nu merg atât de repede, 
dar spera, undeva, în interiorul său, să apară un semn 
care să conducă în direcţia investigaţiei lor. Nu-și fă- 
cea, totuși, griji pentru Quinlan. La început fusese în- 
grijorat un pic, dar încrederea față de fostul lui șef 
câștigase teren, mai ales că polițistul părea că ieșise 
cumva din îndelunga agonie vegetativă în care se afla 
de ani de zile. 

Chiar dacă nu pierduse pe nimeni atât de apropiat, 
Badri Baramas manifesta o empatie evidentă faţă de 
colegul său autosuspendat. Conducerea comisariatu- 
lui de poliţie făcuse câteva încercări de a-l contacta pe 
Quinlan, căutând să-l determine să revină, dar toate 
rămăseseră fără rezultat. De altfel, Badri era singurul 
cu care, iată, Quinlan comunica și, mai mult, îl ajuta. 
La drept vorbind, chiar conducea neoficial această 
acțiune. Și cu toate că agentul Baramas mirosea ceva 
complicaţii, mizase deocamdată pe cartea fostului său 
șef. Pentru că dacă măcar o parte din ce prezumau ei 
s-ar fi adeverit, atunci lucrurile stăteau foarte delicat. 

O problemă de siguranță națională, fără îndoială, 
își spuse Badri, căruia îi și apărură în fața ochilor ce- 

lebrii oameni în negru, presupuși reprezentanţi se- 
creți ai guvernului, care se asigurau că va fi păstrată 
tăcerea în legătură cu anumite evenimente stranii și 
inexplicabile. 

Polițistul se scutură un pic, pentru a ieşi din spirala 
conspiraționistă ce părea că se țese în acest caz miste- 
rios, dar tot nu putu să scape de imaginea unor agenți 
de informații în costume sumbre, dar impecabile, care 
și-ar fi băgat cu aroganță nasul în treaba lui. Sau oa- 
meni pe care, în alte condiţii, n-ai fi dat doi bani, dar 
care în realitate se dovedeau excelenți lucrători de 
informații. 

„Badri, să nu-mi spui că ai nimerit exact în mijlocul 
unui eveniment de tip OZN, că nici măcar eu nu te 
cred!” ricană cu sine însuși agentul Baramas, care nu 
scăpa din ochi casa unde ar fi trebuit să se angajeze 
Roberta Newlin. 

Își frecă ochii obosiţi și pierdu astfel din vedere, 
preț de câteva secunde, intrarea căsuţei pe care o fila. 
Așa că bubuitul unei uși îl luă prin surprindere. Tre- 
sări și deschise ochii mari. Puștoaica Newlin fugea 
spre mașina sa, alergând dezlânat, gata să se împiedice, 
cu sânii generoşi bălăngănindu-se pe sub bluza subțire. 
Părea disperată. Deschise portiera gata să o rupă din 
balamale și se aruncă pe banchetă. Ochii îi erau mari, 
aprinși de un foc interior, fața palidă și părul răvășit 
de parcă tocmai văzuse o fantomă. 

— Roiu de-aici! ţipă isteric la Baramas. Haide, acum! 
Dă-i drumul odată, idiotule! N-auzi ce-ţi spun? Eşti 
surd? 

Newlin bătea cu pumnii în bordul mașinii, aple- 
cându-se ritmic în față, de parcă voia să împingă ea 
mașina înainte. Mai mult automat, polițistul răsuci 
cheia în contact și demară în trombă. Coti de câteva 
ori pe niște străduțe, după care se opri, cu scârțâit de 
frâne, în faţa unor clădiri abandonate. Roberta respira 
spasmodic și avea lacrimi în ochi. Pete maronii se lä- 
bărțau pe piepții bluzei, de parcă ar fi vomitat. Badri 
o prinse de mână și o scutură. 

— Gata, ajunge! Liniștește-te! Ce-ai păţit? Ce dracu 
ai văzut? 

Fata se smuci şi continuă să gâfâie. 

— De ce naiba te-ai oprit?! Hai să plecăm de-aici, 
hai să lăsăm dracului orașul ăsta blestemat în urmă! 
Eşti întârziat mintal? De ce nu mă asculți? 

— N-aud decât isterie până acum! replică Badri. 
Calmează-te şi spune-mi ce s-a întâmplat! 

Agentul scormoni în torpedou și scoase o sticluță 
cu ceva tărie. 

— Haide, ia o gură, o îndemnă pe fată. 

Roberta acceptă și luă o înghițitură. Imediat, însă, 
deschise fulgerător portiera mașinii și vomită, icnit, 
afară. Se opri după multă vreme. Apoi, închise ușa și 
privi, aparent mai liniștită, spre Badri. 

— Acum putem pleca? 

— Nu, nu putem pleca! Trebuie să-mi spui ce e acolo! 

Fata oftă, sughiță și își şterse lacrimile cu dosul pal- 
mei. Continua să respire sacadat, cu un gâjâit din adân- 
cul pieptului. Apoi, spre surprinderea lui Badri, își 
făcu o cruce mare, cu mâna tremurândă. 

— Copoiule, ştii în ce cred eu cel mai tare pe lumea 
asta? În mine și în bani. Eu — bani! Înțelegi! Atât, restul 
nu contează. Nici Dumnezeu, nici sfinţii, nici măcar 
idioții ăia doi care mă bagă a nu știu câta oară în be- 
lele. Dar știi ce am văzut acolo? Pe Satana! Pricepi, cap 
sec? Pe Satana în persoană, pe dracul, pe Scaraoţchi 
sau cum vrei să-i spui! El era, jur pe ce am mai scump! 
Adică, de fapt, pe mine, înţelegi? Jur pe mine şi asta e 
ceva! Tu mă crezi că nu mi-am făcut cruce în viața mea? 
Nici măcar n-am intrat vreodată într-o biserică. Cum 
îți explici că acum am făcut asta? Dacă nu fugeam, se 
deschidea gura iadului și mă trăgea înăuntru! Baba 
aia n-avea nicio fiică, îl avea pe dracul acolo. De el tre- 
buia să am eu grijă! Adică... cum să-l îngrijești pe Sa- 
tana? Poţi să-mi explici asta? 

— Newlin... nu cred că... 

— Ce nu crezi, măi încrezutule? Ce nu crezi? Vrei 
să te duc acolo să-ţi ia sufletul? Asta vrei? Hai să mer- 
gem, că poate mănâncă la dejun pe pâine proști ca tine! 
Hai, ce mai aștepți! 

Badri încerca să rămână calm, gândindu-se că o tipă 
ca Newlin, care văzuse multe, nu s-ar fi zdruncinat în 

asemenea hal de pomană. Avea în minte povestea 
omului străzii, de la care începuse totul. Și el fugise 
dintr-o asemenea casă, relatându-i apoi despre o crea- 
tură ce părea demnă de imaginaţia nevrotică a vreu- 
nui exaltat. Lucrurile se legau și părea că un fel de cerc 
se închide. Cu siguranță, Roberta văzuse ceva asemă- 
nător. Și atunci, chiar sunt mai multe? se întrebă poli- 
țistul. Devenea tot mai îngrijorat în legătură cu impli- 
cațiile unui asemenea eveniment. Nu se putu opri să 
nu se gândească la șefii lui din poliție, pe care nu-i in- 
formase și la agenţiile secrete care ar fi putut gestiona, 
poate, o asemenea situație fără precedent. 

De unde naiba apăruseră creaturile astea? Din fun- 
dul iadului, așa cum credea Roberta? De pe altă pla- 
netă, dintr-un alt univers? Pentru că păreau orice, nu- 
mai umane nu. Şi totuși, cum de putuse cineva să sta- 
bilească la acest nivel relaţii cu ele și chiar, poate, să 
le folosească într-un anume fel? Era o fractură logică 
evidentă aici. 

— Amice, ai adormit? Ce dracu facem aici? Plecăm 
odată? 

— Ascultă, Newlin! Nu putem pleca acum și tu tre- 
buie să rămâi cu noi. Suntem în mijlocul a ceva foarte 
important. Nu te pot lăsa să faci ce vrei, deocamdată. 

— Ştii ce? Al dracului noroc ai, de data asta! Nici eu 
n-aș vrea să rămân singură pe-aici. Așa că, înfiază-mă! 
Apropo, unde ţi-e iubitul? 

Badri se strâmbă şi n-o băgă în seamă. Îşi scoase te- 
lefonul și marcă pe harta zonei locul exact al căsuţei 
cu pricina. Cine ştie în câte asemenea familii existau 
creaturi? Nu putea nici măcar anticipa, iar lipsa de 
informație îl panica un pic. Porni motorul mașinii și 
întoarse în mijlocul străduței izolate, luând-o înapoi. 

— Nuuuu! urlă Roberta, apucând de volan și tră- 
gând din toate puterile, până când palma grea a lui 
Badri o plesni pe obraz. 

Încremeni, prostită, apoi îşi prinse față în pumni și 
începu să plângă cu sughiţuri. 

— Nu mi-ai dat de ales, se scuză polițistul, care opri 
în dosul unor pomișori, în apropierea casei de unde fu- 
gise Roberta. 

Fata se făcu mică în scaun. 

— Așa, lasă-te în jos și stai liniștită acolo, că n-o să 
pățeşti nimic, o calmă Badri. Rămâi aici până mă în- 
torc. 

Newlin nu mai avu puterea să protesteze. Badri în- 
cuie portierele și se îndreptă spre poarta căsuţei. 

Varney atârna pe scaun de parcă l-ar fi decerebrat 
brusc cineva sau i-ar fi extras, prin cine ştie ce proce- 
deu extraterestru, doar coloana vertebrală, lăsându-l 
o păpușă inertă de cauciuc. Nu putea articula niciun 
cuvânt. Quinlan făcea eforturi să evite stările acelea 
ciudate și să nu-i tremure mâna pe armă. De fapt, nici 
nu prea părea că mai avea nevoie de ea. 

Fără să scape din ochi alcătuirea de coșmar care 
plutea cumva deasupra patului din camera mică, po- 
lițistul își trase cu piciorul un scăunel și așeză pistolul 
în poală, la îndemână. Cu toate că ce se întâmpla era 
ceva extrem de ciudat, intenționa să detensioneze un 
pic atmosfera, să creeze o oarecare punte de comuni- 
care. Asta în timp ce se lupta cu senzația intensă și 
persistentă de disconfort, cu accese de panică și gre- 
turi inexplicabile. Și mai era ceva. Senzaţia apăsătoare 
a ceva care nu era din această lume. Acel hiatus pro- 
fund al conștiinței atunci când se confruntă cu ceva 
absolut necunoscut. Ceva ce creierului, care lucrează 
cu matrice, îi e foarte greu să asambleze și să constru- 
iască până la abstractizarea necesară pentru a conferi 
familiaritate lumii. Bătrânului Varney îi apărură la- 

crimi în ochi, care se scurseră pe obrajii ridați, perga- 
mentoși. Reuși să ridice o mână tremurândă spre po- 
litist. 

— Ss... să... nu-mi omori copilul! bâgui el, fixând 
arma polițistului. Pe mine poți să mă împusști, dar pe 
fată, nu! Te implor! 

Vocea îi era răgușşită şi făcea eforturi evidente să 
articuleze ceva. Părea pur și simplu terorizat, dar nu 
pentru el. 

— Ce tot vorbeşti acolo? se răsti iritat Quinlan. Pe 
cine să nu ucid? 

Patrick îl privi pe bătrân, apoi creatura care își 
schimba permanent forma. Icni o dată, aproape să vo- 
mite și apoi îl izbi din nou, cu forță, imaginea Vanorei. 
Nu era o amintire, nu, mai degrabă o proiecţie incre- 
dibil de reală a fetiţei lui, care-l privea serioasă, cu ochii 
ei mari și frumoşi, acum trişti. De la dispariţia fetiţei, 
Quinlan n-o văzuse niciodată într-o asemenea mate- 
rialitate și nici n-ar fi avut cum. Imaginea îi provocă 
o deconstrucţie bruscă a personalității, dar și a reali- 
tății. Căzu de pe scăunel în genunchi și se sprijini du- 
reros în mâna în care ținea arma. Cu ultimele puteri, 
puse piedica pistolului, pentru a nu se descărca acci- 
dental, dar îl scăpă din mână. Rămase așa, gâfâind, 
apoi întinse palma, cu degetele rășchirate, spre crea- 
tură. 

— Ce ești tu? reuși să articuleze. Ce-mi faci? 

Îşi mutase apoi privirea arzândă spre bătrânul care 
clătina spasmodic din cap, cu lacrimi fierbinți curgân- 
du-i pe obraji. Părea însă că niciun răspuns coerent 
nu va sosi din partea acestuia. În interiorul ființei sau 
orice ar fi fost această alcătuire, se zbăteau şi se înco- 
lăceau uragane de culori, unele, în mod straniu, necu- 
noscute, pentru că ochiul uman percepe doar anumite 
lungimi de undă. Quinlan încerca din răsputeri să-și 
menţină ființa întreagă. Nu mai funcţiona niciun fel 
de tehnică deprinsă vreodată, ci era doar el, într-o în- 
grozitoare solitudine, atârnând deasupra hăului și ni- 
mic de ce să se agaţe. Iar celulele sale fierbeau și păreau 
că luptă asiduu să-și piardă coerenţa. Încercă să se ri- 
dice, cu eforturi uriaşe, apoi rămase pe podea, spriji- 
nindu-se cu spatele de scăunel. Respirația sa era greoaie 
și șuierătoare. I se părea că un șuvoi de lavă i se înțe- 
penise pe trahee, împiedicându-l să mai respire. Și, 
prin furtuna îngrozitoare din celulele sale, o întrebare 
își făcu loc, cumva: oare cum rezista Varney unei ase- 
menea prezențe? Bătrânul părea mai degrabă îngrozit 
să nu i se întâmple ceva creaturii. 

— Vv... Varney... cc... cum reziști aici? 

Bătrânul tresări și-și șterse lacrimile cu dosul palmei. 
ÎI privi pe Quinlan. Privirea lui era încă terifiată. 

— Promiţi să nu-i faci rău fetiţei mele? bâgui el. 

Cu siguranţă că bătrânul o luase razna, gândi Pa- 
trick. Sau creatura asta coşmarescă îi făcuse ceva. În- 

cerca, cu eforturi inimaginabile, să gândească, dar stă- 
rile prin care trecea și apariția Vanorei, de mai devreme, 
îl reduseseră la un fel de gelatină semiconștientă. 

— Bb... bătrâne, ești nebun? reuși să articuleze, cu 
o voce abia auzită. Ce fetiță? 

Varney arătă spre creatură. 

— Acolo e fata mea! Să nu o omori, te implor! Fac 
orice pentru tine! Orice! 

Bătrânul se ridicase de pe scaun, fapt ce-l determină 
pe Quinlan să încerce să apuce pistolul. 

— Nu, nu... nu-i nevoie! se bâlbâi Varney. Ascultă-mă! 
Am să iau ceva din sertar. Ceva pentru tine. Nu se în- 
tâmplă nimic, e în regulă. 

Prin cine ştie ce miracol, Quinlan reuși să apuce 
mânerul armei și să o ridice spre bărbat. Pistolul îi 
părea de o tonă. 

— Fff... fără prostii, bătrâne! Mai am destulă putere 
să apăs pe trăgaci. Nu mă tem nici de tine și nici de ani- 
malul tău de acompanie, rosti slab, cu răutate, Patrick. 

Varney ridicase ambele mâini, cu palmele spre poli- 
tist, într-un gest ce se voia liniştitor. Se îndreptă ușor 
spre o comodă din colțul camerei, acolo unde trase un 
sertar. În acel moment, piedica pistolului lui Quinlan 
țăcăni cu un zgomot metalic. 

— Ai grijă ce iei de-acolo! îl sfătui Patrick, care își 
auzea propria voce ca și cum ar fi trecut prin zeci de 
cutii de rezonanţă, cu ecouri dintre cele mai bizare. 

Varney încremeni, apoi se întoarse încet. Îi arătă po- 
liţistului un fel de bomboană. 

— Nu, nu bătrâne, chiar mă crezi tâmpit? Ce vrei 
să faci cu aia? Nu a reușit nimeni să mă otrăvească 
până acum, crezi că ai să fii primul? 

— Tanguy... ştiu că nu te cheamă Tanguy, dar am 
să-ți spun aşa până voi afla numele tău adevărat, te 
va ajuta să reziști, trebui să înghiţi asta... 

— Nu-mi mai spune Tanguy! rosti Quinlan cu o voce 
ca de șmirghel. Cum aș putea să te cred? 

— Băiete, rosti lent Varney. De ce te-aș ucide? Ai fi 
putut să mă împuști și pe mine și pe Lukia. N-ai fă- 
cut-o. Nu cred că ai venit să ne omori. 

— Poate n-ai nevoie de martori, nu? Convenabil 
pentru tine, așa-i? Știm amândoi că... Quinlan se înecă 
și tuși violent... aici e ceva ce nu întâlnești toată ziua. 
Şi nu vrei să se audă, nu? Mai degrabă scapi de mine... 

Varney privi trist către creatură, apoi își mută ochii 
spre bărbatul care trecea prin chinuri supraomenești. 

— Nu sunt singurul care... În fine. Lasă-mă să-ţi dau 
asta! Te va ajuta foarte mult, trebuie să ai încredere în 
mine! 

Patrick se afla la granița mai multor lumi, cumva era 
și nu era în această realitate, stările groaznice îl deman- 
telaseră până aproape de colaps. Îi era tot mai greu să 
gândească logic. Îl auzi ca prin vis pe Varney că-l în- 
treabă dacă a pierdut vreodată pe cineva drag. Total 

neinspirat, de altfel, pentru că polițistul ridică din nou 
pistolul spre el. Chiar dacă îi tremura cumplit mâna, 
l-ar fi nimerit fără doar și poate pe bătrân. Glonţul l-ar 
fi izbit în piept, trecând prin os și carne, provocând o 
inflorescenţă de sânge pe cămașa bărbatului, care s-ar 
fi prăbușit ca lovit de tren, pe spate. 

În loc de asta, se lăsă un întuneric profund, smântâ- 
nos. 

Deschise ochii fără să știe după cât timp. Zăcea pe 
un pat, legat cu niște cârpe, de mâini și de picioare, de 
barele de metal. Surprinzător, nu-i mai era greață și 
părea că celulele sale se adunaseră la loc. Chiar dacă 
respira încă greu, îi era mult mai bine decât înainte. 
Vulpoiul bătrân! Se smuci în legături. Părea că-și re- 
căpătase cât de cât forţele. 

— Varney! strigă el. Unde ești? Ştii că trebuia să te 
împușşc și pe tine şi grozăvia aia a ta! Ai noroc, totuşi, 
zise cu voce mai slabă, că sunt de partea cealaltă a ba- 
ricadei... Unde naiba te ascunzi? 

Scârţâi o uşă și lângă pat îşi făcu apariția bătrânul. 

— E mai bine, nu? Ţi-am luat arma, totuși, zise Var- 
ney, care voia să dea impresia că stăpânește situația. 

Quinlan încercă să râdă sănătos, dar se înecă din 
nou și avu un acces îndelung de tuse. 

— Doar nu-ți închipui că mă poți ţine aici! Te vom 
aresta bătrâne și ai să ciripești tot, crede-mă! Ai putea 
să începi să-mi spui ce e cu drăcia aia? Tu o contro- 
lezi? Ce e lucrul ăla? De unde vine? 

— Nu e un lucru, băiete! îl admonestă Varney. E o 
ființă! Ca și noi. Mă rog, nu chiar ca noi, dar e cineva, 
nu ceva! Nu o controlez eu, nu s-ar lăsa controlată. 
Fa... bătrânul ezită și se așeză pe un scăunel lângă pat. 

În el părea că se dă o anumită luptă, în timp ce cân- 
tărea șansele de a-l ţine pe Quinlan acolo. Ştia că asta 
nu va fi posibil multă vreme. Patrick citea pe fața bă- 
trânului o întreagă gamă de emoții și întrebări. Varney 
ascundea ceva important aici și era terorizat să nu afle 
nimeni. Acum, că polițistul văzuse ce, îi era tot mai 
clar că bătrânul nu s-ar fi dat în lături de la nimic pen- 
tru a-l ține aici. Cu siguranță, nu era un criminal, dar 
ar fi putut trage de timp. 

— Ascultă, bătrâne! De ce tot spui că lucrul ăsta e 
fetiţa ta? 

Varney tresări la auzul vocii lui Quinlan, acum mai 
clară şi mai puternică. Lupta sa interioară continua. 
Îşi mușcă buzele și privi într-o parte. 

— Fata mea e... acolo... — rosti un pic incoerent. Nu- 
mele ei e Bettina... am pierdut-o acum mulți ani... Lukia... 
mi-a adus-o înapoi... 

Quinlan tresări atât de violent, încât scheletul de 
metal al patului scrâșni pe podea. 

— Cc... cine dracu e Lukia? I-ai dat nume chestiei 
ăleia?? Cum adică ţi-a adus-o înapoi??? 

— Nu ştiu! se gârboviră umerii bătrânului. Pur și 
simplu, a venit! Lukia o ţine. A adus-o pentru mine... 

Quinlan simţea din nou că universul familiar se di- 
lată și dispare, lăsându-l să cadă într-un hău infinit. 

— Uu... unde o ţine? 

Bătrânul îi aruncă o privire de om nebun. 

— Undeva, acolo, în ea. Acolo e Bettina mea! Vor- 
bim de multe ori, îi povestesc şi îmi povestește. 

Dacă n-ar fi fost legat, Patrick l-ar fi cârpit pe Varney, 
ca să-și revină. 

— Ascultă, bătrân dezaxat! Aia nu e fiică-ta! E doar 
o glumă macabră, pusă la cale de vreun clovn crimi- 
nal şi nebun! Revino-ți și dezleagă-mă, până nu-ți agra- 
vezi situația și mai mult! 

Bătrânul îl privi cu milă. 

— După ce ai înghițit bomboana pe care ţi-am dat-o, 
ai bâguit ceva, înainte de a-ți pierde cunoștința. Ai avut 
și tu o fiică... 

Quinlan se smuci atât de tare, încât materialul unei 
legături plesni. Trase violent și-și eliberă și cealaltă 
mână. Varney sări de pe scaun și se lipi de perete. Poli- 
țistul reuși în câteva secunde să se dezlege și țâșni spre 
bătrân. Se împiedică însă, pentru că picioarele îi erau 
amorţite. Căzu în mijlocul încăperii, apoi se ridică ful- 
gerător și puse o mână în gâtul lui Varney, care începu 
să se înece. Faţa i se făcea roșie și ochii îi ieșeau din 
orbite. 

— Să nu mai vorbeşti niciodată despre asta! Ai înțe- 
les? Dă-mi un motiv să nu te ucid chiar acum! 

Varney încerca să spună ceva și Patrick slăbi un pic 
strânsoarea. 

— Mai... mai multe motive... — articulă hârâit bă- 
trânul. În primul rând ești polițist sau ceva de genul 
ăsta, nu criminal, mi-am dat repede seama. Deși cred 
că ești pe cont propriu. Apoi... apoi... te gândești la Va- 
nora, nu? 

Quinlan strânse beregata bătrânului până când 
acesta îşi dădu ochii peste cap și se înmuie. Îl lăsă să 
alunece pe podea, apoi căzu şi el. Își prinse capul în 
pumni şi izbucni în hohote nestăvilite de plâns. 

Myrthe trânti cu zgomot telefonul pe măsuţă. Nu- 
meroasele apeluri se soldaseră cu același text ener- 
vant: „Abonatul acestei rețele are telefonul închis sau 
nu se află în zona de acoperire a rețelei.” Mai mult 
decât faptul că telefonul lui Patrick era închis de zile 
bune, o irita faptul că se decisese să-l caute. După tul- 
burătoarea lor întâlnire extraprofesională, bărbatul nu 
mai răspunsese și nici nu mai dăduse vreun semn. Din- 
colo de orgoliu, dincolo de orice plan, Myrthe simţise 
nevoia imperioasă să-l vadă pe Patrick. Aici nu era loc 
pentru jocuri adolescentine și nici pentru dramoletele 
de la 16 ani. Bărbatul deschisese în ea un drum sensi- 
bil, care acum părea că se sfârșește brusc într-o pră- 
pastie. 

Ce fusese acel moment? Nici acum, Myrthe, cu tot 
spiritul ei alert şi extrem de senzitiv, nu-şi putea ex- 
plica. Începutul a ceva minunat sau o pauză dulce pe 
un traseu sterp și incolor, presărat doar cu succese pro- 
fesionale, acum parcă fără rost? Crezuse un moment 
în Patrick, că ar putea fi acel om fin acordat pe ideea 
ei despre fericire. Cu toate că nu îl percepuse așa la 
început, Quinlan părea să fi ieşit din smoala întune- 

cată a deznădejdii, recăpătându-şi apetitul pentru 
viață. Myrthe socotea că acesta era adevăratul Patrick 
Quinlan și nu acea amibă îmbibată de alcool, așa cum 
îl cunoscuse. 

În acest moment nu mai știa ce să creadă. Unde pu- 
tea fi Patrick? Cu toate că nu-i cunoștea toate obice- 
iurile, Myrthe știa câte ceva despre fostul ei pacient. 
Îl căutase în parcul lui favorit și, spre jena ei, chiar și 
prin barurile din împrejurimi. Întrebase de el și la de- 
partamentul de poliție, dar fără vreun rezultat. Quin- 
lan rămânea suspendat pe termen nedefinit, însă co- 
misarul Strahan nădăjduia totuși că, într-o bună zi, ar 
putea reveni. „Era cel mai bun polițist pe care îl aveam, 
îi spusese șeful departamentului. Dar, cu cât trece vre- 
mea, va fi tot mai greu să-l aduc. Mâine, poimâine ies 
și eu la pensie și cine știe...” Myrthe plecase cu un gust 
amar. 

Sorbi din paharul de vin alb care se încălzise. Se strâm- 
bă, pentru că nu-i plăcea niciun fel de băutură caldă. 
Își amânase toate programările, profund intrigată de 
atitudinea lui Patrick. Și dacă păţise ceva? Alungă acest 
gând, pentru că polițistul nu părea deloc o persoană 
care n-ar fi știut să-și poarte singură de grijă. În min- 
tea Myrthei se învârteau mai multe scenarii și, din pă- 
cate, cel care predomina era unul legat de ideea că Pa- 
trick ar fi putut considera o greşeală ceea ce se întâm- 
plase între ei. Iar faptul că nu aveam cum să-i spună 

că, din perspectiva ei, nu fusese deloc o greşeală sau 
să-i zică măcar orice, o scotea din minţi. Era cumva ca 
și cum, păstrând proporțiile, te cerți cu cineva apro- 
piat, apoi acea persoană dispare şi n-ai apucat să-ți 
ceri scuze. O problemă destul de comună în rândul 
pacienților ei, dar chiar dacă Myrthe ştia să o gestio- 
neze la alții, iată că la ea nu reușea. 

Apoi își aminti brusc ceva. Sări din fotoliu și se în- 
vârti prin salon, indecisă. Era doar un fragment care 
se învârtea nebunește la limita înțelegerii concrete a 
creierului ei. Era ceva... o legătură... 

Fugi în dormitor și căută în sertarul unei comode, 
scoțând de acolo o carte de vizită pe care o găsise în 
buzunarul pantalonilor lui Quinlan. Îl întrebase atunci, 
șăgalnic, dacă o poate păstra. „Dar ai numărul meu în 
memoria telefonului”, prostestase slab bărbatul. „Nu 
contează, o carte de vizită de la tine e ceva atât de șic..., 
aproape vintage”, râsese ea. Bărbatul ridicase din umeri. 

Întoarse pe toate părțile cartea de vizită, cam roasă 
și ştearsă și... da, găsi pe spatele ei un număr de tele- 
fon mâzgălit cu creionul. Nu era însoţit de un nume, 
dar pentru Myrthe putea fi un început, oricine ar fi 
răspuns. Formă numărul. La capătul celălalt sună în- 
delung. Niciun răspuns. Mai încercă o dată. Aparatul 
suna, dar nimeni nu părea să fie acolo pentru a putea 
să-l deschidă. Se lăsă în fotoliu, deznădăjduită. Apoi, 
telefonul ei, așezat pe măsuță, zumzăi. Îl apucă gră- 

bită, aproape să-l scape din mână. O voce de bărbat care, 
dintr-un anumit motiv, vorbea foarte încet. 

— Alo! Da, vă ascult! 

Myrthe își pierduse vocea şi nu știa cum să interpre- 
teze emoția profundă care o cuprinsese. Înghiţi de câ- 
teva ori în sec. 

— Aa... alo... bună ziua... îi... ştiu că pare ciudat, dar 
v-aş întreba cu cine vorbesc? rosti cu greu femeia. 

O pauză la celălalt terminal. 

— Doamnă, glumiţi? N-ar fi trebuit să vă întreb eu 
mai întâi? 

— Stai, să nu închidețţi, se precipită Myrthe. Am 
acest număr de la Patrick Quinlan... 

Urmă o pauză și mai lungă. 

— V-a dat el numărul meu? Daţi-mi voie să nu cred! 

Myrthe exultă. Nu negase că-l cunoaște pe Patrick. 

— De fapt, l-am găsit pe o carte de vizită... 

— Ok, acum am să închid. O seară plăcută, stimată 
doamnă! 

Cunoscutul piuit repetat puse capăt brusc dialogu- 
lui. Myrthe dădu cu telefonul de pământ și pufni fu- 
rioasă. I se închisese și acest drum. Apoi îşi mai aminti 
ceva. Marc, fiul vecinilor ei de casă! Un tocilar genial 
la calculatoare. 

Băiatul sosi gâfâind, în vreo zece minute. Era gră- 
suț și transpirat, cu părul încă de pe acum rar, care 
anunţa o viitoare chelie. Își trase tricoul mai bine 
peste burtică atunci când pătrunse în salonul Myrthei. 

— M-aţi chemat, doamnă? 

— Normal că te-am chemat! N-am vorbit la telefon? 
Ce mă costă să-mi urmărești un telefon? 

Băiatul făcu ochii mari. 

— Să urmăresc un telefon? Asta parcă era ilegal, 
nu? A, numai puțin, ghiciţi ce? Faci chiar închisoare 
pentru asta... Şi nu cred că pot să urmăresc... 

— Lasă vrăjeala, Marc! Nu să-l urmăreşti în timp 
real. Doar să-mi spui unde e telefonul pe care l-am 
apelat. Măcar aproximativ. 

Băiatul oftă, dar îi sticliră un pic ochii. 

— Un... router nou? 

— Un ce? Aa, vorbeşti de plata ta? Bine, în regulă. 
Numai fă mai repede ce trebuie să faci, îl îndemnă fe- 
meia. 

Marc își scoase rapid laptopul din sac și se aşeză cu 
picioarele strânse sub el, direct pe podea, apoi ceru 
numărul femeii și al bărbatului necunoscut. Butonă 
minute în șir, oftând în repetate rânduri, apoi o chemă 
pe Myrthe lângă el. Deschisese o hartă de tip GPS. 
Acolo, undeva, pulsa un cerc albastru, pe o arie destul 
de mare. 

— Aici e... sau a fost cu ceva timp în urmă, îi arătă 
băiatul. 

— Unde-i asta? Ce oraș e ăsta? 

— E un orășel, Tarmon. Dacă vreţi, vă pun traseul 
pe navigația telefonului. 

Myrthe tresări. 

— De unde știi că vreau să ajung acolo? Poate îmi 
urmăresc soțul de la distanţă... 

Marc dădu din umeri. 

— Poate, admise el. Dar nu aveţi soț... 

Mythe îi ciufuli părul rar. 

— Hai, valea! Comand mâine routerul. Trimite-mi 
adresa pe telefon! 

Câteva mâini de pământ răpăiră pe lemnul lucios 
al coșciugului elegant, acompaniate de plânsete în- 
fundate. Părintele Boden murmură ultima rugăciune 
pentru defunct și făcu în aer semnul crucii. Cu toate 
că în lunga sa carieră condusese pe ultimul drum sute 
de persoane decedate, nu se obișnuise niciodată cu 
adevărat cu misterul impenetrabil al morţii. Chiar 
dacă o vedea din perspectivă creștină, moartea, sfâr- 
șitul acesta inexorabil al corpului material îl intriga şi 
îl tulbura în continuare. Credea, desigur, cu tărie în 
viața de apoi, conform tuturor preceptelor religiei sale 
dar, cu toate astea, moartea pământească îi aducea de 
fiecare dată în suflet multă tulburare şi o oarecare 
deznădejde. 

Cel condus la groapă acum, un tânăr de 24 de ani, 
mort într-un accident de maşină, făcea parte din acel 
scenariu detestat chiar și de preot, de dispariție neaș- 
teptată, când acel tânăr ar mai fi avut atâtea de făcut 
aici, pe pământ. Chiar dacă nu prea recunoștea în 
sinea sa, îi fusese destul de greu să consoleze această 
familie, care-și pierduse singurul fiu atât de brutal și 
tragic, chiar dacă se folosise de cele mai încurajatoare 

concepte biblice. Părinții băiatului nici nu mai puteau 
să plângă, ochii le secaseră de lacrimi și doar gemeau 
din când în când, cu o deznădejde înfiorătoare. Era 
partea cea mai grea, probabil, a efortului de slujire 
practicat de omul bisericii. 

Se urcă în mașină cu un gust amar şi demară încet 
spre casă. Își luase restul după-amiezii liber, pentru a 
se putea relaxa puţin. Conducea mecanic, iar în minte 
exersa un gol profund, care-l ferea de gândurile negre. 
Chiar dacă învățase tot felul de tehnici de rugăciune 
menite a aduce liniște și alinare în suflet, părintele 
Boden recurgea deseori la această practică de golire 
de gânduri, care îi rezolva de regulă problemele su- 
fleteşti și de conștiință. Acum însă reușea mai greu să 
se concentreze, dintr-un motiv greu de înțeles: nu era 
nici prima și nici ultima înmormântare. 

Îi atrăsese atenţia, printre cei adunați la funeralii, 
un individ care nu părea să fi făcut parte din familie 
și nici măcar din zonă. Adică, Tarmonul era suficient 
de mic și de conservator pentru a putea detecta cu ușu- 
rință un străin. Omul acela se tot foia, încerca să atragă 
cumva atenţia, căutând să se apropie tot mai mult de 
membrii familiei decedatului și nu părea deloc marcat 
de tristul eveniment. Ba chiar parcă era pe punctul de 
a vinde ceva. La un moment dat îl auzise șușotind cu 
cineva din asistență. Părintelui Boden parcă i se pă- 
ruse, dar individul vorbea ceva de viața veşnică sau 

cel puţin de una foarte îndelungată. Că sfârșitul nu e 
aici, parcă auzise preotul. Omul vorbea nu din pers- 
pectivă religioasă, ci mai degrabă... tehnică. 

Sigur i se păruse, gândi părintele, adică cine ar în- 
curaja în mod absolut dement pe cineva care trece 
printr-o astfel de tragedie? Până la urmă, însă, dădu 
preotul din umeri, avem de-a face cu tot felul de luna- 
tici în zilele noastre. Unul în plus sau în minus nici mă- 
car n-ar înclina balanța contemporaneității. 

Ajunse în fața căsuţei sale, parcă mașina și pătrunse 
în livingul generos. Îşi turnă o limonadă rece din fri- 
gider, se întinse pe canapea și ațipi. După un timp in- 
definit se trezi buimac, din cauza soneriei stridente a 
telefonului. Ridică receptorul. 

— Ernst Boden, aici. Poftiţi! 

— Ppp... părinte, părinte, nu închideţi, vă rog... 

O voce de bărbat, subțire și precipitată, la capătul 
celălalt al firului. 

— Calmaţi-vă, nu închid! De ce aș face-o? 

— Bine, bine, gâfâi bărbatul. Ascultaţi! Mă numesc 
Bertel. Sunt... sunt unchiul băiatului... decedatului. E 
fiul surorii mele... 

— Îmi pare rău, Dumnezeu să-l odihnească! Tocmai 
am fost acolo, ştiu prin ce treceţi, rosti preotul calm. 

— Nu, nu, nu e asta... ăăă, adică, da, e tragic, pro- 
babil nu o să ne revenim niciodată, dar... ascultați... 

— Ascult! 


201 


Respiră! Daniel Botgros 


— A venit la noi un individ. Plin de tupeu, părea 
un fel de comis-voiajor sau ceva de genul ăsta. Sora 
mea și soțul ei n-au putut vorbi cu el, ei sunt și acum 
sub imperiul sedativelor. Eu, scuzați, pe mine mă ajută 
mai degrabă un pahar de tărie în astfel de momente. 
În fine, omul voia sa ne facă o... ofertă. M-am rățoit la 
el, bineînţeles. Ce nebun ar vinde ceva la înmormân- 
tarea unui tânăr de doar 24 de ani? Sau la orice înmor- 
mântare... 

— Așa... Și ce v-a propus? întrebă Boden, căutând 
să o scurteze. 

— Nu o să credeți, părinte! N-o să credeţi! Nici mai 
mult nici mai puţin decât să nu ne despărțim definitiv 
de Ian. Scuze, așa îl chema pe nepotul meu. 

— Cum adică? 

— A zis că trebuie să decidem repede, pentru că 
altfel s-ar putea să nu reuşim. Nu mai putem să-l adu- 
cem, dacă trece timpul. 

Părintele Boden se încruntă. 

— Domnule... 

— Bertel. 

— Domnule Bertel, îți înțeleg durerea și... nu mi-o 
lua în nume de rău, dar nu cumva ai reușit să o înăbuși 
prea mult cu... ştii dumneata cu ce? 

Bărbatul de la telefon nu păru jignit. 

— Nu, părinte, sunt cât se poate de treaz. Dar mă 
consider un tip credincios. Cu frică de Dumnezeu. Vă 

jur. De aceea v-am sunat. E posibil așa ceva? Ce voia 
să spună omul ăsta? Cum adică, să nu ne despărțim 
de lan? Oricum, e foarte insistent. A spus că bea o 
cafea și revine, până ne mai gândim. 

— Domnule Bertel, escrocii din zilele noastre și-au 
diversificat metodele. Acesta o fi vreunul mai rafinat. 
Părerea mea e să nu-l luați în seamă și dacă insistă, 
anunțați poliția. Nimeni nu vă poate oferi așa ceva. 
Sunteţi conștient, nu? 

— Nu știu ce să mai cred, părinte. Părea foarte con- 
vingător. 

— Mda, de fapt, l-am observat şi eu la un moment 
dat și am realizat că nu făcea parte din peisaj. 

— Da? Atunci știți despre ce vorbesc. Problema e că 
Gloria, ăăă, nepoata mea, sora lui lan, a prins discuția 
și a făcut o criză îngrozitoare de isterie. Îl vrea pe lan 
înapoi și ameninţă că se sinucide. Are doar 15 ani. 

— "Toate acestea s-au întâmplat după înmormân- 
tare? întrebă neîncrezător părintele. 

— Da, da, totul a mers foarte repede, omul pare că 
știe ce vrea. Dar... părinte. Așa e, că Domnul nu îngă- 
duie așa ceva? 

— Domnule Bertel, nu e timp acum de predici re- 
ligioase. Dacă eşti credincios ştii că stăpânul învierii 
și vieţii veșnice nu e nimeni altul decât Domnul lisus. 
O ştiu și copiii de grădiniță. Cine crezi dumneata că 
se poate substitui lui Dumnezeu? Nepotul dumitale 

a plecat, înţelegi? Trebuie să aștepte Judecata și, even- 
tual, viața de apoi. Toţi ajungem acolo. 

Cu toate că era convins de ce spune, Boden recunoş- 
tea că toată situația părea cel puţin neobișnuită. 

— Părinte, știți ce mai e ciudat? Îmi amintesc foarte 
clar acum că soțul unei femei pe care o cunosc a dis- 
părut la un moment dat fără urmă. Ce mi s-a părut 
neobișnuit e că nimeni nu l-a căutat. Nici măcar n-au 
anunțat poliția. Au venit doi copoi, așa, formal, dar 
dacă familia nu a depus plângere, au închis dosarul. 
Şi se pare că nu sunt singurii. 

— Și ce legătură are? întrebă nelămurit Boden. 

— Nu ştiu exact, dar... mi s-a părut ieşit din comun. 
Mai sunt și alte familii care nu-și plâng morții și nu 
merg niciodată la cimitir pentru a duce flori sau a 
aprinde vreo lumânare. 

Boden își trecu mâna prin părul cărunt. Obosise, 
căci toată conversaţia asta i se părea absurdă. Omul 
de la capătul firului îi simți ezitarea. 

— Părinte, vă rog, ajutați-mă! Nu ştiu ce să fac. N-aţi 
putea veni aici? 

Părintele oftă. În cariera sa îndelungată avusese 
de-a face cu tot felul de situaţii, chiar cu exorcizări în- 
grozitoare, pentru că stăpânea aceste tehnici. Trecuse 
prin multe și parcă nu mai voia bătaie de cap. Deși, 
mintea sa iscoditoare îl îmboldea să cerceteze întâm- 
plarea pornind de la premisa că individul acela nu era 
un escroc. Pentru că așa părea. 

Trecu parcă o veșnicie. Timpul, indefinit, se învârtea 
concentric, nenatural, părea că nu ajunge niciunde, ci 
doar erodează și erodează... Patrick căzuse într-un fel 
de catatonie. Imaginile atât de reale cu Vanora lui îi în- 
frânseseră orice urmă de orientare în acel spațiu, în 
acel moment și în acea lume. Nu mai izbutea să pună 
cap la cap ceea ce percepuse, iar universul din jurul 
lui nu se agrega logic. Mai degrabă părea un construct 
straniu, guvernat de legități aleatorii, haotice, de neîn- 
teles pentru polițist, care părea un simplu spectator 
confuz. 

Îl trezi un horcăit repetat. Tresări, deschise ochii şi, 
ca printr-o ceață densă, îl zări pe Varney căzut la pă- 
mânt, părând că se trezește. Brusc, Quinlan își aminti 
totul, dar îl indispunea o greață persistentă și o sâcâi- 
toare durere de cap. Se târî spre bătrân şi-i dădu câ- 
teva palme ușoare. Acesta se opri din horcăit, tuși şi 
deschise ochii. 

— Fe... era să mă omori! Așa faci de obicei? Nu vreau 
să mă gândesc ce le faci „clienţilor” tăi care nu coope- 
rează... 

— Hai, nu te mai alinta! îl admonestă Quinlan. Ţi-a 
revenit piuitul? Unde e grozăvia aia? 

— Să nu mai vorbeşti așa de Lukia, auzi? Lukia e 
ceva... special. 

Icnind, Patrick reuși să se ridice. Trase un scaun și-l 
apucă pe Varney de subțiori, izbutind să-l așeze. Bă- 
trânul încă respira greu, dar părea că-și revine. 

— Ştii, rosti Varney, de fapt îți sunt recunoscător că 
nu i-ai făcut niciun rău Lukiei. Și nici Bettinei. Până 
la urmă, mă bucur într-un fel și pentru mine. Cine ar 
mai fi avut grijă de ele? 

Quinlan tăcea de o vreme, nefiind capabil să înțe- 
leagă ce ruptură se produsese între lumi, din moment 
ce permisese astfel de apariţii? Era obișnuit cu tot fe- 
lul de ciudățenii omenești, dar aici lucrurile păreau 
că scapă dintr-o zonă convențională, oricât de neobiș- 
nuită ar fi fost ea. Căuta cu ardoare să nu se gândeas- 
că la Vanora, își construia clipă de clipă un fel de ar- 
mură care ar fi trebuit să-l apere de colaps. Fusese de 
mai multe ori pe marginea prăpastiei și chiar căzuse 
în ea. Voia să elucideze aceste mister și chiar dacă îl 
copleșea o senzaţie de vinovăţie faţă de fetița lui, lu- 
crurile puteau fi un pic amânate. 

— Trebuie să-mi spui cum te cheamă, îl auzi vag pe 
Varney. Nu-ţi place să-ţi spun Tanguy, am văzut. Vreau 
să vorbim şi măcar un nume real m-ar ajuta... 

Quinlan întoarse ochii spre el. 

— Ce contează? Un nume nu e decât o convenţie, 
nu înseamnă nimic. Poţi să-mi spui cum vrei. 

— Nu, nu înţelegi. Vreau să te ajut. Trebuie să fim 
sinceri acum, altfel nu se poate. Aici lucrurile nu stau 
cum... crezi tu. Ascultă-mă! Dacă mă lași să te ajut, nu 
va mai conta nicio discreţie, niciun secret. 

— Bătrâne, ce tot vorbeşti? Iar o luăm de la capăt? 
Tu nu înţelegi că am nevoie de răspunsuri? Deocam- 
dată sunt doar eu, dar cavaleria poate veni oricând. 
Fii deștept și povestește-mi mie mai întâi totul. 

— Nu mă lua de prost, tinere! Dacă voiai asta, ai fi 
făcut-o demult. Cum ţi-am spus mai devreme, ești pe 
cont propriu și, mai mult, ai o problemă asemănă- 
toare cu a mea. 

Quinlan se ridică nervos și strânse pumnii până la 
durere. 

— Nu mai opune rezistență! Încetează! Dărâmă, la 
naiba, zidurile alea și lasă-mă să te ajut! urlă bătrânul, 
cu ochii injectați și cu părul vâlvoi. M-am săturat de 
aroganţa ta! Şi eu am fost ca tine! Exact ca tine! Am tre- 
cut prin ceva față de care iadul e o biată stațiune de 
relaxare. Ani de zile! Am murit și am înviat de zeci de 
ori. Apoi... a apărut Lukia. Sorcha asta m-a salvat! Adică 
a venit cineva de pe altă planetă, de pe altă lume, habar 
n-am de unde a apărut, să-mi salveze fetița! Realizezi? 
Înțelegi măcar o fărâmă din ce-ţi spun? 

În mod destul de neobișnuit, lui Patrick îi căzuseră 
umerii. Părea din nou într-un fel de transă, într-o ca- 
talepsie lucidă, care nu-i permitea să acționeze în ni- 

ciun fel. Se așezase jos, pe podea, cu spatele la zid. Stătu 
așa multă vreme, ascultându-l sau poate nu pe Varney, 
care continua să vorbească. Uneori înțelegea ce-i spune 
bătrânul, alteori nu. 

— Patrick. Patrick Quinlan. 

Bătrânul se opri brusc din peroraţia sa. 

— Sunt polițist. Suspendat. Imediat după moartea 
Vanorei. 

Varney înghiţi în sec de câteva ori. 

— Așa mai merge. Acum crezi că poţi să asculți lu- 
cid ce-ţi spun? Măcar puțin să nu te gândești la Vanora? 
Crezi că ești în stare? 

Patrick ridică din umeri, trist. 

— Bătrâne... mi-e greu să cred că acolo e fetița ta. 
Nu te amăgi! Chiar dacă e al dracului de ciudat ce se 
întâmplă aici, nimeni niciodată n-a reușit asta. Și dacă 
chiar ar fi așa, ceea ce e absurd, nu crezi că era mai bine 
să o laşi pe Bettina să se odihnească acolo unde e? Ar 
fi grotesc şi nedrept să o aduci astfel. Tu chiar crezi că 
ființa de acolo e fata ta? 

Bătrânului i se umplură ochii de lacrimi. Se ridică 
și-l apucă pe Quinlan de piepții cămășii, scuturând-l 
cu forță. 

— Preferai contrariul?! urlă ca scos din minți. Uite 
ce ai ajuns tu! O simplă carcasă goală. Eu măcar sunt 
fericit. O am pe Bettina mea aici, cu mine. Oricum ar 

— Serios? ripostă cu cruzime Quinlan. De unde știi 
cu adevărat că ar vrea să fie aici? De unde ştii, bătrân 
neghiob? 

Cuvintele lui Quinlan îl arseră pur şi simplu pe 
Varney. Strânse ochii cu putere și-i dădu drumul. Se 
prăbuși lângă el, cu spatele la perete, hohotind. Criza 
de plâns dură mult. Apoi păru să-și revină. 

— Quinlan! Nu vrei să o vezi, măcar? 

Patrick nu mai avu puterea să reacționeze. Vanora 
apăru cu forță în conștiința lui, într-o materialitate 
ucigătoare. Imagini, fragmente disparate, scene din 
anii minunați ai vieţii sale cu copila îi defilară prin fața 
ochilor, într-o sarabandă colorată și plină de sunet. 
Ceea ce îl îngrozea, pentru că credea că totul e o teri- 
bilă și tragică farsă, era faptul că ar mai fi putut vorbi 
o dată cu fetița lui, cu toate că era convins că ar fi fost 
vorba de o fantoșă. Se agăța treptat și deja obsesiv de 
această posibilitate, deşi partea rațională a conștiinței 
sale îl avertiza asupra grozăviei. Fără să-și dea seama 
ce se întâmplă, se trezi că cineva îi îndeasă între buze 
un fel de bomboană. O înghiţi cuminte, mecanic. 

— Rămâi aici, vin imediat, auzi ca prin vis vocea lui 
Varney. 

Apoi, după cine ştie cât timp, totul începu să vibreze 
în jur. Simţi sunetul mut în toate organele, dar nu cu 
aceeași intensitate ca înainte. Întredeschise cu greu 
ochii. Fiinţa de coșmar era chiar lângă el. Tresări slab. 

— Ce... ce se întâmplă? bâigui el. 

„Nu te speria, auzi o voce coerentă în cap. (Își smuci 
bărbia de câteva ori, de parcă cineva ar fi vrut să-l hră- 
nească forțat.) Şşș... calm”, continuă vocea amplă, cu 
inflexiuni moi. Părea transmisă de toate organele și 
umorile sale, printr-o vibraţie care, cine știe cum, ajun- 
gea la conştiinţa și înțelegerea lui. „Bettina va dispă- 
rea puțin. Apoi... îți vom căuta fiica. Nu va fi uşor, e 
plecată demult. Va trebui să ne unim forțele, dar nu-ți 
face griji, o vom găsi. Deşi Liniile Vachtang sunt foarte 
greu de separat. Acum, să te pregătești pentru... ceva. 
Haide, trebuie să vii aici..., la noi”. 

Quinlan era efectiv amorţit, fără să reușească să se 
opună în vreun fel. Niciodată nu fusese atât de nepu- 
tincios și încă era convins că trăieşte un coșmar. Unul 
din acelea realiste și persistente. Apoi, brusc, ceva ne- 
gru îi cobori pe ochi și o presiune păru că-i astupă gura 
și căile respiratorii. Icni spasmodic și se trezi într-un 
univers cețos și lichid, ca într-un sac amniotic, înecân- 
du-se groaznic. 

„Respiră!” auzi în cap. „Respiră!” Treptat, îşi recă- 
pătă suflul, după eforturi disperate. „Așa, așa. Acum, 
așteaptă!” 

— Unde sunt? încercă să rostească Quinlan, dar, 
spre surprinderea lui, nu-și auzi vocea decât în cap. 

Fiinţa se pregătea să-l absoarbă pe Quinlan și avea 
nevoie de liniște şi concentrare. Trebuia să se conec- 
teze cu celelalte, pentru a crea coridorul potrivit. Nu 
era deloc simplu, nici măcar pentru Lukia, dar credința 
puternică în sacrificiul etern al lui Dursun, care însu- 
flețise generaţii întregi, spera să-i dea forța necesară 
pentru acest tip de slujire. Cu toate că găsiseră aici multă 
durere și cruzime, multă moarte și haos, ceva, o scân- 
teie de spiritualitate, uneori suflete mari și generoase, 
capabile de sacrificiu și de credinţă, le determinaseră 
pe sorcha să rămână o vreme printre oameni. 

Acceptaseră închiderea culoarului Zurab, prin care 
sosiseră pe Pământ, convinse că aici pot onora cum se 
cuvine pe Dursun. Şi până acum, cel puţin, reușiseră 
să ajute mai multe ființe de pe această lume. Lukia și 
cele din specia ei se adaptaseră rapid la vibraţiile lumii 
pe care coborâseră. Oscilaţia continuă între liniile care 
țineau acest univers le permitea prezența materială 
aici, cu toate riscurile pentru cei cu care intraseră în 
contact. Simţiseră la unii oameni influențe negative, 
chiar malefice, dar niciodată, în niciun univers, nu fu- 
sese ușor. Sacrificiul și slujirea trebuiau duse la bun 
sfârşit. Numai așa calea spre Dursun se deschidea, ar- 
monios și blând, pentru cei devotați. 

Agentul Baramas nu vedea nicio mișcare în casă. Era 
o construcție urâtă, de cărămidă, placată cu imitație 
de piatră, de fapt un fel de coșmelie ascunsă de tufe și 
pomișori odată decorativi, acum netunși de o veșni- 
cie. Badri se uită în jur, apoi împinse ușor portița, pä- 
truzând în curte. Se îndreptă spre ușa principală și 
bătu. Din nou, niciun semn că imobilul ar fi fost lo- 
cuit. Doar câteva păsări zburară cu zgomot şi fâlfâit 
de aripi din copacii stufoși din jur. Polițistul bătu din 
nou, de data aceasta mai insistent. Până la urmă, o 
perdeluță murdară se dădu la o parte din ochiul de 
geam al ușii și o față zbârcită se ivi de după ea. Se auzi 
un zăvor și ușa veche se deschise cu un scârţâit pre- 
lung. În cadrul ei, o bătrână se holbă la tânărul din 
prag. Badri scoase un pliant cam mototolit. 

— Bună ziua, doamnă! Avem o ofertă pentru dum- 
neavoastră. Înainte de a ne refuza, vreau să vă rog să 
mă asculați un pic... 

Bătrâna, cu un păr alb neîngrijit și un halat destul 
de murdar, încercă să-i închidă ușa în nas. 

— Nu cumpăr nimic! Vezi-ţi de drum! 

Încercă din nou să împingă ușa, dar Badri pusese 
pantoful în ramă. Bătrâna căscă ochii de mirare. 

— Hei, ce crezi că faci, golanule? Dispari de-aici 
până nu chem poliția! 

— Staţi un pic! De fapt, îmi caut sora. Primise o 
ofertă de lucru de la dumneavoastră și... 

— Pleacă! Nu auzi? încercă să-l îmbrâncească fe- 
meia. Nu știu de nicio soră. Nu am de lucru pentru ni- 
meni! 

Badri cântări rapid situaţia, apoi decise că oricum 
fusese ziua metodelor neortodoxe, așa că o împinse 
pe bătrână înăuntru, trântind-o pe canapeaua pono- 
sită din mica sufragerie. Un miros greu, de acru, de 
stătut și mucegai îi izbi nările, făcându-l să tușească 
de câteva ori. Bătrâna încercă să tipe, dar mâna poli- 
țistului îi pecetlui gura. 

— Liniște! Nu-ţi fac nimic. Vreau doar niște infor- 
mații, ok? Dacă te liniștești, totul se va termina cât se 
poate de repede. 

Rostind asta, Badri chiar se amuză un pic, pentru că 
părea un fel de gangster de operetă din filmele de serie 
B. În acel moment, însă, o vibraţie profundă îi făcu 
pielea de găină. Corpul îi fu cuprins de un tremur ciu- 
dat și dinţii i se izbiră, fără niciun control, unii de alții. 
Încremeni în faţa femeii, aproape paralizat. Tremura 
spasmodic, de parcă ar fi fost cuprins de friguri. Prin 
ceața care i se pusese pe privire i se păru că observă 
ceva ciudat la bătrâna care rămăsese trântită pe cana- 
pea. Aceasta părea că rânjește! 

Închise ochii de mai multe ori şi îi deschise iarăşi, 
dar vedea extrem de neclar. Faţa ridată a femeii abia 
se distingea și părea că se îndepărtează şi se apropie 
într-un ritm haotic. Badri se dădu înapoi și se sprijini 
instinctiv de un corp de mobilă. Respira greu, pe piept 
îl apăsa ceva de o tonă și reușea tot mai dificil să gân- 
dească în mod coerent. Câteva spasme de vomă îl scu- 
turară rapid și o durere de cap ca un cui înroșit se 
instală în partea dreaptă a craniului. Gemu și se prinse 
cu mâinile de cap, încercând să atenueze senzaţia. 

Cu toate stările groaznice, i se păru că undeva, acolo, 
mai e o prezenţă. Ca prin vis își aminti de reacția puș- 
toaicei Newlin, de mai devreme, dar nu reuşi să în- 
săileze ceva coerent. 

Încercă din nou să se îndrepte spre bătrână, dar nu 
reuși. Căzu în genunchi, gâfâind, cu o groaznică sen- 
zație de sfârșeală. Ca printr-o lentilă murdară observă 
că bătrâna se ridică ușor de pe canapea și apucă ceva, 
un obiect greu de pe o poliţă, poate o vază ori o sta- 
tuetă. Cu toate că Badri nu reușea să agrege ceva de 
genul coordonatelor încăperii sau mișcarea unor per- 
soane în acel spațiu, i se păru că bătrâna se îndreaptă 
spre el cu lucrul acela în mână. Strânse cu putere ochii, 
încercând din răsputeri să se concentreze pentru a se 
ridica de jos. Chiar și așa, intuise pericolul. Apoi ceva 
se întâmplă. Badri nu reuși să urmărească ce se schim- 
base în câteva secunde, dar bătrâna păru că plonjează, 

izbită de ceva din spate. Planând în aer cu încetinito- 
rul, ca o rablă de avion rămas fără motoare, bătrâna 
se prăbuși peste el. Badri o simţi ca pe un munte și 
căzu pe spate. Nu mai văzu nimic din cauza terifian- 
tei senzații de neputinţă, dar cumva percepu două 
mâini subțiri, dar viguroase, care îl scoaseră de sub ne- 
obișnuita povară şi-l traseră afară. 


X k k 


Când se trezi, Badri simți umezeală sub spate. Afară 
se întunecase și el zăcea pe iarba rece, plină de roua 
nopții. Jarul rubiniu al unei ţigări luci lângă el. 

— Bună dimineaţa, Alteța Voastră! auzi o voce bat- 
jocoritoare lângă el. Aţi făcut cumva buba? Ooo, să- 
răcuţul, a dat piept cu balaurul și ghici ce? Și-a stricat 
freza... 

Polițistul întoarse cu greu capul. Lângă el, Roberta 
stătea în fund pe iarbă, cu cotul pe genunchi și fuma, 
chipurile, concentrată. Încercă să se ridice, dar îl du- 
reau îngrozitor oasele, de parcă trecuse printr-un ma- 
laxor. 

— Nn... Newlin... ce cauţi aici? Ce s-a întâmplat? 

Fata îi suflă fumul drept în nas. 

— S-a întâmplat că nu m-ai ascultat, asta s-a întâm- 
plat. 

— Cc... cum adică? Ţi-am spui să stai în mașină... 

— Serios? Așa mi-ai spus? Uite că dacă stăteam în 
mașină, cum mi-ai zis tu, acum erai în sufrageria ia- 
dului, cu Sărsăilă la masă și ciocneați un pahar de 
smoală topită. 

Badri încercă să pună cap la cap ultimele evenimente, 
dar un smog gros îl apăsa pe creier. Își amintea că bă- 
tuse la ușă, apoi apăruse o bătrână și cam atât. 

— Roberta, ce era acolo? 

Fata oftă și aruncă mucul de țigară. 

— Ţi-am tot spus, dar degeaba. Acolo era dracul, cu 
slujitoarea lui, hoașca aia bătrână, care voia să-ţi dea 
cu o vază în cap, în timp ce tu te tăvăleai neputincios 
pe jos. Ştii, ca o râmă din aia tăiată în două... 

Agentul se strâmbă. 

— Noroc cu Newlin, prietena ta! Noroc cu Newlin 
care și-a învins teama după ce a luat o dușcă zdravănă 
din mizeria ta de tărie și l-a înfruntat pe Scaraoţchi. 
Iar baba va regreta toată viața — cât o mai avea din ea 
- că l-a pupat în fund. 

Badri reuși cu chiu cu vai să se ridice în capul oase- 
lor. Îşi masă fruntea dureroasă. 

— Ai văzut ceva acolo? Adică, în afară de mine și 
de bătrână. Cred că mai era ceva sau cineva, altfel nu 
se explică ce-am păţit. Nimic de pe lumea asta nu are 
astfel de efecte asupra cuiva. 

Newlin îl privi cu milă. 

— Păi tu crezi că Scaraoţchi e din lumea asta? Naiv 
mai ești, copoiule! Nu l-am mai văzut acum, dar era la 

post, pentru că am vomitat de nu ştiu câte ori până am 
pocnit-o pe babă. Şi nu numai, tot ce e în mine, toate 
organele, părea că o iau în direcții separate, încercând 
să plece undeva. Așa că, da, Necuratul era acolo! 

Și atunci sună telefonul. Badri uitase de el, în vâl- 
toarea evenimentelor, terminalul fiind rătăcit pe un- 
deva prin buzunarul hainei boţite. Realiză cu greu că 
ce se aude e soneria telefonului. 

— Cred că te sună prietena ta, slujitoarea știi tu cui, 
ricană rânjind Roberta. Poate te așteaptă să termine 
ce a început... 

Badri se uită urât la ea, apoi pescui telefonul din 
buzunar. Era un număr necunoscut, deși parcă își 
amintea ultimele cifre. La capătul celălalt, o voce de 
femeie. 

— Alo? Alo? 

— Da, răspunse răgușit Badri, apoi îşi drese vocea. 

— Bună seara. Am mai vorbit cu dumneavoastră, 
dar... mi-aţi închis telefonul. Ştiţi, din partea lui Pa- 
trick Quinlan. Nu închideţi, vă rog! Sunt... sunt psiho- 
terapeutul lui. 

În alte condiţii, Badri ar fi fost surprins știind că, 
cu toate problemele fostului său șef, acesta n-ar fi ape- 
lat la ajutor din afară. Acum însă începuse să se obiș- 
nuiască. Uneori lucrurile sunt mai ciudate decât te-ai 
aștepta. 

— Mda, poate m-am grăbit atunci. Ce s-a întîm- 
plat, doamnă? 

— Spuneţi-mi Myrthe, vă rog! Păi... aș fi vrut să 
vorbesc cu Patrick. M-am gândit că poate e cu dum- 
neavoastră... 

— De unde ideea asta? 

— Nn... nu știu. Probabil că sunteți prieteni. 

Myrthe își mușca buzele, emoționată, să nu se dea 
de gol cu urmărirea telefonului. Era ultimul lucru pe 
care și-l dorea acum. 

Lui Patrick i se păru că aude vocea femeii cu un fel 
de ecou. Scrută întunericul din părculețul unde îl adu- 
sese Roberta, luminat slab de niște becuri anemice și 
văzu o siluetă de femeie care se apropia pe alee. Vor- 
bea la telefon. Apoi realiză că vorbea chiar cu el. În- 
chise și se ridică cu greu, îndreptându-se spre femeia 
care se apropia. Myrthe păşi în lumina becului. Mig- 
nonă, brunetă, frumușică, îmbrăcată în niște panta- 
loni tactici, cu buzunare și o jachetă. Părea că se pregă- 
tise de o acțiune sau ceva de acest gen. Patrick realiză 
ceea ce părea fi o coincidenţă, dar cu siguranţă nu era. 
Cum îl găsise femeia? 

— Bună seara din nou, salută el, cu două degete la 
tâmplă. Dacă nu aveţi nimic împotrivă, o să vorbim 
mai târziu despre cum naiba m-ați găsit. Până atunci, 
de ce îl căutați pe Patrick? 

Tarin, Karla și Vulpea declanșaseră un fel de acțiune 
de căutare, bazată pe cunoștințele, e drept, nu foarte 
aprofundate, despre apariţiile ciudate din ultimele 
sute de ani. Aici, desigur, Karla domina terenul, pa- 
sionată fiind de domeniu. Fetele încercaseră să se fo- 
losească de niște amici comuni, dar nu reușiseră să 
afle nimic din ce i-ar fi putut conduce spre o posibilă 
explicaţie vizând întâmplările stranii prin care trecu- 
seră Tarin și Vulpea. Şi atunci... luară o hotărâre pe 
care Tarin o calificase drept... istorică! Deşi se amu- 
zase de această expresie, până la urmă negăsind nimic 
istoric aici, deciseseră să se întoarcă la casa Sophiei și 
a lui Gerd. 

„Dar, nu mergem fără întăriri!” declamase pompos 
Karla. „Aşteptăm seara și ne deplasăm frumos spre 
domeniul groazei. Până atunci îl căutăm pe Redon.” 

„Poftim? se mirase Tarin. Redon e colegul tău. Nu 
putem, să-i spunem, deocamdată, nimic!” 

„Ei, nu e chiar coleg, replicase Karla. E... un fel de 
consultat pe probleme de securitate. Adevărul este că 
e rudă cu Max.” 

„Patronul?” 

„Mda, finanţatorul publicației. Dar, se grăbi Karla, 
e cel mai potrivit. Nu-l prea duce mintea, în schimb e 
expert în sporturi de contact. O să vă placă, sper.” 

Tarin strâmbase din nas. „Dacă spui tu...” 

Aşa că Redon îi aștepta în centru, la o terasă. Cei 
trei se așezară și cerură câte o limonadă. Redon, înalt, 
ciolănos, tuns foarte scurt, cu niște ochi mici îndesaţi 
sub arcade proeminente, îmbrăcat în blugi strâmți și 
tricou așișderea, își etala o brățară groasă la mâna 
dreaptă, trăgând cu coada ochilor la bicepşii de sub 
mâneca strâmtă a bluzei, care se încordau la fiecare 
mișcare. Sorbea din când în când cu paiul dintr-un 
milkshake proteic, închegând astfel o imagine cam ca- 
raghioasă, în contrast cu aparența de dur. 

— Ei sunt prietenii mei, Tarin și... Vulpea. Vom lu- 
cra împreună, îi prezentă Karla pompos. 

Redon sorbi zgomotos din pai şi-i privi pe sub sprân- 
cenele bogate. Se ridică puțin de pe scaun și le întinse 
mâna. 

— Redon, se prezentă el. Staţi liniștiți, sunteţi pe 
mâini bune. Numai că prietena și colega mea nu mi-a 
spus ce avem de făcut. Poate mă lămuriţi voi. 

Vulpea și Tarin priviră unul la altul, încurcaţi, apoi 
o fixară pe Karla, întrebător. 

— Redon, vom merge într-un loc. Nu trebuie decât 
să ne însoțești și... la nevoie... să... în fine, sper că nu va 
fi cazul, rosti fata repede. Dar, recent s-au întâmplat 

niște lucruri și... nu prea am vrea să mergem singuri 
acolo. Pe de altă parte, tu te descurci grozav. Dacă nu 
tu, cine? îl flată Karla pe lungan. 

Redon o privi cam tâmp, apoi privirea i se încălzi 
și pe mutra aspră păru că înfloreşte chinuit un fel de 
zâmbet. 

— Nu-mi fac probleme, prinţesă, rosti el răgușit. 
Mergem și-n iad dacă vrei! Mai știi când l-am ars pe... 

Apoi râse gros, gâlgâit. 

— Da, da, dar nu e cazul acum, Redon, îl opri Karla. 
Povestim altădată despre asta. După ce se întunecă 
mergem în partea de sud a orașului. 

— În sud? se miră lunganul. Ce facem acolo? E o 
zonă cam de bogătani. 

— O să vezi, i-o scurtă Karla. Ai pregătit maşina? 

— Normal, se umflă în pene Redon. Spălată, parfu- 
mată, ne așteaptă. Vă fac o tură de n-o s-o uitaţi. 

Tarin se strâmbă discret, dar lunganul nu avea ochi 
decât pentru Karla. Porniră de cum se întunecă. Ma- 
șina lui Redon, un SUV mătăhălos (cum altfel?) rula 
ușor pe străzile din Tarmon. Tarin setase navigația de 
pe smartphone să-i ducă la benzinăria unde se adă- 
postiseră în acea noapte. Era, probabil, locul cel mai 
apropiat de casa Sophiei și a lui Gerd. Pe fată o scu- 
tură un fior serios la gândul că se vor apropia din nou 
de acel loc blestemat, dar n-avea de ales. Nu mai putea 
da înapoi în acest moment. Și, până la urmă, nici nu 

avea de gând. Vupea era şi el încordat. ÎI simţea, înce- 
puse să-l cunoască și... cumva, să nu-și mai imagineze 
viitorul fără el. Oh, era prea mult? Poate, dar părea 
un sentiment care se instala tot mai confortabil în inima 
ei. Casele întunecate defilau prin geamurile laterale 
ale mașinii lui Redon. Acum era ora la care Tarmonul 
părea un fel de oraș fantomă. Însă un moment numai 
bun pentru cei patru. După un colț, lunganul opri în 
fața micii benzinării pe care și-o stabiliseră ca punct 
intermediar și, de ce nu, poate chiar un fel de stat major. 

— Parcăm aici, bem o cafea? se întoarse băiatul mă- 
tăhălos către ei. 

— Parcăm, dar n-avem timp de cafea, spuse Karla, 
repezită. De aici trebuie să mergem pe jos. 

— Cum vrei tu, scumpete. 

Redon ridică din umeri și opri motorul. Coborâră 
cu toții și încercară să se orienteze. 

— Tarin, Vulpea, e rândul vostru, îi îndemnă Karla. 
Hai să găsim locul! 

Rătăciră destul de mult pe străduţele încâlcite. Își 
cam pierduseră speranţa că ar putea găsi casa aceea 
ciudată, pentru că în cartier multe dintre clădiri semă- 
nau. La un moment dat aproape că se ciocniseră de 
doi polițiști aflați în patrulă, care deveniră cam sus- 
picioși, dar Karla se folosi cu dezinvoltură de legiti- 
maţia ei de presă, astfel că putură să-și continue cău- 
tările. La un moment dat, Vulpea recunoscu un mic 

rondou cu flori, prin care își aminti că trecuse în viteză, 
fugind din casa îngrozitoare a Sophiei. 

— Aici undeva trebuie să fie, spuse băiatul. Sunt 
sigur. 

Se roti, însă, destul de dezorientat, apoi indică o 
direcție de-a lungul unei străduțe întunecate. 

— Asta trebuie să dea spre șosea! Îţi amintești, Tarin, 
că m-ai lăsat cu mașina în fața casei. Strada... Tranda- 
firilor! Parcă așa se numea! 

Tarin sări și-l sărută fugar pe obraz. Apoi îl scutură 
de umeri. 

— Bravo, eşti cel mai tare! Exact așa se numea. Îmi 
amintesc acum. Să mergem. 

Tarin îşi setă din nou aplicația de navigaţie, de data 
asta la nivel pietonal și porniră după indicațiile smart- 
phone-ului. În mai puţin de zece minute descoperiră 
casa înfiorătoare. Era luminată, inclusiv geamurile de 
la etaj, făcând oarecum notă discordantă cu clădirile 
din vecinătate. Cei patru tineri se așezară pe marginea 
bordurii, în dreptul unor tufișuri decorative. Karla 
nu-l lăsă pe Redon să-și aprindă o țigară, explicându-i 
că lumina ei ar putea să-i deconspire. Stătură așa multă 
vreme, urmărind luminile casei. Nu se ghiceau miș- 
cări şi nimeni nu intra şi nu ieşea. 

— Trebuie să facem ceva, se foi Tarin. 

— Intru eu, se oferi deodată Redon. N-am nicio 
problemă... 

— Nu! îl opri Karla. Nu suntem infractori. Doar in- 
vestigăm. 

— Ce... investigăm? întrebă cam nătâng lunganul. 

— Lasă că o să vezi tu, îl liniști Karla. 

Redon tăcu, dar o făcu doar pentru Karla, pe care 
o plăcea mult. Altfel, n-ar fi avut atâta răbdare. Nu 
avusese niciodată. Şi atunci ușa principală de la in- 
trare se deschise, așternând o pată de lumină pe ga- 
zonul din fața casei. În cadrul ei apăru un bărbat cu 
început de chelie, în costum şi o cravată neasortată, 
larg desfăcută la gât, care păși afară. Se întoarse spre 
persoana care îl condusese. Tarin și Vulpea tresăriră 
violent. În ușă stătea nimeni alta decât Sophia. Purta 
un costumaș alb din două piese și părul îi era ridicat 
într-un coc elegant, de parcă tocmai se întorsese de la 
o cină sau un spectacol în oraș. Schimbară câteva cu- 
vinte pe care cei patru nu le înțeleseră, din cauza unui 
vânt ușor care le purtă în altă direcție. Femeia părea 
deosebit de agitată, iar bărbatul cu chelie și cu o ser- 
vietă ponosită părea că încearcă să o calmeze. Tarin 
se ridică să vadă mai bine, dar brațul lui Redon o 
așeză uşor la loc. Fata îl privi surprinsă, însă lunganul 
îi arătă ceva cu un deget noduros, plin de tatuaje. Tarin 
urmări direcția indicată și văzu un microbuz parcat 
alături. Niciunul dintre ei nu-l remarcase, dar Redon 
le indică un braț odihnindu-se în rama portierei de pe 
locul șoferului, cu o țigară aprinsă între degete. 

— Ssst... îl așteaptă cineva... 

Karla îl privi şi ea surprinsă pe lungan. Îi trase una 
peste spate. 

— Bravo, măi! Nu te-am luat degeaba, șopti ea. 

Redon zâmbi strâmb. Se împăună ca un cocoș. 

— Poate ar fi interesant să discutăm cu individul 
ăsta, spuse încet Tarin. Asta nu e oră de vizite și nu 
pare a face parte din familia de scrântiți a Sophiei. 

— Și cum anume să facem asta? întrebă la fel de 
încet Tarin. Nu suntem nici de la poliție şi nici din filme. 

— Eu am o idee, dar... — încercă să spună Redon. 

— Nu, nu! îl opri categoric Karla. Ştiu cam ce fel de 
idei ai tu. 

— Karla, trebuie să facem ceva. Nu știu când mai 
putem veni aici, spuse şi Tarin. Ceva îmi spune că omul 
ăsta are cumva o legătură cu tot ce se întâmplă. În 
casă probabil că nu putem intra și, la naiba, nici nu 
mă tentează, dar cu individul ăsta am putea purta o 
discuție. Ce ziceţi? 

— De acord, dar nu cu metodele lui Redon! rosti 
categoric Karla. 

— Păi, atunci... — spuse și Vulpea, cam timid — de 
ce l-am luat cu noi? 

Karla se întoarse spre el surprinsă. Vru să spună ceva 
tăios, dar se opri în ultima clipă, cu gândul la Tarin. 

— Da, chiar așa, râse înfundat lunganul. Mă plicti- 
sesc ca dracu’ aici... 

— l-am putea urmări, dar suntem pietoni, constată 
Tarin un aspect evident. 

În faţa casei Sophiei, spiritele păreau că se aprind. 
Femeia începuse să gesticuleze, iar bărbatul cu chelie 
ridicase şi el un pic vocea. Tot nu se înțelegea, însă, ce 
vorbesc. Tinerii se uitară unii la alții. 

— Redon, rosti într-un târziu Karla cu grijă, ce idee 
aveai? 

Lunganul îşi frecă mâinile. 

— Staţi aici, nu vă mișcaţi, le spuse conspirativ. Aş- 
teptați semnalul meu. 

Apoi se ridică fluid, ca o felină. Cei trei îl urmăriră 
cu gura căscată. Tânărul se deplasă neauzit în umbra 
arborilor decorativi și se strecură pe partea dreaptă a 
microbuzului, după care... dispăru. Câteva secunde 
şi mașina păru că se scutură puţin, ca și cum cineva 
ar fi împins-o dintr-o parte. Apoi, nimic. 

— Ce naiba face? șopti Karla. Nu trebuia să-l las. 
Cine m-o fi pus să-l iau cu noi? 

Deodată, un braţ — parcă un alt braț — ieși pe geamul 
dubiţei și le făcu semn să se apropie. Karla, Vulpea și 
Tarin încremeniseră. Prima se dezmetici Tarin. 

— Haideţi! Ușor, pe traseul lui Redon... 

Porniră aplecaţi, ascunzându-se în umbra copăcei- 
lor decorativi. Când ajunseră la maşină, o ușă glisantă 
lunecă ușor spre spate. Primul se apropie Vulpea, care 
tresări puternic și se dădu un pas înapoi. Pe scaunele 

din spate stătea legat cu centura mașinii, într-un nod 
imposibil, un bărbat masiv, de vreo 50 de ani, cu părul 
lung și o mustață pe oală. Avea un căluș în gură şi pă- 
rea destul de amețit. De pe scaunul din față le rânji 
larg Redon. 

— Șșș... intrați în spate, lângă el, şi nu scoateţi un 
sunet! Lăsaţi liber locul din față. Hai, curaj, nu vă face 
nimic, acum meditează un pic. 

Cei trei ezitară puțin, privindu-se unul pe altul. 
Părea că drumul acestei aventuri era fără întoarcere. 
Merseseră prea departe. 

— Hai, grăbiţi-vă, îi îndemnă lunganul. Cucoana 
pare că vrea să încheie discuția. 

Tinerii se înghesuiră în spate tocmai când Sophia 
îi trânti ușa în nas bărbatului cu chelie, care ridică din 
umeri, apoi se întoarse spre dubă. Îşi puse servieta 
între picioare și aprinse, cu mâinile libere, o țigară. 
Trase cu sete câteva fumuri şi se îndeptă spre mașină. 
Ocoli gânditor botul maşinii, deschise portiera și se 
sui în dreapta. Se aşeză mai bine în scaun, oftând și 
trăgând ultimele fumuri. 

— Mergem acasă, Lucas, rosti el cu voce uscată, 
fără să se uite la șofer. 

Redon, care își trăsese pe cap şapca bărbatului, 
porni motorul și demară încet. Habar n-avea în ce 
direcție ar fi trebuit să meargă, dar era nevoie să câş- 
tige un pic de timp. Omul cu chelie părea căzut pe 

gânduri, privind fix prin parbriz şi acest lucru putea 
fi un avantaj, măcar până se îndepărtau suficient de 
casă. Încercă să cotească pe străduțe mai întunecate 
și la un moment dat auzi vocea bărbatului. 

— Ai ceva de cumpărat? Ocolim? întrebă el absent. 

Redon mormăi ceva neinteligibil şi omul cu chelie 
dădu din umeri, indiferent. Doar atunci când lunga- 
nul trase pe dreapta, într-un loc întunecat, păru că se 
trezește din reverie și se uită în stânga. Așa că pumnul 
lui Redon îl nimeri drept în față și-i provocă o explo- 
zie de stele de toate culorile. Când se trezi, cu o durere 
de cap violentă, era și el legat fedeleș, alături de com- 
panionul său. Karla încă îl certa pe Redon. Nu-i venea 
să creadă că se ajunsese aici. 

— Lungane, ești dus cu pluta! Știi ce înseamnă asta? 
Răpire, agresiune și multe altele. Câte legi am încăl- 
cat? Ai idee?! 

Redon protestă slab: 

— Păi n-aţi vrut să vorbiţi cu el? Crezi că se oprea 
la o șuetă cu voi așa, de bună voie? Sunt trecut prin 
astea, crede-mă! Ăştia nu sunt sfinţi, cum nu sunt eu 
primarul Tarmonului. În fine, ia uite-aici! 

Trase ușița torpedoului şi scoase un pistol masiv. 

— E? îi interogă satisfăcut. Credeţi că e cu apă? Nu, 
nu, dragilor. Ăsta face gaura cât pumnul, credeți-mă! 

Cei trei se dădură înapoi, speriați. 

— Mai am, spuse rânjind Redon. 

ÎI scotoci pe bărbatul cu mustață pe sub geacă. Acesta 
se smuci nervos, dar Redon reuși să-i tragă dintr-un 
toc de la şold o armă asemănătoare, arătând-o trium- 
fător. 

— Cine umblă cu jucării din astea nu e profesor la 
școală și nici om al bisericii! 

Tarin privea îngrozită scena, convinsă că lucrurile 
se complicaseră într-un mod absolut neașteptat. Cum 
vor putea gestiona această situație era o întrebare care 
atârna greu asupra tuturor. 

— Habar n-am ce vreți de la oamenii ăștia, comentă 
Redon, singurul care părea nepăsător, dar eu zic că ar 
fi bine să ne ducă la cuibușorul lor. 

— Redon, încetează, rosti cu greu Karla. Vor anunța 
poliția. Nu ne mai scoate nici dracu' de după gratii. 
Nu așa trebuia să fie. 

— Ăștia? rosti lunganul, arătând cu arma încă în 
mână spre microbuz. Nu, nu vor face niciodată asta. 
După cum miros eu, ei ar fi de dus la răcoare. 

— Nu avem de unde să știm asta. Şi oricum, nu noi 
suntem poliția, protestă Karla. 

— Oh, poliția, poliţia... — ricană lunganul. Scumpa, 
ştii bine ce fel de poliție avem noi în Tarmon... 

— Oricum ar fi, lungane, nu suntem noi oamenii 
legii. Voiam doar să vedem ce se întâmplă în casa unde 
au fost schestrați Tarin și Vulpea. Și unde... — fata în- 
ghiți în sec — mă rog, nu prea ai tu cum să înţelegi, au 
văzut ceva... de nedescris. 

Redon o privise cu gura căscată. Apoi își reveni. 

— Păi de ce nu spui așa, iubita? Atunci, am să am 
eu o discuţie cu domnii ăștia. Imediat. 

— Nu, Redon, îl opri de data asta, Vulpea. Nu, fră- 
țioare, hai s-o luăm ușor. Vedem despre ce este vorba. 
Poate nu au nicio legătură cu ce s-a întâmplat acolo. 

Din dubă se auzeau sunete înfundate. Redon puse 
arma în torpedou, alături de prima. Apoi trase ușa gli- 
santă. Cei doi se zbăteau, furioși. Mai ales bărbatul 
mai solid, Lucas, arunca fulgere prin ochii nebuni, în- 
cercând să spună ceva şi să-și rupă, în acelaşi timp, 
legăturile. 

— Băieți, un pic de răbdare, le transmise batjocori- 
tor, Redon. Mai întâi facem o plimbărică. 

Apoi le făcu semn celorlalți să urce. Pe nesimţite, 
preluase conducerea și Karla îl privea tot mai sur- 
prinsă. Până la urmă nu părea atât de greu de cap, 
deși fetei îi repugnau puternic metodele sale. Era însă 
prea târziu pentru diplomaţie și părea tot mai con- 
vinsă că acești oameni reprezentau, cumva, o cale de 
intrare spre misterul din casa Sophiei. 

Redon demară spre o direcție necunoscută, intrând 
și ieşind des de pe străduțe adiacente. Nu-l mai între- 
bară nimic, cumva anesteziaţi de întorsătura drama- 
tică pe care o luaseră lucrurile. Cu toate că își imagi- 
naseră o investigaţie cel mult jurnalistică, iată că se 
comportau ca niște gangsteri autentici și asta îi îngo- 

zea. După un traseu destul de lung și întortocheat, 
Redon intră pe un drum neamenajat, coborând prin- 
tre copaci până aproape de malul râului cu același 
nume, Tarmon, care traversa orașul. Opri, scoase cheile 
din contact și cobori. 

— Haideţi afară, îi îndemnă el pe cei trei. Trebuie 
să vorbim un pic cu domnii de față. 

Se supuseră fără vlagă, automat. Redon îl trase 
afară pe bărbatul cu chelie, legându-i strâns mâinile 
cu un colier de plastic din bord. ÎI așeză pe iarbă, spri- 
jinit de propria-i mașină. Lăsase farurile aprinse doar 
pe poziţii şi în lumina fantomatică, bărbatul, care 
părea inofesiv, avea totuși o privire fixă şi rece. Cel 
din spate, Lucas, se zbătu puternic. 

— Tu mai târziu, prietene. Părerile tale mai pot aș- 
tepta, îl admonestă lunganul. 

Bărbatul cu chelie tuşi de câteva ori, apoi scuipă cu 
scârbă. Vocea lui, însă, era neobișnuit de calmă. 

— Domnilor, rosti el, moale. Cred că e o neînțele- 
gere aici. Nu avem bani şi nici mașina noastră nu e, pre- 
cum ați putut constata, de lux. Aşa că ce faceți e inutil. 
Să nu mai vorbim de ce ar zice oamenii legii de asta. 

Redon îl privi batjocoritor, apoi se întoarse către 
prietenii lui. 

— Mă lăsaţi pe mine să conduc ancheta? întrebă el 
rânjind. Mi-ar făcea o deosebită plăcere. 

— Nu e nicio anchetă aici, își reveni Karla! Înce- 
tează! Vrem doar să punem câteva întrebări. 

— Domnișoara e mai rezonabilă, desigur, rosti băr- 
batul cu chelie, onctuos. Sigur, vom răspunde în mă- 
sura posibilităților, dar sunt convins că o putem face 
față în față, undeva, într-un loc frumos. Chiar aş bea 
o cafea... numai că... — și-și arătă mâinile legate. 

Redon se foi, iritat de tupeul bărbatului. Simțea că 
pierde controlul și ştia că în astfel de situaţii adversa- 
rul poate profita, întorcând situaţia în favoarea sa. În- 
cerca un balans acceptabil între pretinsa supunere 
față de cei trei tineri și metodele speciale ce se impu- 
neau în astfel de situații. În seara aceasta simţea că lă- 
sase un pic garda jos și păruse prea inteligent și orga- 
nizat față de imaginea sa obișnuită. Deja de mai multă 
vreme Karla îl privea contrariată. Era cumva impar- 
donabil pentru antrenamentul său, dar simţea că se 
apropia de un deznodământ al misiunii în care era 
angrenat, una destul de îndelungată. Era foarte aproa- 
pe de o imagine de ansamblu, dar tinerii săi prieteni 
îi forțaseră un pic mâna. Ar fi vrut să se apropie sin- 
gur de Sloane, după ce construise în jurul său un în- 
treg sistem informativ. Oricum, nici el nu mai putea 
da acum înapoi, dar poate cartea sportivului greu de 
cap, dar plin de forță, încă îi mai putea servi drept 
acoperire. 

Quinlan exista într-un univers pe care nu și-l putea 
explica. Nu visa, probabil nu murise, dar nici nu reu- 
șea să se adune și să înțeleagă ceva din locul unde se 
afla. Continua să plutească într-o stranie impondera- 
bilitate, iar senzația că nu se putea agăța de nimic era 
descumpănitoare. 

„Nu uita să respiri și... să ai răbdare...” — simţi o voce 
vibrând în organele interne. 

Ciudat cum auzea fără urechi. Dacă încerca să vor- 
bească, sunetele sau ceea ce părea că seamănă cu ele, 
nu-i părăseau mintea. Depăşise cu greu senzaţia de 
claustrofobie care-l sufocase un timp indefinit. Trep- 
tat, se obișnuise să pluteasă așa, fără nicio legătură cu 
exteriorul — dacă acesta mai exista undeva — zărind 
doar o ceață groasă, umedă și argintie. Încerca să în- 
țeleagă cum ajunsese aici și mai ales unde era. Gândul 
că s-ar fi putut afla cumva în interiorul acelui... lucru 
înfricoșător era terifiant pentru el, dar nici măcar nu 
mai avea forța ca acel sentiment de panică să-l cu- 
prindă cu totul. 

Universul acesta interior părea însă atât de vast. Și 
apoi își aminti, brusc, dureros. Ceva, cineva îi promi- 

sese că o aduce pe Vanora! Posibilitatea asta i se părea 
atât de absurdă, încât pur și simplu îl înfuria teribil. 
Ştia că aşa ceva e imposibil. IMPOSIBIL]! Abia reușise 
să îngoape cât de cât durerea cumplită care-l arsese 
ani de zile și acum se trezise undeva, într-o lume în 
care cineva îi spunea că e posibil să o vadă. 

Nu-l credea pe Varney, sărman nebun care fabula 
într-o lume închipuită de el. Nu, bătrânul nu reușise 
să-și depășească durerea şi se refugiase într-o imensă 
minciună. 

„Nu este așa, Patrick, simți în umorile sale. Nu este 
o minciună. Am adus-o pe ființa căreia îi spui Bettina 
şi pe mai multe altele. Am căutat-o destul de mult, dar 
am reușit, în numele lui Dursun. Nimeni nu pleacă 
definitiv, Patrick, dar asta e destul de dificil de înțeles 
pentru voi în acest moment. Doar că, misiunea noas- 
tră se apropie de sfârșit. Se va deschide culoarul și noi 
va trebui să fim pregătite.” 

„Mm... misiune?” bâgui Patrick. 

„Un sacrificiu, în termenii tăi, Patrick. Unul necesar 
pentru purificarea noastră. Pentru a permite în noi o 
altă existenţă, fie și temporar, lăsăm ceva definitiv aici, 
ceva din ființa noastră ne părăsește pentru totdeauna.” 

„Bine, dar oamenii mor... Lukia... cred că așa te-a 
numit bătrânul Varney, nu? Mor şi gata. Nu mai pot 
fi aduşi înapoi. Asta e legea firii! Așa suntem noi fă- 
cuți.” 

„Universul e mai mare decât credeți, Patrick. E... 
altfel, în multe privinţe. Ţi-am spus, nimic nu se pierde 
pentru totdeauna.” 

„Când veţi pleca, Lukia?” — întrebă Patrick, cu o 
voce interioară pe care o simţea tremurătoare. Se 
agăța ușor, ușor de un fir de speranţă, chiar dacă ex- 
trem de improbabilă, de a o vedea pe Vanora. 

„Trebuie să nu pierdem culoarul. Numai că... avem 
nevoie de o binecuvântare. Așa îi spuneți voi, credem. 
De la cineva... de la cineva... care crede, care transmite... 
învățătura. Dar altcineva dorește să rămânem pentru 
totdeauna. Așa ceva nu se va putea... am vrea să ple- 
căm, Patrick! Trebuie să plecăm!” 

Vocea pe care o auzea în interior părea că se pierde, 
ca un post dezacordat. Quinlan se simțea aidoma 
unui personaj dintr-un film. Fiinţele astea, sorcha sau 
cum s-or fi numit, cereau cumva ajutor? 

— Tati... 

Lui Quinlan i se opri inima. Strânse dureros ochii. 
Nu avea curaj să-i deschidă. De altfel, nici nu mai știa 
dacă trupul, organele sale, mai funcționau așa cum le 
știa. Vocea atât de cunoscută a fetiţei sale îi incendie 
conștiința, aproape îl ucise. Strângea ochii în conti- 
nuare, până la epuizare. 

— Tati... 

Tresări din nou, violent, apoi întredeschise ochii. 
Vanora, așa cum o știa din ultima zi, atunci când o du- 
sese la școală, îl privea fix, cu blândeţe. 

— Sunt atât de fericită că te văd, tati! La început 
n-am înțeles nimic, mi-a fost foarte frică. Nu știam 
unde mă aflu. Apoi... 

Patrick simți că pică în genunchi. Un fel de a spune, 
pentru că plutea într-un spațiu fără coordonate. La- 
crimi nestăvilite îi curgeau pe obraji. 

— Vv... Vanora, scumpa mea... am... am vrut atât 
de mult să vorbesc cu tine... atât de mult... 

— Sunt bine, tati. Nu te îngrijora. Uneori mi se face 
dor de voi, de tine... de mami... 

— Ne poţi vedea, iubirea mea? 

— Câteodată, tati, dar e destul de greu. Vezi, aici... 
e altfel. Dar, poate îmi spui cum am ajuns în locul ăsta... 

— E o poveste mai lungă Vanora. Ceva, cineva te-a 
adus la mine. Nu prea înţeleg nici eu cum... 

— Tati, pot rămâne acum cu tine? 

Patrick simţi că i se frânge inima. Noi lacrimi îi 
inundară obrajii. 

— Așa da orice pentru asta, scumpa mea! Orice! 
Zece vieţi, dacă aș avea! 

— Aş vrea să mergem acasă, tati. Mi-e dor și de prie- 
tenii mei... Nu i-am văzut demult, tare demult... 

— Vanora, iubita mea, dragostea lui tati, eşti supă- 
rată pe mine, puiule? Pentru atunci când... te-am dus 
la școală și... 

— Nu, tati, de ce să fiu supărată? Nu ştiu ce s-a în- 
tâmplat. Nu m-a durut nimic. M-am trezit aici și... 

— C... ce e acolo, Vanora? 

Fata nu-i răspunse o vreme. Îl privi cu ochi trişti. 

— E frumos, tati, doar că te mai cuprinde dorul. 
Acum, că te-am văzut, vreau să vin cu tine. Putem pleca 
de aici? 

Durerea se dovedea insuportabilă. 

— Lukiiiaaaa... — urlă el. Lukia... luați-mă și pe mine! 
Mă auzi, sorcha nenorocită? la-mă acum, vreau să fiu 
cu fetița mea! Nu mi-o duceţi înapoi! Vă implooor! 
Nu ne faceți niciun bine, ne ucideți, înţelegi? 

Lovi haotic cu pumnii și cu picioarele, care nu în- 
tâlniră decât un fel de aer cețos. 

— Vreau să mor, mă auuzzi? Vreau să fiu cu fetița 
mea! Trebuie să faci ceva, trebuie să mă ajuţi! 

Nu-i răspundea nimeni și asta îl scotea din minţi. 

— Tati, auzi din nou vocea Vanorei. Mă sperii, tati! 
De ce să mori? Vin cu tine acasă. Nu te bucuri? 

Fetiţa era tot acolo şi-l privea îngrijorată. Quinlan 
plângea cu sughițuri. Ştia că nu e nimic de făcut. Sor- 
cha se pregăteau să plece. Şi, în plus, nici n-ar fi putut 
suporta durerea îngrozitoare de a vedea tot timpul o 
Vanora fantomatică, dintr-o altă dimensiune, care să-i 
amintească permanent de tragedia imensă care-i incen- 
diase viaţa. Era un păcat mult mai mare decât cel prin 
care trecuse el. 

— Tati... 

Quinlan se prinse cu mâinile de cap, într-un cum- 
plit urlet mut. Și atunci se trezi culcat la pământ, în 

cămăruţa lui Varney. Tremura din tot corpul, lacrimile 
îi inundau obrajii şi respira cu dificultate. Era scăldat 
în sudoare și membrele îi zvâcneau spasmodic. 

Bătrânul se aplecă deasupra lui și-i puse ceva umed 
pe frunte, probabil o cârpă înmuiată în apă rece. În- 
cercă să-l facă să bea ceva dintr-un pahar, dar lui Pa- 
trick îi zdrăngăniră dinţii pe sticlă și vărsă jumătate 
din conținut. 

— Pp... pleacă de-aici, lasă-mă! reuși să îngaime 
printre sughițuri de plâns. Lasă-mă, bătrân nebun, cu 
vrăjitoriile tale! Când mă ridic de-aici, am te omor... 

— Încetează, Quinlan! ripostă bătrânul. Ştiu prin 
ce treci. Gata, liniștește-te! O să o tot vezi, de-acum. O 
să mai poţi vorbi cu ea. 

După multă vreme, poate o veșnicie, Quinlan se mai 
linişti. Bău un pahar cu apă, oftă adânc și reuși să se 
ridice în șezut, lipit de perete. Varney venise din nou 
în cameră. De data asta avea un pahar cu ceva ce se- 
măna a tărie. Patrick îi dădu mâna la o parte. 

— Varney, bătrâne, vor pleca! 

Bărbatul în vârstă îl privi nelămurit. 

— Cine? 

— Grozăviile astea, ființele, sorcha... 

— Cum? Cum adică? Unde să plece? 

— La ele acasă, oriunde naiba o fi asta... 

Quinlan făcea încă eforturi să fie coerent. Imaginea 
Vanorei îi mistuia interiorul și un dor incredibil îl 

transforma într-o ființă monstruoasă, o alcătuire clă- 
dită exclusiv pe durere. 

— De unde ştii tu, curcan tâmpit, ce va face Lukia 
mea? urlă Varney. 

Se ridicase și se proptise de un perete, de parcă ar 
fi căutat sprijn. Quinlan îl privi batjocoritor. 

— Mi-a zis chiar ea, bătrâne. Înţelegi? Îmi pare rău 
să spun, dar o va lua cu ea și pe fata ta. Eşti conștient, 
nu? 

Varney își smulse câteva smocuri de păr din cap. 

— Minti, ticălosule! Minţi! Bettina mea nu va pleca 
niciodată de la mine! În veci. E demult aici și aşa va 
rămâne. Nici Lukia nu pleacă niciunde. Prefer să... 
prefer să... să fac orice pentru a rămâne aici. 

Quinlan îl privi cu o oarecare milă, dictată de înțe- 
legerea unui destin în parte asemănător. 

— Bătrâne, creaturile nu sunt din locurile astea. Nu 
mă pricep, dar vin de altundeva. De pe altă planetă, 
din cosmos, dintr-o altă dimensiune, habar n-am de 
unde. Dacă aș fi religios, aş crede că sunt creaţia Sa- 
tanei... 

— Dar... dar de ce a Satanei, Quinlan? murmură 
Varney, amorțit de durere. De ce nu a lui Dumnezeu? 
Poate El le-a trimis, să ne aline suferințele. 

— Dumnezeu are legile Lui, Varney! Nu aduce așa, 
din senin, oameni înapoi. Şi dacă ar fi așa, de ce nu-i 
aduce pe toți? De ce să avem doar noi șansa asta? Şi, 

în plus, e insuportabil de tulburător pentru noi. Ceea 
ce am văzut acolo seamănă foarte tare cu cei dragi 
nouă, e drept, dar nu sunt același lucru. Durerea e şi 
mai mare... pe mine m-a ucis. Mă și mir că mai pot 
vorbi cu tine. Trebuie să le dăm drumul, bătrâne, înţe- 
legi? Le facem și lor rău. 

— Cui? îngăimă Varney. 

— Celor pe care i-am pierdut, nu pricepi? Sunt con- 
fuzi, nu ştiu cum ajung aici. E dureros și pentru ei. Să-i 
lăsăm să se odihnească! Așa e cel mai bine pentru 
toată lumea... 

Dubita rula în noapte, intrând pe străduțe laterale, 
şi ieșind apoi din nou pe şoselele principale, după 
indicațiile acum spășite ale bărbatului cu chelie. De- 
venise docil după ce Redon îl pocnise o dată, spre dis- 
perarea Karlei. Tarin și Vulpea păreau acum mult mai 
flexibili vizavi de „tratamentul“ lunganului față de 
arogantul vizitator ar Sophiei. 

Karl continua să-l admonesteze pe Redon, dar sim- 
tea că face tot mai mult parte dintr-un plan care părea 
că se derulează singur. Un plan menit a risipi misterul 
ce învăluia aceste personaje. Cu toate că nu era foarte 
convinsă că există o legătură între ceea ce văzuseră 
Tarin și Vulpea în casa îngrozitoare a Sophiei şi acești 
oameni, văzând acum lucrurile cu alţi ochi, era tot mai 
tentată să considere și ea că vor descoperi ceva. Căuta 
să nu se mai gândească la consecinţele legale ale acţi- 
unii lor și se jena un pic gândindu-se că, la o adică, poate 
lunganul își va asuma cele întâmplate. Alungă gân- 
dul, cu o scuturătură de cap. Nu, vor suporta toți ce va 
fi de suportat. Nu vor da înapoi, pentru că, până la urmă, 
prietenii ei fuseseră răpiți și cine ştie ce ar fi pățit dacă 
nu intervenea Tarin. 

Redon rânjea la volanul dubiţei și arunca, din când 
în când, câte un ochi în spate, la prizonierii lui. Se con- 
sulta, cu voce scăzută, asupra traseului cu Sloane şi 
acesta îl conducea. 

Bărbatului cu chelie i se topise tot curajul, deși ochii 
săi alunecoși căutau, în semiobscuritate, o cale de scă- 
pare. Nu avusese când să-și avertizeze oamenii, dar 
spera că va avea măcar răgaz să le transmită la timp 
codul de pericol. 

Ziua începuse prost şi se sfârșea cum nu se putea 
mai prost. Mai întâi preotul acela, apoi Sophia. Sloane 
se ura pentru neglijența criminală de care dăduse do- 
vadă. ÎI prinseseră, practic, niște puşti care văzuseră 
probabil prea multe filme de acțiune. Fata blondă 
părea, însă, rezonabilă, practic ea era veriga slabă. 
Acolo va încerca să sape, cu siguranţă. Îl intriga, în 
același timp, vlăjganul de la volan, care părea să fi fost 
creierul acţiunii, cu toate că, în mod evident, nu-l du- 
cea prea mult capul. Paradoxal, în timpul acțiunii ma- 
nifestase inteligenţă şi răceală, proceduri metodice și 
exersate, mascate însă cu măiestrie. 

Sloane era tot mai convins că tânărul un pic retar- 
dat nu este cine voia să pară și că probabil îl urmărea 
de mult timp. Altfel nu s-ar fi explicat eficiența acțiu- 
nilor sale. Și mai înțelese că ceilalți puşti nu ştiau cu 
cine au de-a face, cu toate că păreau prieteni. De acest 
vlăjgan îi era cel mai teamă, chiar dacă părea că ascultă 

de blondă. Și totuși, nu mai putea evita să-i conducă 
la fundaţie. Era prea târziu pentru asta. Avea să adopte 
acolo un plan, la faţa locului, profitând de surpriza 
puștilor când vor da cu ochii de... oaspeţii săi. 

Mașina ieșise din oraş și rula pe o șosea întunecată, 
mărginită de copaci uriași, așa cum erau de fapt toate 
ieșirile din Tarmon. La un moment dat, coti pe un drum 
neasfaltat, ridicând nori de praf în noapte. Redon opri 
și-l trase din spate pe bărbatul solid, companionul lui 
Sloane, așezându-l în locul lui la volan. Îi îndesă șapca 
pe cap şi-i scoase călușul, aproape lipindu-și fața de cea 
a bărbatului, respirându-i greu, drept în nas. 

— Nici să nu tușești amice, ok? Pentru că-mi va tre- 
mura mâna pe trăgaci și s-ar putea să facem marme- 
ladă din ce-ai în cap. Nu că ar ieși prea multă, râse ne- 
lalocul lui Redon... 

— Lungane, ce dracu' faci? sări Karla din spate. În 
ce film prost ai văzut asta? Nu crezi că întindem coarda 
prea mult? Te-am rugat de nenumărate ori să încetezi. 

Redon se întoarse alene. 

— Iubita, nu-i fac nimic. Are doar onoarea să con- 
ducă el spre casă. Suntem oaspeți, nu? Lasă-mă să mă 
joc un pic cu ăștia, mă distrez de minune, dacă tot am 
venit. 

Karlei nu-i plăcu rânjetul tânărului. 

— Nu prea te mai recunosc, spuse ea, contrariată. 
Doar n-ai să-l ameninți cu arma. Nu suntem criminali, 
ce naiba? Și așa... 

— Karla, o să fim atenţi, interveni și Tarin. Oricum, 
nu mai e loc de dat înapoi. Redon, omul va face ce-i 
spui, nu cred că e nevoie să-i pui pistolul la cap. Deși, 
judecând după privirea lui... nu pare mielușel, admise 
fata. 

— Domnișoarelor, domnilor, se auzi vocea lui Sloane. 
Să nu ne impacientăm. Haideţi să ne calmăm cu toții. 
Prietenul vostru are dreptate. Sunteţi oaspeții noștri, 
vă vom duce noi acasă. 

Redon rânji din nou, ridicând arma unuia dintre 
inidivizi. 

— Nu cunosc instrument de dresaj mai bun... Nene, 
scutește-ne de gargară, că dacă erau la voi acum jucă- 
riile astea eram demult strecurători... Hai, la drum! 

Bărbatul cu șapcă porni mașina și după vreo zece 
minute intrară pe poarta unui domeniu ce părea vast. 
Un grup de clădiri întunecate străjuia un delușor, ai- 
doma unei fortărețe semeţe în noapte. Dintr-o gheretă 
de la poartă ieşi, cu fața adormită, un fel de portar. Omul 
de la volan îl salută vag cu mâna și individul îi lăsă să 
treacă. Rulară spre o parcare mare din fața clădirii 
principale cu ziduri aspre placate cu cărămidă apa- 
rentă, acolo unde mai erau câteva autoturisme, două 
camionete și un microbuz negru. 

De pe o ușă laterală ieși un individ robust care se 
îndreptă spre ei. Nu avea nimic la vedere, dar părea 
înarmat. După cum se foi Sloane, Redon înţelese că 

acesta se pregătea cumva să-i dea de știre omului său. 
Își atinse buzele cu degetul arătător, avertizându-l pe 
omul cu chelie să-și țină gura. 

Bărbatul îndesat, îmbrăcat într-o geacă neagră, cu 
gulerul ridicat, se apropie de portiera din stânga cău- 
tând să vadă cine e la volan. Încetini un pic pasul când 
recunoscu șapca asociatului lui Sloane, dar veni totuși 
până în dreptul geamului lăsat al mașinii. Atunci, 
portiera, împinsă de o forță considerabilă dinăuntru, 
îl izbi drept în frunte. Omul se prăbuși pe spate, icnind 
de surpriză. 

În câteva secunde, Redon, sărind agil din dubă, fu 
deasupra lui, presându-i mâna pe gură. ÎI întoarse pe 
burtă, cu o tehnică ireproşabilă care spera să le fi scă- 
pat celor dinăuntru, și-i legă mâinile strâns cu un co- 
lier de plastic. Bărbatul gemu când genunchiul vlăjga- 
nului îi poposi greu între omoplați. În poziția asta îi 
era aproape imposibil să mai scoată vreun sunet. Îi ex- 
trase pistolul dintr-un toc interior, ascuns în geacă și-l 
băgă sub cureaua propriilor pantaloni. 

— Eee, nu suntem la mânăstire, așa-i? râse Redon 
satisfăcut. Vulpea, ajută-mă! se întoarse el spre micro- 
buz. Dă-i pe ăia doi jos. Fetele rămân în mașină. 

Vulpea cobori temător, apoi îi trase pe cei doi afară. 

— Așa, culcă-i deocamdată lângă prietenul lor, îl 
îndemnă pe băiat. Pune-le căluşurile! O să ne grăbim, 
să nu apară și alte... gazde. 

Îi îndesă și el o cârpă în gură bărbatului lovit cu 
portiera și se ridică. Vulpea se asigură că toată lumea 
era legată, după care se îndreptă și el de spate. Apoi 
îi făcu semn lunganului să se îndepărteze un pic. 

— Cine naiba ești? 

Redon se uită la el cât de mirat și de tâmp putea în 
acel moment. 

— Cum cine sunt, frățioare? Parcă ne-a făcut Karla 
cunoştinţă... 

— Lasă prostiile, Redon! Nici nu știu dacă te cheamă 
așa. Te distrezi, efectiv, de ore bune cu niște indivizi 
extrem de periculoși. Nu cred că ai învăţat asta la sala 
de forță. Să nu mai vorbesc de ziar... 

Redon îl privi o vreme stupefiat pe sub arcadele-i 
proeminente, cu fața căzută și ochi inexpresivi, care 
nu reflectau prea multă inteligenţă. Apoi, trăsăturile 
i se ridicară și se îndreptară într-un mod straniu, ochii 
i se limpeziră sub sprâncenele groase, sclipind surprin- 
zător. Se transformase în câteva secunde dintr-un 
tânăr grobian și cam necioplit, într-o cu totul altă per- 
soană. Una atentă și versatilă. Ori ceva de acest gen. 
Vulpea aproape că se dădu un pas înapoi de surpriză. 
Redon privi spre dubă, apoi din nou spre băiat. 

— Îi urmărim demult, băiete, rosti el încet. Nu am 
timp să-ţi explic acum. Misiunea mea pentru tine în 
acest moment e să te comporți normal până o scoatem 
la capăt. Crezi că ai să poţi? 

Vulpea rămase mut. 

— Îi... îi urmăriți? Cine sunteţi... voi? îngăimă el. 

Redon surâse ușor. 

— Nu-ţi face griji! Suntem de partea bună a bari- 
cadei. 

— Nu te supăra, amice, păru că își revine, Vulpea, 
scuturând din cap, dar și replica asta ai împrumutat-o. 

Cu toată situația încordată, Redon râse și ridică din 
umeri. 

— Atunci... în cazul ăsta... — se bâlbâi Vulpea —, ştiţi 
și cu ce avem de-a face? 

— Serios, timpul chiar ne presează acum, oftă ușor 
lunganul. Haide, că avem treabă! 


247 


34 


Badri apelă în repetate rânduri telefonul lui Quin- 
lan, fără niciun rezultat însă. Trecuse peste suprinde- 
rea dictată de faptul că fostul lui coleg mergea la un 
psiholog, dar Myrthe pusese lucrurile într-o lumină 
adecvată, astfel că polițistul înțelese cu destulă exac- 
titate cum stăteau lucrurile. Și chiar dacă femeia oco- 
lise cu graţie aventura lor, emoția, fervoarea cu care 
îl pomenea pe Patrick, îi sugera lui Badri că lucrurile 
depăşiseră relația profesională. Și nu era nimic rău în 
asta, până la urmă, se gândi agentul. La un moment dat 
Quinlan trebuia să-și refacă viaţa, pentru că suferise 
destul. 

Acum, însă, trebuia să-l găsească pe polițist. O privi 
pe Newlin. Fata se așezase pe o bancă și fuma, aparent 
preocupată. Myrthe, lângă ea, își aprinsese şi ea o ți- 
gară. 

— Roberta... — i se adresă el cu prudenţă. 

Newlin dădu din mână, plictisită. 

— Știu, cavalere al dreptăţii, rosti ironic tânăra fe- 
meie. Vrei să-ți găsesc prietenul, așa-i? Draga de Ro- 
berta mai poate fi de folos, nu? Dacă tot și-a încasat 
salariul pe o lună... 

— N... nu, nu e vorba de asta, se apără Badri. 

— Şi vrei să vorbesc cu Tanguy, nu? Sau cu Senan. 
Convenabil, nu? 

Newlin rânji, apoi se răsti la Badri: 

— Nu ţi-am spus că frații mei vă omoară dacă vă 
prind? Mai ales pe... — se uită cu coada ochiului la 
Myrthe - iubitul tău... 

— Încetează, Roberta, nu e iubitul meu! 

— Eh, ziceam și eu, dădu fata din mână. Deci, în 
numele Satanei și al slujitoarei sale, îmi ceri să conti- 
nuăm porcăria asta... 

— Nu, Newlin, în numele meu te rog să ne ajuţi în 
continuare. Cu siguranţă ştii unde s-a dus Tanguy. 
Pretextează ceva! Ai văzut că nu rămânem datori. 

Fetei îi sclipiră ochii. 

— Hm, cred că baba merită să dezlegăm misterul și 
apoi să venim să... trase aer în piept... să o legăm de tot! 

— Noi? râse Badri, cu toată situaţia încordată. Ro- 
berta, îți dăm o diplomă și recunoașterea eternă. 

Newlin se holbă la el. 

— Ţi-aș spune ce să faci cu diploma aia, dar e o 
doamnă în zonă, clănțăni ea răutăcios. În fine... 

Fata scoase telefonul, formă un număr și-l puse la 
ureche, bătând darabana cu mâna liberă pe un ge- 
nunchi. 

— Nu răspunde, rosti ea după mai multe apeluri, 
ridicând din umeri. Dar e și cam târziu. 

— Sună-l pe Senan! o îndemnă Badri. Poate știe el. 

Fata îl privi intrigată pe agent, vrând să spună ceva, 
dar se abţinu. Scoase din nou telefonul din buzunar 
și formă un alt număr. După două-trei apeluri, cineva 
răspunse. Roberta se îndepărtă puţin și purtă o conver- 
sație șoptită. Apoi închise şi se uită spre Badri. 

— Să ştii, copoiule, că nu sunt deloc fericită să-mi 
trădez frații. Nici nu știu de ce fac asta. 

— Nu-i trădezi, Roberta, spuse agentul. Ne ajuţi pe 
noi, atât. O să ţinem cont, ţi-am mai spus. 

Fata nu mai zise nimic, dar telefonul lui Badri piui 
slab și acesta înțelese că primise un mesaj. Era de la 
Newlin, locaţia pentru navigatorul GPS unde ar fi tre- 
buit să se afle Tanguy. 

— Şi acum... aș vrea să mă pierd în noapte. Cred că 
am făcut destul pentru voi. 

Badri o privi atent și poate cu o nedefinită părere de 
rău, sentiment care-l surprinse și pe el. Luând tăcerea 
lui ca pe o aprobare, Newlin se întoarse ușor și se înde- 
părtă în noaptea cețoasă. 

— Roberta, o strigă agentul. 

Fata nu se întoarse, dar rări puțin pasul. 

— Mulţumesc! 

Newlin continuă să meargă, pierzându-se în întu- 
nericul parcului. Lui Badri i se păru că schițase cu mâna 
un fel de salut. 

— Myrthe, e timpul să ne întâlnim cu Patrick. Să 
mergem! 

Se îndreptară spre mașină și, după aproximativ o 
jumătate de oră urcau ușor drumeagul neasfaltat spre 
casa bătrânului Varney. Farurile mașinuței închiriate 
măturară o dubă aflat pe stânga, care părea părăsită. 
Badri opri şi el. 

— Myrthe, rosti el cu grijă, vrei să vii cu mine? Mai 
prudent ar fi să mă aștepți în mașină... Deși... 

— Agent Baramas, aș vrea și cred că e mai sigur să 
vin cu tine. Alternativa de a rămâne singură în noapte 
parcă... nu mă încântă. De altfel, nu înțeleg nimic din 
ce se întâmplă, dar poate, dacă nu e un secret poliție- 
nesc, îmi povesteşti la un moment dat. 

— Cu siguranţă, Myrthe. Lucrurile sunt... cum să 
spun... complicate. Nici noi nu reușim încă să punem 
cap la cap totul, dar am acumulat ceva informații și, 
aș putea afirma, chiar dovezi. În plus, experienţe, să 
le spun proprii, adăugă Badri gândindu-se la scena 
incredibilă din casa bătrânei. Să nu crezi că am înebu- 
nit, dar — o privi cu ochi ficși și sticloși — cel mai pro- 
babil avem de-a face cu ceva... care nu e de aici. Asta 
anchetăm acum. Myrthe îl privea prostită, în ciuda 
spiritului ei deschis și a tendinței de a analiza lucru- 
rile în esenţa lor. 

— Nu vorbeşti serios, nu? îngăimă cu greu. Cum 
adică? 

— Nici eu nu pot să cred că se întâmplă! rosti repede 
Badri, incitat. De sute de ani cultura noastră abundă 

în fenomene stranii, de apariţii ce nu par din această 
lume. Este incredibil că ni se întâmplă nouă, înţelegi 
Myrthe? Nouă, în această epocă, în acest moment. 

Myrthe se scutură înfiorată și privi pe geam, afară, 
în noaptea ce devenise albicioasă din cauza unei cețe 
care se tot îngroșa cu fiecare moment. 

— Agent Baramas, spune-mi, Patrick e implicat în 
așa ceva? Are de-a face cu... ceva străin? Și oricum, cred 
că trebuie să anunțăm autoritățile, nu? 

Badri o privi un pic ciudat. 

— Deocamdată, să zicem că noi, care suntem auto- 
ritățile, am hotărât să facem o investigaţie pe cont pro- 
priu, ca să nu atragem atenţia. O să-ți explic mai târziu. 
Hai să vedem dacă îl găsim pe Patrick! 

Coborâră și se îndreptară cu grijă spre casa de pe deal. 
Clădirea se prefigura ca un mic castel întunecat prin 
ceața smântânoasă. Nicio lumină nu era aprinsă, dar 
când dădură ocol construcției, nişte sclipiri slabe apă- 
rură la ferestrele din spate. Şi atunci Myrthe icni și căzu 
în genunchi. Se apucă de cap cu ambele mâini, strân- 
gându-și spasmodic craniul. Badri se opri șocat, apoi 
organele sale interne recunoscură senzaţia îngrozi- 
toare de vibraţie cleioasă. Respiră adânc şi repede, pen- 
tru a calma tulburarea interioară. O prinse pe Myrthe 
de umeri. Femeia se scutura puternic, icnind. 

— Myrthe, ușor, ușor, liniștește-te! Respiră, mă auzi, 
respiră! 

În timp ce încerca să o controleze pe femeie, Badri 
se lupta cu propriii demoni generați, cu siguranță, de 
o nouă apariție străină, așa cum fusese cea din casa 
bătrânei. Câte asemenea entități sălășluiau în Tarmon, 
se întrebă în timp ce, mecanic, o susținu pe Myrthe, 
încercând să-și stăpânească greața. Își aminti, surprin- 
zător, de povestea lui David, omul străzii care se con- 
fruntase pentru prima oară cu așa ceva. Cum îi spu- 
sese bătrânul Varney creaturii? L... Lukia. Parcă așa. 
Cercuri multicolore îi pulsau în spatele pleoapelor. 
Femeia căzuse la pământ și se zvârcolea cu o vigoare 
de care n-o crezuse capabilă. Badri se așeză în genunchi 
lângă ea și încercă să-i imobilizeze capul, pentru a nu 
și-l izbi de ceva. Myrthe respira întretăiat și des, iar 
polițistul îi masă uşor tâmplele scăldate în sudoare. 

În acel moment, cineva apărut pe neauzite se aplecă 
lângă ei. Badri tresări și se dezechilibră. Ar fi căzut 
dacă nu s-ar fi proptit în ultima clipă pe palme. Un 
bărbat în vârstă îi puse o mână pe umăr şi îi întinse 
ceva. Badri se trase înapoi, instinctiv. 

— Înghite asta! îl îndemnă omul. O să-ți facă bine. 

Agentul scutură din cap și întinse mâna după arma 
din tocul de la brâu. 

— Calm, băiete, rosti egal bătrânul. Ai încredere în 
mine. Înăuntru e... prietenul tău. 

Într-un automatism pe care nu și-l explică, Badri 
înghiți un fel de bomboană. În mod miraculos, nici nu 

se dezmetici bine că senzațiile groaznice se și atenu- 
ară. O anume limpezime își făcu loc și își aminti brusc 
de Myrthe, pe care încă o ţinea să nu se rănească. Fe- 
meia icnea cu ochii închiși și vomita îndelung. Badri 
scoase o batistă şi o șterse cu grijă. Bătrânul îi mai în- 
tinse un comprimat. 

— Dă-i și ei! E în regulă, va fi bine. 

Polițistul strecură bomboana între buzele Myrthei. 
După două minute femeia deschise ochii. 

— Lukia nu vrea să vă facă rău, interveni bărbatul. 
Numai că... prezenţa ei și a celor ca ea în lumea noas- 
tră tulbură, cum să spun, regulile firii... Bombonelele 
astea le-am făcut după rețeta ei. Ne ajută să nu ne pier- 
dem mințile pe lângă ele... 

Ochii femeii sclipeau înnebuniți. Vru să se ridice, 
dar căzu imediat la loc. 

— Badri, rosti ea, răgușit... ce înseamnă asta? Unde 
e Patrick?! 

— Ne așteaptă înăuntru, rosti calm bătrânul. In- 
trăm când veți putea. 

Spre surprinderea lor, Patrick chiar era în casă. Stă- 
tea la o masă, într-o camera mică, cu capul între palme, 
greu de recunoscut. Părea extrem de răvășit și Badri 
înțelese că se întâmplase ceva foarte serios. Myrthe se 
repezi la el, îi prinse mâinile într-ale ei, îndepărtându- 
i-le de tâmple și-l forță să se uite în ochii ei. 

— Patrick, ce s-a întâmplat? Ce e aici? Vorbește-mi, 
te rog! 

Quinlan o privi cu ochi tulburi. 

— Myrthe, şopti, ca și acum abia ar fi recunoscut-o. 
Ce cauti tu aici?! 

— N-are importanță, rosti femeia precipitat. Sunt 
aici şi am să te iau acasă. 

— Acasă? Uu... unde acasă, abia articulă bărbatul. 
Nu pot să plec. Aici... aici... e fiica mea... 

Femeia tresări atât de puternic, încât aproape căzu 
pe spate. Se prăbuși pe un scaun, uluită. 

— Patrick, am să te ajut, dragule. Nu te las, înţelegi? 
Începem ședințele imediat. Eşti tulburat acum, iubi- 
tule, dar vom trece peste asta. Ai încredere în mine, 
te rog! îl imploră ea, cu un tremur în glas. 

Cu tot ineditul situaţiei, Badri holbă ochii. „lubi- 
tule?” Oare ce-i scăpase? 

— Myrthe! își drese Patrick vocea. Nu am luat-o 
razna, deși ştiu că așa pare. O să te punem la curent. 
Badri, se întoarse el spre colegul său, părând că își re- 
vine dintr-un fel de transă, cum m-ai găsit? 

— Ăă, văd că ţi-ai făcut prieteni aici, se bâlbâi Ba- 
ramas, arătând cu capul spre bătrânul care îi privea 
fără interes. 

— Hmm, cam mult spus, dar să zicem că am ajuns 
la un oarecare compromis. El e Varney. 

— Ok, spuse cu prudenţă Badri. Încântat! înclină 
el capul spre bătrân, care rămase impasibil. Păi, Ro- 
berta... ea... 

— Roberta Newlin? se miră Patrick sincer. Ea te-a 
ajutat? Aproape că mă gândesc să-i dau și celaltă jumă- 
tate din bani. Glumesc. 

Badri îi relată amănunțit aventura sa, întâlnirea cu 
Myrthe și ajutorul Robertei, care îi condusese la casa 
lui Varney. 

— În regulă, îl întrerupse Quinlan. Uitaţi ce e! Deși 
mi se pare ciudat să vorbesc despre asta, avem de-a 
face cu niște entități nepământene. Nu mă întrerupeți! 
ridică el un deget. Ştiu că sună nebunește, dar ele sunt 
aici. Sorcha, aşa se numește această specie. Nu știu 
cum au ajuns pe Pământ, dar au niște... capacități, hm, 
deosebite. Sunt ghidate de un fel de credinţă, religie 
sau naiba ştie, ceva de genul ăsta. Cu toate că aproape 
murim în preajma lor, dacă suntem neprotejaţi sunt 
pașnice. Nu fac decât să-și împlinească propriul des- 
tin. Numai că, nici nu știu cum să explic, sunt croite din 
alt material și fac nu ştiu ce scamatorii pentru a se 
putea manifesta fizic în lumea noastră. 

— Patrick, îl întrerupse Myrthe, atrăgându-și o pri- 
vire iritată din partea polițistului, de ce spui că fiica 
ta e aici?! În ce sens? 

— A fost aici, Myrthe! Chiar am vorbit cu ea. Mi- 
nunat și... îngrozitor, nu? Graţie acestei sorcha, pe 
care Varney o are oaspete sau poate o ţine cu forța, 
am vorbit cu Vanora, pricepeţi? Ăsta e unul dintre ta- 
lentele lor. 

Quinlan se ridicase în picioare și părea că rostește 
pledoaria unui dezaxat. Părul i se înfoiase și ochii îi. 
sclipeau sălbatic. 

— Patrick, șopti Myrthe, nu poate fi aşa, ştii bine 
asta, nu? Probabil că acest domn ţi-a făcut ceva. Poate 
acea bomboană... 

— Nu, nu, rosti hotărât Quinlan. Pilula aia e sin- 
gura care face suportabilă prezenţa lor. Și voi vă sim- 
țiți mai bine datorită ei. N-am fi fost capabili să stăm 
acum de vorbă dacă nu o înghițeam. Doar că, are efect 
limitat în timp. 

— Patrick... 

Bărbatul se apără de o muscă invizibilă. 

— Oameni buni, nu bat câmpii. De altfel, o s-o cu- 
noașteți pe Lukia, adică sorcha lui Varney. Ceea ce am 
văzut... ceea ce am trăit... nu se poate descrie. Vanora 
mea - bărbatului începură să-i curgă lacrimi mari pe 
obrajii nerași — e și nu e ea. Seamănă perfect, dar nu 
poate fi decât o fantoşă, o copie stranie și imperfectă 
a fetiţei mele. Deşi... părea atât de... Bettina, fetiţa lui 
Varney, de asemenea, pare reală, dar... 

— E cât se poate de reală, băiete, interveni brusc bă- 
trânul. Încetează cu fabulațiile! 

Patrick nu-l luă în seamă și continuă: 

— Asta fac ele! Înțelegeţi? Aduc... pe cei dispăruți. 
Habar n-am cum reușesc. lar noi... noi... — hohoti el 
acoperindu-și faţa cu palmele —, îi vrem aici, indife- 

rent cum. Chiar și așa... imperfecți... numai să fie... nu 
ne putem despărți de ei. Să-i mai vedem o dată, să-i mai 
auzim o dată, să le mai vorbim o dată. Dar dacă și ei 
sunt reali? Dacă vin de-adevăratelea? La ei nu ne gân- 
dim? Oare vor să fie aici? 

Badri și Myrthe amuţiseră. Un Patrick Quinlan prac- 
tic necunoscut, oscilând dramatic de la o stare la alta, 
rostea lucruri nebunești şi nu-l puteau opri. Dar ceea 
ce păţiseră le ridica un semn serios de întrebare. Quin- 
lan nu fusese niciodată atât de exaltat. 

— Îi dorim aici, lângă noi, răpindu-le, nu știu, libe- 
rul arbitru. Poate ne-au uitat, poate nu mai au nevoie 
de noi. Nu se mai gândesc la cei rămași... acasă. Și noi 
îi răpim de acolo de unde sunt și-i ținem aici, într-un 
cumplit act de egoism. Varney, se întoarse Patrick brusc 
spre bătrân, a sosit timpul să ne zici câte surate are 
Lukia aici, în Tarmon? O să ne spui tot, bătrâne, nu mă 
face să te forțez. 

Varney tresări. Nu se așteptase la întrebarea asta 
abruptă, în mijlocul unei pledoarii plină de emoție. 

— Nn... nu știu exact, băiete. Eu am văzut-o doar 
pe Lukia. Nu știu dacă... 

— Minţi, bătrâne! Minţi! se răsti Patrick. 

— Șefule... — încercă Badri să spună ceva. 

— Nu te băga, Baramas! îl puse la punct polițistul. 
Eu şi Varney avem... o mică istorie. De fapt, ştii ce, re- 
zolvăm asta imediat... 

Quinlan apucă arma care zăcuse până atunci pe 
măsuţă și se îndreptă spre ușă. 

— Nuuu... — răcni bătrânul, repezindu-se spre poli- 
tist. Oprește-te, dementule! Ştiu ce vrei să faci. Stai pe 
loc! 

Badri sări de pe scaun și-l prinse pe Varney de umeri, 
așezându-l la loc în fotoliu. Quinlan se întoarse uşor. 

— Crezi că nu pot s-o fac, bătrâne? Oho, și încă cum? 
Așa se termină și suferința mea și... abominația ta. 

Varney se zbătu, dar brațele ferme ale agentului îl 
țintuiau locului. Quinlan mai făcu un pas spre ușă, ri- 
dicând piedica pistolului. 

— Stai, nebun de legat ce eşti! Așteaptă! strigă Var- 
ney. Nu știu exact câte sunt. Zece, douăsprezece, cam 
pe-acolo. Nu le-am văzut, dar... cineva ştie mai bine. Mă 
obligi să divulg ceva care mă va costa îngrozitor. Ha- 
bar n-ai de ce sunt capabili... 

— Cine, bătrâne? Cine te-a speriat atât de tare, în- 
trebă acum, cu voce moale, Quinlan. 

— Am... am un fel de contract. N-are importanţă. 
Sunteţi cu toții nebuni de legat. Dacă nu o ucizi tu pe 
Lukia, au să mi-o ia ei. Și într-un caz şi în celălalt, o 
pierd pe Bettina, nenorocitule! 

Ochii bătrânului sclipeau acum de o ură neostoită 
și începuse să-i privească sălbatic pe cei trei intruși. 

— Varney, eu mă aflu acum mult mai aproape de- 
cât ei, oricine ar fi. Înțelegi? Și n-am să ezit. Așa că 

poate ar trebui să aflăm mai multe de la prietenii tăi. 
Ne conduci? 

Bătrânul tresări, șocat. 

— Nn... nu... nici vorbă! Habar n-ai cu cine te pui, 
poliţist idiot! N-ai idee... 

Quinlan rânji. 

— Crezi? 

Bertel era un bărbat de vreo 45 de ani, mărunt, cu 
trăsături ascuţite și cu un păr grizonat, strâns într-o 
coadă dizgrațioasă, îmbrăcat în blugi şi un tricou cam 
lăbărțat pentru constituţia lui. leșise pe peluza căsuţei 
și fugise spre maşina din care cobori părintele Boden. 

— Părinte, părinte, strigă el de la distanţă... mă bu- 
cur foarte mult că ați venit. Îmi cam pierdusem spe- 
ranța. 

Când ajunse la mașină, se uită cu grijă în jur, apoi 
întâlni privirea întrebătoare a preotului. 

— Hmm, omul acela nu ne-a dat prea mult timp de 
gândire. S-a întors atunci, imediat, dar l-am asigurat 
că ne mai gândim. Ar putea apărea dintr-un moment 
în altul. Spunea că vine azi, din nou. Așa că... nu ştiu, 
părinte Boden, totul e cam ciudat. Și deși părea foarte 
amabil, era ceva neobișnuit în privirea lui, nu știu cum 
să vă explic... un fel de răceală care te băga în sperieți. 

— Mi-e greu să trag o concluzie, spuse preotul. Îmi 
e teamă că nu am suficiente informaţii și mă tot gân- 
desc că omul e un escroc și de fapt vrea cu totul alt- 
ceva. Dar ce ar putea dori de la dumneata? În afară 
de blasfemia cu întoarcerea celui dispărut... 

— Eu nici atât, părinte. De aceea am insistat să ve- 
niți. Şi vă mulțumesc din suflet pentru asta. Dar să in- 
trăm, vă rog! 

Părintele Boden oftă, apoi acceptă și se îndreptară 
spre casă. Un interior aglomerat și cu multă dezordine. 
Preotul fu invitat să ia loc pe o canapea cu arcurile lă- 
sate, apoi refuză ce încercă să-i ofere Bertel de băut. 

— Ştiţi, sunt singur acum. Soţia și fiica mea au ple- 
cat să stea cu părinții lui Jan. Vă amintiţi, sora mea... 

Boden aprobă din cap. Încerca să înțeleagă, totuși, 
ce-l mânase să-l viziteze pe acest om. Poate faptul că, 
dincolo de canoane, încerca să vadă uneori și o altfel 
de realitate, poate o anume curiozitate dictată de fap- 
tul că acest univers era suficient de straniu și de com- 
plex pentru a-l studia întreaga viață. Sau pur și simplu 
înclinația lui de a face bine oamenilor. 

— Părinte, îi întrerupse șirul gândurilor Bertel, dacă 
vine, veți rămâne cu mine, mă veți ajuta? 

— Domnule Bertel, încă nu înțeleg exact ce se în- 
tâmplă, iar dacă individul e un escroc, nu prea cred 
că e domeniul meu de activitate. Mai degrabă ar fi tre- 
buit să vă adresați poliției, aşa cum v-am spus. Poate 
trebuia s-o fi făcut-o deja. 

— Părinte, m-am gândit, dar, în definitv, omul încă 
nu a făcut nimic rău. 

În timp ce spunea asta, bărbatul tresări. În fața casei 
oprise dubă neagră, plină de praf. 

— Ele, el trebuie să fie, rosti agitat. Ce facem? Ce 
facem? 

— Domnule Bertel, calmează-te! Invită-l înăuntru! 

Omul se repezi spre ușă și se îndreptă spre mașină. 
După vreo trei minute reveni însoțit de un bărbat între 
două vârste, cu trăsături comune și început de chelie. 
Era îmbrăcat cu un costum cenușiu, cam șifonat. Sub 
braţ ținea o geantă neagră de piele, roasă pe la colțuri. 
Boden îl recunoscu. Era bărbatul de la înmormântare. 
Înţepeni în prag când îl văzu pe preot, pentru că, fără 
îndoială, îl recunoscuse și el. Probabil că se aștepta să-i 
vorbească lui Bertel între patru ochi. 

— N-am știut că aveți musafiri, rosti el răgușit. Poate 
aş putea reveni... 

— Nu, nu, se precipită Bertel, părintele e un prieten 
de familie, o drese el, sperând să fie crezut. 

Bărbatul părea foarte stingherit, ceea ce părintelui 
Boden îi atrase atenţia și încercă să o lege cumva de 
faptul că era reprezentant al bisericii și nu un simplu 
oaspete. Noul sosit aruncă mai multe priviri, când la 
unul, când la altul, apoi se uită pe geam spre dubă, ca 
pentru a se asigura că avea o cale de ieşire. 

— Vă rog, luaţi loc, îl invită Bertel. 

Bărbatul se așeză într-un fotoliu, dar rămase în con- 
tinuare alert. 

— Domnule... — i se adresă Boden. 

— Sloane. Numele meu e Sloane. 

— Am înțeles că aveți o ofertă. Aș dori să vă rog să 
nu vă formalizaţi. Ce e bun pentru prietenul meu, e 
bun și pentru mine. 

— Părinte, își drese vocea Sloane. În principiu, nu 
aș avea nimic împotrivă, numai că, vedeți, nu știu dacă 
ceea ce ofer eu nu intră în contradicţie cu... convinge- 
rile dumneavoastră. 

— Vom vedea, rosti calm Boden. Și dacă nu ar intra, 
oferta nu mi se adresează și vă promit că n-am să o 
influențez în niciun fel. Aveţi încredere! 

— În cazul acesta, spuse Sloane, privind cu atenţie 
spre amândoi, oferta mea sunt sigur că vă va părea 
interesantă. Mai întâi, aș vrea ca părintele de față să 
nu considere o blasfemie ceea ce am să vă spun, pen- 
tru că am argumente serioase. În alte condiții aș fi re- 
venit, pentru a evita eventuale neînțelegeri, dar, spuse 
el onctuos, domnule Bertel, am risca să nu reușim ce 
ne propunem. lar Jan să rămână pierdut pentru tot- 
deauna. De aceea, nu avem prea mult timp la dispo- 
ziție. 

Bertel tresări puternic. Acum, când bărbatul era aici, 
propunerea sa părea și mai nebunească. 

— Am ales să vorbesc cu dumneavoastră, continuă 
Sloane, pentru că deocamdată părinții lui Jan sunt mult 
prea afectați și nu m-ar asculta. 

— Oricum, ridică un deget Bertel, nu pot decide în 
locul lor, cred că vă dați seama. 


264 


Respiră! Daniel Botgros 


— O să vedem, domnule Bertel, sunt convins că veţi 
fi convingător, doar că timpul ne presează și... va fi 
tot mai greu să ducem la bun sfârșit afacerea noastră. 

Cei doi bărbați îl priveau intrigaţi. Sloane observă 
că preotul părea să dovedească mult tact, cel puțin 
deocamdată. La primul semn că lucrurile aveau să se 
complice, avea să renunte, deși... avea o sorcha dispo- 
nibilă și era imperios necesar să o hrănească. 

— Așadar, reveni el, avem posibilitatea să-l aducem 
pe Jan. Veţi putea să vorbiți din când în când cu el, să-l 
vedeți, chiar dacă nu exact așa cum a plecat, dar, oricum, 
vă va fi alături. Cine nu-și dorește așa ceva? Ce ziceți? 

Părintele Boden se încordă, făcând eforturi serioase 
să-și păstreze cumpătul. 

— Şş... şi cum veți face asta? îngăimă Bertel. 

— Pe moment nu are importanță, spuse repede 
Sloane. Detaliile acestea le vom discuta cu părinții bă- 
iatului, la momentul potrivit. Dumneavoastră va tre- 
bui să-i convingeți, dar cred că nu va fi greu acum, în 
situația asta. Vor semna fără să se uite. 

Boden tresări în faţa obrăzniciei bărbatului. 

— Ce să semneze? întrebă Bertel. 

— A, nimic serios, îl asigură Sloane. Un fel de con- 
tract care nu-i angajează cu mare lucru. Important e 
finalul: Jan va fi din nou printre noi! 

În acel moment, părintele Boden sări în picioare ca 
împins de un arc. 

— Domnule, se înecă el din cauza agitației, dum- 
neata vinzi nemurire? Vinzi înviere? Eşti cumva lisus? 
Până când ai să-i mai prostești pe acești oameni? 

Sloane oftă. Până aici ținuse tactul omului bisericii. 

— Părinte, vă rog să vă liniștiți! Eu nu vând nimic, 
doar ofer posibilitatea oamenilor să intre în contact 
cu cineva care... poate face asta. 

— Cine ar putea să facă asta în afara lui Dumnezeu 
și a Domnului lisus, blasfemiatorule? tună preotul, 
care nu se mai putu controla. 

— Părinte, încercă să explice, cu un calm neobiș- 
nuit Sloane, colaborăm cu ceva, cu cineva care... nu știu 
cum vă pot face să înțelegeți mai bine, cineva care are 
un fel de credință. Acesta e vehiculul prin care... reu- 
șeşte ceea ce ofertez eu. N-am niciun merit. 

Preotul, cu ceața roșie a furiei pe ochi, nu-l mai as- 
culta. Încerca din răsputeri să se calmeze, pentru că 
se recunoștea cu greu în acest acces incontrolabil de 
furie. Răbdarea lui fusese pusă de atâtea ori la încer- 
care, însă acum, acum... ceva declanșase un răspuns 
furibund, deloc în consonanţă cu spiritul său şi al bi- 
sericii. 

— Nu ştiu despre ce vorbești și nici nu vreau să știu, 
continuă Boden, puțin mai calm, dar cred că este mo- 
mentul să pleci. Domnule Bertel? se uită el cu ochii 
încă plini de furie spre bărbatul care amuţise într-un 
fotoliu. 

— Ăăă... — se scutură Bertel ca dintr-un coşmar. Eu.. 
nu știu. Sunt un om credincios, i-am spus și părinte- 
lui. Aş vrea din tot sufletul ca Jan să vină acasă, dar... 
Părinte... și dacă are dreptate?! se uită el spre Boden, 
speriat. 

Preotul își puse mânile în cap. 

— Încetaţi! Încetaţi acum! Dumneata ia-ți catrafu- 
sele și mergi în treaba pe care o ai. lar dumneata, dom- 
nule Bertel, nu te mai amăgi! Înţelege că niciun muri- 
tor, nimeni pe acest pământ nu poate face așa ceva! 
Îmi pare rău pentru pierderea ta, dar astea sunt legile 
lui Dumnezeu. 

Sloane se ridicase, strângând la piept geanta pono- 
sită. 

— Vă rog, calmaţi-vă! rosti el, ciudat de liniștit. Am 
să plec, domnule Bertel, dar vă las o carte de vizită. 
Dacă vă răzgândiți, căutați-mă! Aveţi timp până mâine 
la aceeași oră. După care oferta pică. 

Îi întinse lui Bertel o carte de vizită care părea in- 
tens folosită. Bărbatul aruncă instinctiv o privire spre 
cartonașul alb. Un nume și un număr de telefon, atât. 

— Nu trebuie să mă conduceţi, spuse Sloane indi- 
ferent și părăsi casa. 

Părintele Boden răsuflă șuierător, apoi se trânti pe 
canapea. 

Când ajunseră lângă ghereta din fața casei impo- 
zante și întunecate, găsiră înăuntru un bărbat legat și 
cu un căluș în gură. Quinlan le făcu semn însoțitorilor 
lui să nu scoată un cuvânt și cercetă cu atenţie împre- 
jurimile. Totul părea liniștit, ferestrele erau întunecate, 
inclusiv la etaj. Doar parcarea din față era slab ilumi- 
nată. Porniră spre casă la adăpostul umbrelor. El în 
față, la mijloc Varney, apoi Badri şi Myrthe. Îl supra- 
vegheau cu atenţie pe bătrân, să nu facă vreo prostie, 
dar Patrick trăgea cu ochiul din când în când și la prie- 
tena sa, pe care nu voia să o expună. Myrthe însă in- 
sistase atât de convingător să participe, încât polițis- 
tului i se încălzise în secret inima. 

Acum, însă, spera să-l fi speriat îndeajuns de mult 
pe Varney încât să-i conducă la adresa bună. Ițele aces- 
tei conspirații, pe care flerul său de polițist începea să 
o descopere, păreau că se află abia la început. Cineva 
„confiscase” ființele străine și se folosea de ele, era 
convingerea lui Quinlan. Dar cine, ce grup de indi- 
vizi, ce organizaţie ar fi putut fi capabilă de așa ceva? 
Cum ai fi izbutit să controlezi niște creaturi cu aseme- 
nea... posibilități? 

Continuau să se deplaseze în manieră tactică, folo- 
sindu-se de umbra zidurilor şi de maşinile parcate, 
pentru a ajunge la o intrare care să le permită accesul 
în interior. În fața unei uși din lemn masiv, se opriră 
un pic dezorientați, apoi Quinlan apăsă ușor pe clanță. 
Ușa se deschise silențios. Era un fel de hol larg sau mai 
degrabă o anticameră semiobscură. Un geamăt înfun- 
dat îi făcu pe cei doi poliţişti să scoată rapid armele. 
Văzură imediat pe jos două siluete legate fedeleș cu 
coliere de plastic și bandă de lipit, inclusiv pe gură. Cei 
doi bărbați se zbăteau, încercând în zadar să le elibe- 
reze de legăturile ce păreau realizate de un profesionist. 

— Cred că ne-a luat-o cineva înainte, șopti Quinlan. 

Părăsiră încăperea și continuară să avanseze printr-o 
serie de coridoare întunecate și întortocheate. Varney 
îi asigurase că nu intrase niciodată în această aripă, ci 
în altă parte, într-o clădire autonomă, cu câteva birouri, 
probabil într-o altă zonă a domeniului destul de vast. 
La un moment dat se despărțiră. Myrthe rămase cu 
Quinlan, iar Badri și Varney intrară pe altă ușă, urcând 
nişte scări. În câteva locuri cheie, Patrick mai găsi câțiva 
bărbaţi legaţi, unii dintre ei inconștienţi, şi se întrebă 
cine reușise performanţa asta, în fața unor oameni ce 
păreau, fără îndoială, periculoși. Din păcate, se orienta 
destul de greu, neavând informaţii despre acest loc și 
se baza mai mult pe intuiție. Încercă să deschidă o altă 
ușă, dar aceasta era închisă. Se întoarse și o prinse de 

mână pe Myrthe, pentru a o simţi lângă el, în lumina 
slabă ce venea de la nişte plafoniere îngălbenite din 
tavan. 

În acel moment, țeava rece a unei arme i se lipi de 
ceafă. Myrthe scoase un țipăt înăbușit când cineva îi 
întoarse o mână la spate. Quinlan încremeni. Știa că 
nu trebuie să facă mișcări bruște, dar își lăsă corpul 
să atârne un pic, pregătindu-se pe nesimţite de un con- 
traatac, pentru a scăpa în siguranță de amenințarea 
pistolului. 

— Ușurel, ușurel, auzi o voce șoptită. Știu ce vrei să 
faci și nu te sfătuiesc. Rămâneți liniștiți și înaintați. 
Intraţi pe ușă! Să n-aud o vorbă! 

Pătrunseră într-o încăpere luminată mai bine, după 
ce cineva din interior acţionase încuietoarea. Închiseră 
amândoi ochii la contactul cu lumina, apoi observară 
că se aflau într-o cameră mai largă, un fel de sufrage- 
rie cu mese, scaune, o canapea, câteva fotolii și chiar 
și o bibliotecă. La una din mese se aflau așezați trei ti- 
neri, o fată blondă, una brunetă și un băiat roșcat și 
pistruiat. La o altă masă, mai mică, un bărbat cu înce- 
put de chelie, care părea prizonier. Nu era legat la gură, 
observă dintr-o privire Quinlan, dar era bine imobili- 
zat de scaun. Polițistul continua să simtă țeava armei 
în ceafă. 

— Nu vă întoarceţi, îl auziră pe cel din spate. Nu 
păreţi de-ai prietenului nostru de acolo, dar poate aflăm 
cine sunteți și ce căutați aici. Cred că... 

Un țăcănit metalic pe care Patrick îl recunoscu 
dintr-o mie îl întrerupse pe atacator. 

— Lasă arma! În genunchi! Acum! răsună vocea au- 
toritară a lui Badri și se amuză un pic în sinea lui, pen- 
tru că fostul său neofit era mai degrabă un tip de birou, 
analitic și mai puțin un super agent, în prima linie pe 
teren. 

Pistolul de la capul lui Quinlan dispăru și acesta se 
întoarse brusc, aplecându-se în același timp, pentru mai 
multă siguranţă. În faţa lui, în genunchi, stătea un tâ- 
năr înalt și bine făcut, cu trăsături aspre, cu sprâncene 
proeminente și ochi ageri. Avea mâinile pe ceafă şi 
părea extrem de calm. 

Myrthe se lipi de un perete, respirând rapid pentru 
a ameliora sentimentul de panică ce o cuprinsese. Var- 
ney pătrunsese şi el pe ușă, apoi tresări puternic şi se 
blocă la vederea omului cu chelie. Badri ţinea el, de 
data aceasta, pistolul la ceafa tânărului. 

— Doamnelor, domnișoarelor, domnilor, e timpul 
să ne facem confesiuni, nu credeţi? surâse Quinlan, 
încrucișându-și brațele pe piept. 

— Pot să mă ridic? întrebă tânărul cu trăsături aspre. 
În definitiv, cred că suntem de aceeași parte și avem pe 
cineva comun de interogat. 

Quinlan ridică o sprânceană. 

— De interogat? Eşti polițist? 

— Ăă, nu chiar, răspunse un pic ezitant bărbatul. 

Patrick se aplecă și scoase de la centura bărbatului 
propriul pistol, apoi îi făcu un semn din cap agentului 
Baramas. Acesta îl eliberă pe tânărul aflat în genunchi, 
care se ridică ușor. 

— Să ne așezăm! Avem un pic de timp până când 
prietenul nostru de aici — arătă din cap spre bărbatul 
cu chelie — se va decide să vorbească și să ne conducă 
la... oaspeţii săi. 

Luară loc pe scaune. Doar Varney rămăsese lipit de 
perete, tremurând, dar Quinlan nu avea timp de el 
acum. 

— Agent Redon! se prezentă tânărul. Serviciul Se- 
cret. 

— Ce??? 

Fata blondă sări de pe scaun. 

— Redon, ai luat-o razna? Ce prostii vorbeşti? Ce 
serviciu secret? Tu??? Hai să fim serioşi! Ce crezi că 
faci păcălindu-i pe acești oameni? 

Tânărul o privi zâmbind și atunci fata observă ceva 
neobișnuit. Nu mai avea figura nătângă cu care era 
obișnuită. Părea o cu totul altă persoană. Cealaltă fată 
era și ea stupefiată. 

— Ei sunt prietenii mei, Karla, Tarin și Vulpea. Să... 
zicem că nu m-au cunoscut întrutotul până acum și 
le cer scuze. El este Sloane și e gazdă pe-aici. Conduce 
un grup de indivizi extrem de periculoși, are resurse 
și adăpostește ceva care poate pune în pericol sigu- 
ranța națională. 

— Tu ai trecut de oamenii lui? întrebă ușor admi- 
rativ Quinlan. 

— Nu cred că sunt toți, răspunse cu simplitate tâ- 
nărul agent. Ne-am stabilit un adăpost temporar aici, 
golind aria din jur de indivizi loiali. Sloane ne va spune, 
nu-i așa, cum stau lucrurile pe-aici. E o chestiune de 
timp. 

Bărbatul cu chelie, de la masă, vru să spună ceva, 
apoi îşi înghiți cuvintele. 

— Când vine cavaleria? întrebă Patrick, privindu-l 
pe Redon drept în ochi. 

— Încă nu vine. Îi urmărim demult, iar această... ac- 
țiune, trebuie să recunosc, a fost un pic grăbită, deter- 
minată de niște circumstanţe, hm, neașteptate. 

Karlei nu-i venea să creadă și arunca priviri pani- 
cate către Tarin și Vulpea. Colegul ei cam bleg de la ziar 
era un fel de James Bond! Ca să vezi! Incredibil ce rol 
putuse să joace în tot acest timp! 

— Aşadar, cu cine avem onoarea? întrebă zâmbind 
Redon. Dacă tot dansăm în această noapte împreună... 

— Fl e agentul Baramas, Poliția Naţională, arătă 
Quinlan spre Badri, ea e Myrthe, psiholog, iar domnul 
care nu se dezlipește de perete, bătrânul Varney, e un 
posesor temporar de sorcha. 

Cu tot antrenamentul său, Redon nu-și putu re- 
prima o tresărire, care nu-i scăpă lui Patrick. Tăcu o 
vreme, apoi întrebă, aproape şoptit: 

— Așa se numesc? Asta e... specia? 

Patrick Quinlan, polițist autosuspendat, se prezentă 
și bărbatul. 

— Deci, nici la voi nu vine deocamdată cavaleria, 
înțeleg. 

Quinlan surâse ușor. 

— Dar știi că la un moment dat e inevitabil, nu? 
rosti încet Redon. Adică, nu o putem lua pe cont pro- 
priu la infinit. 

— Posibil, răspunse Patrick, însă acum trebuie să 
vedem exact ce avem aici, cât de întinsă e organizația 
și cum controlează acești indivizi niște ființe din altă 
lume, cu calități atât de speciale. 

— Patrick, zise Redon, chiar crezi că o să putem în- 
țelege singuri ce fel de tentacule are organizaţia? 

— Îl avem pe şeful ei, replică Quinlan. Dacă el e 
într-adevăr cel care dă ora exactă pe-aici. În timp ce 
scoatem ce ne trebuie de la Sloane, cred că ar trebui să 
explorăm acest conac. Să vedem dacă e și vreo sorcha 
prin preajmă. Ştiu că lucrurile astea sunt copleșitoare. 
Realizez ce înseamnă pentru umanitate acest contact. 
Pe de altă parte, Redon... știi ce se întâmplă când gu- 
vernele pun mâna pe așa ceva... 

Agentul Serviciului Secret tresări ușor şi-l privi 
atent pe Quinlan. Apoi se uită în jur, ca pentru a per- 
cepe vreo ameninţare. 

— Quinlan! rosti el încet. Nu face asta! Te avertizez! 

Polițistul surâse ușor și oftă. Făcuse deja un semn 
imperceptibil și Badri aținti arma asupra agentului. 

— Nu mi-o lua în nume de rău, agent Redon! Câştig, 
un pic de timp, să mă lămuresc ce se întâmplă. Noi o 
să dăm socoteală după aceea, iar tu poți spune că te-am 
forțat să rămâi aici. Leagă-l, te rog, Badri! 

Quinlan îl chemă pe Varney la el. Bătrânul era ex- 
trem de tulburat și dădea impresia că îi greu să se dez- 
lipească de acel perete. Făcu, totuși, câțiva pași târșâiți 
spre polițist. 

— Voi doi vă cunoaşteţi? întrebă Patrick, arătând 
spre Sloane, care se păstra într-o muţenie controlată. 

Varney privea în podea şi, destul de curios, părea 
lipsit de orice inițiativă și chiar de vlagă. Cedase emo- 
țiilor anterioare sau chiar ascundea ceva? 

— Bătrâne, să știi că încă mai pot să fac ce ţi-am 
promis, îl amenință Quinlan. 

Varney ridică ochii și-l fixă pe polițist. 

— Da, ne cunoaștem, sigur că ne cunoaștem, rosti el 
cu vocea uscată. Am fost primul care, care... am putut 
să... 

— Badri, mută-l te rog pe Sloane în încăperea ală- 
turată, îi cerul el tânărului polițist, întrerupându-l pe 
Varney. 

Apoi privi spre cele două fete și spre băiatul roșcat. 

— Și voi, vă rog. Vorbim imediat. 

Vulpea și cele două fete se ridicară în liniște și pă- 
răsiră încăperea. Redon, legat de scaun, își păstra deo- 

camdată cumpătul și nu intervenea. Antrenamentul 
său îşi spunea cuvântul, dar undeva în interior nutrea 
un fel de simpatie pentru acest polițist cu experiență, 
chiar dacă spusese că e suspendat. Patrick reveni la 
Varney. 

— Spune acum, bătrâne. Cu ce te are la mână Sloane? 

— E vorba de contract. Nu-l semnezi imediat, vorbi 
Varney. Îţi pui iscălitura la început doar pe un fel de 
hârtie unde îţi exprimi un vag acord. Profitând de sta- 
rea ta emoțională, Sloane sau unul ca el din organiza- 
ție, te fac să accepți orice. Promisiunea e uriașă, trebuie 
să recunoști, Quinlan. Doar ai simţit asta pe pielea ta. 
Ajungi să te gândeşti că ești în stare de orice pentru ei. 
Ai mare grijă, polițistule, dacă îl ţii acum în custodie 
pe acest Sloane, lucrurile nu se opresc aici. Sunt mai 
puternici decât crezi. Apoi, continuă Varney, oftând, 
ei nu-ți pretind bani, dar există niște clauze care sta- 
bilesc că trebuie să faci la un moment dat ce-ţi cer ei. 
Orice. 

— Cum le controlează? 

Varney se opri şi-l privi confuz pe polițist. 

— Băiete, eşti conștient că mă vor ucide sau îmi vor 
face mult rău, nu? Deși, fără Bettina... 

— Bătrâne, pentru Bettina nu garantez, dar tu nu 
vei păți nimic. Asta îți pot promite. 

— Nu ştiu exact cum le controlează, dar... am auzit 
de un om, cred că e un fel de preot sau chiar preot. 

Quinlan îl invită din priviri să continue. 

— Acest om se spune că e în continuă comunicare 
cu cele ca Lukia. Dar nu ştiu dacă nu sunt doar legende, 
dădu bătrânul din umeri. 

— Cum dăm de el? 

Pe scaunul de care era legat, Redon se foi, dregân- 
du-și vocea. Quinlan se întoarse spre el. 

— Vreo idee, agentule? 

— Ce să fac cu ideile, dacă mă ţii legat aici ca pe 
Sloane? protestă Redon. Te-am avertizat, o să suporţi 
consecințe mai mari decât cele legate de faptul că ac- 
ționezi în timp ce ești suspendat. 

— Vezi, de-aia te-am imobilizat, pentru că știam că 
ai să-ți determini colegii să năvălească aici. Redon, 
vorbi Quinlan încet, nu am de gând să mușamalizez 
asta, cred că ești conștient. Dar înainte ca aceste fiinţe 
să dispară, ascunse prin cine știe ce locaţii ultrase- 
crete, trebuie să ne lămurim ce e cu ele. Cu tot riscul. 
De fapt, nu numai cu ele, ci și cu cei pe care i-au afec- 
tat și îi afectează. 

— Și colegul tău activ? El ce crede? 

— Are încredere în mine. Nu am să-l expun sub nicio 
formă. Şi nici pe tine. Dacă pot să cred în cuvântul tău 
că mă vei ajuta singur, nu am niciun motiv să te țin imo- 
bilizat. 

Badri, care revenise în încăpere și auzise ultima 
parte a discuţiei, îți drese vocea. 

— Şefule... cred că trebuie să plecăm de aici. Nu 
suntem în siguranță. Îl luăm și pe Sloane cu noi. Mer- 
gem cu toții la o locaţie sigură și acolo vom vedea cum 
gestionăm în continuare situația. Și da, la un moment 
dat va trebui să raportăm despre asta și să-i arestăm 
pe toți cei implicaţi. Până atunci, însă, mergem pe mâna 
ta. Redon? 

— Eu oricum sunt legat, nu mă pot opune. Dar... da, 
e o idee bună. Plecăm. 

Atelierul din spatele căsuţei lui Varney era plin. 
Aleseră acest loc după ce Badri își amintise relatările 
lui David, omul străzii, de la care pornise totul. David 
descrisese în amănunt locaţia, iar faptul că aceasta 
dispunea de o bună legătură cu un subsol amenajat 
ca un fel de ascunzătoare, îl făcuse ideal, pentru mo- 
ment, spre a deveni stat major pentru Quinlan, Badri 
şi Redon. 

Vulpea, Tarin, Karla și Myrthe îşi găsiseră locuri 
oarecum strategice, pentru a se putea ascunde la un 
moment dat, iar Sloane ocupa un scaun, priponit bine. 
Cel ce ar fi putut fi creierul întregii organizații conti- 
nua să tacă. Sarcasmul său fusese înlocuit de o muțe- 
nie prelungită, iar Patrick şi Redon încercau să afle 
informații suplimentare de la Varney, pentru a-i putea 
găsi bărbatului cu chelie o slăbiciune, un călcâi al lui 
Ahile de care s-ar fi putut agăța. Mergea greu până 
acum pentru că bătrânul Varney nu ştia ori nu voia să 
spună prea multe, spre iritarea lui Quinlan, care în- 
cerca să se abțină. Bătrânul împărțise tuturor acele pi- 
lule ce semănau cu bomboanele, pentru a putea su- 
porta prezența Lukiei. 

Sorcha era undeva în casă, dar putea apărea oricând. 
„Au şi capacitatea asta, le spusese Varney. Adică, se 
pot ascunde aproape total în... cum naiba să-i zic? Di- 
mensiunea lor sau ce o fi aia. Ele nu sunt în perma- 
nenţă cu totul aici. De aia se și dovedesc greu de con- 
trolat.” 

„Bătrâne, cu ce te-ai ocupat în tinerețe?” îl între- 
base Quinlan. 

„Cu ce m-am ocupat? Ce importanţă... în fine, am fost 
inginer. Mulțumit?” 

„Era doar o curiozitate.” 

„Dar de unde vin? Mărturisesc că n-am înţeles prea 
mult atunci când am fost în... contact sau m-am aflat 
în... această sorcha, spusese Patrick. Nici măcar nu 
știu cum am ajuns acolo, dar părea un spațiu imens. 
Mi-au spus ceva de un culoar, dar parcă au pomenit 
și un nume...” 

„Nu ştiu nici eu, deși am comunicat destul de mult 
cu Lukia. Am preferat, însă, să mă concentrez pe apa- 
rițiile Bettinei. Or fi de pe altă planetă? Din alt uni- 
vers? Din altă dimensiune? Greu de spus. Și aşa mă 
minunez în permanență cum de le înțeleg și ne înțeleg. 
Dar eu zic că ceea ce e extraordinar e ce fac pentru 
noi!” 

„Varney, am mai avut discuţia asta, îl întrerupse Pa- 
trick. Nu știu dacă ne fac rău sau bine. Nu știu dacă nu 
le fac rău celor... aduși. Nu le-aș învinui pe aceste crea- 

turi, doar că prezenţa și efectele lor în lumea noastră... 
sunt greu de cuantificat.” 

Noaptea promitea să fie lungă, de aceea bătrânul 
Varney împărți nişte cafele. Redon, care fusese elibe- 
rat, se plimba agitat prin atelier, atingând în treacăt 
uneltele de tâmplărie și încercând să gândească la 
soluţii. ÎI percheziționase încă o dată pe Sloane prin 
buzunare, pentru a nu ascunde cumva una din acele 
pilule care l-ar fi ajutat în cazul apariției Lukiei. Spera 
astfel, în mod sadic, ca bărbatul cu chelie să cedeze 
măcar puţin. 

— Pot să vă vorbesc? 

Patrick se întoarse. Lângă el se afla fata blondă și 
frumușică. Karla, parcă așa o chema. 

— Desigur. Eşti Karla, nu? 

— Da, încuviință fata. Știţi, eu... sunt ziaristă. Mai 
întâi, habar n-am avut de ceea ce face Redon, pentru 
mine e încă un șoc. Ideea e că din momentul în care 
am aflat de la Tarin și Vulpea ce au pățit, m-am tot do- 
cumentat și, de ce să nu spun, m-am folosit și de pasi- 
unea mea pentru mistere. 

— Ceea ce ați făcut voi e hazardat și periculos, însă, 
trebuie să recunosc, a avut efect, o întrerupse Patrick. 
Aţi ajuns înaintea noastră în cuibul lui Sloane, dar să 
nu mai faceţi asta niciodată! Așa cum spui, n-aveai 
habar ce poate Redon. El v-a salvat. Acești oameni 
sunt într-adevăr periculoși și e, până la urmă, justifi- 
cat, având în vedere miza. 

— Aşadar, continuă Karla, mie asta îmi miroase a 
chestie religioasă. Înţelegeţi? Ele vorbesc de sacrificiu 
și am înțeles că au pomenit și un nume... 

— Da, acum îmi amintesc! Sorcha de aici spunea 
ceva de un culoar care se va închide la un moment dat 
și că trebuie să plece. A zis ceva de genul „în numele 
lui... Dorsen, Dormun...” 

— Dursun? 

— Exact! Dursun. 

Karla se însufleți. 

— Asta încerc să spun. Dursun poate fi un fel de 
figură religioasă centrală. Oricât ar părea de ciudat, e 
posibil ca această civilizație să se subsumeze unei re- 
ligii monoteiste, oarecum asemănătoare cu ale noastre. 
Dursun poate fi, în cultura lor, Dumnezeu sau lisus, 
Allah sau Buddha. Iar sacrificiul lor e această... slujire 
pe Pământ. Am auzit că cineva, un preot sau ceva, din 
rândul organizaţiei, se află în legătură cu ele, poate le 
şi controlează. Dacă toate acestea se întâmplă pe filo- 
nul religios? Ar exista astfel o explicaţie pentru con- 
trolul neobișnuit pe care îl exercită acești oameni față 
de ființe din alte lume. 

Quinlan o urmărea cu tot mai mult interes. Îi chemă 
pe Badri și pe Redon. 

— Putem chiar face ceva în sensul ăsta, spuse Karla. 

— Ce am putea face? interveni și Redon. Pare-se că 
nu prea avem pârghii împotriva lui Sloane, cel puţin 

nu în timpul scurt pe care-l avem la dispoziție. Doar 
dacă îl torturăm, poate, dar nu știu dacă ar ceda. 

— Redon, oricum noi doi urmează să avem o dis- 
cuţie, îl apostrofă fata. Aşa că nu-ți agrava situația, 
vorbind de ceva din Evul Mediu. 

— Te ascultăm, Karla, spuse Quinlan. 

— Cunosc un preot, prieten de familie. Are har și 
multă experienţă, se pricepe chiar și la exorcizări. Nu 
că am avea nevoie, mă gândesc... Dar... 

— Dar? 

— Dar l-am putea chema aici, punctă tânăra. 

Cei trei se uitară unul la altul. Încă rumegau ideea, 
în timp ce fata scoase telefonul din buzunar. 

— E târziu, însă nu cred că s-ar supăra. 

— Karla... Şi ce să facă un preot aici? o întrebă Re- 
don. Să-i dea cu tămâie creaturii ăsteia? 

— Nu fi idiot, Redon! 

Tânăra nu prea părea impresionată de noul statut 
de agent al tânărului. 

— L-am putea pune în legătură cu Sorcha. Până la 
urmă ar fi fascinant, se entuziasmă Karla. Cumva, ar 
vorbi aceeași limbă... păstrând proporțiile, evident. 

— Sună-l! decise Quinlan. 

Puțin mai târziu, Varney aduse în atelier un bărbat 
înalt, impozant, cu părul bogat și grizonat. Îmbrăcat 
sobru, în culori închise, părintele Boden putea trece 
ușor un dascăl de la catedră. Doar cămașa cu guler 

îngust trăda profesia bărbatului. Îl puseră la curent 
cu situația cât de rapid și sintetic putură. 

— Am acceptat să vin pentru că în această dimi- 
neață am avut o experiență cu omul pe care îl aveţi în 
custodie, mărturisi preotul. Practic, l-am dat afară, 
pentru că era pe cale de a escroca pe cineva. Acum 
realizez că omul e mult mai periculos decât un simplu 
escroc. 

În acel moment, o vibraţie profundă, nepământeană, 
le strepezi dinții tuturor. Părintele Boden holbă ochii 
și se apăsă cu mâna în zona inimii. Trăsăturile i se adu- 
nară ca șifonate de o invizibilă forță exterioară și căzu 
în genunchi. Quinlan și Badri se repeziră la el, spriji- 
nindu-l. Bărbatul icni de câteva ori. Pe frunte îi apă- 
rură broboane mari de sudoare. Închise ochii și începu 
să geamă, repetat, agonizant. 

— Varney! strigă Quinlan panicat. Pastila, bom- 
boana sau cum dracu Îi zici... 

Bătrânul se repezi pe ușă afară și reveni rapid cu 
bomboana aceea cu gust de castane. Patrick o puse 
între buzele preotului, forțându-l să o înghită. Acesta 
păru că se îneacă, era să vomite și tuși greu până reuşi. 
Cei doi bărbaţi îl așezară cu blândeţe jos, așteptând 
să-și revină. 

Lukia se materializă cumva în încăpere și cu toții 
se dădură la o parte, îngroziți de vârtejurile cețoase și 
umede care o alcătuiau, de energia care o degaja în- 

cercând să-și menţină substanţa în acest univers. Cu 
toate că înghiţiseră antidotul, senzațiile se manifestau 
și la ei, doar că mai atenuate. 

Brusc, Quinlan se pomeni într-un univers oarecum 
familiar. Se afla din nou în interiorul sorchăi? Ajun- 
sese într-un spaţiu vast, învăluit în tonuri de gri stră- 
lucitor, care alcătuiau în permanenţă forme stranii, de 
neconceput. Apoi simţi în craniu și în toate organele 
ceva ca o voce. 

„Culoarul se va deschide în scurt timp, percepu cu 
greu bărbatul. Trebuie să plecăm, dar... se opune. Sus- 
ține că Dursun l-a trimis să ne țină aici...” 

„Lukia, Lukia, încercă să rostească Quinlan, având 
din nou senzaţia stranie că vocea e doar în capul lui, 
ascultă-mă! De ce faceţi asta pe Pământ?” 

„În numele lui Dursun, păru că aude Quinlan. Este... 
salvarea noastră. Dar vrem să mergem mai departe, să 
facem sacrificiul și pentru alte ființe din lumea voas- 
tră sau din alte lumi. Misiunea noastră aici a încetat 
demult. Numai că el ne ţine în... în numele lui Dursun. 
Însă cineva... cineva a venit la voi. Este ca... el. Perce- 
pem însă alte energii spirituale, opuse... mult, mult 
mai înalte.” 

„Lukia, striga Patrick, primeşte-l la tine! Te va ajuta 
şi pe tine și pe suratele tale. Bănuiesc că ești în legă- 
tură cu ele...” 

Universul interior în care se afla Quinlan se coloră 
violent, astfel că bărbatul închise ochii sau își închipui 

că o face, pentru că i se păru că e mai degrabă eteric 
decât material. Apoi totul se întunecă și polițistul căzu 
pe spate în mijlocul încăperii. Lukia dispăruse. 

Se ridică, încet, respirând cu greutate. 

— Părinte Boden, i se adresă preotului, care-și re- 
venise între timp. 

Dar în acel moment, agentul Redon îl întrerupse: 

— Quinlan, avem probleme. Cavaleria se îndreaptă 
încoace. 

— Poftim? Ce-ai făcut?! 

— Eu, nimic! se apără agentul. Dar există niște pro- 
tocoale, niște proceduri. Cu siguranţă au făcut legă- 
turi, au pus lucrurile cap la cap, au tras concluzii și... 
iată, vin. 

— De unde știi? 

Badri îl privi drept în ochi. 

— Bun, am înţeles. Trebuie să câștigăm timp, înţelegi, 
Redon? Cu orice preț. 

— Quinlan, încă mai avem vreme să scăpăm basma 
curată. Fii rezonabil! 

— Agent Redon, rosti Patrick, încercând să se cal- 
meze, realizezi că nu mă pot opune. Ceea ce am făcut 
mai devreme cu tine poate că a fost un pic deplasat, 
însă cred că ai înțeles rațiunea. Practic, trebuie să recu- 
nosc că ne poți opri acum. Și ai posibilitatea de a oferi 
cale liberă agenților tăi. Dar fac apel la... omul din tine. 
Le putem ajuta. Aceste ființe sunt captive! 

— Quinlan, chiar ţie trebuie să-ți explic cum e cu 
ordinele? 

— Nu trebuie să-mi explici nimic. Trebuie doar să 
mă lași să le pun în legătură cu părintele Boden. Atât 
îți cer. După aceea, poți să iei tu laurii. 

Redon se strâmbă și izbi cu piciorul într-o cutie de 
conserve goală. Se întoarse și se prinse cu mâinile de 
cap. Apoi, după o vreme care lui Quinlan i se păru o 
veșnicie, reveni la el. 

— Încerc să-i contactez și să-i țin puţin pe loc. Nu 
cred că voi reuși să-i împiedic prea mult să-și execute 
misiunea. Ştii cum e... 

— Ok, mulțumesc Redon. Hai să-i dăm drumul! 

Quinlan se îndreptă spre părintele Boden și-i șopti 
ceva. Acesta mai întâi holbă ochii, apoi dădu afirma- 
tiv din cap de câteva ori. 

Boden se trezi într-un loc extrem de straniu. Părea 
raiul și iadul la un loc, într-o congruenţă absurdă și 
înfiorătoare. Nişte sunete înalte, un fel de muzică te- 
rifiantă îi străbătea toate măruntaiele. Apoi, din cețu- 
rile care-l înconjurau se materializă un bărbat. Privi- 
rea sa arzătoare îl făcu să se dea înapoi, șocat. Era înalt, 
foarte slab, relativ tânăr și îmbrăcat în negru. Trăsă- 
turile lui uscăţive compuneau o figură concentrată 
ȘI... rea. 

„Ce cauţi aici?” auzi în interiorul său părintele Bo- 
den. Nu știa de unde vine vocea, pentru că omul din 
fața lui nu-și mișcase buzele. 

„Cine întreabă?” reuși el să articuleze, dar chiar și 
propria-i voce venea parcă de nicăieri. 

„Nu are importanţă. Pleacă imediat! simţi din nou 
vocea. Ele mă ascultă doar pe mine! N-ai ce căuta aici. 
Vor face ce le spun. Tu... tu ești un intrus.” 

Şi atunci, Boden înţelese. 

„Eşti preot, aşa-i? Sau ai fost. N-a mai rămas nimic 
din tine, poate doar un jalnic slujitor al Satanei. Rea- 
lizezi ce le faci acestor ființe nevinovate? Nu ești tri- 
misul lui Dursun, ești doar un amărât plătit să facă ce 
face. S-au lăsat înșelate de așa-zisul tău har. Eliberea- 
ză-le! Te conjur, în numele lui lisus Christos!” 

Bărbatul în negru se clătină puternic şi cețuri dese 
îl învăluiră deodată. 

Quinlan și Badri se strecuraseră în fața casei lui 
Varney. Zona era încă liniștită. Nu mai era mult până 
la răsărit, dar întunericul era încă destul de gros. Și 
atunci Patrick zări mașinile. Întunecate ca noaptea, cu 
farurile stinse, se plasaseră pe nesimţite în toată zona, 
împrejurul casei bătrânului. Așteptau, cu siguranţă, 
doar un semnal. Ascunși în dosul gardului, cei doi 
polițiști cântăreau posibilităţile de a rezista, dar la 
orice analiză acestea se dovedeau infime. 

„Nuuuu, răcni omul în negru! Nu-L amesteca aici! 
Îmi voi duce misiunea la capăt. Aceste ființe sunt ale 
noastre și vor fi mereu. Ale NOASTRE, înţelegi?” 

Încerca să-l străpungă cu privirile pe Boden, dar 
acesta își regăsise echilibrul. Rosti o rugăciune scurtă 

și omul din fața lui scoase un urlet puternic, începând 
să se dematerializeze. 

„Tu erai preotul lui Sloane, rosti calm părintele Bo- 
den. Tu te-ai vândut pentru câțiva arginţi, ludă! E tim- 
pul să te întorci în infernul din care ai venit!” 

Şi semnalul veni. Zeci de luptători în uniforme negre, 
cu echipament de asalt și dispozitive de vedere noc- 
turnă, luară cu asalt casa lui Varney. Quinlan și Badri 
se retrăseseră strategic spre beciul bătrânului, într-o 
încercare disperată de a câştiga un pic de timp. Uşile 
şi geamurile pocniră sub asaltul trupelor speciale, apoi 
casa se umplu de un fum înecăcios de la gazele lacri- 
mogene. 

Bărbatul în negru dispăru din nou în uraganul de 
culori întunecate. Apoi Boden percepu o altă voce. 

„Vrem binecuvântarea... poți să ne ajuţi... vom pleca 
la Dursun. Dursun te va răsplăti...”. 

Extrem de tulburat, părintele Boden rosti o binecu- 
vântare, acum cu rolul unei evidente eliberări. 

Primii luptători care pătrunseră în casă se prăbu- 
șiră ca secerați. Mulţi dintre ei aruncară armele și se 
zbătură cumplit. Unii își smulseră căștile și vomitară, 
gemând îngrozitor. Alţii se învârtiră confuzi și înce- 
pură să tragă la întâmplare. Gloanţele loviră pereţii 
șuierând și unele ricoșară chiar în ei. Un concert de 
urlete acompaniară focurile de armă din odăile pline 
de fum. 

Patrick, Badri și chiar Redon îi puseră la adăpost 
pe civili și luară poziţie, cu armele în mâini, în dosul 
unor mese masive din atelier. Nu intenționau să opună 
rezistență, dar voiau să evite un măcel. Apoi, ușa bubui 
și înăuntru căzură câteva grenade lacrimogene. Poli- 
țiştii se protejară cu cârpe ude și așteptară liniștiți. 

— Nu trageţi! urlă Quinlan, apoi trase el un glonţ 
de avertisment în aer. 

Militarii se aruncară pe burtă și dezlănțuiră foc 
asupra meselor masive de lemn, din care începură să 
sară așchii groase. 

În acel moment, o sorcha apăru în încăpere, proba- 
bil Lukia. Soldaţii căzură la pământ, sub asaltul vibra- 
ției nepământene. Un sunet profund, ca al unor zeci 
de orgi, sparse geamurile şi toate obiectele mai fragile 
din încăpere. Luptătorii, urlând, aruncară armele. Vo- 
lumul sorchei crescu deodată, furtunile colorate din 
ea se intensificară şi întreg locul se cutremură din te- 
melii. Un spectacol de adio... 

Apoi, creatura dispăru într-o mare de ceață, proba- 
bil însoţită de toate semenele ei. În urma ei rămaseră 
doar icnetele și gemetele sfâșietoare ale luptătorilor 
din trupele speciale. 

Se luminase de ziuă. Un concert de păsărele anunța 
o dimineață de vară însorită și caldă. Casa distrusă a 
lui Varney părea desprinsă dintr-un coșmar greu și 
întunecat. 

Patrick, Badri şi Roden stăteau pe peluza din fața 
locuinţei, aflaţi în custodia agenţilor cărora urma să 
le dea raportul. Locul roia de trupe speciale și de poli- 
țiști. Sloane și Varney fuseseră luaţi și duși de acolo. 
Karla, Myrthe, Tarin și Vulpea primeau îngrijiri, în 
urma șocului puternic prin care trecuseră. 

Myrthe îi făcu cu ochiul lui Patrick, în semn de „o 
să fie bine”. Quinlan, cu privea aţintită în tăriile al- 
bastre, simţi că acolo, undeva, se afla Vanora. Zâmbi 
ușor. Fetiţa lui era pe mâini bune. 

„Un hard SF menit să te țină 
permanent în priză, dar mai 
ales să te facă să te întrebi 
serios dacă viitorul va fi al 
omului sau al mașinilor.” 
Constantin D. Pavel 


Lucrarea se încadrează într-un SF 
de factură hard, unde inventivitatea 
„tehnologică primează asupra manipu- 
lărilor lejere ale societăţii viitoare și 
asupra exploatării esențialmente literare a subiectelor. 
Tema romanului este destul de incitantă, dacă ne gândim 
la faptul că specia umană se află tot mai aproape de lansarea 
în cursă a inteligenţelor artificiale, unii oameni de știință, 
precum Ray Kurzweil, anticipând un moment când tehno- 
logiile din ce în ce mai sofisticate ale contemporaneității 
noastre vor putea crea, efectiv, entitățile raționale cu suport 
computerizat. 

O pierdere teribilă poate 
lovi oricând! Lama teribilă a 
destinului, care vine de nici- 
unde, lovește și dispare! lar 
cumplitul gol se instalează 
instantaneu. Și nu mai plea- 
că. Niciodată. Rămâne doar 
un nesfârșit deșert. O luptă 
inertă pentru o orientare oar- 
bă într-un pustiu sfâşietor. 

Dar dacă mai există o spe- 
ranță? O izbăvire stranie și 
neomenească. Ce am alege% 
Ce am dori să alegem? Sau.. 
putem cu adevărat alege? 

Fiinţe din alte lumi, din alte 
dimensiuni, ni-i aduc pe cei 
dragi înapoi, într-un fel de 
stranie resurecţie, proce- 
dând astfel la un sacrificiu 
religios pentru ele însele. 

Vom accepta să îi revedem 
pe cei duși, aflaţi însă într-o 
stare fără de formă sau le 
vom dori odihna veșnică? 

Un roman SF uluitor! 

